(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΘ΄

Τετάρτη, 24 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Παπανδρέου, Ι. Αχμέτ και Γ. Σταμάτης, σελ.   
3. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Φλώρινας, το 1ο Ειδικό Δημοτικό Σχολείο Κορυδαλλού, το 14ο Δημοτικό Σχολείο Αθήνας «Δημήτριος Πικιώνης», το Γυμνάσιο «Εκπαιδευτήρια Αικατερίνης Καραχάλιου», το Δημοτικό σχολείο Λιανοκλαδίου Φθιώτιδας, το 1ο Δημοτικό Σχολείο της Φλώρινας, φοιτήτριες και φοιτητές από πρόγραμμα του ΚΕΔΙΒΙΜ του Εθνικού Καποδιστριακού Πανεπιστημίου Αθηνών, μαθηατές από το 2ο Δημοτικό Σχολείο Παραδεισίου Ρόδου, το 1ο Δημοτικό Σχολείο Ληξουρίου Κεφαλονιάς και από το 1ο Επαγγελματικό Λύκειο Σπάρτης, σελ.   
4. Ανακοινώνεται ότι ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Σωκράτης Φάμελλος κατέθεσε αίτημα για διεξαγωγή προ ημερησίας διατάξεως συζητήσεως, σύμφωνα με το άρθρο 143 του Κανονισμού της Βουλής, σε επίπεδο Προέδρων Κοινοβουλευτικών Ομάδων, με αντικείμενο: «Την αντιμετώπιση της ακρίβειας και τη φορολόγηση υπερκερδών τα οποία σωρεύονται εις βάρος της ελληνικής οικονομίας και κοινωνίας», σελ.   
5. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Μπουρχάν Μπαράν και Κυριάκου Βελόπουλου, Προέδρου της Κοινοβουλευτικής Ομάδας Ελληνική Λύση-Κυριάκος Βελόπουλος, σελ.   
6. Ονομαστική ψηφοφορία επί της Ειδικής Ημερήσιας Διάταξης, σελ.   
7. Αναφορά στην απαράδεκτη συμπεριφορά του Βουλευτή κ. Κωνσταντίνου Φλώρου και λήψη πειθαρχικών μέτρων εναντίον του, σελ.   
8. Επιστολικές ψήφοι επί της ονομαστικής ψηφοφορίας, σελ.   
9. Αναφορά στην 24η Απριλίου, Ημέρα μνήμης για την γενοκτονία των Αρμενίων, σελ.   
10. Επί διαδικαστικού θέματος, σελ.   
11. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Περιβάλλοντος και Ενέργειας με θέμα: « Έντονη αντίδραση των Οινοποιών της Δράμας στη δημιουργία φωτοβολταϊκών πάρκων σε τεράστιες εκτάσεις καλλιεργήσιμης γης στην περιφερειακή ενότητα Δράμας», σελ.   
 β) Προς τον Υπουργό Παιδείας, Θρησκευμάτων και Αθλητισμού με θέμα: « Άμεση λύση για τους μαθητές-αθλητές που θα συμμετάσχουν στο Ευρωπαϊκό Πρωτάθλημα Κωπηλασίας», σελ.   
 γ) Προς την Υπουργό Πολιτισμού με θέμα: «Ο ηθικός καταποντισμός του Εθνικού Θεάτρου και η έκπτωσή του από τον νομικό σκοπό του», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Πολιτισμού και Εθνικής Οικονομίας και Οικονομικών κατέθεσαν στις 22-4-2024 σχέδιο νόμου: «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας», σελ.   
3. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Πολιτισμού: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό»., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΧΗΤΑΣ Κ. , σελ.   
  
Β. Αναφορά στην απαράδεκτη συμπεριφορά του Βουλευτή κ. Κωνσταντίνου Φλώρου και λήψη πειθαρχικών μέτρων εναντίον του  
 ΑΝΑΓΝΩΣΤΟΠΟΥΛΟΥ Α. , σελ.   
 ΒΕΛΟΠΟΥΛΟΣ Κ. , σελ.   
 ΓΡΗΓΟΡΑΚΟΥ Π. , σελ.   
 ΔΗΜΑΣ Χ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΦΟΥΡΟΣ Μ. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΥΡΙΑΚΗΣ Σ. , σελ.   
 ΜΑΝΤΖΟΣ Δ. , σελ.   
 ΜΠΑΡΤΖΩΚΑΣ Α. , σελ.   
 ΝΑΤΣΙΟΣ Δ. , σελ.   
 ΠΑΣΧΑΛΙΔΗΣ Ι. , σελ.   
 ΠΑΦΙΛΗΣ Α. , σελ.   
 ΠΛΕΥΡΗΣ Α. , σελ.   
 ΣΠΑΝΙΑΣ Α. , σελ.   
 ΣΤΙΓΚΑΣ Β. , σελ.   
 ΤΑΣΟΥΛΑΣ Κ. , σελ.   
 ΤΖΟΥΦΗ Μ. , σελ.   
 ΤΣΙΡΩΝΗΣ Σ. , σελ.   
 ΦΩΤΙΟΥ Θ. , σελ.   
 ΧΑΛΚΙΑΣ Α. , σελ.   
  
Γ. Αναφορά στην 24η Απριλίου, Ημέρα μνήμης για την γενοκτονία των Αρμενίων:  
 ΑΝΑΓΝΩΣΤΟΠΟΥΛΟΥ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΠΛΕΥΡΗΣ Α. , σελ.   
  
Δ. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΤΡΙΝΗΣ Μ. , σελ.   
 ΚΟΥΡΟΥΠΑΚΗ Α. , σελ.   
 ΛΑΜΠΡΟΥΛΗΣ Γ. , σελ.   
 ΜΑΛΑΜΑ Κ. , σελ.   
 ΜΑΝΤΖΟΣ Δ. , σελ.   
 ΜΠΟΥΡΑΣ Α. , σελ.   
 ΣΤΙΓΚΑΣ Β. , σελ.   
 ΤΑΣΟΥΛΑΣ Κ. , σελ.   
 ΦΛΩΡΟΣ Κ. , σελ.   
  
Ε. Επί προσωπικού θέματος:  
 ΚΑΤΡΙΝΗΣ Μ. , σελ.   
 ΠΛΕΥΡΗΣ Α. , σελ.   
  
ΣΤ. Επί των επικαίρων ερωτήσεων:  
 ΔΗΜΑΣ Χ. , σελ.   
 ΜΑΚΡΗ Ζ. , σελ.   
 ΝΙΚΟΛΑΪΔΗΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
 ΣΔΟΥΚΟΥ Α. , σελ.   
 ΤΖΟΥΦΗ Μ. , σελ.   
  
Ζ. Επί του σχεδίου νόμου του Υπουργείου Πολιτισμού:  
 ΑΚΡΙΤΑ Έ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΑΚΗ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΑΡΤΖΟΠΟΥΛΟΣ Δ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΚΑΡΗ Α. , σελ.   
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΡΑΜΕΡΟΣ Γ. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΟΥΡΟΥΠΑΚΗ Α. , σελ.   
 ΚΤΕΝΑ Α. , σελ.   
 ΚΥΡΙΑΚΗΣ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΝΟΥ Α. , σελ.   
 ΜΑΛΑΜΑ Κ. , σελ.   
 ΜΑΝΤΖΟΣ Δ. , σελ.   
 ΝΑΤΣΙΟΣ Δ. , σελ.   
 ΠΑΣΧΑΛΙΔΗΣ Ι. , σελ.   
 ΠΑΦΙΛΗΣ Α. , σελ.   
 ΠΛΕΥΡΗΣ Α. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΙΓΚΑΣ Β. , σελ.   
 ΤΖΟΥΦΗ Μ. , σελ.   
 ΤΣΙΡΩΝΗΣ Σ. , σελ.   
 ΦΩΤΙΟΥ Θ. , σελ.   
 ΧΑΛΚΙΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΘ΄

Τετάρτη 24 Απριλίου 2024

Αθήνα, σήμερα στις 24 Απριλίου 2024, ημέρα Τετάρτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ Χριστοδουλάκη, Βουλευτή Α΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι,η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Επίσης, ο Βουλευτής της Νέας Δημοκρατίας κ. Γιάννης Οικονόμου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):**Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, μας ενημερώνει ότι σήμερα θα συζητηθούν:

Η υπ’ αριθμόν 1006/19-4-2024 επίκαιρη ερώτηση που θα απαντηθεί από την Υφυπουργό Παιδείας, Θρησκευμάτων και Αθλητισμού κ. Ζωή Μακρή, η υπ' αριθμόν 998/18-4-2024 επίκαιρη ερώτηση που θα απαντηθεί από την Υφυπουργό Περιβάλλοντος και Ενέργειας κ. Αλεξάνδρα Σδούκου και η υπ’ αριθμόν 999/18-4-2024 επίκαιρη ερώτηση που θα απαντηθεί από τον Υφυπουργό Πολιτισμού κ. Χρίστο Δήμα.

Ξεκινάμε με την πρώτη με αριθμό 998/18-4-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειαςμε θέμα: «Έντονη αντίδραση των οινοποιών της Δράμας στη δημιουργία φωτοβολταϊκών πάρκων σε τεράστιες εκτάσεις καλλιεργήσιμης γης στην Περιφερειακή Ενότητα Δράμας».

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, η έντονη αντίδραση των οινοποιών της Δράμας μέσω σχετικής ανακοίνωσής τους έφερε στο προσκήνιο ένα πολύ σημαντικό ζήτημα, το οποίο νομίζω ότι θα συμφωνήσετε πως αφορά όχι μόνο το παρόν, αλλά και το μέλλον αυτού του τόπου.

Με συγκεκριμένα επιχειρήματα οι οινοποιοί της Δράμας εκφράζουν την αντίθεσή τους στην αλόγιστη δημιουργία φωτοβολταϊκών πάρκων σε τεράστιες εκτάσεις καλλιεργήσιμης γης, οι οποίες μάλιστα είναι υψηλής παραγωγικότητας.

Κυρία Υπουργέ, η συγκεκριμένη ερώτηση μεταφέρει εντός του Κοινοβουλίου την κραυγή αγωνίας των οινοποιών, αλλά και σύσσωμης της δραμινής κοινωνίας ουσιαστικά για το τι και αν θα παράγεται κάτι τις επόμενες πολλές δεκαετίες στη Δράμα.

Αυτός ο τόπος, κυρία Υπουργέ, δεν αντέχει άλλα «λουκέτα» στις επιχειρήσεις της. Περαιτέρω υποβάθμιση δεν μπορεί να γίνει ανεκτή. Δώστε την αναγκαία προοπτική για ανάπτυξη με ποιοτικά χαρακτηριστικά. Τα δραμινά κρασιά κερδίζουν το στοίχημα της καθιέρωσης όχι μόνο στην Ελλάδα, αλλά και στο εξωτερικό. Δεν μπορεί το ίδιο το κράτος να βάζει εμπόδια σε υγιείς και ακμαίες επιχειρήσεις.

Με βάση τα ανωτέρω ερωτάσθε, κυρία Υπουργέ, σε ποιες ενέργειες πρόκειται να προβείτε, έτσι ώστε να δοθεί προτεραιότητα στον πρωτογενή τομέα στην περιφερειακή ενότητα Δράμας και να μην επιτραπεί η εγκατάσταση φωτοβολταϊκών σταθμών σε περιοχές όπου υπάρχουν αντιδράσεις από την τοπική κοινωνία και, εν προκειμένω, σε εκτάσεις με δυνατότητα γεωργικής παραγωγής αντί σε εκτάσεις χαμηλής παραγωγικότητας αξίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Νικολαΐδη και για την οικονομία του χρόνου.

Ορίστε, κύριε Υπουργέ, έχετε τον λόγο για την απάντησή σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Καλημέρα, κύριε Βουλευτά. Ευχαριστώ πολύ για την πολύ ενδιαφέρουσα ερώτησή σας. Την είδα με πολλή προσοχή, είδα όλες τις αιτήσεις-άδειες, που αφορούν φωτοβολταϊκά στην περιοχή εξονυχιστικά. Άλλωστε, είχαμε την ευκαιρία με τον συνάδελφό σας, τον κ. Κυριαζίδη, στις αρχές του μήνα να κάνουμε μια συνάντηση επίσης στο Υπουργείο με τους οινοποιούς, να κουβεντιάσουμε το θέμα από κοντά. Οπότε είμαι πλήρως ενήμερη στο τι αφορά και στο πρόβλημα που εγείρετε με την ερώτησή σας.

Το πρώτο που θα ήθελα να πω, βέβαια, για να ξεκαθαρίσουμε κάποια πράγματα για να μην υπάρχουν παρανοήσεις, είναι ότι η ανάπτυξη των ανανεώσιμων πηγών ενέργειας είναι σίγουρα μια στρατηγική επιλογή της χώρας και το αντιλαμβάνεστε και εσείς ότι είναι μια επιλογή που υπηρετεί τους στόχους που έχουμε θέσει ως Ελλάδα για την ενεργειακή μας αυτονομία, για να μπορέσουμε να μειώσουμε το ενεργειακό μας κόστος, για να πετύχουμε την κλιματική ουδετερότητα. Όμως, αυτό δεν σημαίνει ότι η ανάπτυξη των ανανεώσιμων πηγών ενέργειας θα επιτρέψουμε να γίνεται με έναν τρόπο ασύδοτο. Και αν μη τι άλλο, νομίζω ότι στο Υπουργείο Περιβάλλοντος και Ενέργειας έχουμε αποδείξει ότι αυτές τις πολιτικές που σχεδιάζουμε και υλοποιούμε θέλουμε να τις κάνουμε μέσα από μια προσεκτική μελέτη και προετοιμασία.

Ποτέ δεν είπαμε, κύριε Νικολαΐδη, ότι ανοίγουμε τον δρόμο παντού και με οποιοδήποτε κόστος. Φυσικά και μας απασχολεί πάρα πολύ το πού και πώς υλοποιούνται έργα ΑΠΕ και έχουμε υπ’ όψιν και αυτά που αναφέρετε για τη Δράμα, αλλά και για το σύνολο της επικράτειας. Και γιατί μας απασχολεί αυτό; Μας απασχολεί γιατί θέλουμε η ανάπτυξη των ανανεώσιμων πηγών ενέργειας να γίνεται λελογισμένα και να γίνεται με μια πλήρη ανάλυση αυτού που λέμε «cost-benefit», το κόστος και το όφελος, σε μια περιοχή. Αυτό είναι μη αμφισβητήσιμο για εμάς. Θα μου επιτρέψετε να πω ότι είναι και προαπαιτούμενο κάθε δράσης μας. Και είναι προφανές ότι δεν θα επιτρέψουμε αυτός ο δυναμικός, υποσχόμενος κλάδος των ανανεώσιμων πηγών ενέργειας, των πράσινων επενδύσεων, να γίνεται πεδίο για ανορθολογικές καταστάσεις. Τι εννοώ με αυτό; Να λέμε δηλαδή ότι όλοι οι αμπελώνες ή όλοι οι οικισμοί θα γεμίσουν από φωτοβολταϊκά πάρκα. Αυτό είναι μία ανορθολογική κατάσταση.

Έχουμε φροντίσει να έχουμε ένα θεσμικό πλαίσιο, κύριε Νικολαΐδη, το οποίο θέτει ισχυρές δικλίδες ασφαλείας, έτσι ώστε το αποτέλεσμα να μπορεί να είναι ζυγισμένο και προς το περιβάλλον αλλά και προς όλους τους παραγωγικούς τομείς και βεβαίως, να σέβεται τα ξεχωριστά χαρακτηριστικά κάθε περιοχής.

Εδώ είναι γνωστό ότι η Δράμα έχει έναν αναπτυξιακό πυλώνα, ο οποίος στηρίζεται, πάρα πολύ, στις οινοποιητικές μονάδες και στον οινοτουρισμό και σίγουρα, βεβαίως, θα πρέπει να σεβαστούμε την αγροτική παραγωγή και τους αγρότες, που νομίζω ότι η συγκεκριμένη Κυβέρνηση έχει δείξει πόσο τους στηρίζει.

Εδώ -και κλείνω με αυτό, κύριε Πρόεδρε- υπάρχει μία στρέβλωση. Βλέπει κανείς τις αιτήσεις που κατατίθενται στην πρώτη αδειοδοτική αρχή, τη ΡΑΕ και έχει την εντύπωση κοιτάζοντας εκεί τις αιτήσεις πάνω σε έναν χάρτη ότι όλη η Ελλάδα θα γεμίσει με φωτοβολταϊκά. Και αυτή είναι μία στρέβλωση, γιατί πάσχει ο χρονισμός εφαρμογής των διαφόρων σταδίων ελέγχου. Το στάδιο της έκδοσης άδειας σκοπιμότητας, που είναι η πρώτη αίτηση, η πρώτη άδεια που λαμβάνει κανείς από τη Ρυθμιστική Αρχή Ενέργειας, προηγείται ουσιαστικά του περιβαλλοντικού ελέγχου, προηγείται του χωροταξικού ελέγχου, προηγείται της έγκρισης δέσμευσης ηλεκτρικού χώρου, με αποτέλεσμα να εκδίδεται αυτή η πρώτη άδεια χωρίς να γίνεται αυτός ο ενδελεχής έλεγχος. Αυτό είναι, λοιπόν, που εξετάζεται στα επόμενα στάδια και βεβαίως, εκεί λαμβάνονται υπ’ όψιν και κατά την έγκριση των περιβαλλοντικών όρων αλλά και των υπόλοιπων αδειών και η άποψη της τοπικής κοινωνίας, που είναι πολύ σημαντική και των φορέων και των υπηρεσιών και γίνεται μία στάθμιση και αξιολόγηση όλων των παραμέτρων. Πάντως, αυτό που θέλω να σας διαβεβαιώσω είναι ότι ούτε θα επιτρέψουμε ούτε και θα ανεχθούμε να κατακλυζόμαστε από ΑΠΕ, χωρίς να υπάρχει μια ισόρροπη ανάπτυξη, λαμβάνοντας υπ’ όψιν και τις παραγωγικές δραστηριότητες σε μια περιοχή και τον σεβασμό στο περιβάλλον.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Πρώτα από όλα, αναφέρατε το όνομα του συντοπίτη μου, του κ. Κυριαζίδη και σας ευχαριστώ πάρα πολύ, γιατί εμείς στη Δράμα αγωνιζόμαστε από κοινού. Απλά έχω να σας πω ότι στην επίσκεψη που έγινε στο γραφείο σας στις αρχές Απριλίου, στις 19-4-2024, υπεγράφη από εσάς, κυρία Υπουργέ…

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Τι υπεγράφη; Τι πράγμα;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Υπογράφηκε από εσάς, κυρία Υπουργέ, φωτοβολταϊκό πάρκο στο Κατάφυτο από το Υπουργείο σας, η έγκριση περιβαλλοντικών όρων, από εσάς στις 19 Απριλίου. Δεκαπέντε μέρες πριν γνωρίζουμε πάρα πολύ καλά και στηρίζουμε ό,τι κάνει ο κ. Κυριαζίδης, γιατί εμείς στη Δράμα προσπαθούμε να είμαστε ενωμένοι, δεν ξέρω αν τα καταφέρνουμε, αλλά αυτή η έκταση πήρε περιβαλλοντικούς όρους. Αν δείτε -και θα τα καταθέσω στα Πρακτικά- αμπελώνες, περικύκλωσαν τους αμπελώνες τα φωτοβολταϊκά πάρκα.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Έχουμε πολύ δρόμο ακόμη, μέχρι να…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία Υπουργέ! Στην απάντησή σας θα τα πείτε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν πειράζει, κύριε Πρόεδρε, είναι καλύτερο να γίνεται διάλογος, γιατί εδώ μέσα αν ανοίξει κάποιος την περιβαλλοντική μελέτη και επειδή είμαι γνώστης του αντικειμένου, υπό προϋποθέσεις είναι όλες οι γνωμοδοτήσεις των Υπηρεσιών. Ποιες προϋποθέσεις; Τις έλεγξε κανένας; Όλες οι γνωμοδοτήσεις και αρνητικές γνωμοδοτήσεις και ΕΣΠΑ δεν πέρασε. Μπορείτε να το ελέγξετε, κυρία Υπουργέ.

Δεύτερον, οφέλη είπατε για τους πολίτες. Μα, ο Έλληνας πολίτης δεν βλέπει οφέλη, αύξηση του ηλεκτρικού ρεύματος βλέπει, ούτε στις τοπικές κοινωνίες. Ξέρετε πολύ καλά ότι στα μάρμαρα δίνουμε 7% και 8% ανταποδοτικά στο δημόσιο και τα μισά στον δήμο. Τι γίνεται με τα φωτοβολταϊκά; Δίνουν ανταποδοτικά στις τοπικές κοινωνίες; Έχει όφελος η τοπική κοινωνία;

Τρίτον, είπατε για τις εκτάσεις πώς παραχωρούνται. Γνωρίζετε ότι το Υπουργείο Αγροτικής Ανάπτυξης έχει κολλημένες αιτήσεις συντοπιτών μου, αγροτών, κτηνοτρόφων, επιχειρηματιών και δεν γνωμοδοτεί για την παραχώρησή τους εδώ και τρία χρόνια; Έγινε σχετική επίκαιρη ερώτηση, ο αρμόδιος Υπουργός απάντησε ότι θα δει το θέμα. Μέχρι σήμερα δεν το είδε. Περιμένουμε να παραχωρηθούν οι εκτάσεις για να μείνει ο κόσμος στον τόπο.

Κυρία Υπουργέ, έχω γεννηθεί στο Έσλιγκεν της Γερμανίας. Εύχομαι να μην πεθάνω εκεί ούτε οι συντοπίτες μου, να μην μας αναγκάσει κανένας να φύγουμε από τη Δράμα μας και να επιστρέψουμε στη Γερμανία.

Τρίτον, η ανάπτυξη, κυρία Υπουργέ, γίνεται μέσα από τα έργα υποδομών. Ανάπτυξη από τα φωτοβολταϊκά δεν υπάρχει. Η Δράμα είναι ξεκομμένη από την Καβάλα, είναι ξεκομμένη από τη Θεσσαλονίκη και εσείς έρχεστε με τα φωτοβολταϊκά να δώσετε ανάπτυξη. Ανάπτυξη με μία και δύο θέσεις εργασίας δεν υπάρχει.

Και όσο για την περιβαλλοντική μελέτη που εγκρίθηκε στις 19 Απριλίου από το Υπουργείο σας, κατατέθηκαν οι ενστάσεις της εταιρείας. Έχει ένα υπόμνημα αντιρρήσεων που σας λέει για την καταστροφή που μπορεί να φέρει το συγκεκριμένο φωτοβολταϊκό πάρκο λόγω των καιρικών συνθηκών και της κλιματικής αλλαγής, των πλημμυρών που ενδέχεται να γίνουν, όπως έγιναν το 2021. Το λάβατε υπ’ όψιν σας; Όχι, γιατί αν το λαμβάνατε υπ’ όψιν σας, δεν θα το υπογράφατε. Το Νευροκόπι πνίγεται. Θέλετε να φύγει ο κόσμος από τον τόπο του, θέλετε -συγγνώμη που σας το λέω- να δώσετε στα μεγάλα κεφάλαια όλο το χρήμα της Ελλάδος.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Νικολαΐδη, το αλόγιστο δεν είναι αποδεκτό και ούτε και εμείς το θέλουμε και ακούγοντάς σας θέλω να σας πω ότι δεν είμαστε απέναντι σε αυτό το ζήτημα. Είμαστε στην ίδια μεριά και χαίρομαι γιατί έτσι θα είναι ευκολότερο και να καταλήξουμε και κάπου.

Εγώ, όπως σας είπα στην πρωτολογία μου, σχετική -νομίζω- ανησυχία δημιουργείται κυρίως σε όσους δεν είναι εξοικειωμένοι με την αδειοδοτική διαδικασία των ανανεώσιμων πηγών ενέργειας και τα αλλεπάλληλα στάδια ελέγχου που αυτή επιβάλλει. Αναφέρατε ότι έλαβαν περιβαλλοντικούς όρους. Και ξέρετε πόση διαδικασία έχουν ακόμη μπροστά τους για να φτάσουν στο σημείο να αρχίσουν να χτίζουν ένα πάρκο;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Γνωρίζετε πολύ καλά ότι είμαι γνώστης.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Είμαστε στα μισά μιας διαδρομής. Γι’ αυτό και αρκετές φορές είναι γεγονός ότι έχουμε κληθεί να απαντήσουμε σε ανησυχίες τοπικών κοινωνιών και φορέων, που, όμως, μερικές φορές η πραγματικότητα στο τέλος διαψεύδει, γιατί αποδεικνύεται ότι τηρούνται οι όροι, τηρούνται δικλείδες ασφαλείας και είναι και ισχυρές. Όσον αφορά τις δικλείδες ασφαλείας, δεν σημαίνει, βέβαια, ότι απορρίπτουμε σχέδια εν τη γενέσει τους. Σημαίνει να λειτουργούν και για τη βελτίωση των σχετικών επενδυτικών σχεδίων και αυτό -ας πούμε- έγινε στην περίπτωση της Κοινότητας Καταφύτου, όπου εκεί -τι έγινε;- επεβλήθησαν πρόσθετοι όροι κατόπιν αντιρρήσεων της τοπικής κοινωνίας, ελήφθησαν υπ’ όψιν οι αντιρρήσεις της τοπικής κοινωνίας, σταθμίστηκαν στην έκδοση της απόφασης έγκρισης περιβαλλοντικών όρων και έχουν θεραπευθεί με τον επανασχεδιασμό από τον φορέα της επένδυσης.

Πιο συγκεκριμένα, με το τελευταίο τεχνικό υπόμνημα, που υποβλήθηκε από τον φορέα του έργου σχετικά με τον επανασχεδιασμό αυτού του πάρκου στο κατάφυτο έχει προβλεφθεί ότι θα τηρείται μια απόσταση πεντακοσίων μέτρων άνωθεν των θεσμοθετημένων ορίων του οικισμού. Έχουν προβλεφθεί όλα τα απαραίτητα μέτρα σχετικά με τον σχεδιασμό του έργου και τις αποστάσεις από τους αμπελώνες και εφόσον ο εν δυνάμει επενδυτής επανέλθει με τις σωστές αλλαγές στο πλάνο του, τότε και μόνο τότε -το τονίζω- θα μπορέσει να προχωρήσει το έργο.

Μιας και αναφέρατε συγκεκριμένα έργα σεβόμενη και τους κατοίκους στη Δράμα, ήθελα να ενημερωθώ για να απαντήσω συγκεκριμένα. Αυτό που θέλω να επισημάνω είναι ότι τα υπόλοιπα από τα έργα, που αναφέρετε στην ερώτησή σας είναι σε ένα πολύ πρώιμο στάδιο αδειοδότησης. Ακόμη δεν έχει υποβληθεί κανένα από αυτά στη βάσανο της περιβαλλοντικής αδειοδότησης, όλα αυτά που λέτε στην ερώτησή σας.

Και έρχομαι τώρα από το ειδικό στο γενικό καλό, από αυτή την ad hoc διαδικασία ελέγχου που γίνεται για κάθε επιμέρους έργο στη γενική οριζόντια πρόβλεψη για το πού μπορούμε να εγκαταστήσουμε ΑΠΕ, με ποιους όρους και ποιους περιορισμούς. Κι εδώ επισημαίνω ότι σήμερα έχουμε ένα χωροταξικό των ΑΠΕ το οποίο ισχύει εδώ και δεκαπέντε χρόνια. Αυτή τη στιγμή επικαιροποιούμε το χωροταξικό. Πρόκειται για μία διαδικασία σύνθετη και απαιτητική, με πολλές παραμέτρους και σταθμίσεις. Πάντως, ολοκληρώνεται σύντομα από τον αρμόδιο Υφυπουργό και από την επισπεύδουσα γενική γραμματεία. Εκεί, λοιπόν, θα τεθούν οι κανόνες και τα κριτήρια χωροθέτησης των εγκαταστάσεων φωτοβολταϊκών σε όλη την επικράτεια και θα καταλήξει σε ένα ειδικό χωροταξικό, το οποίο ευχόμαστε να παραμείνει ισχυρό και έγκαιρο έγκυρο για άλλα δεκαπέντε χρόνια. Οπότε, σε αυτό το πλαίσιο αναθεώρησης του ειδικού χωροταξικού είναι που ερχόμαστε και αξιολογούμε, επίσης, νέες δικλίδες ασφαλείας και κανόνες, όπως είναι οι αποστάσεις, όπως το να λάβουμε υπ’ όψιν μας παραγωγικές δραστηριότητες, αλλά και την προστασία του περιβάλλοντος.

Εγώ, πάντως, θέλω να επαναλάβω εδώ σε όσους προσπαθούμε με τις πρωτοβουλίες μας, κι εμείς, αλλά κι εσείς βεβαίως στο πλαίσιο του περιβαλλοντικού ελέγχου να λάβουμε υπ’ όψιν μας τις τοπικές κοινωνίες, στους ενδιαφερόμενους, ότι ασφαλώς και θέλουμε να δούμε να αναπτύσσονται έργα ΑΠΕ στη χώρα. Είναι μια επιλογή που θα οδηγήσει σίγουρα στο τέλος, γιατί ρωτήσατε για το χαμηλότερο κόστος ηλεκτρικής ενέργειας και για ενεργειακή αυτονομία. Όμως, δεν θα επιτρέψουμε αυτά τα έργα να γίνουν άναρχα και χωρίς τους σωστούς κανόνες.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Συνεχίζουμε με τη δεύτερη με αριθμό 1006/19-4-2024 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Παιδείας, Θρησκευμάτων και Αθλητισμού με θέμα: «Άμεση λύση για τους μαθητές-αθλητές που θα συμμετάσχουν στο Ευρωπαϊκό Πρωτάθλημα Κωπηλασίας».

Ορίστε, κυρία Τζούφη, έχετε τον λόγο για την πρωτολογία σας.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε και καλημέρα σε όλους σας, καλημέρα στους Υπουργούς και στους συναδέλφους.

Απαιτείται πράγματι να υπάρξει άμεση λύση για το θέμα της συμμετοχής των μαθητών-αθλητών στο Ευρωπαϊκό Πρωτάθλημα Κωπηλασίας στα Γιάννενα, τα οποία έχω την τιμή να αντιπροσωπεύω. Είμαστε περήφανοι για τους νέους και τις νέες που ασχολούνται και διακρίνονται στην κωπηλασία και φυσικά πολύ περήφανοι, όπως και όλη η Ελλάδα για τον χρυσό Ολυμπιονίκη μας Στέφανο Ντούσκο που άναψε και την ολυμπιακή δάδα των αγώνων του Παρισιού.

Όπως ξέρετε, κυρία Υπουργέ, πίσω από αυτές τις επιτυχίες υπάρχει πάρα πολύς μόχθος πολλών ετών. Για να είμαι, λοιπόν, συγκεκριμένη, υπάρχουν έγγραφα τα οποία σας έχουν κοινοποιηθεί στις 10 Απριλίου από την Ελληνική Κωπηλατική Ομοσπονδία Φιλάθλων Ναυτικών Σωματείων που αφορούν περίπου τριάντα έξι μαθητές-αθλητές από όλη τη χώρα που αντιμετωπίζουν πρόβλημα με τη συμμετοχή τους στο προπονητικό κοινόβιο που ξεκινάει από τις 2 Μαΐου μέχρι τις 30 Μαΐου, για να μπορέσουν να προετοιμαστούν για το Ευρωπαϊκό Πρωτάθλημα Εφήβων και Νεανίδων, στο οποίο έχουν και σημαντικές διακρίσεις και το οποίο θα πραγματοποιηθεί στην Ουγγαρία από την 1η έως 2 Ιουνίου 2024.

Το πρόβλημα, λοιπόν, είναι ότι οι αγώνες συμπίπτουν με τις προαγωγικές και απολυτήριες εξετάσεις και με την έναρξη των πανελληνίων εξετάσεων και επομένως οι μαθητές-αθλητές της εθνικής ομάδας που έχουν επιλεγεί να συμμετάσχουν σε αυτό το ευρωπαϊκό πρωτάθλημα ή δεν πρέπει να πάρουν μέρος στους αγώνες ή αλλιώς κινδυνεύουν να χάσουν και τις προαγωγικές και απολυτήριες εξετάσεις και ίσως και την έναρξη των πανελληνίων εξετάσεων αντιμετωπίζοντας ένα σοβαρότατο δίλημμα, γιατί έχουν μοχθήσει πάρα πολύ και για τα δύο πράγματα.

Θέλω, λοιπόν, να σας ρωτήσω -και ευχαριστώ για την άμεση απάντηση- αν θα προχωρήσετε σε κάποια ειδική ρύθμιση, ώστε αυτοί οι μαθητές-αθλητές να μπορέσουν και να συμμετάσχουν στην προετοιμασία και στο ευρωπαϊκό πρωτάθλημα, αλλά και στις μαθητικές εξετάσεις. Ποια είναι η λύση που επεξεργάζεστε, αφού νομίζω πως συμφωνούμε όλοι ότι πρέπει να δοθεί κάποια λύση;

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Τζούφη.

Ορίστε, κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Καλημέρα και ευχαριστώ πολύ, κύριε Πρόεδρε.

Πράγματι, κυρία συνάδελφε, είμαστε περήφανοι όχι μόνο εσείς στα Γιάννενα, αλλά και σε όλη την Ελλάδα για τους Ολυμπιονίκες, όπως και για τους Ολυμπιονίκες της Μαγνησίας και χαίρομαι που το αναφέρατε, γιατί και η Βουλή πρέπει να τους επιβραβεύσει, έστω και με αυτή την αναφορά,.

Στην πρωτολογία μου, κυρία συνάδελφε, θα σας απαντήσω για τις πανελλαδικές εξετάσεις και στη δευτερολογία μου για τις προαγωγικές και απολυτήριες, γιατί η αντιμετώπιση είναι διαφορετική.

Θα ήθελα να πω, λοιπόν, δε εσάς που υπηρετήσατε και στο Υπουργείο Παιδείας ότι οι πανελλαδικές εξετάσεις είναι αδιάβλητες, είναι ένα κεκτημένο του ελληνικού κράτους και αντιλαμβάνεστε ότι και το πλαίσιο είναι πιο σφιχτό και διαφορετικό και δεν μπορούμε κάθε φορά να το τροποποιούμε, ακριβώς γιατί θέλουμε να προστατεύσουμε το αδιάβλητο και εκείνο το οποίο ισχύει γενικώς και δεν έχει ιδιαίτερες παρεκκλίσεις.

Όσον αφορά τις πανελλαδικές εξετάσεις πριν από το 2023, όπως ξέρετε πολύ καλά, ανακοινώνονταν το πότε θα γίνουν μέσα στην άνοιξη. Όμως, η Κυβέρνησή μας, και η προηγούμενη κυβέρνηση του Κυριάκου Μητσοτάκη, διαισθάνθηκε ορθά την αγωνία, που έχουν τα παιδιά και οι γονείς τους και ανακοινώνουμε το πότε θα γίνουν μέχρι τις 15 Σεπτεμβρίου, με βάση τον ν.4975/2022. Γι’ αυτό, λοιπόν, οι πανελλαδικές εξετάσεις του 2023 ανακοινώθηκε πότε θα γίνουν στις 7-9-2022. Για τις φετινές πανελλαδικές του 2024 το πρόγραμμα έχει ανακοινωθεί ήδη από τους 14-9-2023, επαναλαμβάνω με τον σεβασμό που επιβάλλεται να δείξουμε στους μαθητές και στις οικογένειές τους που δίνουν αυτή τη μεγάλη μάχη, αλλά και για να διευκολυνθούν με τον καλύτερο δυνατό τρόπο.

Θα αναφέρω, λοιπόν, εδώ και με κίνδυνο να κουράσω ότι οι φετινές εξετάσεις διαρκούν από 31-5-2024 έως 12-6-2024 για τα ΓΕΛ και από 30-5-2024 έως 17-6-2024 για τα ΕΠΑΛ και από τις 18 έως τις 28-6-2024 είναι οι εξετάσεις των ειδικών μαθημάτων. Αυτό, λοιπόν, είναι το πρόγραμμα, αυτό είναι το πλαίσιο και είναι γνωστό από τον Σεπτέμβριο και δεν μπορεί να αλλάξει. Οι πανελλαδικές εξετάσεις αφορούν μεγάλη μερίδα μαθητών, είναι κομβικές για το μέλλον των παιδιών και δεν μπορούν να διαφοροποιούνται ακόμη και για πρωταθλητές, γιατί όλοι εδώ, και ιδίως εμείς οι δύο που υπήρξαμε στο Υπουργείο Παιδείας, ξέρουμε πολύ καλά πόσο μεγάλη σημασία έχουν τα σχολικά πρωταθλήματα όχι μόνο για τις συνέπειες των διακρίσεων, αλλά για την καλή άμυνα που δημιουργείται, το αγωνιστικό πνεύμα και για όλες αυτές τις θετικές προεκτάσεις τις οποίες έχουν στη διαπαιδαγώγηση των παιδιών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Επίσης, θέλω να συμπληρώσω -και με αυτό θα ολοκληρώσω, κύριε Πρόεδρε- ότι τον Σεπτέμβριο κάθε σχολικού έτους έχουμε επαναληπτικές εξετάσεις για την εισαγωγή στην τριτοβάθμια εκπαίδευση. Επαναλαμβάνω ότι λόγω της σοβαρότητας του θέματος, εκεί μπορούν να συμμετάσχουν μόνον οι υποψήφιοι, που δεν πήραν μέρος ή διέκοψαν τις εξετάσεις σε ένα από τα περισσότερα μαθήματα κατά τη διάρκεια της τακτικής εξεταστικής περιόδου για κάποιον πολύ σοβαρό λόγο. Σύμφωνα με το θεσμικό πλαίσιο, αυτός ο σοβαρός λόγος είναι είτε σοβαρός λόγος υγείας είτε ψυχική οδύνη λόγω θανάτου συγγενούς πρώτου βαθμού εξ αίματος σε ευθεία γραμμή ή δευτέρου βαθμού εξ αίματος σε πλάγια γραμμή, ο οποίος πρέπει να επήλθε μέσα στον μήνα που προηγείται της έναρξης των εξετάσεων μέχρι τη λήξη των εξετάσεων. Δεν περιλαμβάνεται, κυρία συνάδελφε, το ευρωπαϊκό πρωτάθλημα σε αυτούς τους σοβαρούς λόγους και δεν μπορεί να αλλάζει ad hoc αυτό το θεσμικό πλαίσιο. Άρα, οι πανελλαδικές εξετάσεις θα γίνουν, όπως έχουν προγραμματιστεί, χωρίς τη δυνατότητα κάποιας εξαίρεσης για τις μαθήτριες και τους μαθητές που αναφέρετε. Στη δευτερολογία μου θα σας εξηγήσω τη διαφορετική αντιμετώπιση που έχουμε για τις προαγωγικές και απολυτήριες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Τζούφη, έχετε τον λόγο για τη δευτερολογία σας.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Όπως ξέρετε, οι ημερομηνίες διεξαγωγής του ευρωπαϊκού πρωταθλήματος καθορίζονται από τη χώρα που το διοργανώνει και προφανώς δεν μπορούν να τροποποιηθούν. Είναι πολύ συγκεκριμένες οι ημερομηνίες προετοιμασίας των αθλητών και πρέπει να υπάρχει συγκεκριμένο χρονικό πλαίσιο για να υπάρξει και η επίδοση των αθλητών. Επομένως, αυτά είχαν ήδη ανακοινωθεί. Ξέρετε πολύ καλά, άλλωστε το είπατε κι εσείς, ότι οι επιτυχίες αυτές των παιδιών από όλη την Ελλάδα προβάλλουν διεθνώς τη χώρα μας.

Είπατε ότι υπάρχει δυσκολία στις πανελλαδικές εξετάσεις και πρακτικά αυτό που προτείνετε, αν καταλαβαίνω καλά, είναι να συμμετάσχουν στις εξετάσεις του Σεπτεμβρίου, παρά το γεγονός ότι δεν υπάρχει νομοθετική ρύθμιση. Έτσι δεν είναι;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα σας πω μετά.

**ΜΕΡΟΠΗ ΤΖΟΥΦΗ:** Αυτό που προτείνετε, δηλαδή, είναι ότι επειδή ακριβώς δεν υπάρχει νομοθετική ρύθμιση πέραν των θεμάτων υγείας, για να το ξεκαθαρίσουμε, η μόνη δυνατότητα που έχουν για τις πανελλαδικές εξετάσεις είναι να συμμετάσχουν στις συγκεκριμένες εξετάσεις. Επειδή οι συγκεκριμένες εξετάσεις -σωστά είπατε-ξεκινάνε 31-5-2024 και αυτό το Πανευρωπαϊκό Πρωτάθλημα είναι 1η με 2 Ιουνίου, πρέπει να διαλέξουν. Αυτό λέτε. Δηλαδή, για τις πανελλαδικές εξετάσεις είστε σαφής «Ή το ένα ή το άλλο» και δεν μπορεί να υπάρξει, διότι αυτό είναι το αίτημα το οποίο έρχεται, κάποια νομοθετική ρύθμιση εξαίρεσης, διότι στο παρελθόν δεν είχε τύχει να συμπέσουν τέτοιου τύπου οι ημερομηνίες.

Κατά την προσωπική μου άποψη -και θα επιμείνω σ’ αυτό- θεωρώ ότι πρέπει να το δείτε. Δηλαδή, πρέπει να υπάρξει μια διαδικασία συγκεκριμένης νομοθετικής ρύθμισης εξαίρεσης, διότι αυτό είναι πάρα πολύ άδικο για όλα αυτά τα παιδιά, που κάνουν αυτού του επιπέδου τον πρωταθλητισμό. Το θεωρώ πάρα πολύ σκληρό να μην μπορέσει να υπάρξει ρύθμιση, διότι ακόμη και αν κάνετε ρύθμιση -και θα περιμένω την απάντησή σας- για τις ενδοσχολικές εξετάσεις που εκεί υπάρχει μια μεγαλύτερη δυνατότητα, εάν χάσουν τη δυνατότητα των πανελλαδικών εξετάσεων, είναι πάρα πολύ σοβαρό πρόβλημα. Δηλαδή, ουσιαστικά πάνε για την επόμενη χρονιά. Δεν υπάρχει εναλλακτική από ό,τι καταλαβαίνω, έτσι δεν είναι;

Και επιπλέον, η συμμετοχή τους στα διεθνή πρωταθλήματα τους μοριοδοτεί, δηλαδή τους δίνει τη δυνατότητα -τα έχουν ανάγκη- να επιτύχουν μία καλύτερη θέση στην εισαγωγή τους στα ανώτατα εκπαιδευτικά ιδρύματα.

Σας κάνω έκκληση να σκεφτείτε πιθανόν μία νομοθετική ρύθμιση -αυτό θα το διερευνήσετε εσείς, αλλά το αίτημα νομίζω ότι είναι απολύτως εύλογο- προκειμένου να μη χάσουν τα παιδιά τις πανελλαδικές εξετάσεις.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα επαναλάβω, σ’ αυτό που με ρώτησε η συνάδελφος, ότι πράγματι στις πανελλαδικές δεν υπάρχει κάποια εξαίρεση. Θα έχουν να επιλέξουν τα παιδιά. Θα σας πω, όμως, ότι παρ’ ότι δεν υποτιμούμε καθόλου τη σοβαρότητα του λόγου που επικαλείστε, αυτή τη στιγμή δεν μπορώ να σκεφτώ ενδεχομένως αν το κάναμε αυτό αν θα προέκυπτε και κάποιος άλλος εξίσου σοβαρός λόγος που τώρα δεν έχουμε στο μυαλό μας.

Οι πανελλαδικές εξετάσεις είναι κάτι το οποίο πρέπει να ρυθμίζεται με τον τρόπο που το κάνουμε, που το σεβάστηκαν όλες οι κυβερνήσεις, που δεν το διαφοροποίησε κανείς. Έχω την αίσθηση ότι συνέπιπταν ξανά εξετάσεις με αθλήματα, αλλά δεν μπορώ αυτή τη στιγμή να το αποδείξω γιατί δεν το έχω μπροστά μου.

Να απαντήσω, λοιπόν, στη δεύτερη ερώτησή σας για τις προαγωγικές και απολυτήριες εξετάσεις. Αυτές γίνονται σε εξεταστική περίοδο που διαρκεί από 1η μέχρι 15 Ιουνίου και οι γραπτές προαγωγικές εξετάσεις διεξάγονται μετά τη λήξη των μαθημάτων του δεύτερου τετραμήνου για τα γενικά και επαγγελματικά λύκεια. Είναι θεσμικό πλαίσιο γνωστό και αυτό εκ των προτέρων, με έγκαιρο προγραμματισμό.

Υπάρχει υπουργική απόφαση η οποία εκδόθηκε στις 7-4-2024 που λέει ότι τα μαθήματα λήγουν στις 29-5-2024 στα γυμνάσια και την Παρασκευή 17-5-2024 για τα λύκεια. Εκδόθηκαν στις 18-4-2024 οι εγκύκλιοι του Υπουργείου για τον προγραμματισμό προαγωγικών και απολυτηρίων εξετάσεων. Δεν νομίζω ότι έχει νόημα να κουράσω το Σώμα με τις συγκεκριμένες ημερομηνίες που είναι ήδη γνωστές και δημοσιευμένες.

Με αυτά, λοιπόν, τα ισχύοντα, η περίπτωση της απουσίας των μαθητών από τις προαγωγικές και απολυτήριες ή για λόγους υγείας ή για άλλον αποχρώντα σοβαρό λόγο ή κώλυμα, που συνιστά ανωτέρα βία προβλέπεται και μπορούν με αίτηση του γονέα ή του κηδεμόνα ή του επιτρόπου ή των ιδίων εάν είναι ενήλικοι να εξεταστούν σε οποιαδήποτε ημέρα αποφασίσει ο σύλλογος των διδασκόντων μέχρι τις 30 Ιουνίου αν φοιτούν στο γυμνάσιο και στην Α΄ και Β΄ του γενικού λυκείου ή στην ειδική εξεταστική περίοδο κατά το δεύτερο δεκαπενθήμερο του Ιουνίου, αν φοιτούν στη Γ΄ τάξη του γενικού λυκείου ή σε οποιαδήποτε τάξη του ΕΠΑΛ.

Το π.δ.126/2016 ορίζει ότι ο σύλλογος διδασκόντων είναι για τα γυμνάσια αυτός που εγκρίνει πότε το κάθε κώλυμα είναι ανωτέρα βία -σοβαρό κώλυμα βεβαίως- και ο ν.4610/2019 ορίζει για τα ΓΕΛ και τα ΕΠΑΛ ότι περιλαμβάνεται στους σοβαρούς λόγους και η συμμετοχή σε διεθνείς αθλητικές διοργανώσεις.

Επομένως νομίζω ότι είναι και επαρκές και σαφές το θεσμικό πλαίσιο. Έχει γίνει έγκαιρα η ανακοίνωση. Υπάρχει αυτή η δυνατότητα των παιδιών να συμμετάσχουν και στο Ευρωπαϊκό Πρωτάθλημα και στις απολυτήριες και στις προαγωγικές εξετάσεις. Μάλιστα είχε ήδη γίνει με την ομάδα της ρυθμικής γυμναστικής.

Άρα, θα σας πω τελειώνοντας, κυρία συνάδελφε, ότι και αυτό προβλέπεται. Δεν ρυθμίζεται ad hoc για την περίπτωση που αναφέρατε ή τυχόν άλλη την οποία δεν έχουμε τώρα υπ’ όψιν μας. Προβλέπεται και δεν διαφοροποιούμαστε κάθε φορά για σοβαρές περιπτώσεις που -επαναλαμβάνω- είναι αυτές για τις οποίες ρωτάτε. Όμως, ο κανόνας και η γραμμή του Υπουργείου που -επαναλαμβάνω- πάντοτε ίσχυε, επιβάλλει να μην υπάρχουν διαφοροποιήσεις ούτε της τελευταίας στιγμής ούτε για συγκεκριμένες περιπτώσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Συνεχίζουμε με την τρίτη με αριθμό 999/18-4-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς την Υπουργό Πολιτισμού με θέμα: «Ο ηθικός καταποντισμός του Εθνικού Θεάτρου και η έκπτωσή του από τον νομικό σκοπό του»

Ορίστε, κύριε Παπαδόπουλε, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, το Εθνικό Θέατρο παρουσιάζει από τις 21-3-2024 ένα έργο με τίτλο «Καταποντισμός». Στην περιγραφή του έργου αναφέρονται τα εξής: «Τα πρόσωπα της παράστασης «Καταποντισμός» επισκέπτονται την γκέι Ελλάδα της Μεταπολίτευσης και μεταφέρουν τις επιθυμίες, τις σκέψεις και τις αγωνίες των ΛΟΑΤΚΙ ατόμων εκείνης της περιόδου, όπως τις αποτύπωσαν τα ίδια σε πρώτο πρόσωπο, μέσα από τις επιστολές που έστελναν στο επαναστατικό περιοδικό «ΑΜΦΙ», το πρώτο μέσο που άρθρωσε δημόσιο λόγο στην Ελλάδα για την queer εμπειρία».

Όντως καταποντισμός του πολιτισμού του έθνους μας!

Δημοσιευμένες εικόνες από την παράσταση δείχνουν -ακούστε το αυτό- τα γνωστά αντιαισθητικά γκέι μασκαρέματα που δεν ταιριάζουν ούτε στην ιστορία μας αλλά ούτε στην αισθητική του Εθνικού Θεάτρου, το οποίο εποπτεύεται από το Υπουργείο Πολιτισμού που ο ελληνικός λαός με τους φόρους του πληρώνει και λειτουργεί χάριν του δημοσίου συμφέροντος.

Σκοπός, λέει, του Εθνικού Θεάτρου και της θεατρικής τέχνης, όπως καθορίζεται σαφέστατα από τον ν.2273/1994 -ακούστε, κυρίες και κύριοι, τι λέει ο νόμος αυτός- είναι η προαγωγή της πνευματικής καλλιέργειας του λαού και η διαφύλαξη της εθνικής πολιτιστικής ταυτότητας. Για τον σκοπό αυτό αναπτύσσει, προάγει και διαδίδει τη θεατρική τέχνη ως πολιτιστικό, παιδαγωγικό, μορφωτικό και ψυχαγωγικό παράγοντα της κοινωνικής ζωής της χώρας.

Ακούσατε πρώτα τη λέξη «εθνικό». Η λέξη «εθνικό» από την Κυβέρνηση αυτή και από προηγούμενες κυβερνήσεις έχει φύγει ακόμα και από Υπουργεία, όπως είναι το Υπουργείο Εθνικής Παιδείας, κ.λπ.. Αν έχουμε χρόνο, θα τα πούμε στη δευτερολογία.

Γι’ αυτό ρωτάμε, κύριε Υπουργέ, τα εξής: Πώς εξυπηρετείται το δημόσιο συμφέρον; Πώς προάγεται η πνευματική καλλιέργεια του λαού μας; Πώς διαφυλάσσεται η πολιτιστική κληρονομιά από έργα όπως αυτό το συγκεκριμένο του καταποντισμού και της προόδου;

Δεύτερον, θεωρείτε ως Υπουργός Πολιτισμού ότι μορφώνει, ποιεί ήθος η εικόνα -«ηθοποιός σημαίνει φως», που έλεγε ο μεγάλος Δημήτριος Χορν- μεταμφιεσμένων ανδρών σε γυναίκες να ερωτοτροπούν και να ασχημονούν μεταξύ τους;

Έχετε αίσθηση, κύριε Υπουργέ, τίνος λαού πολιτισμό καλείστε να προασπίσετε, να προάγετε και να υπερασπίσετε;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ, κύριε Πρόεδρε.

Κύριε συνάδελφε, η Ελλάδα στον πολιτισμό γενικότερα -νομίζω ότι μπορούμε να συμφωνήσουμε σε αυτό τουλάχιστον- είναι μια παγκόσμια υπερδύναμη. Βεβαίως, για να είμαστε αντικειμενικοί, παγκόσμια υπερδύναμη είναι λόγω της αρχαίας πολιτιστικής κληρονομιάς, για την οποία όλοι είμαστε πάρα πολύ περήφανοι. Νομίζω ότι αυτό είναι κοινά αποδεκτό από όλους μας σε αυτήν την Αίθουσα.

Από εκεί και έπειτα, όμως, βασικός στόχος της Κυβέρνησης και ειδικότερα του Υπουργείου Πολιτισμού είναι και η ανάδειξη του σύγχρονου ελληνικού πολιτισμού. Γι’ αυτό και βασικός μας σκοπός είναι να δούμε πώς μπορούμε να έχουμε ολοένα και περισσότερες δράσεις εξωστρέφειας όλων των φορέων.

Και υπάρχουν πολλές περιπτώσεις Ελλήνων καλλιτεχνών όχι μόνο στο θέατρο για το οποίο έχετε καταθέσει ερώτηση, που πραγματικά νομίζω ότι αξίζει τον κόπο να τους υποστηρίξουμε όσο μπορούμε και είμαι βέβαιος πως στη συντριπτική πλειοψηφία των περιπτώσεων αυτών θα συμφωνούσαν όλα τα πολιτικά κόμματα.

Θέλω, όμως, να σταθούμε στο ποιος ακριβώς είναι ο ρόλος του Υπουργείου Πολιτισμού και αυτό θέλω να το ξεκαθαρίσω σήμερα, ώστε να είμαστε όλοι συνεννοημένοι. Το Υπουργείο Πολιτισμού στηρίζει τους εποπτευόμενους φορείς για το έργο τους και θεωρούμε πολύ σημαντικό η πολιτεία να στηρίζει έμπρακτα τους φορείς του σύγχρονου ελληνικού πολιτισμού.

Πιο συγκεκριμένα, το 2023 -την περασμένη χρονιά- το «Εθνικό Θέατρο» έλαβε 7.622.000 ευρώ ως τακτική και έκτακτη επιχορήγηση από το Υπουργείο Πολιτισμού. Το Υπουργείο Πολιτισμού ναι μεν εποπτεύει το «Εθνικό Θέατρο» σε θέματα διοικητικά και οικονομικά, αλλά νομίζω πως όλοι αντιλαμβανόμαστε πως δεν έχει ούτε τη θέληση ούτε τη δυνατότητα να υπεισέρχεται σε καλλιτεχνικές επιλογές τόσο του Εθνικού Θεάτρου όσο και άλλων φορέων που εποπτεύει.

Συνεπώς, το Υπουργείο Πολιτισμού δεν έχει αρμοδιότητα να κρίνει την καλλιτεχνική αποδοχή ή ακόμη και αρτιότητα των έργων των φορέων, έχει όμως, την ευθύνη να επιβλέπει την εύρυθμη λειτουργία αλλά και τη χρηστή διαχείριση των φορέων.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ, κύριε Υπουργέ.

Ο κ. Παπαδόπουλος έχει τον λόγο για την δευτερολογία του.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν έχω τίποτα με εσάς, κύριε εκπρόσωπε του Υπουργείου Πολιτισμού. Αυτά σας είπαν να πείτε, αυτά λέτε, αλλά δεν μπορούμε να μιλούμε για ελευθερία της τέχνης. Εδώ δεν πρόκειται για μια ιδιωτική πρωτοβουλία ενός κωμικού ή ενός άλλου ζεν πρεμιέ θεάτρου, αλλά για το «Εθνικό Θέατρο» της χώρας μας που συνιστά τη ναυαρχίδα του ελληνικού πολιτισμού. Δεν θέλουμε να γίνει ένα ναυάγιο του πολιτισμού και φωλιά ανόμων παθών, το οποίο μάλιστα θέατρο εσείς ως Υπουργοί καλείστε να εποπτεύετε.

Θα επιτρέπατε άραγε ποτέ ένα έργο που θα προσέβαλε τις χαϊδεμένες ομάδες της παγκοσμιοποίησης, όπως μετανάστες, λαθρομετανάστες ή όποιους άλλους μη Έλληνες, Μουσουλμάνους κ.λπ.; Οτιδήποτε ελληνικό φαίνεται ότι μας ενοχλεί, οτιδήποτε ορθόδοξο μας προκαλεί αλλεργία. Θα επεμβαίνατε σε αυτή την περίπτωση για απαγόρευση τέτοιας παράστασης ως εποπτεύουσα αρχή ή θα μιλούσατε πάλι για ελευθερία της τέχνης;

Αγαπητέ μου Υπουργέ, εν ονόματι της ελευθερίας της τέχνης στη δύστυχη πατρίδα μας διαπράχθηκαν ανείπωτα εγκλήματα αυτή την περίοδο. Για να μη μιλάμε, όμως, υποθετικά θα σας μιλήσω με παραδείγματα.

Σε ποιες ενέργειες προβήκατε στο Υπουργείο Πολιτισμού για την προστασία ελευθερίας της τέχνης στην περίπτωση του νεαρού σκιτσογράφου Κωνσταντίνου Παππάπου αποκλείστηκε από το 17ο Comicdom Athens όταν ζωγράφιζε Έλληνες ήρωες και πολιτικούς; Πώς προστατεύτηκε ο πολιτισμός από τα ακαλαίσθητα grafity του καλλιτέχνη Εβρίτου που απεικόνιζαν τους ήρωες του ’21 και βεβηλώθηκαν από απάτριδες που ζητούν ελευθερία της τέχνης μόνο και μόνο για να βλασφημούν την ορθόδοξη πίστη και να λοιδορούν την Ελλάδα; Όχι μόνο δεν πράξατε τίποτα ως Υπουργείο, αλλά αντίθετα χρηματοδοτήσατε πάνω στη Θεσσαλονίκη τα αδέσποτα κορμιά που βάναυσα προσέβαλαν το λαϊκό αίσθημα γιατί πρόσβαλαν την Παναγία, τον Χριστό, τον Σταυρό και εμείς τα πληρώσαμε οι φορολογούμενοιe. Ή τους Queens που φώναζαν εν ενί στόματι και μιά καρδία «καταστρέψτε, destroy Greece». Μην κάνετε τη Νέα Δημοκρατία ένα αδέσποτο κορμί στα χέρια της νέας τάξης πραγμάτων.

Είπατε τέχνη επίσης τη σημαία-κουρελόπανο, εκείνη την κόκκινη σημαία, με κόκκινα πανιά δίκην μάκτρων εμμήνου ρήσεως. Κάματε την ελληνική σημαία κουρελόπανο -αίσχος και μόνο αίσχος!- εν ονόματι δήθεν της τέχνης. Διά στόματος του Προέδρου μας όμως σας είπαμε ότι η ελληνική σημαία εξ ονόματος καμμίας τέχνης δεν μπορεί να βαφεί κόκκινη. Κόκκινη μόνο βάφεται από το αίμα των Ελληνίδων και των Ελλήνων ηρώων και παλικαριών!

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Στόχος μας στο Υπουργείο Πολιτισμού είναι να μπορέσουμε να καλλιεργήσουμε τις συνθήκες, ώστε να αναπτύσσεται διαρκώς όλο και περισσότερο ο σύγχρονος ελληνικός πολιτισμός και να δίνονται ευκαιρίες και σε νέους καλλιτέχνες να εκφράζονται μέσα από την τέχνη. Το «Εθνικό Θέατρο» υποστηρίζοντας την επιλογή του τονίζει ότι έχει στους καταστατικούς του σκοπούς την προώθηση και ανάπτυξη της ελληνικής δραματουργίας καθώς και τον πειραματισμό στην τέχνη του θεάτρου.

Οι δύο αυτές συνθήκες κατ’ εξοχήν ισχύουν για το έργο αυτό. Ο συγγραφέας και σκηνοθέτης του είναι ο νεοέλληνας σκηνοθέτης θεατρικός συγγραφέας Βασίλης Βηλαράς και η παρουσίαση γίνεται σε πειραματική υβριδική συγγραφική μορφή. Το έργο έχει μορφωτικό χαρακτήρα, αφού ενημερώνει για την πρόσφατη ελληνική κοινωνική πραγματικότητα των δεκαετιών του 1980 και 1990.

Στην παράσταση αξιοποιούνται προσωπικές μαρτυρίες των ηθοποιών μαζί με πρωτότυπα κείμενα, που συντάχθηκαν από τον συγγραφέα. Από τη διάρθρωση αυτή, τις μαρτυρίες και το κείμενο προκύπτει ο υβριδικός και πειραματικός χαρακτήρας του έργου. Το «Εθνικό Θέατρο» προσπαθεί, όπως και τα άλλα θέατρα στη χώρα να συμπορευτεί με τα σύγχρονα ήθη, της εξελίξεις και τις τάσεις εποχής μας στο θέατρο, ένας κόσμος στον οποίο η χώρα μας προφανώς αποτελεί και διακεκριμένο μέρος. Κατά πόσο αυτό επιτυγχάνεται, χωρίς να θίγεται η παράδοση και οι κληρονομημένες μας αξίες, είναι ανοικτό στην κριτική. Νομίζω ότι όλοι οι άνθρωποι των τεχνών είναι δεκτικοί στην καλοπροαίρετη κριτική. Άλλωστε, δεν μπορούμε ούτε να συμφωνούμε πάντα με το αποτέλεσμα κάθε μορφής τέχνης, ούτε να έχουμε απόλυτα ταυτόσημες απόψεις για την τέχνη. Νομίζω ότι αυτό έχει την αξία του να υπογραμμιστεί.

Πολλές φορές η τέχνη, κύριοι συνάδελφοι, μπορεί να εμπεριέχει και ένα βαθμό πρόκλησης στο status quo. Το «Εθνικό Θέατρο», όπως και τα άλλα θέατρα της χώρας, προσπαθούν να είναι συμπεριληπτικά στο μέγιστο βαθμό. Επιθυμεί να έχει ως κοινό του όλες τις Ελληνίδες και όλους τους Έλληνες. Με τον τρόπο αυτό συμβάλλει σε μια παιδαγωγική η οποία μαθαίνει στους νέους που μαστίζονται από την εφηβική εγκληματικότητα να είναι ανεκτικοί και να μην πέφτουν θύματα μιας αναίτιας φοβίας για το διαφορετικό. Υπάρχει, βέβαια, το ζήτημα της αισθητικής και της υποκειμενικότητας των καλλιτεχνικών επιλογών. Είναι πολλά πράγματα που μπορεί προσωπικά ή και ως πολιτική ηγεσία του Υπουργείου Πολιτισμού να τα αντιμετωπίζουμε ως ανοίκεια και προκλητικά ή αισθητικά αποκρουστικά. Ενδεχομένως, να μην επιλέγαμε ποτέ κάτι τέτοιο αν ήμασταν στη θέση των καλλιτεχνών, αλλά δεν είμαστε και ούτε είναι δουλειά μας. Και ως Κυβέρνηση δεν σκοπεύουμε να διακινδυνεύσουμε το αίσθημα ελευθερίας στην Ελλάδα με μία τέτοια περιοριστική και αναχρονιστική προσέγγιση.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Φλώρινας.

Η Βουλή σάς καλωσορίζει και σας ευχόμαστε καλή πρόοδο και καλό Πάσχα!

(Χειροκροτήματα από όλες τις πτέρυγες της Βουλής)

Σας είπαν οι συνεργάτες μας ότι σήμερα αυτή τη στιγμή παρακολουθήσατε -γιατί ολοκληρώθηκε- μια ειδική διαδικασία που λέγεται κοινοβουλευτικός έλεγχος. Ένας Βουλευτής ερωτά και ένας Υπουργός απαντά, γι’ αυτό και δεν βλέπετε πολλούς Βουλευτές μέσα στην Αίθουσα. Τώρα θα διακόψουμε, όπως θα δείτε, για να αρχίσει σε λίγα λεπτά η Ολομέλεια της Βουλής η νομοθετική εργασία.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και διακόπτουμε για λίγα λεπτά, προκειμένου να μπούμε στην ημερήσια διάταξη νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Πριν εισέλθουμε στην ημερήσια διάταξη, να κάνω κάποιες ανακοινώσεις:

Οι Υπουργοί Πολιτισμού και Εθνικής Οικονομίας και Οικονομικών κατέθεσαν στις 22-4-2024 σχέδιο νόμου: «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος κατέθεσε αίτημα για διεξαγωγή προ ημερησίας διατάξεως συζητήσεως, σύμφωνα με το άρθρο 143 του Κανονισμού της Βουλής, σε επίπεδο Προέδρων Κοινοβουλευτικών Ομάδων, με αντικείμενο: «Την αντιμετώπιση της ακρίβειας και τη φορολόγηση υπερκερδών τα οποία σωρεύονται εις βάρος της ελληνικής οικονομίας και κοινωνίας».

Καταχωρίζεται στα Πρακτικά της σημερινής συνεδρίασης.

(Το προαναφερθέν αίτημα για διεξαγωγή προ ημερησίας διατάξεως συζητήσεως του ΣΥΡΙΖΑ - Προοδευτική Συμμαχία, καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 38-40)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Η Διάσκεψη των Προέδρων αποφάσισε στη συνεδρίασή της, της 18ης Απριλίου 2024, τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Καλώ στο Βήμα τον εισηγητή της Νέας Δημοκρατίας, τον κ. Σπυρίδωνα Κυριάκη, για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

**ΣΠΥΡΙΔΩΝ ΚΥΡΙΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, αγαπητοί και αγαπητές συνάδελφοι, συζητούμε σήμερα ένα σημαντικό νομοσχέδιο του Υπουργείου Πολιτισμού, το οποίο αφορά στο δημιουργικό τομέα εν γένει. Το νομοσχέδιο τιτλοφορείται «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Το νομοσχέδιο αυτό υπήρξε σε ηλεκτρονική δημόσια διαβούλευση για δύο εβδομάδες, κατά την οποία δημόσια διαβούλευση προέκυψαν εκατόν έξι σχόλια. Αυτό οδήγησε σε ένα νομοσχέδιο που κατατέθηκε στην επιτροπή, έχοντας εννέα διακριτά κεφάλαια και ενενήντα εννέα άρθρα.

Από την ακρόαση των φορέων, η οποία ήταν μαραθώνια, προέκυψαν νομοτεχνικές βελτιώσεις. Ακούστηκαν είκοσι διαφορετικοί φορείς, ο καθένας με τις αιτιάσεις του και με τις παρατηρήσεις του και από τη διαδικασία αυτή προέκυψαν σημαντικές νομοτεχνικές βελτιώσεις, τις οποίες θα αναφέρει στη συνέχεια ο Υπουργός.

Πάμε, λοιπόν, στο νομοσχέδιο.

Το πρώτο μέρος αποτελείται από δύο άρθρα και αφορά στην ανάλυση των σκοπών και των αντικειμένων του.

Το δεύτερο μέρος του νομοσχεδίου, το οποίο ίσως να είναι και το σημαντικότερο, αποτελείται από τα άρθρα 3 ως 21. Ουσιαστικά, έχουμε τη σύντμηση δύο φορέων, του Εθνικού Κέντρου Οπτικοακουστικών Μέσων και Επικοινωνίας, του πρώην ΕΚΟΜΕ, και του Ελληνικού Κέντρου Κινηματογράφου για τη δημιουργία μιας νέας εταιρείας, υπό τη μορφή της ανώνυμης εταιρείας, με την επωνυμία «Ελληνικό Κέντρο Κινηματογράφου, Οπτικοακουστικών Μέσων και Δημιουργίας Α.Ε. - Creative Greece S.A.» και διακριτικό τίτλο «Creative Greece», η οποία νέα εταιρεία θα έχει οικονομική και διοικητική αυτοτέλεια. Σκοπός της είναι η ανάδειξη, η ενίσχυση και η προστασία του ελληνικού κινηματογράφου αλλά και του οπτικοακουστικού τομέα εν γένει.

Στο νέο αυτό φορέα προβλέπονται εκατόν είκοσι θέσεις εργασίας, έτσι ώστε να υπάρξει πλήρης μεταφορά του προσωπικού από τους φορείς που ενώνονται και να διασφαλιστούν πλήρως οι θέσεις εργασίας των ανθρώπων που μέχρι σήμερα είναι στους φορείς αυτούς.

Μέχρι σήμερα θα πρέπει να τονίσουμε πως οι δύο αυτοί φορείς είχαν επικαλυπτόμενες αρμοδιότητες και ανήκαν σε δύο διαφορετικά Υπουργεία. Με τη σύντμηση αυτή επιτυγχάνεται μια ενιαία εθνική πολιτική στον χώρο των ακουστικών μέσων και ταυτόχρονα η δημιουργία συμπληρωματικών και όχι επικαλυπτόμενων προγραμμάτων. Ταυτόχρονα, προικοδοτείται ο νέος οργανισμός με ένα νέο πόρο, ο οποίος προκύπτει από το 50% των τελών της συνδρομητικής τηλεόρασης.

Το τρίτο μέρος του νομοσχεδίου αποτελείται από τα άρθρα 22 έως 41. Ουσιαστικά θεσμοθετείται το πρόγραμμα στήριξης οπτικοακουστικών έργων μέσω του μηχανισμού χρηματοδότησης. Το Cash Rebate το οποίο γνωρίζαμε ως σήμερα και έγινε για πρώτη φορά το 2017, μετονομάζεται σε Cash Rebate GR και αυστηροποιείται. Αφορά ουσιαστικά την παραγωγή οπτικοακουστικών έργων στην Ελλάδα τα οποία δύναται να ενισχυθούν στις επιλέξιμες δαπάνες τους με ποσοστό 40%, ενώ σε διακριτά έργα τα οποία αποτελούν δύσκολο οπτικοακουστικό έργο η χρηματοδότηση όλη μαζί μπορεί να φτάσει ακόμα και στο 100%.

Το νέο Cash Rebate αποτελείται από τρία διακριτά μέρη: Το πρώτο είναι το Cash Rebate Film and TV το οποίο αφορά τις ταινίες και τις τηλεοπτικές σειρές. Υπάρχει το Cash Rebate Animate, το οποίο αφορά τον χώρο των κινουμένων σχεδίων και το Cash Rebate Video Game Development το οποίο αφορά τον χώρο των βιντεοπαιχνιδιών διασκέδασης.

Όπως είπαμε και πριν, το καινούργιο Cash Rebate αυστηροποιείται, ενώ υπάρχει σημαντικός περιορισμός των καναλιών στο ποσό το οποίο μπορούν να πάρουν, διότι οι παραγωγές από 12 εκατομμύρια ευρώ στο μάξιμουμ πηγαίνουν στα 8 εκατομμύρια ευρώ, ενώ υπάρχει και διπλασιασμός του επιλέξιμου κόστους παραγωγής, έτσι ώστε να μπορούν να εξαιρούνται παραγωγές αμφιβόλου ποιότητας. Το νέο Cash Rebate γίνεται ένα βιώσιμο εργαλείο και για πρώτη φορά στη χώρα υπάρχει από την πολιτεία βοήθεια και πολιτική, τόσο για τον κλάδο του animate, ο οποίος είναι και αυτός μια τέχνη και αποτελεί πολιτιστικό στοιχείο, όσο και για τον χώρο του video gaming, το οποίο είναι μια τεράστια παγκόσμια βιομηχανία η οποία συμβάλλει στην προώθηση του πολιτισμού.

Σε αυτό το σημείο θα πρέπει να τονίσουμε ότι στη Φινλανδία, μια μικρή χώρα αντίστοιχη με εμάς, το αποτύπωμά της στο ΑΕΠ είναι περισσότερο από 2 δισεκατομμύρια ευρώ. Θα πρέπει επίσης να αναφέρουμε πως οι διατάξεις του ν.3905/2010 που προέβλεπαν ότι 1,5% από τη διαφημιστική είσπραξη των ιδιωτικών καναλιών πηγαίνουν στο πρώην Ελληνικό Κέντρο Κινηματογράφου για τα selective προγράμματα παραμένουν ως έχουν, δεν πειράζονται και μάλιστα θεσμοθετούνται και μέσα στον νόμο.

Στο τέταρτο μέρος του νομοσχεδίου, το οποίο αποτελείται από τα άρθρα 42 έως 45, υπάρχουν οι λοιπές διατάξεις για την ενίσχυση της οπτικοακουστικής βιομηχανίας στην Ελλάδα. Συστήνεται και λειτουργεί το Εθνικό Ψηφιακό Αποθετήριο Οπτικοακουστικών Έργων. Δημιουργείται κόμβος καινοτομίας με τη χαρακτηριστική ονομασία «CreAtiVe Hub GR» για να μπορούν να δικτυώνονται νέοι δημιουργοί και δίνεται η δυνατότητα, τόσο στις περιφέρειες, όσο και στους δήμους να λειτουργούν γραφεία διευκόλυνσης οπτικοακουστικών παραγωγών.

Στο πέμπτο μέρος του νομοσχεδίου το οποίο αποτελείται από τα άρθρα 46 έως 60 έχουμε την κατάργηση του νομικού προσώπου ιδιωτικού δικαίου Ελληνικό Ίδρυμα Πολιτισμού και στη θέση του δημιουργείται το Ελληνικό Ίδρυμα Βιβλίου και Πολιτισμού με τη διακριτική ονομασία ΕΛΙΒΙΠ. Σκοπός του νέου αυτού φορέα είναι η προαγωγή των ελληνικών γραμμάτων στην Ελλάδα και στο εξωτερικό, αλλά και η ανάδειξη του βιβλίου. Στον νέο αυτόν φορέα προβλέπεται ετήσια επιχορήγηση από τον κρατικό προϋπολογισμό και οικονομική αυτοτέλεια και με αυτόν τον τρόπο δημιουργούμε έναν ισχυρό τομέα για το βιβλίο, ο οποίος προάγει δράσεις φιλαναγνωσίας, αλλά και ενίσχυση σχολικών βιβλιοθηκών.

Θα πρέπει να τονίσουμε πως στη χώρα μας από το 2011 έως σήμερα υπήρχε απουσία κρατικής πολιτικής και φορέα για το βιβλίο και πως με τη δημιουργία του ΕΛΙΒΙΠ μια ακόμα προεκλογική δέσμευση της Κυβέρνησης του Κυριάκου Μητσοτάκη γίνεται πράξη. Είναι σημαντικό να πούμε πως το ΕΛΙΒΙΠ θα τρέχει τα προγράμματα «ΒΙΒΛΙΟΝΕΤ» που αφορούν τη βάση δεδομένων των βιβλίων, αλλά και το πρόγραμμα μεταφράσεων από τα ελληνικά σε ξένες γλώσσες το «GreekLit».

Στο έκτο μέρος του νομοσχεδίου το οποίο αποτελείται από τα άρθρα 61 έως 75 λύεται η ανώνυμη εταιρεία «Ελληνικό Φεστιβάλ Α.Ε.» και στη θέση της δημιουργείται το νομικό πρόσωπο ιδιωτικού δικαίου «Φεστιβάλ Αθηνών - Επιδαύρου». Με αυτόν τον τρόπο επιτυγχάνεται ο σκοπός του φεστιβάλ, ο οποίος είναι η πολιτιστική ανάπτυξη της χώρας, ενώ ταυτόχρονα και η τουριστική προβολή της. Ο νέος αυτός οργανισμός, σε αντίθεση με την ανώνυμη εταιρεία που υπήρχε μέχρι σήμερα, δεν αποσκοπεί στο κέρδος, οπότε μπορεί πιο εύκολα να διεκπεραιώσει τον σκοπό του, επιλύονται ζητήματα εποχικότητας τα οποία υπήρχαν μέχρι σήμερα. Ακούσαμε από τον πρόεδρο του φεστιβάλ να μας λέει πως αυτή ήταν μια διεκδίκηση του Φεστιβάλ Αθηνών από το 1998.

Στο έβδομο μέρος του νομοσχεδίου το οποίο αποτελείται από τα άρθρα 76 έως 85 τροποποιούνται τα άρθρα του ν.4708/2020 περί του «ΑΚΡΟΠΟΛ ΑΚΡΟΣ», το οποίο είναι ένα κέντρο πολιτισμού και δημιουργίας με βάση το ιστορικό κτήριο του «ΑΚΡΟΠΟΛ» το οποίο πλέον ΔΣ, το οποίο συστήνεται και θα είναι αφοσιωμένο στις ανάγκες, έτσι ώστε να λειτουργήσει όσον το δυνατόν συντομότερα το ιστορικό αυτό κτήριο. Το «ΑΚΡΟΠΟΛ» αποτελεί ένα στοίχημα για την πολιτεία και θα πρέπει να μετατραπεί σε κόμβο πολιτισμού και τεχνολογίας.

Στο ίδιο κεφάλαιο προβλέπεται η αύξηση του ορίου ηλικίας στις σχολές δραματικών τεχνών και μπαίνει τέλος στη διάκριση του υπολογισμού ηλικίας που υπήρχε μέχρι σήμερα. Ταυτόχρονα λύνουμε εντελώς ένα ζήτημα το οποίο υπήρχε μέχρι σήμερα και αφορούσε τους εργαζόμενους της Ορχήστρας των Χρωμάτων, οι οποίοι από το 2011 έως σήμερα ήταν κυριολεκτικά στον δρόμο, άνεργοι, οι οποίοι πλέον εντάσσονται στο προσωπικό της Λυρικής Σκηνής, ενώ αντίστοιχα οι άνθρωποι της Καμεράτας με τροποποίηση μπαίνουν στην αρμοδιότητα του Μεγάρου Μουσικής, το οποίο για πρώτη φορά θα μπορεί να έχει δικό του μουσικό σχήμα.

Στο ίδιο αυτό κεφάλαιο υπάρχουν ζητήματα που καθορίζουν την επανάληψη οπτικοακουστικών έργων από το ίδιο μέσο από το οποίο είχε προβληθεί ή από άλλα μέσα, ενώ υπάρχει και το δικαίωμα της εύλογης αμοιβής των ερμηνευτών μουσικών κομματιών όταν αυτά προβάλλονται σε οποιοδήποτε οπτικοακουστικό μέσο.

Το όγδοο μέρος του νομοσχεδίου, από τα άρθρα 88 έως 98 είναι οι εξουσιοδοτικές, οι μεταβατικές και οι καταργούμενες διατάξεις.

Το ένατο μέρος είναι ουσιαστικά η έναρξη ισχύος του νόμου.

Σε έναν χώρο που επί σειρά ετών έχει παραμείνει στάσιμος επιχειρείται μια τομή, μια τομή στον σύγχρονο πολιτιστικό και οπτικοακουστικό τομέα, μια τομή η οποία πάει μπροστά τον κλάδο, βοηθάει στην εξωστρέφεια του ελληνικού κινηματογράφου, αναδεικνύει τον πολιτισμό μας, σταματά το brain drain στους κλάδους που αφορά, εξασφαλίζει και δημιουργεί νέες θέσεις εργασίας.

Θα δανειστώ τη φράση που άκουσα από τον Υπουργό στην επιτροπή, ο οποίος είπε πως δεν υπάρχουν τέλεια νομοθετήματα, αλλά υπάρχουν νομοθετήματα τα οποία λύνουν προβλήματα. Το συζητούμενο νομοσχέδιο είναι ένα από αυτά. Υπάρχουν νομοθετήματα τα οποία βοηθάνε τους κλάδους που αφορούν. Αυτό είναι ένα από αυτά. Υπάρχουν νομοθετήματα τα οποία είναι προς τη σωστή κατεύθυνση. Αυτό είναι ένα από αυτά. Υπάρχουν νομοθετήματα τα οποία προάγουν τα συμφέροντα της χώρας, προάγουν τη θέση της Ελλάδας στο κέντρο μιας ανταγωνιστικής Ευρώπης. Αυτό το νομοθέτημα είναι ένα από αυτά.

Σας καλώ, λοιπόν, όλους να υπερψηφίσετε το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Καλείται στο Βήμα η εισηγήτρια του ΣΥΡΙΖΑ - Προοδευτική Συμμαχία, η κ. Κυριακή Μάλαμα, για δεκαπέντε λεπτά.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε σήμερα ένα πολυνομοσχέδιο του Υπουργείου Πολιτισμού που περιλαμβάνει μια σειρά από θεσμικές αλλαγές σε κρίσιμους τομείς του σύγχρονου πολιτισμού.

Βασική ρύθμιση του νομοσχεδίου είναι η κατάργηση του Ελληνικού Κέντρου Κινηματογράφου, του φορέα δηλαδή που στήριζε μέχρι σήμερα την τέχνη της κινηματογραφίας, αλλά όχι μόνο. Το Ελληνικό Κέντρο Κινηματογράφου στήριζε την σχέση τού κοινού με την αίθουσα, στήριζε την κινηματογραφική παιδεία του ελληνικού κοινού και πολλά άλλα. Καταργεί το Υπουργείο Πολιτισμού, λοιπόν, τον φορέα αυτό και δημιουργεί μια ανώνυμη εταιρεία στη θέση του, τη «Δημιουργική Ελλάδα Α.Ε.», με στόχο αποκλειστικά την προσέλκυση επενδύσεων στον οπτικοακουστικό κλάδο. Είναι λάθος. Είναι λάθος σε ό,τι αφορά τον σύγχρονο πολιτισμό. Είναι λάθος σε σχέση με τη διαχείριση των εκκρεμοτήτων που αφήνει πίσω του το Εθνικό Κέντρο Οπτικοακουστικών Μέσων, που επίσης καταργείται. Είναι λάθος σε σχέση με το μέλλον της ελληνικής κινηματογραφίας και γενικότερα. Γιατί; Ο νέος φορέας λειτουργεί με μοναδικό του γνώμονα τα οικονομοτεχνικά στοιχεία ενός επενδυτικού και μόνο επενδυτικού σχεδίου. Η κινηματογραφία, με άλλα λόγια, γίνεται επενδυτικό σχέδιο, ενώ τα πολιτιστικά κριτήρια απουσιάζουν κυριολεκτικά.

Το Υπουργείο Πολιτισμού με αυτό το νομοσχέδιο δείχνει με όλους τους τρόπους τον δρόμο που αποφάσισε να βαδίσει. Επέλεξε έναν δρόμο που μέρα με τη μέρα θα απομακρύνεται από τον πολιτισμό, από την τέχνη, από τους καλλιτέχνες, από τους δημιουργούς, θα τους απομακρύνει. Όμως ακόμη κι αυτή η λεγόμενη φιλοεπενδυτική οπτική του νομοσχεδίου για τον κινηματογράφο -το αποδείξαμε και στις συνεδριάσεις της επιτροπής- είναι άκρως κρατικοδίαιτη. Σας είπαμε ότι με την αρχιτεκτονική του νέου φορέα ευνοούνται τα μεγάλα συμφέροντα της οπτικοακουστικής αγοράς, ότι ευνοούνται οι πολυεθνικές εταιρείες που θα έρθουν για να τις πληρώσετε, για να τις δανείσουν οι ελληνικές τράπεζες και τελικά να μην ξοδέψουν ούτε ένα ευρώ στη χώρα.

Τα δημιουργικά κριτήρια στις χρηματοδοτήσεις απουσιάζουν εντελώς. Αποκλείετε τους ανθρώπους του κινηματογράφου από τον νέο φορέα, ex officio δηλαδή. Λέτε ότι απαγορεύεται η συμμετοχή συλλογικών φορέων του κινηματογράφου στη γενική συνέλευση της νέας εταιρείας. Δεν τους θέλετε προφανώς, γιατί δεν θέλετε πολιτιστικά κριτήρια στις κρατικοδίαιτες επενδύσεις σας.

Αλλάξτε το άρθρο 7 παράγραφο 2 του νομοσχεδίου. Επιτρέψτε και φορείς συλλογικής εκπροσώπησης των δημιουργών στη γενική συνέλευση της «Δημιουργικής Ελλάδας Α.Ε.». Σας το ζητάνε οι φορείς, που σας καλούν να εισάγετε στις νομοτεχνικές σας βελτιώσεις τη συγκεκριμένη αλλαγή -σας το είπαν στις επιτροπές-, να μπορούν να συμμετέχουν δηλαδή έστω και με μία μετοχή οι συλλογικοί φορείς των καλλιτεχνών, των κινηματογραφιστών, στη γενική συνέλευση. Δεν είναι οι κινηματογραφιστές, κύριε Υπουργέ, συγκρουόμενα συμφέροντα. Γιατί το εκλαμβάνετε ως τέτοιο;

Στη διάθεσή σας και η νομοτεχνική, για να τη συμπεριλάβετε, εάν θέλετε. Μας την έχει καταθέσει η Εταιρεία Ελλήνων Σκηνοθετών.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε παρακάτω. Λέτε ότι ακόμη κι αν διαφωνεί κανείς με τον νέο φορέα θα πρέπει να ψηφίσει το εργαλείο του Cash Rebate. Κατ’ αρχάς η δική μας παράταξη, η παράταξη του ΣΥΡΙΖΑ - Προοδευτική Συμμαχία δημιούργησε το εργαλείο του Cash Rebate. Εσείς το καταστρέφετε με αυτόν τον τρόπο. Πρώτον, το χρεώσατε με άνοιγμα 90 εκατομμύρια, κατά δική σας δήλωση. Δεύτερον, το παγώνετε για τουλάχιστον πέντε μήνες. Συνεπώς μέχρι τη νέα σεζόν δεν θα χρηματοδοτήσετε νέα πράγματα, νέες ταινίες. Θα προσπαθήσετε να ξεχρεώσετε τις παλιές εκκρεμότητές σας, για να το πούμε απλά. Και φυσικά δεν θα είναι πέντε μήνες, θα είναι πολύ περισσότερο, ως συνηθίζεται.

Το εργαλείο αυτό εσείς το κάνετε κρατικοδίαιτο και παράλληλα δεν εισάγετε δικλίδες ασφαλείας, ποσόστωσης για κάθε είδους κινηματογραφίας, ώστε να διασφαλίζεται η χρηματοδότηση στο δημιουργικό κομμάτι, στα επιλεκτικά προγράμματα. Γιατί; Για να τα παίρνουν όλα τα λεγόμενα στρατηγικά επενδυτικά σχέδια, τα οποία θα μοιράζετε εσείς με υπουργικές αποφάσεις. Δηλαδή θα μοιράζετε όλα αυτά τα εκατομμύρια με υπουργικές αποφάσεις.

Επίσης βλέπουμε πλήρη αδιαφάνεια στη διαδικασία επιλογής των επενδυτικών σχεδίων, απουσία κριτηρίων και σωρεία υπουργικών αποφάσεων, οι οποίες μπορεί να αλλάξουν τα πάντα μέσα στον νόμο ανά πάσα στιγμή. Άρα, λοιπόν, το βασικό πολιτικό ερώτημα που τίθεται είναι ένα: Ανατέλλει σήμερα μια καλύτερη μέρα για την κινηματογραφική τέχνη, για την εθνική κινηματογραφία στην Ελλάδα; Και η απάντηση είναι ξεκάθαρα, με κεφαλαία, ένα ΟΧΙ.

Η Ελληνική Ακαδημία Κινηματογράφου, η ΕΣΠΕΚ, η ΣΑΠΟΕ, η Ένωση Ελληνικού Ντοκιμαντέρ με ανακοίνωσή τους διαπιστώνουν σημαντικές ελλείψεις που θέτουν σε κίνδυνο το μέλλον της ελληνικής κινηματογραφίας, με επίκεντρο την ασάφεια ως προς την ύπαρξη του επιλεκτικού προγράμματος. Θα το καταθέσω και αυτό αφού πω και το τελευταίο μέρος της ανακοίνωσης, που λέει: «Είμαστε αισιόδοξοι ότι το Υπουργείο θα ανταποκριθεί θετικά στα δίκαια αιτήματά μας για τη δημιουργία ενός σχεδίου νόμου που θα οδηγήσει σε μια υγιή και πλούσια ελληνική κινηματογραφία». Σας τα είπαν και στις επιτροπές. Γιατί δεν τους ακούτε;

Το καταθέτω κι αυτό.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας μεταφέρουμε εδώ επίσης την αγωνία όλων για τους πόρους που θα έχει εξασφαλισμένους ο νέος φορέας. Δεν μας δώσατε αυτά τα στοιχεία, ενώ σας τα ζητήσαμε στην επιτροπή. Το 1,5% για τον ελληνικό κινηματογράφο θα αποδίδεται; Γιατί δεν εισάγετε ρητά το άρθρο αυτό μέσα στον νόμο; Το τέλος συνδρομητικής τηλεόρασης εισπραξιμότητα θα έχει και πόσο θα έχει; Γιατί δεν ξεκαθαρίζεται αυτό μέσα στον νόμο; Ποιοι τελικά θα είναι οι πόροι και πού θα κατευθύνονται; Όλα αυτά θα έπρεπε με απόλυτη σαφήνεια να αποτυπώνονται στο νομοσχέδιο.

Τα ερωτήματα, λοιπόν, αυτά παραμένουν σε εκκρεμότητα και συσκοτίζουν το αύριο τού νέου φορέα. Αυτοί είναι οι λόγοι που εμείς διαφωνούμε με αυτό το νομοθέτημα.

Σε ό,τι αφορά τώρα το θέμα του νέου φορέα για το βιβλίο, η δική μας άποψη είναι ότι αλλάζετε την ταμπέλα σε έναν φορέα που κουβαλάει μεγάλα βάρη και φοβόμαστε ότι χρησιμοποιείται το βιβλίο ως πρόσχημα για να σκεπάσει το Υπουργείο Πολιτισμού την αποτυχημένη διαχείριση του Ελληνικού Ιδρύματος Πολιτισμού. Σας ζητάμε επίμονα τον απολογισμό έργου του Ελληνικού Ιδρύματος Πολιτισμού και δεν μας τον δίνετε. Δεν μας τον δώσατε ούτε στις επιτροπές.

Τώρα λέτε ότι αυτός ο φορέας θα έχει ως κεντρικό του σκοπό το βιβλίο. Οι φορείς σάς λένε ότι δεν είναι το κατάλληλο σχήμα αυτό, ότι ο φορέας αυτός δεν έχει τις διαχειριστικές δυνατότητες να αναβαθμίσει την εθνική πολιτική για το βιβλίο. Σας λένε επίσης ότι φτιάχνετε έναν φορέα για το βιβλίο όπου οι εκπρόσωποι του βιβλίου είναι μια πολύ μικρή μειοψηφία. Σας ζητάνε οι φορείς του βιβλίου συγκεκριμένο προϋπολογισμό. Σας ζητάνε έναν φορέα με αποκλειστικό αντικείμενο το βιβλίο, όπου θα μπορούν να συμμετέχουν όλοι.

Επιμείναμε στην Επιτροπή Μορφωτικών Υποθέσεων να τους καλέσετε όλους. Σας είπαν όσοι κλήθηκαν -γιατί δεν κλήθηκαν όλοι- ότι η μεταρρύθμισή σας είναι σε λάθος κατεύθυνση. Γιατί δεν τους ακούτε ούτε αυτούς; Αυτό δεν μπορούμε να το καταλάβουμε. Δεν ακούτε τους κινηματογραφιστές, δεν ακούτε ούτε τους ανθρώπους του βιβλίου.

Εμείς, λοιπόν, δεν μπορούμε να στηρίξουμε έναν σχεδιασμό που γίνεται ερήμην των ανθρώπων του βιβλίου ούτε μπορούμε να δεχτούμε το «όλα καλώς καμωμένα» όσον αφορά το Εθνικό Ίδρυμα Πολιτισμού. Θέλουμε απολογισμό, θέλουμε συμμετοχή όλου του οικοσυστήματος του βιβλίου σε αυτόν τον νέο φορέα που θέλετε να φτιάξετε.

Σε ό,τι αφορά το «ΑΚΡΟΠΟΛ», σας είπαμε σε όλους τους τόνους ότι πρόκειται για έναν λευκό ελέφαντα στο δωμάτιο. Φορτώνετε και άλλους διορισμούς επάνω σε έναν φορέα που δεν λειτουργεί και κυρίως κάνετε ότι δεν βλέπετε την αποτυχία σας όλα αυτά τα χρόνια όσον αφορά το «ΑΚΡΟΠΟΛ». Από κόμβο σύγχρονου πολιτισμού που λέγατε ότι θα το κάνετε, το έχετε μετατρέψει σε ένα κτήριο - «φάντασμα».

Εμείς, λοιπόν, σας λέμε ότι πρέπει να αποσύρετε όλο το κεφάλαιο του νομοσχεδίου που αφορά το «ΑΚΡΟΠΟΛ» και να προσέλθετε στη Διαρκή Επιτροπή Μορφωτικών Υποθέσεων σε δημόσιο απολογισμό τού τι έχει πάει στραβά με το «ΑΚΡΟΠΟΛ», γιατί δεν μπορέσατε επί τέσσερα χρόνια να το λειτουργήσετε και γιατί ρημάζει. Δεν είμαστε διατεθειμένοι να σας δώσουμε λευκή επιταγή στο θέμα του «ΑΚΡΟΠΟΛ» ούτε στο ελάχιστο.

Τέλος, στα υπόλοιπα ζητήματα του νομοσχεδίου έχουμε αναφερθεί διεξοδικά στις συνεδριάσεις των επιτροπών, έχουμε επεξηγήσει ποια επιμέρους άρθρα θα στηρίξουμε.

Θα ήθελα όμως, κλείνοντας, να πω ότι ο πολιτισμός είναι όλοι οι άνθρωποι που εργάζονται σε αυτόν, πολλές φορές και πίσω από τα φώτα και πίσω από τις κουρτίνες και κάτω στα υπόγεια. Μέσα στον πακτωλό υποσχέσεων και μεγαλεπήβολων σχεδίων του νομοσχεδίου αυτό που δεν υπάρχει ούτε μία μέριμνα για την εργασιακή ασφάλεια των ανθρώπων που δουλεύουν πίσω από τη σκηνή πραγματικά μας εξοργίζει.

Αυτό για εμάς δεν είναι αποδεκτό και δεσμευόμαστε απέναντί τους ότι στο άμεσο επόμενο διάστημα θα καταθέσουμε μια δέσμη προτάσεων που να τους αφορά.

Ο σύγχρονος πολιτισμός δεν μπορεί να είναι μια εργασιακή ζούγκλα για τους πολλούς και βροχή εκατομμυρίων για τους λίγους. Δεν συμβιβαζόμαστε με αυτή την κανονικότητά σας και δεν μας θαμπώνουν τα μεγάλα σας λόγια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Πριν καλέσω στο Βήμα την ειδική αγορήτρια του ΠΑΣΟΚ - Κινήματος Αλλαγής κ. Παναγιώτα Γρηγοράκου να κάνω μία ανακοίνωση:

Ο πρώην Πρωθυπουργός και Βουλευτής Αχαΐας Γεώργιος Παπανδρέου αιτείται άδεια ολιγοήμερης απουσίας για το εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Και τώρα τον λόγο έχει η ειδική αγορήτρια του ΠΑΣΟΚ - Κινήματος Αλλαγής κ. Παναγιώτα Γρηγοράκου για δεκαπέντε λεπτά.

Παρακαλώ να κλείσει το σύστημα της ηλεκτρονικής εγγραφής ομιλητών.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Χωρίς το Ελληνικό Κέντρο Κινηματογράφου δεν θα ξέραμε τον Λάνθιμο, καθώς και πάρα πολλούς άλλους. Και αυτή είναι μια φράση την οποία την ακούμε πάρα πολύ συχνά τον τελευταίο καιρό και ακούγεται, γιατί υπάρχει διάχυτη η αίσθηση στην κινηματογραφική κοινότητα πως με το συζητούμενο νομοσχέδιο το ελληνικό σινεμά μπαίνει εκ νέου σε επικίνδυνες και αχαρτογράφητες περιοχές.

Είναι άραγε ο φόβος για το καινούργιο; Μήπως οι ανησυχίες και οι ενστάσεις των κινηματογραφιστών για τη σύσταση του υπερφορέα με την επωνυμία Ελληνικό Κέντρο Κινηματογράφου Οπτικοακουστικών Μέσων και «Δημιουργίας Α.Ε.» και τον διακριτικό τίτλο Creative Greece είναι αβάσιμες; Φυσικά και όχι.

Ο υπερφορέας ουσιαστικά προκύπτει από τη συγχώνευση του Ελληνικού Κέντρου Κινηματογράφου και του ΕΚΟΜΕ, δηλαδή από τη συγχώνευση ενός φορέα που λειτουργεί σήμερα εύρυθμα και αποτελεσματικά και ενός φορέα που σήμερα είναι προβληματικός.

Από τη μία, λοιπόν, έχουμε το Ελληνικό Κέντρο Κινηματογράφου που στα σχεδόν πενήντα χρόνια της λειτουργίας του υπήρξε ο κύριος φορέας άσκησης της κινηματογραφικής πολιτικής στη χώρα και κατάφερε ουσιαστικά σπουδαία πράγματα, παρά την πενιχρή διαχρονικά χρηματοδότησή του, ανέδειξε και σύστησε στο κοινό Έλληνες σκηνοθέτες που ποτέ και χωρίς τη χρηματοδότηση του Ελληνικού Κέντρου Κινηματογράφου δεν θα κατάφερναν να γυρίσουν ταινίες, έκτισε τη δυνατότητα προσέλκυσης συμπαραγωγών για τις ελληνικές ταινίες, μεγάλωσε και ανέδειξε έναν σημαντικό αριθμό συντελεστών του οπτικοακουστικού τομέα που καλύπτουν όλο το φάσμα της παραγωγής και που δεν θα ήταν υπερβολή να πούμε πως στην ουσία έστησαν και την ελληνική ιδιωτική τηλεόραση, μέσω της διεύθυνσης του Film Commission έφερε στη χώρα ξένες παραγωγές που το θετικό τους αποτύπωμα, τόσο το οικονομικό όσο και γενικότερα το κοινωνικό, είναι αναμφισβήτητο και βέβαια έφτιαξε όχι ένα, αλλά τρία δυνατά brand names, το Ελληνικό Κέντρο Κινηματογράφου, το Hellas Film και το Hellenic Film Commission.

Από την άλλη πλευρά, έχουμε το Εθνικό Κέντρο Οπτικοακουστικών Μέσων και Επικοινωνίας, το γνωστό σε όλους ΕΚΟΜΕ, το οποίο δημιουργήθηκε στο Υπουργείο Ψηφιακής Διακυβέρνησης. Το ΕΚΟΜΕ, κυρίως μέσω του αυτόματου προγράμματος Cash Rebate, προσέφερε ένα σημαντικό και χρήσιμο επενδυτικό εργαλείο απαραίτητο για τον κινηματογράφο και τον οπτικοακουστικό τομέα. Και γι’ αυτόν τον λόγο επιβάλλεται να λειτουργεί με διαφάνεια, χωρίς γραφειοκρατικές αγκυλώσεις και κυρίως με εξασφαλισμένη χρηματοδότηση.

Όμως παρά την αρχική ευρωστία του ΕΚΟΜΕ, οι νομοθετικές παρεμβάσεις της Νέας Δημοκρατίας στον αρχικό νόμο οδήγησαν στην υπερχρήση του επενδυτικού αυτού εργαλείου και στην κατασπατάληση των πόρων σε επενδυτικά σχέδια αμφιβόλου ποιότητας και κάπως έτσι ο ΕΚΟΜΕ έφτασε οικονομικά στα όριά του.

Σήμερα ο χώρος του οπτικοακουστικού τομέα μιλά για μια οικονομική τρύπα του ΕΚΟΜΕ που εσείς μας λέτε, κύριε Υπουργέ, πως είναι 90 εκατομμύρια ευρώ και ο χώρος λέει πως μέχρι τις 5 Μαΐου που η σχετική πλατφόρμα θα κλείσει για πέντε μήνες, όπως είπατε, το χρέος θα φτάσει στα 150 εκατομμύρια ευρώ.

Ας αφήσουμε όμως εδώ το παιχνίδι με τις λέξεις. Είτε ονομάσουμε αυτό το έλλειμμα τρύπα είτε ουρά επενδυτικών σχεδίων που έχουν ήδη προχωρήσει σε αίτηση, αλλά καθυστέρησε η έγκαιρη υπαγωγή τους, όπως προτιμά να λέει η Κυβέρνηση της Νέας Δημοκρατίας, το αποτέλεσμα είναι το ίδιο. Το ΕΚΟΜΕ έπεσε θύμα της επιτυχίας του ή πιο σωστά, θύμα της λαιμαργίας της Κυβέρνησης. Και κάπου εδώ αρχίζουν οι αμφιβολίες και ανησυχίες για τη συγχώνευση αυτών των δύο φορέων.

Σας ακούσαμε, κύριε Υπουργέ, να επαναλαμβάνετε στην επιτροπή πως συναντηθήκατε με τους φορείς πάρα πολλές φορές και ουσιαστικά συνδιαμορφώσατε το νομοσχέδιο. Και πράγματι συναντηθήκατε και πράγματι το ξέρουμε και σας πιστεύουμε. Και σωστά έχετε ενσωματώσει και πάρα πολλές αλλαγές και από τις παρατηρήσεις τις οποίες λάβατε και τις τελευταίες ημέρες και φυσικά σε αυτό είμαστε απολύτως θετικοί.

Όμως ξέρετε ότι κι εμείς συναντηθήκαμε με τους φορείς και τρία πράγματα έβαζαν συνέχεια στο τραπέζι επιτακτικά. Το πρώτο είναι να διατηρηθεί το brand name του Ελληνικού Κέντρου Κινηματογράφου, το δεύτερο να αυξηθεί η χρηματοδότηση των επιλεκτικών προγραμμάτων του κέντρου και να εξασφαλιστεί η λειτουργία του και το τρίτο να υπάρξει δέσμευση από την Κυβέρνηση για την αποπληρωμή των χρεών του σημερινού ΕΚΟΜΕ.

Και φτάσαμε, λοιπόν, να συζητάμε σήμερα το συγκεκριμένο νομοσχέδιο και στο παρά πέντε στη συνέντευξη Τύπου της Ακαδημίας Κινηματογράφου τη Δευτέρα οι ενστάσεις αυτές διατυπώθηκαν ξανά και ξανά. Και τι να σκεφτούμε λοιπόν; Πως δεν ακούσατε τους φορείς στις συναντήσεις, πως δεν κατανοήσατε τα αιτήματά τους ή πως τελικά η μη θετική ανταπόκριση σας είναι μια πολιτική επιλογή; Εμείς στο ΠΑΣΟΚ θεωρούμε ότι για ακόμα μια φορά είναι η μη ανταπόκρισή σας ως μια πολιτική επιλογή.

Η δομή, λοιπόν, του νέου υπερφορέα αποκαλύπτει ξεκάθαρα αυτήν ακριβώς την πολιτική σας επιλογή. Πιστεύετε ιδεοληπτικά πως η ανάπτυξη συνολικά του οπτικοακουστικού κλάδου τα τελευταία χρόνια οφείλεται μόνο στο ΕΚΟΜΕ και στο Cash Rebate και γι’ αυτό στο παρόν νομοσχέδιο τα επιλεκτικά προγράμματα δεν εξασφαλίζονται και δεν κατοχυρώνονται οικονομικά.

Οι πιέσεις του κινηματογραφικού κλάδου τις τελευταίες μέρες σας αναγκάζουν να κάνετε τώρα στο παρά πέντε κάποιες προσθήκες στο νομοσχέδιο, επιχειρώντας να καθησυχάσετε τους ενδιαφερόμενους. Παρ’ όλα αυτά, είναι προφανές πως τα επιλεκτικά προγράμματα δεν ήταν και δεν είναι προτεραιότητά σας και προφανώς, δεν κατοχυρώνονται επειδή απλώς αναφέρονται ή μας λέτε ότι τα χρήματα προέρχονται από δύο ξεχωριστούς κουμπαράδες. Διότι το ερώτημα, κύριε Υπουργέ, είναι τελικά τι έχει ο κάθε κουμπαράς μέσα. Και επειδή δεν μας έχετε απαντήσει για το τι έχει τελικά ο κάθε κουμπαράς μέσα, εμείς συνεχίζουμε να ανησυχούμε.

Εθνική κινηματογραφία σημαίνει ισχυρά επιλεκτικά προγράμματα. Υποστηρίζω την τέχνη του κινηματογράφου σημαίνει παίρνω το ρίσκο της τέχνης και αυτό επιτυγχάνεται μόνο με ένα σύστημα επιλεκτικών προγραμμάτων που με ποιοτικά κριτήρια δίνει τα εργαλεία για την ανίχνευση της δυναμικής του έργου, καλλιτεχνικής και εισπρακτικής. Κανείς δεν γνωρίζει εκ των προτέρων το αποτέλεσμα ενός κινηματογραφικού εγχειρήματος. Η τέχνη δυστυχώς δεν γίνεται με όρους σίγουρης επιτυχίας. Και γι’ αυτό τα επιλεκτικά προγράμματα αποτελούν τον κορμό κάθε εθνικής κινηματογραφίας.

Εσείς όμως αγνοείτε τη διεθνή εμπειρία και δείχνετε προτίμηση στη σίγουρη επένδυση. Και γι’ αυτούς τους λόγους σε όλο το σχέδιο νόμου γίνεται αναφορά μόνο στον όρο κινηματογραφική παραγωγή και όχι στον όρο κινηματογραφική τέχνη. Εμφανίζετε έναν υπερφορέα που θα τα κάνει όλα, μα όλα, χωρίς υπερβολή. Και μέσα σε αυτά τα όλα, ο κομβικός ρόλος του Ελληνικού Κέντρου Κινηματογράφου δεν υποβαθμίζεται απλώς, αλλά εξαϋλώνεται. Οι δύο διευθύνσεις του κέντρου, η Hellas Film και το Hellenic Film Commission, εξαφανίζονται.

Λέτε μάλιστα πως με τον συγκεκριμένο υπερφορέα λύνονται τα προβλήματα αλληλοεπικαλύψεων των δύο φορέων αυτών. Αφ’ ενός μεν εδώ και τρία χρόνια έχουν λυθεί με μνημόνια συνεργασίας μεταξύ των δύο φορέων οι συγκεκριμένες αλληλοεπικαλύψεις, αφ’ ετέρου αυτές οι αλληλοεπικαλύψεις δεν είναι στην ουσία και το πραγματικό πρόβλημα του ελληνικού σινεμά.

Λέτε, λοιπόν, πως φέρνετε μια ενιαία πολιτική για τον κινηματογράφο, την οποία δυστυχώς αυτό εμείς ως ΠΑΣΟΚ δεν το ενστερνιζόμαστε. Θεωρούμε ότι φέρνετε έναν πανάκριβο φορέα που το διοικητικό συμβούλιο και ο διευθύνων σύμβουλος θα στοιχίζουν στον Έλληνα φορολογούμενο 453.000 ευρώ ετησίως, ενώ αντίστοιχα ο πρόεδρος και το διοικητικό συμβούλιο του Ελληνικού Κέντρου Κινηματογράφου σήμερα στοιχίζουν μόλις 12.500 ευρώ.

Φέρνετε έναν φορέα που θα δημιουργήσει νέες αλληλοεπικαλύψεις, καθώς οι δράσεις που καλύπτει είναι όλο το φάσμα του δημιουργικού πολιτισμού. Φέρνετε έναν φορέα που το μόνο που αναδεικνύει είναι η λατρεία της Κυβέρνησης στον υπερσυγκεντρωτισμό.

Και μας ζητάτε να το στηρίξουμε, μας ζητάτε να δώσουμε λευκή επιταγή για το μέλλον του ελληνικού κινηματογράφου, μας ζητάτε να δώσουμε λευκή επιταγή, όταν ήδη μία φορά επί Κυβέρνησης Νέας Δημοκρατίας το ΕΚΟΜΕ έπιασε πάτο, όταν δηλαδή επίσης έχετε αποτύχει να ανοίξετε το «ΑΚΡΟΠΟΛ ΑΚΡΟΣ», που παραμένει κλειστό παρά τις κυβερνητικές εξαγγελίες. Άρα, λοιπόν, είναι δεδομένο πως εμείς στο ΠΑΣΟΚ τέτοια λευκή επιταγή δεν έχουμε σκοπό να δώσουμε.

Πάμε τώρα στο νέο Cash Rebate, το οποίο τόσο με την προσθήκη των νέων διακριτών καθεστώτων για τα κινούμενα σχέδια και τα videogames όσο και με την αυστηροποίηση των όρων επιλεξιμότητας των επενδυτικών σχεδίων παρουσιάζεται σαφώς βελτιωμένο και γι’ αυτόν τον λόγο θα το στηρίξουμε.

Όμως το Cash Rebate ως αυτόματο πρόγραμμα χρηματοδότησης χωρίς κριτήρια ποιότητας αποτελεί ένα εξειδικευμένο εργαλείο ενίσχυσης για τη διαρκή και αποτελεσματική υποστήριξη της οπτικοακουστικής παραγωγής. Δεν θα πρέπει, λοιπόν, να αντιμετωπίζεται ευκαιριακά. Δεν μπορούμε να μην ξέρουμε τις βασικές αρχές του προγράμματος, επειδή αυτές θα καθοριστούν κάποια στιγμή με μια κοινή υπουργική απόφαση.

Παράλληλα, η συγκέντρωση σε έναν υπερφορέα όλου του οπτικοακουστικού τομέα δεν μπορεί σε καμμία περίπτωση να θεραπεύσει αυτή τη ρωγμή εμπιστοσύνης στο ελληνικό Cash Rebate που δημιουργήθηκε εξαιτίας της χρεοκοπίας του ΕΚΟΜΕ. Ένα επενδυτικό εργαλείο για να παίξει τον σημαντικό του ρόλο απαιτεί να χορηγεί εγγυήσεις σταθερότητας για να συντηρεί την αναγκαία εμπιστοσύνη στους επενδυτές. Ο ξένος παραγωγός που έρχεται στην Ελλάδα πρέπει να ξέρει αν υπάρχει ή αν δεν θα υπάρχει Cash Rebate.

Και σήμερα μας λέτε για τα επενδυτικά σχέδια που βρίσκονται στην ουρά του ΕΚΟΜΕ αν υπάρξουν λεφτά, τότε θα προχωρήσουν. Και τι θα γίνει, λοιπόν, αν δεν βρεθούν τα λεφτά; Θα τινάξουν την αξιοπιστία του προγράμματος αυτού στον αέρα;

Πάμε τώρα στο πέμπτο μέρος του υπό συζήτηση νομοσχεδίου, το οποίο αφορά το βιβλίο. Θα ξεκινήσω λέγοντας πως πράγματι απαιτείται ένας ισχυρός φορέας για το βιβλίο και απαιτείται γιατί είναι η αλήθεια πως η χώρα μας είναι δυστυχώς και εδώ αρκετά πίσω.

Σε αντίθεση με ό,τι συμβαίνει στον υπόλοιπο δυτικό κόσμο δεν έχουμε καταφέρει ακόμα να εντάξουμε οργανικά τις βιβλιοθήκες στη σχολική εκπαίδευση. Και να θυμίσω εδώ πως ήταν το ΠΑΣΟΚ που έφτιαξε τις πρώτες πεντακόσιες σχολικές βιβλιοθήκες στη χώρα, αλλά δυστυχώς η προσπάθεια αυτή δεν συνεχίστηκε.

Δεν έχουμε στη χώρα προγράμματα ενίσχυσης συγγραφέων. Δεν έχουμε προγράμματα προώθησης των Ελλήνων συγγραφέων και της ελληνικής συγγραφικής δημιουργίας και εκδοτικής παραγωγής στο εξωτερικό. Και πέρα από την ενιαία τιμή του βιβλίου που καθιέρωσε το ΠΑΣΟΚ το 1993, δεν έχουν παρθεί άλλα σοβαρά μέτρα στήριξης του κλάδου του βιβλίου τόσο σε επίπεδο χρηματοδότησης όσο και σε επίπεδο ασφαλιστικών ή φορολογικών μέτρων.

Και σήμερα άλλωστε στην εποχή των social media και του Tik Tok είναι περισσότερο από ποτέ αναγκαίο να δώσουμε έμφαση στην καλλιέργεια των αναγνωστικών πρακτικών, κυρίως στην παιδική και την εφηβική ηλικία.

Είπαμε, λοιπόν, στην αρχή πώς θα ήμασταν θετικοί στη δημιουργία ενός ισχυρού φορέα. Ισχυρός φορέας για εμάς σημαίνει διοικητική και βεβαίως οικονομική αυτοτέλεια. Για να δούμε όμως αν τελικά αυτός ο φορέας που φτιάχνετε με το νομικό πρόσωπο ιδιωτικού δικαίου με την επωνυμία Ελληνικό Ίδρυμα Βιβλίου και Πολιτισμού τα έχει αυτά.

Στο άρθρο 50 του υπό συζήτηση νομοσχεδίου που αφορά τη συγκρότηση του διοικητικού συμβουλίου των δεκατριών μελών, ανακαλύπτουμε μια πλήρως υπουργοκεντρική δομή. Γιατί αυτό το διοικητικό συμβούλιο δεν έχει περισσότερους εκδότες, συγγραφείς, μεταφραστές, ανθρώπους δηλαδή που ξέρουν όχι μόνο την αγορά, αλλά και την ουσία των προβλημάτων που έχει ο χώρος του βιβλίου;

Επίσης αυτός ο φορέας, καλώς ή κακώς, παίρνει μαζί του και μια προίκα από τον προηγούμενο οργανισμό. Αναφερόμαστε φυσικά στην ανάληψη της λειτουργίας των μουσείων Καβάφη στην Αλεξάνδρεια και του παραρτήματος Οδησσού στην Ουκρανία. Πώς λειτουργούν σήμερα αυτά τα παραρτήματα στα τοπόσημα του ελληνικού πολιτισμού; Έχει γίνει κάποια οικονομική μελέτη για τις ανάγκες και την ενίσχυσή τους;

Παράλληλα, στο άρθρο 47 του νομοσχεδίου περιγράφονται οι σκοποί του φορέα σε τρεισήμισι περίπου σελίδες. Σε καμμία όμως περίπτωση από τη διοικητική διάρθρωση του άρθρου 56 δεν φαίνεται να μπορεί ο νέος αυτός φορέας να καλύψει τους σκοπούς του. Για να λειτουργήσει ο νέος φορέας εποικοδομητικά, είναι απαραίτητη η στελέχωσή του με καταρτισμένο προσωπικό, το οποίο προφανώς θα πρέπει να πληρωθεί και αξιοπρεπώς. Έχουν, λοιπόν, εξασφαλιστεί επαρκείς πόροι;

Ισχυρίζεστε πως κανένας φορέας δεν είναι τέλειος, αλλά πρέπει να απαντήσουμε στο αν τελικά θέλουμε έναν φορέα για το βιβλίο. Προφανώς και θέλουμε έναν φορέα για το βιβλίο που αν δεν είναι τέλειος, τουλάχιστον να είναι λειτουργικός, αλλά δε μας φαίνεται πως στο συγκεκριμένο σχήμα ο φορέας αυτός θα είναι λειτουργικός. Επομένως λοιπόν θεωρούμε ότι και εδώ έχουμε ένα ακόμα φιλόδοξο σχέδιο της Νέας Δημοκρατίας χωρίς εγγυήσεις επιτυχίας.

Σε ό,τι αφορά τα άρθρα για το Φεστιβάλ Αθηνών και Επιδαύρου, για τα πνευματικά δικαιώματα, για τις ρυθμίσεις που αφορούν το προσωπικό του Μεγάρου Μουσικής και της Ορχήστρας των Χρωμάτων, δεν θα κάνουμε εκτενή τοποθέτηση επ’ αυτού, καθότι είμαστε θετικοί και όλα όσα ακούστηκαν στις επιτροπές ήταν θετικά και προφανώς και τα στηρίζουμε.

Θα σταθούμε όμως στα άρθρα που αναφέρονται στο «ΑΚΡΟΠΟΛ ΑΚΡΟΣ». Το μεγάλο ερώτημα εδώ είναι γιατί δεν λειτούργησε μέχρι σήμερα το «ΑΚΡΟΠΟΛ ΑΚΡΟΣ» με τον ν.4708/2020 και δεν πιστεύουμε, κύριε Υπουργέ, πως ο λόγος μη λειτουργίας του φορέα είναι το νομοθετικό κενό, με τις αμοιβές ύψους 150.000 ευρώ περίπου του προέδρου και του αντιπροέδρου του διοικητικού συμβουλίου, που καθορίζονται με το παρόν νομοσχέδιο.

Ενάμιση χρόνο άλλωστε μετά από τη σύσταση και την ψήφιση του νόμου για τον φορέα για το «ΑΚΡΟΠΟΛ ΑΚΡΟΣ» ξέρουμε πως διορίστηκε διοικητικό συμβούλιο. Το ερώτημα όμως είναι αν συνεδρίασε ποτέ. Ξέρουμε επίσης ότι το «ΑΚΡΟΠΟΛ» είχε ενταχθεί σε έργο ΕΣΠΑ με τίτλο «Οργάνωση και πιλοτική λειτουργία του Κέντρου Πολιτισμού και Δημιουργίας «ΑΚΡΟΠΟΛ»» και στο κλείσιμο της προγραμματικής περιόδου 2014-2020 δεν είχε απορροφηθεί ούτε ένα ευρώ.

Το «ΑΚΡΟΠΟΛ» έως σήμερα δεν έχει μπει σε κανένα πρόγραμμα. Το «ΑΚΡΟΠΟΛ» έως και σήμερα παραμένει κλειστό. Για ποια, λοιπόν, αποτελεσματικότητα μιλάει το Υπουργείο Πολιτισμού;

Και απαντήστε μας και μετά την αποτυχία του φιλόδοξου σχεδίου του «ΑΚΡΟΠΟΛ ΑΚΡΟΣ» τι μας εξασφαλίζει πως και ο νέος υπερφορέας θα λειτουργήσει όπως εσείς ευαγγελίζεστε; Τι μας εξασφαλίζει ότι από την 1η Οκτωβρίου του 2024 θα ξαναλειτουργήσει το ελληνικό Cash Rebate;

Επειδή, λοιπόν, τίποτε από όλα αυτά δεν μας εξασφαλίζετε και για όλους αυτούς τους λόγους δεν θα ψηφίσουμε, εμείς το ΠΑΣΟΚ - Κίνημα Αλλαγής, επί της αρχής το συγκεκριμένο νομοσχέδιο. Λέμε «όχι», λοιπόν, επί της αρχής από το ΠΑΣΟΚ στο συγκεκριμένο νομοσχέδιο.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Εγώ σας ευχαριστώ για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» εννέα μαθήτριες και μαθητές και επτά συνοδοί εκπαιδευτικοί από το 1ο Ειδικό Δημοτικό Σχολείο Κορυδαλλού.

Σας καλωσορίζουμε στη Βουλή. Σας ευχόμαστε καλή πρόοδο, καλή δύναμη και καλό Πάσχα.

(Χειροκροτήματα απ’ όλες τις πτέρυγες της Βουλής)

Καλείται τώρα στο Βήμα ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Σύμφωνα με την αιτιολογική έκθεση ο πολιτιστικός και δημιουργικός τομέας είναι από τους πιο δυναμικούς παγκοσμίως ως προς την κοινωνική και αναπτυξιακή τους διάσταση. Υπό την έννοια αυτή ο πλούσιος «ενιαίος ελληνικός πολιτισμός…», στοπ. Πού τον είδατε τον ενιαίο ελληνικό πολιτισμό; Σε καμμία ταξική κοινωνία δεν μπορεί να υπάρξει τέτοιος, καθώς άλλος είναι ο πολιτισμός των κυρίαρχων και άλλος ο πολιτισμός των κυριαρχούμενων, ο πολιτισμός δηλαδή που καλύπτει τις ανάγκες των λαϊκών στρωμάτων.

Συνεχίζω όμως αυτό που λέτε: Αποτελεί, αυτός ο πολιτισμός, το κατάλληλο υπόστρωμα προκειμένου να διασφαλιστούν η κοινωνική συνοχή, η αναπτυξιακή και καινοτόμος προοπτική της οικονομίας και η διεθνής προβολή της χώρας μέσα από τη στήριξη των τομέων αυτών, που πάει να πει ότι το νομοσχέδιο και κάτω από τον τίτλο «Δημιουργική Ελλάδα», ως εξειδίκευση στη χώρα μας του προγράμματος της Ευρωπαϊκής Ένωσης «Δημιουργική Ευρώπη», επιδιώκει την όσο το δυνατό καλύτερη πρόσδεση της τέχνης και του πολιτισμού της χώρας μας στο άρμα των επιχειρηματικών ομίλων του οπτικοακουστικού κλάδου, για ακόμα περισσότερα κέρδη, δημιουργώντας έτσι το κατάλληλο, όχι υπόστρωμα, αλλά μάλλον ανώστρωμα, για να απλώσουν και να αυγατίσουν τα κέρδη τους αφ’ ενός, και αφ’ ετέρου τη μεγαλύτερη ιδεολογική αξιοποίηση της τέχνης για τη διείσδυση των αξιών της αστικής τάξης, των σάπιων της αξιών, πλατιά στον λαό, με όχημα έναν κλάδο που έχει μαζική διεισδυτικότητα στην ανθρώπινη συνείδηση και άρα προσφέρεται για μαζική πολιτική και ιδεολογική χειραγώγηση.

Γι’ αυτό άλλωστε αποτελεί σήμερα και το πεδίο ενός σφοδρότατου πολιτικοοικονομικού ανταγωνισμού ανάμεσα στα ιμπεριαλιστικά κέντρα και έτσι εξηγείται και το έντονο ενδιαφέρον και της Ευρωπαϊκής Ένωσης αλλά ακόμα και του ΝΑΤΟ για την τέχνη και τον πολιτισμό. Αρκεί κάποιος να σκεφτεί όχι μόνο την προφανή σχέση που έχει ο οπτικοακουστικός κλάδος με κλάδους όπως ο τουρισμός, οι τηλεπικοινωνίες, τα μέσα μαζικής ενημέρωσης, αλλά προπάντων την άμεση συνάφεια που αυτός διαθέτει με την ψηφιακή οικονομία και τομείς όπως η εικονική πραγματικότητα «virtual reality», η διευρυμένη ή επαυξημένη πραγματικότητα «augmented reality», η τεχνητή νοημοσύνη. Και έτσι σήμερα στα μέσα της τέχνης, της ψηφιακής τέχνης, συγκαταλέγονται πλέον και όλες αυτές οι αναδυόμενες τεχνολογίες της εικονικής και επαυξημένης πραγματικότητας, οι οποίες βέβαια εκτός από τον οπτικό και ακουστικό, διαθέτουν επιπλέον και διαδραστικό χαρακτήρα με τις πλατφόρμες, τα ψηφιακά παιχνίδια και τις εφαρμογές να προσφέρουν εμπειρίες που συνδυάζουν όλες τις τέχνες, συνδυάζοντας βέβαια και τον πραγματικό κόσμο με τον εικονικό, στη λεγόμενη «μικτή πραγματικότητα».

Το νομοσχέδιο αυτό ακριβώς επιδιώκει με το χρηματοδοτικό εργαλείο του Cash Rebate, την ενίσχυση του ψηφιακού δημιουργικού τομέα και την ενσωμάτωση των νέων τεχνολογιών και καινοτομιών στον χώρο του οπτικού-ακουστικού πολιτισμού, τόσο στα μέσα κοινωνικής δικτύωσης όπως γράφετε όσο και στις εφαρμογές και στα προγράμματα για ηλεκτρονικούς υπολογιστές, ταμπλέτες, παιχνιδομηχανές και κινητά τηλέφωνα.

Για ακούστε κι αυτό: Σε αυτούς τους δύσκολους καιρούς αβεβαιότητας, όταν είναι τόσο επικίνδυνο να πας έξω, είμαστε στην ευχάριστη θέση να παρέχουμε εναλλακτικούς κόσμους, όπου μπορούν να έρθουν οι άνθρωποι μαζί, να κοινωνικοποιηθούν, να αλληλεπιδράσουν και να διασκεδάσουν από την ασφάλεια των σπιτιών τους. Είμαστε ευγνώμονες που έχουμε τόσο υπέροχους συνεργάτες του κλάδου που καθιστούν δυνατή τη συμμετοχή στον σκοπό αυτό.

Αυτά τα συγκινητικά τα γράφει ο επικεφαλής μιας γερμανικής εταιρείας ψηφιακών παιχνιδιών και αυτά περιέχονται και στην επίσημη έκθεση της Ευρωπαϊκής Ένωσης περί προστασίας των καταναλωτών στα διαδικτυακά βιντεοπαιχνίδια προσέγγισης, στο επίπεδο της ευρωπαϊκής ενιαίας αγοράς. Φανταστείτε δηλαδή και να μη νοιαζόταν η Ευρωπαϊκή Ένωση για την προστασία των καταναλωτών!

Και βέβαια, παρά τους κινδύνους το Παγκόσμιο Οικονομικό Φόρουμ προωθεί τεχνολογίες τεχνητής νοημοσύνης και εικονικής πραγματικότητας VR ακόμη και για την εκπαίδευση των παιδιών. Μπροστά στα κέρδη, θα μου πείτε, των ψηφιακών κολοσσών τίποτα άλλο δεν μετράει.

Η τεχνολογία όμως, ξέρετε, τεχνητής νοημοσύνης δεν είναι διαβόητη μονάχα για τις δυνατότητες που έχει συλλογής δεδομένων, αλλά και για τις ανακρίβειές της. Και μη λησμονούμε και τα νέα ζητήματα που εγείρονται για τα πνευματικά δικαιώματα των δημιουργών με τη μαζική αξιοποίηση της τεχνητής νοημοσύνης στο καλλιτεχνικό έργο. Ωστόσο το Παγκόσμιο Οικονομικό Φόρουμ θέλει και οι δύο αυτές επικίνδυνες τεχνολογίες να γίνουν πρότυπο για την εκπαίδευση των παιδιών.

Δεν δαιμονοποιούμε, κυρίες και κύριοι, φυσικά την τεχνολογία, ούτε όμως και προσδοκούμε την κοινωνική ευημερία ως κάτι που προκύπτει αυτόματα από την τεχνολογική πρόοδο. Το ζήτημα είναι πάντα ποιος και για ποια συμφέροντα καθορίζει τον προσανατολισμό, την ανάπτυξη και την αξιοποίηση της νέας τεχνολογίας.

Διότι πίσω από την τεχνητή νοημοσύνη βρίσκονται οι επιλογές της ανθρώπινης νοημοσύνης και τα εκάστοτε ταξικά συμφέροντα που αυτή υπηρετεί. Η εκάστοτε, λοιπόν, άρχουσα τάξη είναι που αποφασίζει, όχι μόνο για τη χρήση, αλλά και για την ανάπτυξη της τεχνολογίας. Και βέβαια ισχυροί μονοπωλιακοί όμιλοι και ιμπεριαλιστικά κέντρα αποφασίζουν σήμερα ποια δεδομένα -ο σημερινός νέος χρυσός- συλλέγονται στα ψηφιακά κέντρα, με ποια κριτήρια και ποιες διαδικασίες, ποιες πληροφορίες εξάγονται και για ποιον σκοπό.

Το γεγονός, παραδείγματος χάριν, ότι η άυλη ψηφιακή συνταγογράφηση αξιοποιείται σήμερα για να περικόπτονται οι κρατικές δαπάνες στην υγεία -γιατί έτσι χρησιμοποιείται- προφανώς και δεν οφείλεται στην ύπαρξη των ηλεκτρονικών υπολογιστών, ενώ είναι χαρακτηριστικό ότι ο ίδιος αλγόριθμος ενός συστήματος τεχνητής νοημοσύνης, που μπορεί να εκπαιδευτεί να εντοπίζει και να εξουδετερώνει καρκινικά κύτταρα, μπορεί με την κατάλληλη προσαρμογή να εντοπίζει και να εξουδετερώνει Παλαιστίνιους.

Δεν είναι επιστημονική φαντασία. Πρόκειται για το ισραηλινό στρατιωτικό πρόγραμμα τεχνητής νοημοσύνης, το «LAVENDER», που καταγράφει χιλιάδες στελέχη παλαιστινιακών οργανώσεων και το οποίο δίνει αυτόματα την εντολή για την εξόντωσή τους όταν θεωρεί πως τα έχει κλειδώσει στο στόχαστρο, οδηγώντας έτσι σε μεγάλες απώλειες αμάχων.

Και όλο αυτό το έγκλημα θα έρχεται το «ΕΚΟΜΕΔ Α.Ε.» να το ωραιοποιεί, αφού σύμφωνα με το άρθρο 4 αυτό το ΕΚΟΜΕΔ συμβάλλει στην άσκηση αποτελεσματικής πολιτιστικής διπλωματίας της χώρας, που -ας όψονται οι κυβερνήσεις της- έχει στενές σχέσεις με το κράτος δολοφόνο τού Ισραήλ.

Με το νομοσχέδιο συγκροτείται ένας υπεροργανισμός, το «Ελληνικό Κέντρο Κινηματογράφου Οπτικοακουστικών Μέσων και Δημιουργίας Α.Ε.» - στη συνέχεια θα το λέμε ΕΚΟΜΕΔ - Creative Greece, και το Ελληνικό Κέντρο Κινηματογράφου και ο κρίσιμος φυσικά ρόλος του για την ελληνική κινηματογραφία ουσιαστικά εξαφανίζεται. Αυτός, λοιπόν, ο οργανισμός ομπρέλα προορίζεται για να προχωρήσει πιο γρήγορα και κυρίως πιο ενιαία την εκμετάλλευση του πολιτιστικού προϊόντος αλλά και των εργασιακών δικαιωμάτων, κάτι το οποίο περιέγραψε εξαιρετικά ο εκπρόσωπος των εργαζομένων από το σωματείο «Κλακέτα», στη σημερινή βέβαια εποχή της τεχνολογικής έκρηξης.

Το «ΕΚΟΜΕΔ Α.Ε.», λοιπόν, είναι μια ανώνυμη εταιρεία και έχει μετοχικό κεφάλαιο. Όλοι οι ορισμοί του έχουν και οικονομικούς επενδυτικούς όρους και σε όλα τα σημαντικά του άρθρα υπάρχει ο ιδιωτικός τομέας από τα έσοδα της εταιρείας μέχρι και το Εθνικό Ψηφιακό Αποθετήριο και τίποτα, μα τίποτα δεν μπορεί να κατατεθεί για να χρηματοδοτηθεί από το ΕΚΟΜΕΔ χωρίς παραγωγό και μάλιστα έναν παραγωγό που πρέπει να πληροί πολύ συγκεκριμένες προϋποθέσεις.

Άρα το ΕΚΟΜΕΔ, κύριε Υπουργέ, δεν αφορά τον πολιτισμό, αλλά τις επενδύσεις του οπτικοακουστικού κλάδου, κάτι που ομολογείτε και εσείς έμμεσα, αφού στο ίδιο νομοσχέδιο παύετε τη λειτουργία του Φεστιβάλ Αθηνών Επιδαύρου ως ανώνυμης εταιρείας -και καλά κάνετε δηλαδή- μιας και όπως λέτε «η φύση και οι εγγενείς σκοποί του φεστιβάλ για την παραγωγή πολιτισμού δεν συνιστούν κερδοσκοπικές δραστηριότητες ούτε μπορούν να υπαχθούν σε κερδοσκοπικό πλαίσιο μιας ανώνυμης εταιρείας», κάτι που βεβαίως ισχύει για το ΕΚΟΜΕΔ. Άρα για ποιον πολιτισμό μάς μιλάτε;

Με το νομοσχέδιο, λοιπόν, η έννοια «δημιουργία» ουσιαστικά αντικαθίσταται με την έννοια «παραγωγή», τους όρους της οποίας βέβαια καθορίζουν οι μεγάλες εταιρείες στην οπτικοακουστική και τηλεοπτική βιομηχανία. Και έτσι όλα, τα πάντα, σίριαλ, ταινίες, κινούμενα σχέδια, ψηφιακά παιχνίδια τσουβαλιάζονται στη βασική έννοια του νομοσχεδίου περί αυτοτελούς οπτικοακουστικού έργου για τις κινηματογραφικές αίθουσες, τις πλατφόρμες, την τηλεόραση και φυσικά τα μέσα κοινωνικής δικτύωσης, τις εφαρμογές και τα προγράμματα για κινητά και υπολογιστές. Ούτε και υπάρχει κάποια διαχωριστική γραμμή στους τρόπους και τις προϋποθέσεις χρηματοδότησης, ούτε διαχωρίζονται ο κινηματογράφος από την τηλεόραση, ούτε το ντοκιμαντέρ από τη μυθοπλασία. Αυξάνετε μάλιστα τα όρια των επιλέξιμων δαπανών, με συνέπεια η υπαγωγή στο Cash Rebate να γίνεται απαγορευτική για τους μικρούς παραγωγούς και τους σκηνοθέτες παραγωγούς.

Σύμφωνα δε με το άρθρο 24 όλοι οι κανόνες χρηματοδοτικής ενίσχυσης εναρμονίζονται με το ευρωπαϊκό δίκαιο, ευθυγραμμίζονται με τους κανόνες της Ευρωπαϊκής Ένωσης περί κρατικών ενισχύσεων και ανταγωνισμού. Έτσι δηλαδή, για να μην ξεχνιόμαστε, για να αντιληφθούμε και τον ρόλο της Ευρωπαϊκής Ένωσης στην τέχνη και τον πολιτισμό και αναλόγως βεβαίως να πράξουμε και στις επικείμενες ευρωεκλογές.

Όσο για την κινηματογραφική τέχνη, αυτή για το νομοσχέδιο αποτελεί κυριολεκτικά ένα παρεμπίπτον ζήτημα ανάμεσα σε άλλα. Είναι χαρακτηριστικό ότι στο νομοσχέδιο δεν αναφέρεται καν ως τέχνη, παρά μονάχα στο άρθρο 44 στο πρόγραμμα εξωστρέφειας, και εκεί πάλι ως καλλιτεχνικός προσανατολισμός που εξυπηρετεί τους αναπτυξιακούς στόχους της χώρας. Το μόνο που τον διακρίνει ξεχωριστά τον κινηματογράφο είναι ότι υπάρχουν απλώς διαφορετικά καθεστώτα ενίσχυσης από τα animation και τα video games.

Στα δε κριτήρια χρηματοδότησης, εδώ να δείτε! Συμπεριλαμβάνονται, εκτός από αυτό της πολιτιστικής διπλωματίας για τη στήριξη του αντιδραστικού Ζελένσκι και του Νετανιάχου και της υποχρέωσης των δημιουργών μιας ταινίας να προβάλουν στην ταινία -άκουσον-άκουσον!- σημεία τουριστικού ενδιαφέροντος, παραδίδοντας μάλιστα και τα συγγενικά τους δικαιώματα, συμπεριλαμβάνονται όμως και τα πολιτιστικά κριτήρια, βάσει των οποίων, λέει, εντάσσονται τα επενδυτικά σχέδια στα καθεστώτα ενίσχυσης, τα οποία ξέρετε ποιοι θα τα καθορίζουν; Οι Υπουργοί Πολιτισμού και Οικονομικών παρακαλώ! Σοβαρά μιλάτε; Η Κυβέρνηση θα καθορίζει το περιεχόμενο και τη μορφή ενός καλλιτεχνικού έργου;

Και κάπως έτσι με το νομοσχέδιο θα υποστηρίζονται μονάχα οι παραγωγές με τις οποίες συμφωνείτε, αντί ο δημιουργός να είναι εκείνος που ελεύθερος αποφασίζει για το περιεχόμενο του έργου του. Και κάπως έτσι εκμηδενίζεται σχεδόν ο ρόλος του καλλιτεχνικού κινηματογράφου, στραγγαλίζεται η μικρή κινηματογραφική παραγωγή των σκηνοθετών παραγωγών του δικού τους έργου, την οποία με πάρα πολλά προβλήματα υπηρετούσε ωστόσο το Ελληνικό Κέντρο Κινηματογράφου.

Κι όλα αυτά σε όφελος του εμπορικού κινηματογράφου και γενικότερα της εμπορικής οπτικοακουστικής παραγωγής, με αυτή την χαρακτηριστική αγοραία ομοιομορφία της, ώστε να απευθύνεται, μα και να καθηλώνει ταυτόχρονα το γούστο ενός πλατύτερου κοινού. Δεν είναι υπερβολή να ειπωθεί ότι εμβληματικές ταινίες του νέου ελληνικού κινηματογράφου, όπως το «Κιέριον» του Δήμου Θεού ή ο «Θίασος» του Θόδωρου Αγγελόπουλου ή το «Ρεμπέτικο» του Κώστα Φέρρη, που υπογράφει αυτή την απαίτηση να αποσύρετε το νομοσχέδιο, όλες αυτές οι ταινίες δεν θα είχαν καμία τύχη να χρηματοδοτηθούν σύμφωνα με τα κριτήρια που θεσπίζετε εσείς με το σημερινό νομοσχέδιο. Για τα κάθε λογής «πόκεμον» όμως η κρατική χρηματοδότηση προβλέπεται άφθονη.

Στο νομοσχέδιο επίσης υπάρχει μια γενικόλογη αναφορά στο «δύσκολο έργο». Ως δύσκολο δεν εννοείτε όμως το περιεχόμενο ενός καλλιτεχνικού έργου, αλλά αυτό που δύσκολα μπορεί να γίνει αντικείμενο εμπορικής εκμετάλλευσης, ειδικά όπως λέτε «όταν αναφέρεται σε έναν μικρόκοσμο και πάσχει από έναν επαρχιωτισμό», του λείπει δηλαδή η εξωστρέφεια προκειμένου να εξαχθεί στο εξωτερικό αποφέροντας κέρδη. Αδιαφορείτε -για να μην πω ότι εχθρεύεστε- για την ίδια την κοινωνική λειτουργία του κινηματογράφου και της τέχνης, μέσα στις συνθήκες που αυτή δημιουργείται και τις οποίες καθρεφτίζει, μεγεθύνει και στις οποίες φυσικά παρεμβαίνει με τα δικά της καλλιτεχνικά μέσα.

Κι όμως, σας διαψεύδουν πανηγυρικά και ο Σεφέρης, ο Ελύτης, ο Ρίτσος, ο Κακογιάννης, ο Αγγελόπουλος, ο Χατζιδάκις, ο Θεοδωράκης και τόσοι άλλοι, και όχι μόνο στην Ελλάδα, το έργο των οποίων καταξιώθηκε ως οικουμενικό, ακριβώς επειδή ρίζωσαν και πάτησαν γερά μέσα στις κοινωνικές συνθήκες που δημιουργήθηκαν, ακριβώς επειδή πρώτα απ’ όλα απευθύνθηκαν στους ανθρώπους που ζούσαν μέσα σε αυτές τις συνθήκες. Για να μη μιλήσουμε δηλαδή για τη «Στροφή» του Σεφέρη, μια ποιητική συλλογή του 1931 -επειδή μας μιλάτε για ευπώλητα βιβλία- που σήμανε τον ερχομό της νεότερης ελληνικής ποίησης και πούλησε, δεν πούλησε μερικές δεκάδες αντίτυπα.

Και κάτι ακόμα. Χθες η Υπουργός Πολιτισμού ανακοίνωσε ότι υπογράφει προγραμματική συμφωνία με το Αριστοτέλειο Πανεπιστήμιο της Θεσσαλονίκης για την ανάπτυξη προγραμμάτων σπουδών για ίδρυση μιας κρατικής σχολής τεχνικών κινηματογράφου και οπτικοακουστικών μέσων. Θα πάρω και λίγο χρόνο από τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μην το κάνουμε αυτό. Αν είναι δυνατόν, όλοι οι εισηγητές ήταν συγκεκριμένοι και περιορισμένοι στον χρόνο, γιατί έχουμε και τις άρσεις ασυλίας.

**ΙΩΑΝΝΗΣ ΔΕΛΗΣ:** Το νομοσχέδιο όμως είχε πολλές απαιτήσεις.

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Δελή, δεν μπορείτε να πάρετε δευτερολογία. Προσπαθήστε να ολοκληρώσετε. Η δευτερολογία είναι για δευτερολογία.

**ΙΩΑΝΝΗΣ ΔΕΛΗΣ:** Εγώ σας το ζήτησα. Εφόσον δεν μου το δίνετε, δεν μπορώ να κάνω κάτι άλλο.

Τέτοια βιασύνη πια από το Υπουργείο και τέτοια ετοιμότητα με αυτή τη σχολή να ετοιμάσετε το φθηνό και υψηλά ειδικευμένο τεχνικό προσωπικό για τους ξένους επενδυτές, τη στιγμή μάλιστα που είμαστε η μόνη χώρα -η μόνη- χωρίς μια πανεπιστημιακή σχολή -επαναλαμβάνω πανεπιστημιακή σχολή- κινηματογράφου, παρά μόνο κάποια διάσπαρτα τμήματα.

Δική μας αφετηρία είναι ότι ο πολιτισμός δεν μπορεί να αποτελεί εμπόρευμα και πεδίο κερδοφορίας και ανταγωνισμού και ότι η κοινωνική αποστολή της τέχνης είναι η καλλιέργεια του πνευματικού κόσμου τού ανθρώπου, που θα τον κάνει ικανό να αναγνωρίζει την πραγματικότητα για να μπορεί και να την αλλάξει σύμφωνα με τις ανάγκες του, αντί ευχάριστα αυτή η τέχνη να τον αποκοιμίζει και να τον χειραγωγεί.

Έτσι, στη θέση της καπιταλιστικής πολιτιστικής βιομηχανίας, που καταπνίγει την τέχνη και τους δημιουργούς της, θα πρέπει να συγκροτηθεί ένας κρατικός κοινωνικοποιημένος φορέας οπτικοακουστικής τέχνης, που θα διευθύνεται και θα ελέγχεται από τους ίδιους τους δημιουργούς και τους άλλους εργαζόμενους στον κλάδο και ο οποίος θα οργανώσει και την παραγωγή και τη διανομή του οπτικοακουστικού έργου, παρέχοντας βέβαια στους συντελεστές του τα απαραίτητα μέσα, σταθερό μισθό, πλήρη εργασιακά δικαιώματα, εξασφάλιση του απαραίτητου χρόνου για τη δημιουργία, τον αναγκαίο εξοπλισμό, υποδομές, εκπαίδευση, συνεχή επιμόρφωση, για να υπηρετήσουν ελεύθερα και συνειδητά τον αληθινό κοινωνικό προορισμό της τέχνης τους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Με άλλα λόγια η απελευθέρωση της τέχνης και των δημιουργών της προϋποθέτει την κατάργηση της καπιταλιστικής ιδιοκτησίας -δεν γίνεται αλλιώς- στα μέσα παραγωγής και διάδοσης της τέχνης. Αυτός είναι ο μόνος τρόπος για να μετατραπεί ο δημιουργός από πωλητής προϊόντων και υπηρεσιών με ειδίκευση στο μάρκετινγκ και την επιχειρηματικότητα σε πραγματικό ιδιοκτήτη της σκέψης του συναισθήματος, του ταλέντου και της τέχνης. Σε αυτή την προοπτική και μόνο σε αυτή, η πολυτεχνική και καλλιτεχνική παραγωγή θα πάψει να λειτουργεί σαν ανταγωνιστική βιομηχανία και θα αντιμετωπιστεί σαν κοινωνική λειτουργία που θα ανεβάζει ολοένα την πολιτιστική πνευματική στάθμη κάθε μέλους της κοινωνίας.

Για το Φεστιβάλ Αθηνών Επιδαύρου ψηφίζουμε παρών, τις διατάξεις του «ΑΚΡΟΠΟΛ ΑΚΡΟΣ» τις καταψηφίζουμε, καταψηφίσαμε βέβαια και τον αρχικό ιδρυτικό νόμο, τα άρθρα 83, 84, 86 και 87 τα υπερψηφίζουμε για τους μουσικούς των ορχηστρών της «Καμεράτα» και της «Ορχήστρας των Χρωμάτων» και για το δικαίωμα, βέβαια, της εύλογης αμοιβής ζητώντας, παράλληλα, κύριε Υπουργέ -και σας ζητάμε τώρα- μια νομοτεχνική βελτίωση ώστε το δικαίωμα της εύλογης αμοιβής να αποκτήσει αναδρομική ισχύ -να έχει αναδρομική ισχύ το άρθρο 86- ώστε να πληρώσουν και αυτοί που σταμάτησαν να πληρώνουν.

Επί της αρχής, βεβαίως, καταψηφίζουμε το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από την Ελληνική Λύση, η κ. Ασημακοπούλου.

Παρακαλώ, κυρία συνάδελφε, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το υπό ψήφιση νομοσχέδιο φέρει τον τίτλο «δημιουργική Ελλάδα». Πολύ αμφιβάλλουμε, όμως, για τη συμβολή τους στο δημιουργικό κομμάτι του πολιτισμού, εκείνο δηλαδή του κινηματογραφικού, οπτικοακουστικού και δημιουργικού τομέα.

Περισσότερο είναι, θα λέγαμε, το νομοσχέδιο των συστάσεων και της εξυπηρέτησης συμφερόντων, παρά της δημιουργίας. Πρώτα, πρώτα συστήνεται το νομικό πρόσωπο ιδιωτικού δικαίου υπό τη μορφή της ανώνυμης εταιρείας με την επωνυμία «Ελληνικό Κέντρο Κινηματογράφου Οπτικοακουστικών Μέσων» και δημιουργίας ανώνυμης εταιρείας «CREATIVE GREECE». Θα εποπτεύεται από τον Υπουργό Πολιτισμού, θα λειτουργεί για το δημόσιο συμφέρον θα έχει διοικητική και οικονομική αυτοτέλεια. Πολλά μέλη της κινηματογραφικής κοινότητας πιστεύουν ότι δεν διασφαλίζεται η ομαλή λειτουργία του Ελληνικού Κέντρου Κινηματογράφου.

Μάλιστα η Ελληνική Ακαδημία Κινηματογράφου, όπως θα καταθέσουμε στα Πρακτικά, εξέφρασε την αγωνία της για την έλλειψη διασφάλισης στο νομοσχέδιο της ομαλής λειτουργίας του Ελληνικού Κέντρου Κινηματογράφου, όσον αφορά την οργανωτική δομή του.

Το διοικητικό συμβούλιο της εταιρείας θα είναι επταμελές. Τα μέλη του θα εκλέγονται για τετραετή άπαξ ανανεώσιμη θητεία με απόφαση της γενικής συνέλευσης, κατόπιν εισήγησης του εποπτεύοντα Υπουργού. Αν δεν υπήρχε εμπλοκή του Υπουργού θα ανησυχούσαμε.

Ως μέλη του διοικητικού συμβουλίου πλην του Προέδρου και του διευθύνοντος συμβούλου, μπορούν να επιλεγούν προσωπικότητες εγνωσμένου κύρους από τον κινηματογραφικό, οπτικοακουστικό ή δημιουργικό κλάδο. Αλλά ουσιαστικά κριτήρια δεν θα μας πείτε; Το κρατάτε κρυφό;

Να τονίσουμε σε αυτό το σημείο ότι σύμφωνα με την ειδική έκθεση του άρθρου 75 παράγραφος 3 του Συντάγματος, θα προκύψει ετήσια δαπάνη ύψους 453.000 ευρώ περίπου από την καταβολή αμοιβών και αποζημιώσεων στα μέλη του διοικητικού συμβουλίου της εταιρείας. Τα μέλη δηλαδή αυτά θα μοιράζονται 453.000 ευρώ, τη στιγμή που ο Έλληνας από τα μέσα του μήνα υπολογίζει και το ευρώ για να τα βγάλει πέρα;

Με λίγα λόγια, για ακόμη μία φορά την πληρώνουν οι Έλληνες φορολογούμενοι. Καλό είναι να ακούγονται τα ποσά για να γνωρίζουν οι πολίτες τι ακριβώς συμβαίνει. Πέρα βέβαια από το ότι θα προκύψει εφάπαξ δαπάνη ύψους 3 εκατομμυρίων ευρώ για την κάλυψη του μετοχικού κεφαλαίου της συνιστώμενης εταιρείας, προβλέπεται επίσης ότι σε περίπτωση που μέλος του διοικητικού συμβουλίου που απουσιάζει από τις συνεδριάσεις ή κωλύεται για οποιονδήποτε λόγο για διάστημα πέραν των τριών μηνών, εκπίπτει αυτοδικαίως και αντικαθίσταται με απόφαση του Υπουργού Πολιτισμού. Και με τη βούλα λοιπόν ο Υπουργός θα μπορεί να έχει λόγο στο ΔΣ ανά πάσα ώρα και στιγμή. Άρα θα μπορεί με αυτόν τον τρόπο για παράδειγμα να διορίζει και τα μέλη που επιθυμεί.

Λέτε επίσης ότι το διοικητικό συμβούλιο της εταιρείας θα μπορεί να αναθέτει σε συμβούλους αναγνώστες και επιτροπές αξιολόγησης των αιτήσεων χρηματοδότησης προς την εταιρεία, σύμφωνα με όσα προβλέπονται στα αντίστοιχα προγράμματα επιδοτήσεων και χρηματοδοτήσεων για τα όργανα αξιολόγησης. Πώς ακριβώς θα επιλέγονται και με ποια κριτήρια; Θα πληρώνονται; Κι αν ναι, πόσο;

Στην εταιρεία συστήνονται εκατόν είκοσι θέσεις προσωπικού με σχέση εργασίας ιδιωτικού δικαίου αορίστου χρόνου. Συστήνονται επίσης τέσσερις θέσεις συνεργατών με σχέση εργασίας ιδιωτικού δικαίου ορισμένου χρόνου, μία θέση δημοσιογράφου, δύο θέσεις δικηγόρων με έμμισθη εντολή και δύο θέσεις νομικών συμβούλων. Ύμνος στη γραφειοκρατία.

Να πούμε κι εδώ βέβαια ότι σύμφωνα με την ειδική επιτροπή του άρθρου 75 παράγραφος 3 του Συντάγματος, θα προκύψει ετήσια δαπάνη από την αύξηση των θέσεων προσωπικού της νέας εταιρείας, σε σχέση με το υφιστάμενο προσωπικό των συγχωνευόμενων φορέων, η οποία θα υλοποιείται στον βαθμό πλήρωσης των θέσεων. Για τι ύψος δαπάνης μιλάμε; Λέει, επίσης, ότι η δαπάνη αποδοχών προϊσταμένων γενικών διευθύνσεων εκτιμάται στο ποσό των 226.000 ευρώ περίπου ετησίως.

Για την πλήρωση των θέσεων προϊσταμένων γενικών διευθύνσεων και των διευθύνσεων που υπάγονται σε αυτές, προβλέπεται αναλογική εφαρμογή των παραγράφων 1 έως 5 του άρθρου 23 του ν.4972/2022 για τις ανώνυμες εταιρείες του δημοσίου. Όπως τονίσαμε και κατά τη συνεδρίαση της επιτροπής και θα το επαναλάβουμε και σήμερα, μήπως και εισακουστεί, η δυνατότητα που παρέχει ο νόμος για την πλήρωση των θέσεων προϊσταμένων των γενικών διευθύνσεων και λοιπά από τα εξειδικευμένα στελέχη του ιδιωτικού τομέα με σύναψη σύμβασης εργασίας ιδιωτικού δικαίου ορισμένου χρόνου, όχι μόνο δεν ενισχύει, αλλά απαξιώνει το δημόσιο χαρακτήρα του νέου φορέα και τα στελέχη δημόσιους υπαλλήλους των φορέων που συγχωνεύονται.

Οι άνθρωποι του κινηματογράφου επισημαίνουν ότι η προωθούμενη αλλαγή αντιμετωπίζει σαν επενδυτικό σχέδιο και τουριστικό προϊόν τον κινηματογράφο και ότι η έννοια δημιουργία μπαίνει πλέον σε δεύτερη μοίρα.

Προωθείται παρακάτω η θεσμοθέτηση προγράμματος στήριξης οπτικοακουστικών έργων με την ονομασία Cash Rebate Greece, το οποίο αφορά στην παραγωγή οπτικοακουστικών έργων στην Ελλάδα και συμπεριλαμβάνει τρία διακριτά καθεστώτα ενίσχυσης. Για τα καθεστώτα ενίσχυσης CRGR - FTV και CRGR – Animate, το συνολικό ποσό της επιχορήγησης καταβάλλεται εφάπαξ στο δικαιούχο και δεν υπερβαίνει τα 8 εκατομμύρια ευρώ ανά οπτικοακουστικό έργο. Υπέρβαση του ως άνω ορίου έως το ποσό των 10 εκατομμυρίων ευρώ, δύναται να εγκριθεί για στρατηγικά επενδυτικά σχέδια εθνικής αναπτυξιακής σημασίας που σχετίζονται με την προβολή της Ελλάδας. Ενώ για το καθεστώς ενίσχυσης CRGR – VGD το συνολικό ποσό της επιχορήγησης καταβάλλεται εφάπαξ στο δικαιούχο και δεν υπερβαίνει το 1.000.000 ευρώ ανά οπτικοακουστικό έργο. Για μια χώρα με τραγική οικονομική κατάσταση δεν είναι εύλογο, όπως και να το κάνουμε, να μοιράζονται τόσα εκατομμύρια.

Ο αντίλογος είναι ότι αυτά τα ποσά επιστρέφουν έμμεσα αλλά ειδικά από τη στιγμή που προβλέπονται πληρωμές του δικαιούχου σε τραπεζικό λογαριασμό πιστωτικού ιδρύματος της αλλοδαπής χώρας της καταστατικής έδρας ή της μόνιμης εγκατάστασης του δικαιούχου, δημιουργούνται επιφυλάξεις ως προς αυτό. Πουθενά στις διατάξεις δεν εισάγεται οποιαδήποτε αποκλειστικότητα ή έστω πρόκριση ελληνικών επιχειρήσεων, ούτε καν υποχρέωση απασχόλησης ελληνικού προσωπικού και ελληνικών συνεργατών επιχειρήσεων για τις αλλοδαπές επιχειρήσεις. Καθορίζεται το είδος των επενδυτικών σχεδίων που μπορούν να ενταχθούν σε κάθε καθεστώς ενίσχυσης του προγράμματος. Και ειδικότερα επιλέξιμα θεωρούνται τα σχέδια που ικανοποιούν συγκεκριμένα πολιτιστικά κριτήρια που θα τεθούν με κοινές υπουργικές αποφάσεις κατά νομοθετική εξουσιοδότηση.

Ο καθορισμός των πολιτιστικών κριτηρίων κατά νομοθετική εξουσιοδότηση με ελεύθερη και την κρίση των εκάστοτε Υπουργών, δημιουργεί αδιαφάνεια. Τα συγκεκριμένα κριτήρια θα έπρεπε να προβλέπονται ρητά στις διατάξεις του παρόντος σχεδίου νόμου με πλήρη αυστηρή και καθοριστική αποτίμηση πολιτιστικών κριτηρίων, ώστε να αποκλείονται όσοι δεν συγκεντρώνουν τα απαραίτητα σημεία προς ενίσχυση της διαφάνειας και της ποιότητας.

Επίσης, παρατηρούμε εξαιρέσεις από την ενίσχυση για έργα που εισάγουν ή προάγουν διακρίσεις βάσει φύλου, φυλετικής ή εθνοτικής καταγωγής, εθνικότητας, θρησκείας ή πεποιθήσεων ή σεξουαλικού προσανατολισμού. Εν ολίγοις, θα μπορούν με βάση τις διατάξεις να εξαιρούνται προγράμματα που προάγουν τον Ελληνισμό ή τον Χριστιανισμό ή τα φυσιολογικά οικογενειακά πρότυπα;

Εξαιρούνται επίσης, κακώς, αμιγώς εκπαιδευτικά προγράμματα και εκπομπές τηλεκπαίδευσης και τηλεπληροφόρησης.

Αναφορικά με τους δικαιούχους, καθίστανται δικαιούχοι ενίσχυσης και όσοι θα ασκήσουν τις συναφείς δραστηριότητες μελλοντικά, χωρίς να προβλέπεται η υποχρέωση απόδειξης σχέσης με τον χώρο και αυτό είναι προβληματικό.

Επίσης, όσον αφορά στις αλλοδαπές επιχειρήσεις, η αίτηση να συμβληθούν με εγχώριες επιχειρήσεις είναι γενική και αόριστη και χωρίς πρόβλεψη περί ελάχιστου περιεχομένου συνεργασίας ή απασχόλησης ελληνικού προσωπικού.

Λέτε ότι οι αποφάσεις πιστοποίησης της λήξης επενδυτικού σχεδίου υπόκεινται σε δειγματοληπτικό έλεγχο ποσοστού τουλάχιστον 30% ετησίως επί του συνόλου των επενδυτικών σχεδίων για κάθε καθεστώς ενίσχυσης. Από τη στιγμή που μιλάμε για τόσα εκατομμύρια, αρκεί ένας τόσος μικρός δειγματοληπτικό έλεγχος;

Για εμάς, σίγουρα όχι. Θα έπρεπε να ελέγχονται πλήρως όλα τα ενισχυθέντα έργα για τη διασφάλιση του δημοσίου συμφέροντος.

Καθορίζονται, επίσης, οι επιτροπές που υποστηρίζουν την εφαρμογή του προγράμματος, που είναι όλες τριμελείς, καθορίζεται η σύνθεσή τους και προβλέπεται ότι η θητεία τους είναι ετήσια.

Περαιτέρω, ορίζεται ότι η παρακολούθηση και ο έλεγχος της υλοποίησης των επενδυτικών σχεδίων διενεργούνται από υπαλλήλους της αρμόδιας διεύθυνσης της χορηγούσας αρχής, που ορίζονται ως χειριστές παρακολούθησης και ελέγχου των επενδυτικών σχεδίων.

Δεν υπάρχει καμμία πρόβλεψη στην ειδική έκθεση για το κόστος της ρύθμισης, ούτε καν ενδεικτική. Απλώς, προβλέπεται ότι θα προκληθεί ετήσια δαπάνη.

Έχουμε παρακάτω το Εθνικό Ψηφιακό Αποθετήριο Οπτικοακουστικών Έργων, που συστήνεται και λειτουργεί στην εταιρεία του Μέρους Β΄, δηλαδή στο νομικό πρόσωπο ιδιωτικού δικαίου υπό τη μορφή της ανώνυμης εταιρείας, με την επωνυμία «Ελληνικό Κέντρο Κινηματογράφου, Οπτικοακουστικών Μέσων και Δημιουργίας Α.Ε.».

Ποιοι είναι οι φορείς του δημοσίου τομέα οι οποίοι συλλέγουν, κατέχουν και εκμεταλλεύονται εγχώριο οπτικοακουστικό υλικό στην Ελλάδα; Από ποιους θα στελεχώνεται, για πόσο, με τι κριτήρια θα επιλέγονται και πώς θα αμείβονται; Στην ως άνω εταιρεία λειτουργεί, επίσης, ο Δημιουργικός Κόμβος Καινοτομίας και Τεχνολογίας για τον Δημιουργικό και Οπτικοακουστικό Τομέα. Ο επικεφαλής του κόμβου θα ορίζεται από το διοικητικό συμβούλιο της εταιρείας. Από πόσους ακόμη θα στελεχώνεται; Πώς θα επιλέγονται και πως θα αμείβονται; Καταργείται και το νομικό πρόσωπο ιδιωτικού δικαίου μη κερδοσκοπικού χαρακτήρα, με την επωνυμία «Ελληνικό Ίδρυμα Πολιτισμού» και στη θέση του ιδρύεται νομικό πρόσωπο ιδιωτικού δικαίου, με την επωνυμία «Ελληνικό Ίδρυμα Βιβλίου και Πολιτισμού», με τον διακριτικό τίτλο «ΕΛΙΒΙΠ». Θα έχει οικονομική αυτοτέλεια και θα εποπτεύεται από τον Υπουργό Πολιτισμού.

Από ποιους ιδιωτικούς φορείς θα χρηματοδοτείται ο οργανισμός; Ποια οφέλη θα απολαμβάνουν; Από ποιους διεθνείς οργανισμούς; Βλέπουμε ότι θα χρηματοδοτείται και από το Πρόγραμμα Δημοσίων Επενδύσεων. Τι εννοείτε, όταν αναφέρεστε στα έσοδα από την παροχή των υπηρεσιών του στο δημόσιο σε νομικά πρόσωπα δημοσίου ιδιωτικού δικαίου και σε ιδιώτες; Το διοικητικό συμβούλιο του οργανισμού θα αποτελείται από δεκατρία μέλη με απόφαση του εποπτεύοντος Υπουργού. Αλίμονο!

Στον οργανισμό συνιστώνται είκοσι δύο θέσεις ιδιωτικού δικαίου αορίστου χρόνου, πλήρους και αποκλειστικής απασχόλησης, μία θέση δικηγόρου με έμμισθη εντολή και μία θέση νομικού συμβούλου. Η ετήσια δαπάνη; Άγνωστη. Προβλέπεται, όμως και η καταβολή του επιδόματος θέσης ευθύνης στον προϊστάμενο διεύθυνσης του οργανισμού, το ύψος της οποίας εκτιμάται στο ποσό των 7.000 ευρώ περίπου.

Αναπάντητα μέχρι στιγμής ερωτηματικά προκαλεί η απόφαση του Υπουργείου να καταργήσει την «Ελληνικό Φεστιβάλ Α.Ε.», χωρίς εκκαθάριση και στη θέση της να υπεισέλθει το «Φεστιβάλ Αθηνών Επιδαύρου». Τα μέλη του ΔΣ του Φεστιβάλ επιλέγονται από τον εποπτεύοντα Υπουργό. Ακόμη και η αναφορά στα προσόντα είναι σύμφωνα με το κείμενο της διάταξης ενδεικτική. Άρα ο εκάστοτε Υπουργός μπορεί να διορίζει όποιον επιθυμεί.

Επίσης, τη δυνατότητα απευθείας προσλήψεων, συνεργατών και προσωπικού από το διορισμένο από τον Υπουργό ΔΣ ενισχύει περαιτέρω το πελατειακό σύστημα με τα πρόσωπα που διάκεινται φιλικά προς την Κυβέρνηση και τον εκάστοτε Υπουργό να έχουν σαφές προβάδισμα. Και η θέση του Γενικού Διευθυντή καλύπτεται όχι μόνο με αξιοκρατικά κριτήρια, αλλά με διορισμό του από τον Υπουργό μετά από πρόταση του, επίσης ορισμένου, ΔΣ του οργανισμού. Με απόφαση του εποπτεύοντος Υπουργού διορίζεται και ο καλλιτεχνικός διευθυντής του οργανισμού.

Οι υπερεξουσίες και οι διορισμοί από τον Υπουργό δεν έχουν όριο. Το διορισμένο από τον Υπουργό ΔΣ θα μπορεί να προσλαμβάνει απευθείας εξήντα επτά άτομα και τρεις νομικούς, ενώ μπορεί να προσλαμβάνει και επιπλέον προσωπικό εποχιακά ή να αποσπά προσωπικό από το δημόσιο. Θα μπορεί, επίσης, με απόφασή του να αναθέτει τον χειρισμό δικαστικών και εξωδίκων υποθέσεων στην ημεδαπή ή στην αλλοδαπή σε δικηγόρους οι οποίοι δεν ανήκουν στο κύριο προσωπικό της Νομικής Υπηρεσίας του οργανισμού και οι οποίοι θα διαθέτουν εξειδίκευση και πείρα στις υποθέσεις που τους ανατίθενται.

Τι να πούμε και για το «ΑΚΡΟΠΟΛ ΑΚΡΟΣ»; Ακόμη περιμένουμε ετήσια δαπάνη, ύψους 151.000 ευρώ περίπου κατά μέγιστο από τον καθορισμό των αμοιβών του Προέδρου και του Αντιπροέδρου του διοικητικού συμβουλίου του «ΑΚΡΟΠΟΛ ΑΚΡΟΣ». Αυτό τα λέει όλα. Η επιλογή του διευθυντή «ΑΚΡΟΠΟΛ ΑΚΡΟΣ» γιατί δεν εμπίπτει στις διατάξεις του άρθρου 3 του ν.5062/2023 για τη διαδικασία επιλογής διοικήσεων;

Κλείνοντας, να αναφέρουμε ότι με άμεσο σφράγισμα λόγω φθορών κινδυνεύει ο Ιερός Καθεδρικός Ναός του Ευαγγελισμού της Θεοτόκου στην Αλεξάνδρεια, ο οποίος ύστερα από εκατόν εξήντα οκτώ έτη ζωής, χρειάζεται οικονομικούς πόρους, προκειμένου να επισκευαστούν οι ζημιές που άφησε πίσω του το πέρασμα του χρόνου. Καταθέσαμε ερώτηση και περιμένουμε επίσημη απάντηση.

Συνολικά, αντί να προταθεί η επιλογή αναγνωρισμένων προσωπικοτήτων για τη στελέχωση της ως άνω με κοινή συναίνεση ή αμισθί παροχή συμβουλών και συνδρομής ή αξιοκρατική και με διαφάνεια επιλογή του προσωπικού και ορθολογική και ελεγχόμενη αξιοποίηση των πόρων, η Κυβέρνηση επιχειρεί, με πρόσχημα αυτή τη φορά την ενίσχυση του πολιτισμού, να δημιουργήσει έναν πελατειακό μηχανισμό διορισμών, προσλήψεων και πολιτικών εξαργυρώσεων, με ζημία τελικά του ίδιου του ελληνικού πολιτισμού. Αυτή είναι η δημιουργική Ελλάδα που οραματιζόμαστε!

Σας ξαναλέμε, όμως, ότι αυτό είναι εξυπηρετική Κυβέρνηση, με κανένα όραμα για την Ελλάδα της δημιουργίας. Στις πελατειακές σχέσεις, στην κατασπατάληση δημοσίου χρήματος και στο βόλεμα κολλητών και φίλων, θα μας βρίσκετε σθεναρά και διαχρονικά απέναντι.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε και εμείς ευχαριστούμε για τη συνέπεια στον χρόνο.

Να ανακοινώσω στο Σώμα ότι έχει περιέλθει αίτημα του Βουλευτή Ιλχάν Αχμέτ προς τον Πρόεδρο της Βουλής για απουσία στο εξωτερικό από 26 Απριλίου μέχρι και 30 Απριλίου 2024. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεννέα μαθήτριες και μαθητές και δύο εκπαιδευτικοί συνοδοί τους από το 14ο Δημοτικό Σχολείο Αθήνας «Δημήτριος Πικιώνης».

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο τώρα έχει η ειδική αγορήτρια από τη Νέα Αριστερά, η κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θα ήθελα, ξεκινώντας, να χαιρετίσω από αυτό το Βήμα της Βουλής τον ξεσηκωμό των φοιτητών στα αμερικανικά πανεπιστήμια για τη συνεχιζόμενη γενοκτονία των Παλαιστινίων.

(Χειροκροτήματα από την πτέρυγα της Νέας Αριστεράς)

Ό,τι και να γίνει, ό,τι και να κάνουν τα συστήματα, στα πανεπιστήμια γράφεται το μέλλον. Και το μέλλον το διεκδικούν πολλοί. Μπράβο σε αυτούς τους φοιτητές! Είμαστε μαζί τους!

Μιλάμε σήμερα για ένα νομοσχέδιο για τον σύγχρονο πολιτισμό, για τη δημιουργική Ελλάδα και το πρώτο που έχω να επισημάνω, ακούγοντας και τον Υπουργό στις επιτροπές κ.λπ., είναι ότι δεν καταλαβαίνω πού βρίσκεται η δημιουργική Ελλάδα.

Δημιουργική Ελλάδα σημαίνει ενίσχυση της καινοτομίας, των νέων ανθρώπων, των ιδεών, ενίσχυση, προστασία και διάχυση στην κοινωνία. Η κοινωνία είναι ο μεγάλος δικαιούχος του πολιτισμού. Δεν βλέπουμε τίποτα από όλα αυτά. Ένα σημείο μόνο να πω, απλό: Δεν υπάρχει η παραμικρή διάταξη για τους κινηματογράφους που κλείνουν. Μιλάμε για Δημιουργική Ελλάδα.

Δίνω εδώ για το Σινέ «Αλεξάνδρα» στην Καλλιθέα, που κλείνει και αυτό.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελάτε στις περιφέρειες, κύριε Υπουργέ. Δεν λέω για την Αθήνα, όπου έχουν κλείσει ιστορικοί κινηματογράφοι.

Σας μιλάω για μία πόλη, όπως είναι η Πάτρα, που είχε σε κάθε γωνία κινηματογράφο και στις πιο φτωχικές συνοικίες και τώρα ξαφνικά στο κέντρο της πόλης υπάρχει μόνο ένας χειμερινός κινηματογράφος, ένας σε μία μεγάλη πόλη. Άρα η δημιουργική Ελλάδα πού βγαίνει;

Το δεύτερο που θέλω να πω είναι ότι μιλάμε τεχνικά πάρα πολύ για τον σύγχρονο πολιτισμό. Θέλω να ξεχωρίσω και να πω για να μας καταλαβαίνουν οι πολίτες που μας ακούνε γιατί έχουμε μια τέτοια διάσταση απόψεων σε αυτό το νομοσχέδιο, γιατί ο κόσμος του κινηματογράφου, ακόμα και αυτοί που δεν είναι εντελώς αρνητικοί στη συγχώνευση των δύο φορέων, Ελληνικό Κέντρο Κινηματογράφου και ΕΚΟΜΕ, γιατί ακόμα και αυτοί κρούουν τον κώδωνα του κινδύνου.

Από τη μια μεριά έχουμε τριακόσιες υπογραφές από τους επαγγελματίες του χώρου -από σκηνοθέτες, ηθοποιούς, ανθρώπους του κινηματογράφου- τριακόσιες υπογραφές που μάζεψαν με την καμπάνια «Save Greek Cinema», οι οποίοι είναι απολύτως απέναντι, αλλά και από την άλλη μεριά ήμασταν σε συνέντευξη Τύπου στη συζήτηση που οργάνωσε η Ελληνική Ακαδημία Κινηματογράφου και είδαμε εκεί τις έντονες ενστάσεις.

Ξεκαθαρίζω, λοιπόν, τι είναι το Ελληνικό Κέντρο Κινηματογράφου και τι είναι το ΕΚΟΜΕ. Το Ελληνικό Κέντρο Κινηματογράφου χρηματοδοτεί, προωθεί, ενισχύει την εθνική κινηματογραφία, δηλαδή τη δημιουργικότητα από την αρχή, από το σενάριο, από την αρχική ιδέα μέχρι το τέλος της ταινίας. Δηλαδή, τι κάνει; Ωθεί, παρακινεί τους ανθρώπους, νέους και παλιούς, να μπουν σ’ αυτή τη μεγάλη περιπέτεια αυτής της υπέροχης τέχνης, του κινηματογράφου. Και αυτό είναι η εθνική κινηματογραφία. Το ΕΚΟΜΕ τι κάνει; Είναι χρήσιμο εργαλείο και αυτό. Έρχεται στο τέλος, αφού έχει ολοκληρωθεί μία ταινία, μία παραγωγή κ.λπ., για να επιστρέψει φόρο. Είναι άλλο. Είναι η βιομηχανία εκεί, είναι η επένδυση, είναι εντελώς άλλο πράγμα.

Η συγχώνευση αυτών των δύο θα ήθελε πολλή περίσκεψη, θα ήθελε ασφαλιστικές δικλείδες πάρα πολύ ισχυρές, γιατί θα πρέπει να εξασφαλιστεί ο βασικός πυλώνας της ελληνικής ταινίας, δηλαδή τα επιλεκτικά προγράμματα, γιατί αυτά είναι επιλεκτικά προγράμματα το πώς θα διαλέξεις, θα επιλέξεις να χρηματοδοτήσεις και πώς θα γίνεται ο διαμοιρασμός των χρημάτων, η ποσόστωση μεταξύ των επιλεκτικών προγραμμάτων του Ελληνικού Κέντρου Κινηματογράφου και της αυτόματης χρηματοδότησης που είναι το ΕΚΟΜΕ με την επιστροφή φόρου.

Σύσσωμος, λοιπόν, ο κινηματογράφος, ο κινηματογραφικός χώρος, κύριε Υπουργέ, σας ζητάει και σας επισημαίνει ότι αυτή είναι η αχίλλειος πτέρνα του νομοσχεδίου σε ό,τι αφορά τουλάχιστον αυτό το τμήμα που είναι και το μεγαλύτερο. Γιατί δεν ορίζετε τα νούμερα; Γιατί δεν υπάρχουν χρήματα ή επειδή θέλετε να εξυπηρετούνται μεγάλες παραγωγές ad hoc και κατόπιν ενεργειών σας; Ας μη θυμηθούμε τις ρυθμίσεις Πιερρακάκη για τα ξένα τιμολόγια για να εξυπηρετηθούν μεγάλες παραγωγές στη Θεσσαλονίκη, στις οποίες δούλεψαν ξένοι τεχνικοί και όχι δικοί μας.

Έχουμε από την άλλη μεριά το ΕΚΟΜΕ. Όταν ξεκίνησε το ΕΚΟΜΕ, υπήρχαν εξασφαλισμένα κονδύλια από το πρόγραμμα δημοσίων επενδύσεων. Συνολικά μας είπε ο κ. Χριστόπουλος, ο πρόεδρος του ΕΚΟΜΕ, είχε πληρώσει από το 2019 μέχρι σήμερα 110 εκατομμύρια ευρώ στον χώρο των οπτικοακουστικών, στον κινηματογράφο, στην τηλεόραση κ.λπ.. Εδώ και μήνες, όμως, τα χρήματα έχουν τελειώσει. Οι νέες υπαγωγές καθυστερούν τραγικά, οι πληρωμένες των εγκεκριμένων πρότζεκτ επίσης οι πληρωμές και έχει βρεθεί και ο ΕΚΟΜΕ με μια τρύπα πολλών εκατομμυρίων. Μας είπε ο κ. Χριστόπουλος να μην το βλέπουμε ως χρέος, είναι με την τυπική έννοια χρέος. Αυτό, όμως, δημιουργεί ανασφάλεια.

Ενώ, λοιπόν, έχουμε αυτό το εντελώς αρρύθμιστο τοπίο μέσα στο νομοσχέδιο ούτε η εθνική κινηματογραφία την υπερασπίζεστε, βάζετε τις ασφαλιστικές δικλίδες ούτε από την άλλη μεριά έχουμε και ένα ΕΚΟΜΕ που είναι εξασφαλισμένο.

Εγώ θα δώσω, γιατί πρέπει να αναγνωρίζεται στους ανθρώπους αυτό που έχουν κάνει, ένα άρθρο πρόσφατο του κ. Λευτέρη Κρέτσου στην εφημερίδα «DOCUMENTO» για την ιστορία του ΕΚΟΜΕ, για να ξέρουμε τι έχει γίνει.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενώ, λοιπόν, αυτά είναι έτσι, ο νομοθέτης του νομοσχεδίου έδειξε μεγάλη σπουδή για να ορίσει επακριβώς τις αμοιβές στελεχών 453.000 ευρώ ετησίως για το επταμελές ΔΣ του υπεροργανισμού, συμπεριλαμβανομένου του προέδρου και του διευθύνοντος συμβούλου και αυτά. Το ΔΣ του Ελληνικού Κέντρου Κινηματογράφου στοιχίζει 12.500 ευρώ τον χρόνο. Οι 453.000 ευρώ ξέρετε με τι αντιστοιχεί; Με το ένα τρίτο του συνολικού ποσού που το Ελληνικό Κέντρο Κινηματογράφου διαθέτει για την επιδότηση όλων των μορφών έργου -μεγάλου μήκους, μικρού μήκους, ντοκιμαντέρ κ.λπ.- αφού η τακτική του χρηματοδότηση είναι 3,6 εκατομμύρια.

Κύριε Υπουργέ, είχαμε όλη την καλή διάθεση να αντιμετωπίσουμε θετικά το νομοσχέδιο. Πείτε μου εσείς και μόνο από αυτή τη διάταξη και μόνο από αυτό κρίνεται και αποτυπώνεται όλη η λογική αυτής της Κυβέρνησης. Όλη η λογική της φαίνεται σε αυτό το πράγμα.

Και έχουμε και ένα άλλο. Βλέπουμε ότι το Cash Rebate μονοπωλεί τα άρθρα του νομοσχεδίου και ότι αυτό μπορεί να βγάλει κάποιος ως συμπέρασμα ότι με το ΕΚΟΜΕ είναι όλα καλά. Είναι μια στρεβλή εικόνα και λάθος πεποίθηση που δίνει αυτό το νομοσχέδιο. Από τη μία μεριά, ο φορέας ευαγγελίζεται μια εθνική πολιτική για τον κινηματογράφο και, από την άλλη, μια δυνατή οπτικοακουστική βιομηχανία χωρίς όμως πολιτική για την εθνική κινηματογραφία.

Ακούστε. Το είπαν κι άλλοι συνάδελφοι. Το είπε πολύ ωραία ο κ. Δελής. Δεν μπορεί να υπάρξει καμμία προσέλκυση επενδύσεων -όλα αυτά τα είπανε και σημαντικοί άνθρωποι στη συνέντευξη Τύπου της Ελληνικής Ακαδημίας Κινηματογράφου- χωρίς εθνική κινηματογραφία. Οι επενδύσεις, η προσέλκυση γίνεται επειδή έχουμε σπουδαίους δημιουργούς σε αυτή τη χώρα, επειδή έχουμε σπουδαία κινηματογραφικά έργα. Αν αυτό εκλείψει, εκλείπει αυτό που είναι η ψυχή της Δημιουργικής Ελλάδας, όπως θέλετε να το ονομάζετε.

Τώρα δεν θα πω για τους πέντε μήνες που κλείνει το ΕΚΟΜΕ. Άραγε, γιατί δεν περιμένατε να εκκαθαριστεί όλη αυτή η κατάσταση για να προχωρήσετε μετά, όπως θέλατε να προχωρήσετε εσείς; Εμείς εναντίον θα ήμασταν πάλι, αλλά δεν έχει σημασία. Τι θα γίνει αυτούς τους πέντε μήνες; Θα περιμένουμε πότε θα ανοίξει με υπουργικές διατάξεις.

Δεν λέω τώρα ότι δεν υπάρχει ρητά ότι το 1,5% από τις διαφημίσεις στην τηλεόραση θα πηγαίνει στο Ελληνικό Κέντρο Κινηματογράφου για τα τηλεοπτικά προγράμματα. Σας ζητήσαμε με όλους τους τρόπους αυτό το έως 50% να γίνει 50% για τη συνδρομητική τηλεόραση, για τα επιλεκτικά προγράμματα και όλα αυτά. Καταψηφίζουμε.

Και θα ήθελα εδώ να πω για τη δημιουργική Ελλάδα να συνδεθεί πάλι αυτή η κοινωνία -το είπα και στις επιτροπές, γιατί είναι το μείζον πρόβλημα αυτής της χώρας- η περιφέρεια, αλλά και περιοχές της Αττικής υποβαθμισμένες, με λαϊκές τάξεις κ.λπ.. Ένα μεγάλο μέρος του πληθυσμού αυτής της χώρας δεν έχει πρόσβαση στο πολιτισμικό αγαθό, στο πολιτιστικό αγαθό.

Εάν δεν ξεκινάει ο σύγχρονος πολιτισμός από αυτή την παραδοχή και τι κάνουμε παρακάτω, όλα τα άλλα θα είναι για να φτιάχνεται αυτό το σχέδιο αυτής της Κυβέρνησης, μεγάλη επιχειρηματικότητα, ξένοι όμιλοι, μέσα στους οποίους θα μπει και το εθνικό προϊόν. Και από εκεί και πέρα, βέβαια, θα υπάρχουν -πώς τα λένε;- κινητή τηλεφωνία και αυτά, για να μπορούν εκεί οι άνθρωποι να μην φοβούνται κιόλας να βγαίνουν έξω, να μένουν μέσα στο σπίτι τους.

Και επειδή μας ακούν και μαθητές, θέλω να τονίσω αυτό το πράγμα, η βία ανάμεσα στα ανήλικα παιδιά έχει πάρα πολύ να κάνει με την έλλειψη πρόσβασης στο πολιτισμικό αγαθό, με το ότι δεν το βλέπουν γύρω τους. Όταν κλείνουν οι κινηματογράφοι, χάνεται το αποτύπωμα της συλλογικής συνείδησης σε μία χώρα. Τι να κάνουμε τώρα; Όταν κλείνουν βιβλιοπωλεία, το ίδιο.

Τώρα, ας έρθουμε στο βιβλίο. Μία από τα ίδια, δεν χρειάζεται να επιχειρηματολογήσω πολύ. Σας είπα και στην επιτροπή, καγχάσατε ότι δεν έχω διαβάσει το νομοσχέδιο. Είναι η δεύτερη φορά που το ακούω, το είχα ακούσει από την Υπουργό Πολιτισμού, το ακούω και από τον Υφυπουργό Πολιτισμού. Ξέρω εγώ, κάτι γράμματα έχω μάθει, κάτι καταλαβαίνω. Ούτε εδώ έχουμε κωδικό στον προϋπολογισμό για το βιβλίο, πάλι συγχώνευση, πάλι με το Ελληνικό Ίδρυμα Πολιτισμού. Δεν έχουμε μάθει ακόμα τι έχει κάνει το Ελληνικό Ίδρυμα Πολιτισμού όλη αυτή την περίοδο. Ούτε κωδικός, αλλά ούτε και ένα διοικητικό συμβούλιο -εκεί μου είπατε ότι είμαι αδιάβαστη- όπου να εκπροσωπούνται οι ίδιοι οι άνθρωποι. Και στον κινηματογράφο έκανε την πρόταση η Ένωση Σκηνοθετών -ξεχνάω τώρα το όνομα, συγγνώμη- να υπάρχει ένα Εθνικό Συμβούλιο Δημιουργών, να φανεί αυτό, αλλά και στο ίδιο το βιβλίο στο ΔΣ να υπάρχουν οι άνθρωποι του βιβλίου, οι εκδότες. Εδώ έχουμε πάλι υπουργοκεντρικό ΔΣ και λοιπά.

Εγώ, όμως, για το βιβλίο θέλω να πω και ένα άλλο πράγμα, το είπε η συνάδελφος από το ΠΑΣΟΚ: Χωρίς σχολικές βιβλιοθήκες, εξακτίνωση του βιβλίου, εκπαίδευση των νέων ανθρώπων, παιδιών και εφήβων, στην ανάγνωση του βιβλίου, να δημιουργηθούν χώροι σύγχρονου πολιτισμού σε όλη την περιφέρεια -αυτό θα σήμαινε δημιουργική Ελλάδα- δεν μπορούμε να μιλάμε για βιβλίο, το οποίο πλήττεται από πάρα πολλές απόψεις, από το ότι είναι ακριβό, η παραγωγή του είναι ακριβή, από το ότι έχουμε μεγάλο χτύπημα από τα social και λοιπά. Άρα, εκεί χρειάζεται, γιατί χθες ήταν η Ημέρα του Βιβλίου και δεν χρειάζεται να πω τίποτα άλλο. Όλοι όσοι είμαστε μέσα στο βιβλίο ξέρουμε τι σημαίνει αυτό το πράγμα.

Θα κλείσω με το «ΑΚΡΟΠΟΛ». Εδώ στο «ΑΚΡΟΠΟΛ» είναι η αποθέωση της κυβερνητικής πολιτικής, στο «ΑΚΡΟΠΟΛ ΑΚΡΟΣ». Από το 2019 - 2020 πανηγυρικά η κυρία Υπουργός μάς είχε πει ότι ανοίγει το «ΑΚΡΟΠΟΛ» και λοιπά. Το 2022 εντάξατε το έργο, οργάνωση και πιλοτική λειτουργία του Κέντρου Πολιτισμού και Δημιουργίας «ΑΚΡΟΠΟΛ», στο Επιχειρησιακό Πρόγραμμα «Ανταγωνιστικότητα, Επιχειρηματικότητα και Καινοτομία», στο ΕΣΠΑ 2014 - 2020, με προϋπολογισμό λίγο λιγότερο από 4 εκατομμύρια ευρώ. Στο τέλος του 2023 πόσα ποσά απορροφήθηκαν; Μηδέν!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δώσετε μισό λεπτό, κύριε Πρόεδρε, ακόμη.

Γιατί από αυτή την Κυβέρνηση ακούμε συνέχεια για την αποτελεσματικότητά της, το πόσο αποτελεσματική, το πόσο αναπτυξιακή είναι και λοιπά. Στο θέμα του πολιτισμού θέλω ειδικά να πω και να ακουστεί το εξής: Ταμείο Ανάκαμψης, μετατροπή του SILO στον Πειραιά σε Μουσείο Εναλίων αρχαιοτήτων, 99 εκατομμύρια ευρώ από το Ταμείο Ανάκαμψης. Στο τέλος του 2023 από τα 99 εκατομμύρια ευρώ είχαν απορροφηθεί μόνο οι 100.000 ευρώ. Το 2025 υποτίθεται ότι θα έχει ολοκληρωθεί το Μουσείο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ, ολοκληρώστε, γιατί έχουμε την ειδική ημερήσια διάταξη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, κλείνω με αυτό, έχετε δίκιο.

Βαγιαζήτ, πολύ σοβαρό θέμα, 10 εκατομμύρια ευρώ στο Ταμείο Ανάκαμψης. Σήμερα μηδέν -μηδέν!- απορρόφηση!

Για το Τατόι, όπου προΐσταται και η ίδια η Υπουργός προσωπικά, από τα εκατομμύρια τα οποία έχουν δεσμευτεί από το Ταμείο Ανάκαμψης έχουν -πώς το λένε;- υλοποιηθεί 2 εκατομμύρια ευρώ.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα εννέα μαθήτριες και μαθητές και πέντε συνοδοί εκπαιδευτικοί από το Γυμνάσιο «Εκπαιδευτήρια Αικατερίνης Καραχάλιου».

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από την Κοινοβουλευτική Ομάδα της Νίκης, ο κ. Σπυρίδων Τσιρώνης.

Ορίστε, κύριε συνάδελφε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο αποτελεί ένα παζλ καταστατικών νομικών προσώπων που υποτίθεται ότι ρυθμίζει κάθε λεπτομέρεια λειτουργίας τους και τελικά θα πρέπει κατά την πάγια τακτική της Κυβέρνησης να περιμένουμε τις κοινές υπουργικές αποφάσεις και τις ερμηνευτικές εγκυκλίους, προκειμένου να καταλάβουμε τι ψηφίζουμε και πώς αυτό που ψηφίζουμε τελικά θα εφαρμοστεί.

Δεν σας περιποιεί τιμή το γεγονός ότι για μία ακόμη φορά σε νομοσχέδιο της παρούσας Κυβέρνησης επαναλαμβάνεται το φαινόμενο των πολλών ασαφειών οι οποίες πρόκειται να διευκρινιστούν μελλοντικά με αυτές τις υπουργικές αποφάσεις. Έτσι, θα δίνεται η δυνατότητα να αλλάξουν πολλές και βασικές ρυθμίσεις του νόμου κατευθείαν μέσω αυτών των αποφάσεων.

Επιτρέψτε μου στην πρώτη μου ομιλία να αναφερθώ κυρίως στο βιβλίο, αφού η συνάδελφος, η κ. Κουρουπάκη, θα αναφερθεί περισσότερο στο κομμάτι του κινηματογράφου. Δημιουργείται στο άρθρο 47 ένα υπερμόρφωμα με τίτλο «Ελληνικό Ίδρυμα Βιβλίου και Πολιτισμού». Ευτυχώς -και σας το αναγνωρίζω- που ένας Υπουργός μιας Κυβέρνησης των ανοικτών συνόρων και της «woke κουλτούρας» μπόρεσε να χωρέσει και να κάνει χρήση του όρου «ελληνικό» στον τίτλο ενός Οργανισμού μετά τον τίτλο «ελληνόφωνο» που χρησιμοποιήθηκε για το τραγούδι στο προηγούμενο νομοσχέδιο του Υπουργείου Πολιτισμού.

Ανάμεσα στους σκοπούς του ως άνω οργανισμού, όπως αυτοί καταγράφονται στο άρθρο 47 στην παράγραφο 1, περιλαμβάνονται η καλλιέργεια αναγνωστικών πρακτικών σε όλες τις πληθυσμιακές ομάδες με έμφαση στα παιδιά και τους εφήβους, καθώς και στις ευάλωτες ομάδες μέσω ίδιων ενεργειών, καθώς και μέσω συνεργασίας με συναρμόδια Υπουργεία ή μέσω συμπράξεων με φορείς της ημεδαπής ή της αλλοδαπής. Επίσης, η προώθηση, διάδοση και προβολή των ελληνικών γραμμάτων και εκδόσεων, καθώς και του ελληνικού βιβλίου ως μέσου μόρφωσης και ψυχαγωγίας και ως προϊόντος πολιτισμού τόσο στην Ελλάδα όσο και στο εξωτερικό μέσω ίδιων ενεργειών, δράσεων, προγραμμάτων και εκθέσεων και μέσω συμπράξεων με φορείς της ημεδαπής ή της αλλοδαπής.

Κύριε Υπουργέ, βλέποντας τα χάλια της σημερινής παιδείας και την προσπάθεια να μετατραπούν τα σχολεία σε φυτώρια «γκρίζων» πολιτών, χωρίς καμία εθνική, ιστορική, πολιτισμική και θρησκευτική ταυτότητα, είναι προφανές πως χρειάζεται μία ολική επανεκκίνηση στο σύστημα εκπαίδευσης της χώρας μας και κατ’ επέκταση του βιβλίου.

Τα περιστατικά βίας μεταξύ ανηλίκων ολοένα και αυξάνονται και η νεανική εγκληματικότητα καλπάζει και αυτά τα φαινόμενα δεν μπορούν παρά να συνδέονται άμεσα με την καταρρέουσα παιδεία μας, μια παιδεία ανθελληνική και αμοραλιστική, η οποία αφαιρεί κάθε συνεκτική ουσία ενός κοινού αξιακού κώδικα από τη συνείδηση των νέων παιδιών, με αποτέλεσμα να δημιουργεί ατομικότητες με κάποια θραύσματα σκόρπιων γνώσεων που δεν οδηγούν σε κανένα κοινό όραμα.

Ξέρετε, κύριε Υπουργέ, τι βιβλία ελληνικών και αλλοδαπών γραμμάτων, ελληνικών και αλλοδαπών εκδόσεων διδάσκονται και προωθούνται και από την Κυβέρνησή σας στα παιδιά μας; Βιβλία που συκοφαντούν την ορθόδοξη πίστη, προσβάλλουν εθνικά μας σύμβολα και την εθνική μας μνήμη, προωθούν την παιδεραστία, διακινούν ψεύδη, καλλιεργούν πρότυπα και συμπεριφορές διασπαστικές για την πατρίδα και την κοινωνία, συμπεριφορές που προβάλλουν την τόσο προσφιλή σε εσάς «woke ατζέντα».

Αυτός -και συγχωρέστε με για τη βαρύτητα της έκφρασης- ο οχετός τυγχάνει της προστασίας της ελληνικής πολιτείας, διαδίδεται και διαφημίζεται στα παιδιά μας και, όπως φαίνεται, θα συνεχίσει να προβάλλεται ως το νέο όραμα του πολιτισμού σας.

Πέρα από ζήτημα γενναίων μεταρρυθμίσεων, το πρόβλημα στην παιδεία είναι πρωτίστως πνευματικό και αυτό είναι κάτι που τονίζεται μόνο από τη Νίκη και από κανένα άλλο πολιτικό κόμμα.

Όσο τα σχολεία απομακρύνουν τα παιδιά τους από τον αξιακό κώδικα της ελληνορθόδοξης πίστης, τόσο η κρίση αξιών βαθαίνει και τόσο χάνεται το σημείο αναφοράς για το τι είναι σωστή και τι λανθασμένη συμπεριφορά. Αυτός είναι και ο βασικός λόγος που βλέπουμε παιδιά να συμπεριφέρονται ως άγρια θηρία αντιγράφοντας τον κόσμο των μεγάλων. Η πολύτιμη γλώσσα μας αρμόζει να διδάσκεται από τα ωραιότερα κείμενα των λογοτεχνών μας, όπως του Παλαμά, του Παπαδιαμάντη, του Σεφέρη, της Πηνελόπης Δέλτα. Αντ’ αυτών διδάσκεται από κείμενα ανθρώπων που έχουν θεοποιήσει τα πάθη τους και υπερηφανεύονται αλαζονικά γι’ αυτά, από αστρολόγους δηλαδή, από διαφημιστές, από ΜΚΟ και από οδηγούς συναρμολόγησης καφετιέρας.

Φυσικά η Νίκη δεν προσμένει καμμία θετική αντίδραση από αυτή την Κυβέρνηση και από όσους άμεσα ή έμμεσα τη στηρίζουν κρυπτόμενοι πίσω από την δήθεν προοδευτικότητά τους, δεδομένου ότι είναι η πλέον ακατάλληλη όχι μόνο για να εξυγιάνει την παιδεία των παιδιών μας, αλλά και για να τα κατευθύνει σε πορεία ορθή με στέρεες βάσεις για το μέλλον τους. Άλλωστε, η ποιότητα των βιβλίων αυτών και η μη λογοδοσία όλων των υπευθύνων για τη συγγραφή, την έγκριση και τη διαιώνιση αυτών των ακατάλληλων βιβλίων που διδάσκονται τα παιδιά μας αρκούν για να πειστεί και ο πλέον αισιόδοξος ότι πάλι θα κωφεύσετε.

Άλλοι σκοποί του Ελληνικού Ιδρύματος Βιβλίου και Πολιτισμού είναι η διάδοση και η προβολή της ελληνικής γλώσσας και η μέριμνα για την καλλιέργεια της ελληνικής γλώσσας στον Ελληνισμό της Διασποράς. Σας προτείναμε δύο φορές στις επιτροπές να προστεθεί στο άρθρο 47 παράγραφος 1 η φράση «στηρίζει και χρηματοδοτεί μεταφράσεις στην ελληνική γλώσσα σημαντικών ξένων έργων για τα ελληνικά γράμματα, το βιβλίο και τον πολιτισμό». Μάλλον είναι πολύ συντηρητική για να γίνει δεκτή μια τέτοια πρόταση από την προοδευτική σας Κυβέρνηση!

Εάν, κύριε Υπουργέ, θέλετε να επιτύχετε τον παραπάνω σκοπό, να χρηματοδοτήσετε την έκδοση βιβλίων ιστορίας. Βιβλίων ιστορίας, όμως, που να μην προάγουν την εθνική αμνησία, να μην υποβαθμίζουν ή διαστρεβλώνουν τις μεγάλες δόξες και τα μεγάλα δράματα της μακραίωνης ελληνικής ιστορίας, να μην υπονομεύουν την εθνική συνείδηση και να μη διδάσκουν τα παιδιά μας στρατευμένη ιστορία, αλλά να μαθαίνουν στα παιδιά μας τι γιορτάζουμε στις μεγάλες εθνικές επετείους, να προβάλλουν τους αγωνιστές και τους ήρωες που έχετε βαλθεί να εξαφανίσετε, γιατί ενοχλούν και εμποδίζουν τη λήθη και την αμάθεια που θέλετε να επιβάλλετε στις νέες γενιές.

Αλήθεια, για τη διάδοση ποιας γλώσσας κόπτεστε; Γι’ αυτή που η εκμάθησή της έχει πάρει εντελώς επιδερμική μορφή; Γι’ αυτή που έχει αποκοπεί εντελώς από την ιστορική συνέχειά της και τη σύνδεσή της με την ελληνική συνείδηση; Θα διαδώσετε την ελληνική γλώσσα, την ίδια στιγμή που η ελληνική λογοτεχνία και οι μεγάλες προσωπικότητές της έχουν εξοβελιστεί από τον μαθητικό κόσμο και ο μέσος μαθητής αδυνατεί να διαβάσει ακόμα και ένα πρωτότυπο κείμενο του Παπαδιαμάντη;

Όμως, ευτυχώς πάνω που ανησυχήσαμε για το ενδιαφέρον σας για την ελληνική γλώσσα και τα ελληνικά γράμματα, μας προσγειώσατε στην πραγματικότητα που ευαγγελίζεστε με τον αμέσως επόμενο στόχο, τον ιγ΄, ο οποίος λέει «η συμβολή στην καλλιέργεια και αξιοποίηση των διαπολιτισμικών και πολυπολιτισμικών σχέσεων, με στόχο την ανάπτυξη δημιουργικού διαλόγου μεταξύ των λαών για την αλληλοκατανόηση και τη δημιουργική και ειρηνική συνύπαρξή τους». Κάθε εχέφρων άνθρωπος επιθυμεί την ειρήνη των λαών. Λαμβάνοντας όμως υπ’ όψιν και τον πόλεμο που διεξάγεται ενάντια στα ταυτοτικά μας στοιχεία, εδώ μιλάμε για κάτι διαφορετικό. Μιλάμε για τις σκέψεις σας και τα σχέδιά σας για την ελληνική κοινωνία.

Όλα αυτά είναι απόρροια του διάχυτου εθνομηδενισμού που προάγει η πολιτική ορθότητα, του εθνομηδενισμού που υπάρχει σε όλες τις κατεστημένες πολιτικές δυνάμεις, στα πανεπιστήμια, στους μηχανισμούς που διοικούν τα Υπουργεία Παιδείας και Πολιτισμού, στο Υπουργείο Εξωτερικών και σε μη κυβερνητικούς οργανισμούς που επηρεάζουν τον δημόσιο βίο με κατάλληλο πάντοτε αγωγό τα μέσα μαζικής επικοινωνίας που συναγωνίζονται στην προβολή των εθνομηδενιστικών απόψεων σε όλα τα εθνικά και κοινωνικά ζητήματα.

Κύριε Υπουργέ, κυρίες και κύριοι συνάδελφοι, ο κύριος Πρωθυπουργός θυμήθηκε μετά από πέντε χρόνια καταστροφής της νεολαίας ότι πρέπει να ασχοληθεί με τα φαινόμενα ενδοσχολικής βίας. Προκειμένου να ανακοινώσει τα μέτρα που αποφασίστηκαν, έστησε προ ολίγων ημερών μια κωμικοτραγική φιέστα στο 3ο Γυμνάσιο Πολίχνης με καθαρά προεκλογικό περιτύλιγμα, επικοινωνιακό και με καμμία ουσία. Ήταν μια επικοινωνιακή φανφάρα χωρίς αρχή και μέση, αλλά μόνο με τέλος. Το τέλος που έχει συνηθίσει να δίνει η Κυβέρνηση αυτή σε όλα τα κοινωνικά προβλήματα, το οποίο δεν είναι άλλο από την καταστολή και την επιτήρηση. Ό,τι περπατάει το φορολογούμε, το παρακολουθούμε, το φιμώνουμε και το τιμωρούμε πάντοτε μέσα στα πλαίσια της τόσο αγαπημένης σας «woke ατζέντας» και της πολιτικής ορθότητας.

Το σχέδιο αντιμετώπισης της βίας και δη της ενδοσχολικής βίας αφορά στην ουσία κάποια ξαναζεσταμένα μέτρα που είχαν καταργηθεί ή εφαρμόζονταν πλημμελώς. Όταν ως κράτος έχεις πλημμυρίσει τη νεολαία με το ψυχολογικό παραισθησιογόνο του δικομματισμού, νομοτελειακά θα δημιουργήσεις μια κοινωνική ζούγκλα από αντιμαχόμενα δικαιώματα. Όταν κάνεις τα πάντα ως κράτος για να σπάσεις τους κοινωνικούς δεσμούς και να διαλύσεις τις συλλογικές αξίες που ενώνουν τους Έλληνες μετατρέποντάς τους σε πολίτες και σε ευάλωτες ατομικότητες, είναι επόμενο αυτά τα άτομα να αρχίσουν να συγκρούονται βίαια μεταξύ τους και να δημιουργούν πυρηνική έκρηξη στην κοινωνία. Όταν κυβερνάς τη χώρα επενδύοντας συνεχώς σε δίπολα και διχασμούς, με ποια διεστραμμένη λογική περιμένεις αυτή η νεολαία να μονιάσει; Όταν ως Κυβέρνηση έχεις γεμίσει τον πολιτικό βίο σου με σκάνδαλα και προωθείς συστηματικά την ατιμωρησία και τη συγκάλυψη, πώς περιμένεις να μην ακολουθήσει το παράδειγμά σου ο πιτσιρικάς που τον μαθαίνεις ότι με την πονηριά θα επιβιώσει σε αυτόν τον άδικο κόσμο;

Όταν με περισσή ευκολία κολλάς ταμπέλες «ακροδεξιού» σε ανθρώπους σαν κι εμάς, κλείνεις τα μάτια στις πραγματικά φασιστικές νοοτροπίες και πρακτικές που ταλανίζουν την κοινωνία μας, όταν εγκλωβίζεις την παραδοσιακή οικογένεια σε αδιέξοδα και την αφήνεις να κατρακυλά στον γκρεμό της εγκατάλειψης και όταν στεφανώνεις αφύσικες οικογένειες για να σαμποτάρεις κοινωνικούς νόμους χιλιετιών, πώς περιμένεις ότι δεν θα θερίσεις χάος και ανομία;

Η κακή ανατροφή, η κάκιστη ποιότητα παιδείας, η φτώχεια, οι ταξικές ανισότητες, η υπονόμευση του θεσμού της οικογένειας, η απεμπόληση των παραδοσιακών αξιών από το κράτος, η υποτίμηση της ηθικής, τα χυδαία πρότυπα του lifestyle, όλα αυτά είναι ριζικές αιτίες για τη μάστιγα της νεανικής βίας. Με αυτά, όμως, δεν ασχολείται καθόλου η Κυβέρνηση, γιατί τα χρησιμοποιεί ως βασικά γρανάζια του συστήματος που τη συντηρεί στην εξουσία.

Σταματήστε τον εμπαιγμό και στρίψτε επιτέλους το τιμόνι της νεολαίας μακριά από τον γκρεμό. Η κοινωνία ξερνάει το δηλητήριο που την ποτίζετε. Μη μας παριστάνετε άλλο τους γιατρούς της βίας. Έχετε ευθύνη. Σκύψτε πάνω από τη γενεσιουργό αιτία και αναζητήστε την, βρείτε την. Αποδεχτείτε τον λάθος δρόμο και επιστρέψτε. Αλλάξτε τα βιβλία. Αυτή είναι πολιτισμένη επέμβαση.

Η Νίκη δεν είναι άλλη μία πρόταση αυτής της πολιτικής. Δεν είναι άλλη μία πρόταση διαφορετικής διαχείρισης σε αυτή την πολιτική. Είναι μια διαφορετική αντίληψη για την πολιτική.

Υπό αυτή την έννοια, καταψηφίζουμε επί της αρχής ένα νομοσχέδιο διαχειριστικού τύπου, το οποίο δεν δίνει λύσεις στα βαθύτερα προβλήματα του πολιτισμού μας.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο έχει τώρα από την Κοινοβουλευτική Ομάδα των Σπαρτιατών ο κ. Ιωάννης Κόντης.

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι Υφυπουργοί, κυρίες και κύριοι συνάδελφοι, ερχόμαστε σήμερα να συζητήσουμε αυτό το νομοσχέδιο στην ψήφισή του, αλλά δεν μπορώ να μην αναφερθώ σε μια απαράδεκτη προσπάθεια δύο κομμάτων αρχικά, της Νέας Δημοκρατίας και του ΠΑΣΟΚ, τα οποία έστειλαν υπόμνημα εναντίον της υποψηφιότητας του κόμματός μας στις ευρωεκλογές.

Την υποψηφιότητα η Νέα Δημοκρατία τη στηρίζει με αναρίθμητα ψέματα -τα οποία δεν ξέρω αν θα διαβάσουν ή θα κοιτάξουν οι δικαστές του Αρείου Πάγου ως οφείλουν- στα οποία λένε κατ’ αρχάς σαν αιτίαση της πρότασης αυτής ότι όλοι εμείς οι υποψήφιοι είχαμε κατέβει με το κόμμα του κ. Κασιδιάρη, κάτι που είναι εντελώς ψευδές. Τα στοιχεία υπάρχουν στον Άρειο Πάγο. Είναι ψευδές, ψευδέστατο και ανήθικο, τουλάχιστον για μένα και για τους συναδέλφους μου.

Επίσης, στο ψηφοδέλτιο αυτό το οποίο κατεβάζει στις ευρωεκλογές το κόμμα συμμετέχουν δύο υποψήφιοι, το 10% δηλαδή από τους είκοσι τέσσερις, που ήταν υποψήφιοι με το ΠΑΣΟΚ που έχει καταθέσει υπόμνημα. Είναι ο κ. Καρβούνης και μία κυρία. Μιλάμε για το ̓23 και το ̓19 που ήταν υποψήφιοι με το ΠΑΣΟΚ. Και αυτοί οι άνθρωποι του Κασιδιάρη είναι;

Επίσης συμμετέχει και η κ. Αλεξοπούλου, την οποία αποκαλούν «άνθρωπο του Κασιδιάρη», η οποία μέχρι τον Μάιο του 2023 ήταν Βουλευτής με την Ελληνική Λύση εδώ στο Κοινοβούλιο.

Είναι ντροπή για κόμματα της ελληνικής Βουλής να καταθέτουν υπομνήματα προσπαθώντας να ανακόψουν την κάθοδο στις ευρωεκλογές σε κόμμα εκλεγμένο από τον λαό και να χρησιμοποιούν ψέματα, αντί να πουν τον πραγματικό λόγο για τον οποίο το καταθέτουν. Εδώ είμαστε όλοι τόσο καιρό. Τα Πρακτικά για όσους δεν παρακολουθούν τις συνεδριάσεις ή τις ομιλίες μας είναι εδώ και όποιος βρει μία ακραία έκφραση σε Πρακτικά Βουλευτή δικού μας ή του κόμματος που να συνηγορούν στο ότι είμαστε αυτό που μας κατηγορούν, είμαστε εδώ για να παραιτηθούμε μόνοι μας. Δεν χρειάζεται να κάνετε ψευδείς καταθέσεις και να ντροπιάζετε τους εαυτούς σας όσοι το κάνετε, γιατί όποιος το έκανε και λέει ψέματα εν γνώσει του είναι κοινός συκοφάντης και είναι ντροπή.

Εδώ το καταθέτω να μείνει στα Πρακτικά αυτό και όποιος θέλει ας με αμφισβητήσει. Είναι ντροπή να βλέπουμε να περιμένουν κάποιοι σαν κοράκια να κλέψουν τις ψήφους του ελληνικού λαού -γιατί υπάρχει επικείμενη απόφαση του Εκλογοδικείου- άλλοι ζητώντας να γίνει ανακατανομή εδρών και άλλοι ζητώντας να γίνουν εκλογές, όπου λογικά η Νέα Δημοκρατία θα πάρει και όλες τις ψήφους.

Ο ελληνικός λαός, κύριοι, βλέπει. Κι εγώ βλέπω τις αντιδράσεις καθημερινά. Δεν είναι κορόιδα και δεν άγονται πλέον όπως παλαιότερα.

Πάμε στο νομοσχέδιο τώρα. Όπως εξέφρασα την άποψή μου και παρ’ όλη την αντίθεση που έχουμε με αυτή την ιστορία και εξ αρχής που βλέπουμε την Κυβέρνηση, εμείς ψηφίζουμε, κύριοι, κατά συνείδηση. Δεν ψηφίζουμε τιμωρητικά ούτε πεισματικά. Είναι ένα νομοσχέδιο που προσωπικά, παρ’ όλες τις αντιρρήσεις που εξέφρασαν τα κόμματα, εγώ θέλω να ψηφίσουμε γιατί πιστεύω ότι πρέπει ο ελληνικός κινηματογράφος να βρει τη θέση που του αξίζει. Πρέπει ο ελληνικός πολιτισμός να εκφραστεί μέσα από τον ελληνικό κινηματογράφο. Πρέπει οι νέοι άνθρωποι οι οποίοι θέλουν να περάσουν τον πολιτισμό μας να βρουν τη δίοδο να τον περάσουν, γιατί υπήρξαν και υπάρχουν πραγματικά άξιοι εκφραστές του πολιτισμού μας. Νομίζω ότι τα παιδιά μας αξίζουν κάτι περισσότερο από αυτή την αθλιότητα που βλέπουν σε ανεξέλεγκτες παραγωγές, που πλέον έχει γίνει σε μικρό μήκος βέβαια γιατί όλα αυτά είναι παραγωγές σε YouTube και TikTok. Τα παιδιά μας αξίζουν να έχουν πρόσβαση σε ταινίες, σε κινούμενα σχέδια που βλέπω ότι υποτίθεται ότι δέχονται την καλή πρόθεση ότι θα εκφράσει το νομοσχέδιο αυτό και θα φροντίσει να υπάρξει. Δεν με ενδιαφέρει το διοικητικό συμβούλιο ή ποιοι θα διοριστούν. Όλα αυτά συμβαίνουν πάντοτε. Κάποιοι ημέτεροι διορίζονται. Εγώ θα ήθελα άνθρωποι ικανοί να βρουν την ευκαιρία και τη δυνατότητα να εργαστούν και να προσφέρουν.

Ακούσαμε, βέβαια, τις αντιρρήσεις που έχουν οι εργαζόμενοι οι οποίοι είναι πίσω από τα φώτα της επικαιρότητας. Είναι αυτοί οι οποίοι συμμετέχουν στις παραγωγές. Οι εργαζόμενοι εξέφρασαν ένα παράπονο ότι ζουν σε έναν εργασιακό μεσαίωνα, ότι υποαμείβονται, ότι είναι άνθρωποι οι οποίοι έχουν ουσιαστικά μικρή προσφορά εργασίας γιατί δουλεύουν εποχιακά. Αντίθετα απ’ ό,τι μας είπε εκπρόσωπος των παραγωγών ότι υπεραμείβονται, εμείς πιστεύουμε αυτά που λένε οι εργαζόμενοι. Εκεί πρέπει να γεφυρωθεί το χάσμα. Θα πρέπει να βρεθεί τι συνέβη με το ΕΚΟΜΕ και έχει φτάσει στο ακραίο αυτό χρέος των 270 εκατομμυρίων. Δεχόμαστε ότι έγιναν παραγωγές. Να δεχτούμε ότι έγιναν και λανθασμένες επιλογές σε παραγωγές και περιπτώσεις όπως οι «Οικογενειακές Ιστορίες» ή οποιαδήποτε άλλη παραγωγή που κάθε πικραμένος εμφανιζόταν σαν ηθοποιός, έκανε ένα πέρασμα γιατί οι παραγωγοί ήθελαν απλά να πληρώσουν κάποιους ανθρώπους λίγα χρήματα και να πάρουν κάποια πολύ περισσότερα για τις παραγωγές αυτές.

Θέλουμε να μπουν όλα σε σοβαρή βάση και νομίζουμε ότι εάν υπάρχει θέληση, εάν κάποτε κάποιοι αποφασίσουν ότι όντως δεν αξίζει στα παιδιά μας ένα μέλλον στο οποίο δεν θα υπάρχει πολιτισμός, θα πρέπει να τους δώσουν αυτά τα οποία υποτίθεται θα κάνει η εταιρεία αυτή και με το Cash Rebate, με το Πρόγραμμα Στήριξης, με τις επιχορηγήσεις που προβλέπεται να γίνουν και με την προσπάθεια που θα γίνει ακόμα και στα κινούμενα σχέδια, στα μικρά ντοκιμαντέρ, στα μεγάλα ντοκιμαντέρ, στους νέους σκηνοθέτες, γενικά σε όλη την προσπάθεια που θέλουν να μας δώσουν ένα καλύτερο σινεμά, ένα καλύτερο ντοκιμαντέρ, μια καλύτερη τηλεόραση. Μακάρι να το δούμε! Είμαστε επιφυλακτικοί, αλλά θέλουμε να δώσουμε τη δυνατότητα αυτή να γίνει.

Σχετικά με το νομικό πρόσωπο «Ελληνικό Ίδρυμα Βιβλίου», κι εδώ είμαστε υπέρμαχοι γιατί δεν είμαστε γνώστες της ιδιαιτερότητας της αγοράς. Είδαμε ότι υπάρχουν εκδότες οι οποίοι εξέφρασαν προβληματισμό. Κλείνουν πάρα πολλοί. Κλείνουν βιβλιοπωλεία. Νομίζουμε ότι σε μια γενικότερη προσπάθεια θα πρέπει όλοι αυτοί να πάρουν μια ένεση, μια ανάσα ζωής. Έστω μέσα από αυτό το ίδρυμα, μέσα από αυτόν τον οργανισμό, να τους βοηθήσουμε να ζήσουν και να αναπτύξουν το βιβλίο. Πρέπει να βοηθήσουμε το ελληνικό βιβλίο να φτάσει στα πέρατα της οικουμένης. Εγώ ως κάτοικος εξωτερικού επί πολλά χρόνια δεν είχα την πρόσβαση στα ελληνικά βιβλία και ό,τι ήθελα να πάρω στη χώρα που ζούσα με μεγάλη δυσκολία τα έβρισκα και μου τα έστελναν ταχυδρομικά τότε. Δεν υπήρχε και ίντερνετ.

Πρέπει να φροντίσουμε για τη διάδοση και προβολή της ελληνικής γλώσσας, τη μέριμνα της ελληνικής γλώσσας, όπως λέει το νομοσχέδιο, στον Ελληνισμό της Διασποράς, τη γνωριμία και προσέγγιση του ελληνικού πολιτισμού στην αλλοδαπή. Όλα αυτά είναι πράγματα τα οποία βρίσκουμε ότι αξίζει να τα στηρίξουμε, ότι είναι ικανά της στήριξης και της αποδοχής μας και νομίζουμε ότι αν υπάρχει -επαναλαμβάνω- ειλικρινής διάθεση, αυτά θα βοηθήσουν τους Έλληνες, τα ελληνόπουλα και σίγουρα την εσωτερική μας αγορά με τα παιδάκια εδώ που μαθαίνουν γράμματα.

Δυστυχώς έχουμε ένδεια βιβλίων. Τα παιδιά μας δεν μαθαίνουν τον πολιτισμό μας. Δεν ξέρουν τι έγινε στην αρχαία ελληνική ιστορία, στο Βυζάντιο. Βλέπουμε τα παιδιά σήμερα να μας μιλάνε και να λένε ότι στις 28 Οκτωβρίου γιορτάζουμε την επανάσταση κατά των Τούρκων. Τα παιδιά έχουν ανάγκη πρόσβασης σε βιβλία. Εμείς μεγαλώσαμε με εγκυκλοπαίδειες όπως ο ΗΛΙΟΣ ή άλλες μεγάλες εγκυκλοπαίδειες όπως η ΔΟΜΗ αργότερα, οι οποίες μας έδωσαν μόρφωση, παιδεία, πράγματα που δεν θα δώσουν ούτε τρεις γενιές ίντερνετ. Μία εγκυκλοπαίδεια είκοσι πέντε τόμων εμένα μου έμαθε τον κόσμο, τον οποίο γνώρισα αργότερα ταξιδεύοντας. Τα παιδιά μας χρειάζονται πολιτισμό, είτε είναι τραγούδι, είτε είναι σινεμά, είτε είναι βιβλία, είτε οτιδήποτε άλλο.

Δεν θα σταθώ στο «ΑΚΡΟΠΟΛ», γιατί δεν το γνωρίζω πραγματικά το θέμα σε όλες τις πτυχές του. Σίγουρα είναι κάτι που μας προβληματίζει, γι’ αυτό ίσως το καταψηφίσουμε, αλλά γενικότερα σε όλη την ιστορία αυτή του κινηματογράφου και του βιβλίου είμαστε θετικοί, αρκεί να δείξουμε ότι θα κοιτάξουμε και τους υπόλοιπους ανθρώπους που εξέφρασαν προβληματισμό, όπως ειδικά αυτοί οι εργαζόμενοι πίσω από τα φώτα, όπως είπαμε, των παραγωγών.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση επί του νομοσχεδίου του Υπουργείου Πολιτισμού, ώστε να προχωρήσουμε στις άρσεις ασυλίας.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Μπουρχάν Μπαράν και Κυριάκου Βελόπουλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 10-4-2024, σύμφωνα με την οποία τα μέλη της επιτροπής πρότειναν ομόφωνα επί των παρόντων την άρση ασυλίας του Βουλευτή κ. Μπουρχάν Μπαράν.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 17-4-2024, σύμφωνα με την οποία τα μέλη της επιτροπής πρότειναν κατά πλειοψηφία την άρση ασυλίας του Βουλευτή και Προέδρου της Κοινοβουλευτικής Ομάδας της Ελληνικής Λύσης κ. Κυριάκου Βελόπουλου.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο Β΄. Ο λόγος δίνεται πάντοτε, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Σας υπενθυμίζω, επίσης, ότι η ψήφος σας αφορά στο αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών».

Η πρώτη υπόθεση αφορά στον συνάδελφο κ. Μπουρχάν Μπαράν.

Επί της πρώτης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού; Δεν υπάρχει κάποιος συνάδελφος που να ζητά τον λόγο.

Η δεύτερη υπόθεση αφορά στον συνάδελφο και Πρόεδρο της Κοινοβουλευτικής Ομάδας της Ελληνικής Λύσης κ. Κυριάκο Βελόπουλο.

Επί της δεύτερης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;

Ζητούν τον λόγο ο κ. Χήτας από την πλευρά της Ελληνικής Λύσης και ο κ. Φλώρος.

Κύριε Φλώρο, όμως, ζητάτε τον λόγο με ποια ιδιότητα;

**ΚΩΝΣΤΑΝΤΙΝΟΣ ΦΛΩΡΟΣ:** Κύριε Πρόεδρε, με βάση…

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορείτε. Με βάση τον Κανονισμό, ο λόγος δίνεται μόνο στους Κοινοβουλευτικούς Εκπροσώπους ή στους Προέδρους των κομμάτων και εδώ, όπως ξέρετε, δεν θα μπούμε στην εξέταση της βασιμότητας ή όχι της υπόθεσης, αλλά μόνο στο τυπικό αυτής.

Εδώ οφείλω να σημειώσω και για τις δύο υποθέσεις που ανέφερα ότι οι αναφερόμενοι Βουλευτές ζήτησαν και οι δύο την άρση της ασυλίας τους για την υπόθεση στην οποία αναφέρονται.

Οπότε, τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Πάρα-πάρα πολύ σύντομα, να πω ότι ούτως ή άλλως γνωρίζετε πάρα πολύ καλά ότι ο Πρόεδρός μας ο ίδιος ζήτησε την άρση της ασυλίας του.

Αν και είναι μία υπόθεση, κύριε Πρόεδρε, η οποία δεν τον αφορά πραγματικά, ο ίδιος επέλεξε να κριθεί ενώπιον του φυσικού του δικαστή, για μια υπόθεση –επαναλαμβάνω- η οποία δεν τον αφορά καθόλου, αλλά είναι δική του επιλογή να βρεθεί ενώπιον του φυσικού του δικαστή και καλό θα ήταν και άλλοι νυν τώρα πολιτικοί Αρχηγοί οι οποίοι στο παρελθόν κατηγορήθηκαν και μάλιστα για υποθέσεις εκατομμυρίων και κρύφτηκαν πίσω από την ασυλία τους, να ζητούσαν την άρση της ασυλίας τους.

Είναι πάγια θέση της Ελληνικής Λύσης ότι όλοι είμαστε ίσοι απέναντι στον νόμο. Εδώ υπάρχει βέβαια μια ιδιαιτερότητα και γραφικότητα, αν θέλετε, της κατάστασης ότι δεν τον αφορά τον ίδιο, αλλά έχουν έλθει πολλές τέτοιες υποθέσεις στη Βουλή όπου ταλαιπωρούνται συνάδελφοι χωρίς λόγο, αλλά αυτή είναι μια άλλη συζήτηση την οποία την έχουμε κάνει πάρα πολλές φορές.

Άρα, λοιπόν, να ενημερώσουμε και τους πολύ συμπαθείς και αγαπητούς δημοσιογράφους, οι οποίοι βρίσκονται εκτός της Αίθουσας, ότι ο Κυριάκος Βελόπουλος ζήτησε ο ίδιος την άρση της ασυλίας του, κάτι το οποίο οι ίδιοι στα προηγούμενα ρεπορτάζ την περασμένη εβδομάδα δεν το έγραψαν πολύ-πολύ. Είπαν ότι η επιτροπή αποφάσισε την άρση ασυλίας. Είναι άλλο αυτό και άλλο ότι ζητάει ο ίδιος την άρση της ασυλίας του για μια υπόθεση η οποία έρχεται προεκλογικά, η οποία προφανώς είναι μια καραμπινάτη περίπτωση πολιτικής σκοπιμότητος, ενέχει πολιτική σκοπιμότητα, παρά ταύτα πραγματικά δεν είναι να ασχοληθεί με αυτή την υπόθεση κανείς παραπάνω, ο Πρόεδρός μας θα βρεθεί ενώπιον του φυσικού του δικαστή για να αποδείξει ότι δεν είναι ελέφαντας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει κανείς συνάδελφος που θέλει να μιλήσει για τις υποθέσεις; Όχι, δεν υπάρχει κάποιος συνάδελφος. Συνεπώς, προχωρούμε.

Η ψηφοφορία περιλαμβάνει δύο υποθέσεις άρσης ασυλίας. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, θα πρέπει να πατήσετε το βέλος στο επάνω δεξί ή αριστερό μέρος της οθόνης αντίστοιχα.

Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθήτριες και μαθητές και έξι συνοδοί εκπαιδευτικοί από το Δημοτικό σχολείο Λιανοκλαδίου Φθιώτιδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα ήθελα, επίσης, να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά και θα συνυπολογιστούν στην ηλεκτρονική καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 129α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, μέχρι να ολοκληρωθεί η ηλεκτρονική καταμέτρηση και να έχουμε το αποτέλεσμα, θα επανέλθουμε στη συζήτηση του νομοσχεδίου του Υπουργείου Πολιτισμού.

Έχουν ζητήσει τον λόγο τρεις Αρχηγοί Κοινοβουλευτικών Ομάδων: Ο κ. Βελόπουλος, ο κ. Στίγκας και η κ. Κωνσταντοπούλου.

Κύριε Βελόπουλε, έχετε πρώτος τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Όταν το 2007 είχα μπει στη Βουλή, πίστευα ότι αυτός ο ναός της δημοκρατίας θα έχει συμπεριλάβει τουλάχιστον σώφρονες ανθρώπους. Δυστυχώς οι εξελίξεις αποδεικνύουν ότι ούτε σώφρονες άνθρωποι υπάρχουν -όχι βέβαια όλοι-, αλλά ούτε και άτομα τα οποία θα μπορούσαν να σεβαστούν τον ιερό χώρο της δημοκρατίας.

Δεν θέλω να κάνω κανένα σχόλιο, γιατί η Ελληνική Λύση από την πρώτη στιγμή έχει ταχθεί εναντίον της βίας. Είμαστε εναντίον της βίας απ’ όπου κι αν προέρχεται. Θεωρώ αδιανόητο, όμως, μειράκια να εισέρχονται στο Ελληνικό Κοινοβούλιο, μειράκια του βίου, της πολιτικής και να συμπεριφέρονται με βία ως προβατόσχημοι λύκοι.

Δικαιολογίες μπορεί να βρει ο καθένας όσες θέλει. Μπορεί να πει «μου είπε αυτό, μου είπε το άλλο», «μου έκανε το άλλο» ή «μου ανέφερε εκείνο». Ξέρετε ποια η διαφορά του ανθρώπου από τα υπόλοιπα ζώα; Τα ζώα αν τα πειράξεις μπορούν να αντιδράσουν. Ο άνθρωπος διαφέρει σε κάτι πολύ απλό: στο μυαλό, στην κρίση και στη λογική, που κάποιοι δεν διαθέτουν εδώ μέσα δυστυχώς, κάποιοι ελάχιστοι.

(Χειροκροτήματα από την πτέρυγα της Ελληνικής Λύσης)

Και σταματώ εδώ γιατί η ιστορία θα μας κρίνει όλους και για την πορεία μας και για τη συμπεριφορά μας, αλλά κυρίως για το πόσα ψέματα μπορεί να πει κάποιος για να δικαιολογήσει μια πράξη βίας.

Όλα αυτά τα είπα σήμερα γιατί δεν ήθελα καν να αναφερθώ στο γεγονός, αλλά υπάρχουν γεγονότα στην πορεία της ζωής σου, που πραγματικά είτε αμαυρώνουν τη συμπεριφορά σου είτε, αν θέλετε, σε κρίνουν κάποιοι από τη συμπεριφορά αυτή.

Δεν περίμενα ποτέ μετά τα συμβάντα του παρελθόντος να επαναλάβουν άνθρωποι μέσα στο Κοινοβούλιο πράξεις που έχουν να κάνουν κυρίως με ζωώδη ένστικτα. Εδώ μέσα υπάρχουν τριακόσιοι άνθρωποι και οι υπάλληλοι της Βουλής. Όσοι θέλουν να συμπεριφέρονται ως ζώα, να βγουν στον ζωολογικό κήπο ή στη ζούγκλα και να συμπεριφερθούν έτσι. Αλλά καλό είναι να λέμε τι δεν είμαστε. Οι πράξεις μας κρίνουν το ποιοι είμαστε και το τι είμαστε.

Εμείς στην Ελληνική Λύση θα συνεχίσουμε να πορευόμαστε με την πολιτική επιχειρηματολογία, με τις προτάσεις μας και με την κόσμια, αστική, ευγενική συμπεριφορά μας ακόμη και στα ζώα, τα οποία τα συμπαθούμε και τα αγαπούμε, κυρίως τα τετράποδα. Για τα δίποδα έχω μερικές επιφυλάξεις. Γιατί κι ο άνθρωπος είναι «ζώον» εις την ελληνική γλώσσα.

(Χειροκροτήματα από την πτέρυγα της Ελληνικής Λύσης)

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Θα ήθελα τώρα να κάνω μία έκκληση στους Βουλευτές της Νέας Δημοκρατίας και θα ήθελα να πω και στον Πρωθυπουργό να κάνει έκκληση στους δικούς του Βουλευτές. Καλό θα είναι όσοι από εσάς ψηφίσατε εκείνο τον αντιχριστιανικό νόμο του γάμου ομοφυλοφίλων, που τον υπερψηφίσατε όσοι τον υπερψηφίσατε, να μην πάτε τις Άγιες Μέρες του Πάσχα στην Εκκλησία για ψηφοθηρικούς λόγους. Εάν μετανοήσατε…

(Θόρυβος - διαμαρτυρίες στην Αίθουσα)

Μισό λεπτό να ολοκληρώσω. Αν δεν ολοκληρώσω, δεν θα καταλάβετε τι θέλω να πω και αν δεν καταλάβετε τι θέλω να πω θα συμπεριφερθείτε ως «ζώον» αλλά μη ανθρώπινο. Ακούστε με λίγο και θα καταλάβετε τι θέλω να πω. Αν δεν με ακούσετε δεν θα καταλάβετε.

Διότι πολύ απλά, κύριοι συνάδελφοι, δεν μπορεί να ψηφίζεις έναν νόμο αντιχριστιανικό και να πηγαίνεις στον οίκο του Θεού χωρίς να μετανοήσεις. Αυτό σας λέω.

**ΑΘΑΝΑΣΙΟΣ ΠΛΕΥΡΗΣ:** Εσείς θα μας πείτε τι θα κάνουμε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θα σας το πω εγώ.

Θα σας πω λοιπόν το εξής. Αν θέλετε να διχάσετε και το Άγιο Πάσχα τους χριστιανούς ορθόδοξους, διχάστε τους. Μια ζωή τους διχάζετε, αυτό σας λέω. Σταματήστε. Δίνετε λαβή σε ακραίους κύκλους να συμπεριφέρονται έτσι. Αυτό σας λέω.

(Θόρυβος στην Αίθουσα)

Μπορείτε, κύριε Πρόεδρε, τον κύριο που μου κάνει νοήματα απ’ έξω…;

Σας παρακαλώ πάρα πολύ. Ας σοβαρευτούμε λίγο.

**ΠΡΟΕΔΡΟΣ (Κωνσταντίνος Τασούλας):** Μισό λεπτό, μισό λεπτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μου κάνει νοήματα και κινήσεις περίεργες. Αυτό είναι Κοινοβούλιο. Δεν θα το κάνουμε τραμπούκα εδώ μέσα. Αν θέλει να τραμπουκίσει, πάμε έξω να τραμπουκίσουμε. Εδώ είναι Βουλή κι επειδή δεν το μάθατε, γι’ αυτό και τιμωρείστε εσείς. Αυτό δεν το καταλάβατε.

**ΚΩΝΣΤΑΝΤΙΝΟΣ ΦΛΩΡΟΣ:**….(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε,…

**ΠΡΟΕΔΡΟΣ (Κωνσταντίνος Τασούλας):** Ένα λεπτό, κύριε Πρόεδρε.

(Θόρυβος στην Αίθουσα)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τώρα έχουμε συμπαράταξη Σπαρτιατών και Νέας Δημοκρατίας, δεν θα με αφήσετε να μιλήσω.

**ΚΩΝΣΤΑΝΤΙΝΟΣ ΦΛΩΡΟΣ:…**(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καλά, καλά, σε μάθαμε. Άστο. Εσείς που δεν ήσασταν με τον Κασιδιάρη και λέγατε άλλα, τώρα λέτε κάτι άλλο. Τόσο φερέγγυος είναι ο λόγος σας! Αφήστε το λοιπόν. Δεν θέλω να το συνεχίσω.

Κύριε Πρόεδρε, σας παρακαλώ πολύ.

**ΠΡΟΕΔΡΟΣ (Κωνσταντίνος Τασούλας):** Κύριε Φλώρο, δεν έχετε καταλάβει τι απαράδεκτη συμπεριφορά έχετε.

Επιτρέψτε μου, κύριε Πρόεδρε, μια στιγμή.

Δυστυχώς ο Κανονισμός δεν προβλέπει αυτή την κτηνώδη συμπεριφορά, γι’ αυτό και τολμώ να πω είναι αρκετά επιεικής γιατί όταν τον φτιάχναμε νομίζαμε ότι απευθυνόμαστε σε στοιχειωδώς λογικούς ανθρώπους. Το πιο βαρύ που μπορώ να επιβάλω στον Βουλευτή ο οποίος χειροδίκησε έναντι συναδέλφου αυτή τη στιγμή βάσει του Κανονισμού είναι να τον απομακρύνω με τη Φρουρά για δεκαπέντε μέρες από τις διαδικασίες του Σώματος. Θα ήθελα την άδειά σας γι’ αυτή τη δεκαπενθήμερη ποινή. Είναι ένα «χάδι» έναντι της χυδαιότητας και της κτηνωδίας της συμπεριφοράς του, αλλά θα δούμε εν συνεχεία. Προφανώς θα υπάρξει άρση ασυλίας και θα αντιμετωπίσει και δικαστικά τις συνέπειες αυτής της κτηνώδους συμπεριφοράς.

Ήθελα, λοιπόν, την άδειά σας για την ποινή - «χάδι», αλλά που δεν υπάρχει βαρύτερη, της απομάκρυνσής του, με ό,τι συνεπάγεται αυτό, για δεκαπενθήμερο από τις συνεδριάσεις του Σώματος και από τη Βουλή.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Προφανώς θα παραπεμφθεί και στην Επιτροπή Δεοντολογίας. Αλλά όλα αυτά φαντάζουν χάδι, επαναλαμβάνω, μπροστά σε αυτή την κτηνωδία, την οποίαν θα βρούμε τρόπο να αντιμετωπίσουμε. Φαίνεται ότι μας έλαχε και αυτή η συμπεριφορά.

Κύριε Πρόεδρε, ζητώ συγγνώμη ως Πρόεδρος της Βουλής γι’ αυτό το περιστατικό. Αισθάνομαι ότι με αφορά και εμένα. Έγινε σήμερα, πριν λίγο, εδώ, έξω από την Ολομέλεια. Θα φροντίσουμε ώστε οι συνέπειες αυτής της πράξης να είναι όσο το δυνατόν πιο βαριές.

Παρακαλώ συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Είμαι από το 2007 εδώ. Μπορώ να διαφωνώ με οποιονδήποτε εδώ μέσα, μπορώ να λέω ό,τι θέλω, μπορεί να αντιδικούμε, να μου λέτε και εσείς και ψέματα καμμιά φορά εν τη ρύμη του λόγου και ύβρεις, κόσμιες βέβαια ύβρεις, πολιτικούς σχολιασμούς, αλλά δεν θα έκανα ποτέ αυτό που έγινε. Το θεωρώ βάρβαρο. Είμαστε άνθρωποι, έχουμε παρορμητισμούς, αλλά είναι βαρβαρότητα να χτυπάς συνάνθρωπό σου. Τελεία και παύλα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Πάω λοιπόν στο προκείμενο που έγινε και η αντίδραση από τη Νέα Δημοκρατία. Καλώς η κακώς αντιδράτε, αλλά θα σας το πω με ευγένεια. Όσοι ψηφίσατε, λέω, μη δίνετε λαβή σε κάποια ακραία στοιχεία, όπως συνέβη με έναν, να διχάσουμε και πάλι το ποίμνιο τις Άγιες Μέρες του Πάσχα. Μην πηγαίνετε τις Άγιες Μέρες του Πάσχα, όσοι ψηφίσατε, στην Εκκλησία.

(Θόρυβος - διαμαρτυρίες στην Αίθουσα)

Ακούστε λίγο. Δεν μπορώ να πω την άποψή μου; Να πάτε, ρε παιδιά. Πηγαίνετε εσείς. Τι να κάνουμε τώρα; Την άποψή μου λέω. Ούτε την άποψή μας μπορούμε να πούμε; Μα αυτό είναι το καθεστώς της Νέας Δημοκρατίας, για ό,τι σας ενοχλεί; Έχετε όλα τα κανάλια μαζί σας. Αφήστε το Κοινοβούλιο να μιλάμε τουλάχιστον, αφήστε μας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, νομίζω ότι ο τρόπος με τον οποίο το εκφέρετε δημιουργεί ζήτημα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην πηγαίνετε, λέω, μαζέψτε….

**ΠΡΟΕΔΡΕΥΩΝ (Γεώργιος Γεωργαντάς):**…ανοίγει ζήτημα εκεί που δεν υπάρχει. Ανοίγει το ζήτημα ενώ δεν υπάρχει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, να μου απαντήσουν μετά, να μη με διακόπτουν. Ο Κανονισμός είναι ξεκάθαρος, κύριε Πρόεδρε. Να μου απαντήσουν μετά. Δεν λέω να μην μου απαντήσουν. Να μου απαντήσουν μετά, όχι τώρα. Με διακόπτουν συνεχώς. Παραίνεση λέω και σας μεταφέρω κάτι που ακούγεται στην κοινωνία.

(Θόρυβος – διαμαρτυρίες στην Αίθουσα)

Εσείς λοιπόν που νομοθετείτε εις βάρος του χριστιανισμού, να πάτε στις εκκλησίες εν πάση περιπτώσει. Και λέω το εξής. Άνθρωποι οι οποίοι….

(Θόρυβος στην Αίθουσα)

Κύριε Πρόεδρε, δεν μπορώ να μιλήσω έτσι όμως.

Κύριε Πολάκη, αν το κάνατε εσείς αυτό, θα σας λέγανε τραμπούκο οι τραμπούκοι από δω, ότι τραμπουκίζετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν το κάνατε εσείς αυτό, με παρουσία του Προέδρου της Βουλής κιόλας.

Δηλαδή λέω, παραίνεση, αν θέλετε κάντε το. Αυτό δε γίνεται, να μην μπορώ να μιλήσω. Έχω μιλήσει εννιά λεπτά και δεν μίλησα καθόλου.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ.

Κύριοι συνάδελφοι, παρακαλώ λίγο όλοι. Παρακαλώ η εκφορά του λόγου μας να μη γίνεται η αιτία για διχασμό τελικά της κοινωνίας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άρα προληπτική λογοκρισία τώρα, καινούργιο καθεστώς! Η εκφορά του λόγου μας…

**ΠΡΟΕΔΡΕΥΩΝ (Γεώργιος Γεωργαντάς):** Δεν είναι λογοκρισία, κύριε Πρόεδρε. Παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να μη μιλάνε και να απαντήσουν μετά. Ο Κανονισμός αυτό λέει.

**ΠΡΟΕΔΡΕΥΩΝ (Γεώργιος Γεωργαντάς):** Εντάξει, το είπατε. Έχετε δικαίωμα να το πείτε, αλλά και το Προεδρείο είναι υποχρεωμένο όταν βλέπει ότι δημιουργείται μία κατάσταση που δημιουργεί διχασμό…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μα, τι είπα; Έβρισα κανέναν; Κύριε Πρόεδρε, έβρισα κανέναν εγώ;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, συνεχίστε την ομιλία σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπα παραίνεση και παράκληση από την Ελληνική Λύση να μην προβοκάρουμε τις Άγιες Μέρες του Πάσχα και να μην πηγαίνουν, όσοι ψήφισαν τον γάμο τον αντιχριστιανικό, στην Εκκλησία για ψηφοθηρικούς λόγους. Οι υπόλοιποι πάτε. Για ψηφοθηρικούς λόγους πάτε, αυτό σας λέω. Άμα δεν σας αρέσει τι να σας κάνω; Πάμε στην ουσία. Θα σας διαβάσω κάτι που θα σας αρέσει τώρα.

Τον κ. Καλλιάνο, που φεύγετε εσείς της Νέας Δημοκρατίας, τον πήρατε ένα τηλέφωνο; Τον κ. Καλλιάνο, κύριοι συνάδελφοι, ο οποίος ανάρτησε ένα βίντεο χθες για τον πατέρα του ο οποίος είναι ασθενής σε νοσοκομείο και αργοπεθαίνει και πεθαίνει, γιατί πεθαίνει η ελληνική υγεία, για την οποία πληρώνουμε καθημερινά. Γιατί δεν μιλάει κανένας; Ούτε ο Καλλιάνος σάς ενδιαφέρει. Αυτή είναι η Νέα Δημοκρατία. Μόλις βλέπει τα δύσκολα την κοπανάει.

Λέει λοιπόν ο κ. Καλλιάνος: «Αυτό που έκαναν στον πατέρα μου θα το πληρώσουν ακριβά. Πριν δεκαπέντε μέρες μπήκε στη Βούλα καθώς μαύρισε το δάχτυλό του, μιας και έχει διαβητικό δάχτυλο. Του φέρθηκαν πολύ καλά, αλλά του είπαν ότι τέτοια μεγάλα θέματα δεν μπορούν να τα αντιμετωπίσουν όπως έπρεπε». Με δάκρυα στα μάτια ο Βουλευτής της Νέας Δημοκρατίας να παρακαλάει για ΜΕΘ, κυρία καθηγήτρια. Να παρακαλάει για ΜΕΘ ο κ. Καλλιάνος, Βουλευτής της Νέας Δημοκρατίας! Να πεθαίνει ο πατέρας του, και αυτοί οι κύριοι ασχημονούν στη λογική μας! Να πεθαίνει ο πατέρας του Καλλιάνου και πόσοι άλλοι γονείς σαν του Καλλιάνου πεθαίνουν γιατί δεν υπάρχουν ΜΕΘ! Αλλά όταν έχεις τη Νέα Δημοκρατία που διαμαρτύρονται εδώ μόνο για τα ψηφαλάκια, που έλεγαν ότι οι ΜΕΘ δεν είναι απαραίτητες –το είπε ο Γεραπετρίτης εδώ, «δεν χρειαζόμαστε ΜΕΘ»... Λέει λοιπόν ο κ. Καλλιάνος: «Του ακρωτηρίασαν το μεγάλο δάχτυλο του ποδιού. Την έκτη μέρα έκανε κορεσμό. Ο αδελφός μου, που είναι γιατρός, ήρθε, τον είδε και είπε να μπει στην πλατφόρμα να εισαχθεί σε ΜΕΘ. Τους παρακάλαγα να τον βάλουν σε μια ΜΑΦ». Άλλο ΜΕΘ, άλλο ΜΑΦ. «Δεν είχε οξυγόνο καθόλου, και πέρναγε μια νοσοκόμα κάθε τέσσερις ώρες. Τελικά ο πατέρας μου έκανε ανακοπή και τον διασωλήνωσαν. Επειδή αυτό θα το έχουν πάθει πολλοί άνθρωποι, δεν μπορούν να φανταστούν τι έχουν να πάθουν από μένα και τον αδερφό μου».

Αυτά τα λέει ο Βουλευτής της Νέας Δημοκρατίας, όχι ο Βελόπουλος, αλλά βρήκαν αφορμή οι νεοδημοκράτες να την κοπανήσουν από τη Βουλή, γιατί μιλάμε για τη δημόσια δωρεάν υγεία που είναι ανεκτίμητο αγαθό και το έχει κάνει ιδιωτικό η «CVC» και όλες οι ομάδες που λεηλατούν τον ιδιωτικό τομέα της υγείας.

Γιατί με τη νομοθεσία έτσι όπως έχει γίνει και την απαξία στη δημόσια υγεία με χαμηλούς μισθούς γιατρών, νοσοκόμων, φαρμακευτικού προσωπικού, όλων αυτών των ανθρώπων, οδηγείτε τον κόσμο στην ιδιωτική υγεία για να κονομάνε οι ιδιωτικές εταιρείες. Αυτό η Ελληνική Λύση θα το αποτρέψει και θα το καταστρέψει! Η υγεία είναι αγαθό και δεν είναι προϊόν για να πληρώνει ο Έλληνας.

(Χειροκροτήματα από την πτέρυγα της Ελληνικής Λύσης)

Πάμε στο νέο αφήγημα της Νέας Δημοκρατίας. Ποιο είναι το νέο αφήγημα της Νέας Δημοκρατίας; Προτεραιότητα είναι να πέσει, λέει, ο Μητσοτάκης.

Συγγνώμη, κύριοι συνάδελφοι, της Νέας Δημοκρατίας, πώς θα κυβερνήσει ένα κόμμα αν δεν πέσει ο Μητσοτάκης; Να καταλάβω δηλαδή τι λέει ο Πρωθυπουργός. Το μόνο τους μέλημα είναι να πέσει ο Μητσοτάκης. Λογικό είναι. Θέλουμε να πέσει ο Μητσοτάκης για να κυβερνήσουμε εμείς. Για εμάς ο μητσοτακισμός είναι ο εχθρός -το έχω πει χίλιες φορές- του ελληνικού λαού και όλων των σοβαρών πολιτικών και πολιτών.

Κι εμείς απευθυνόμαστε στους Έλληνες. Έλληνες, δείτε γύρω σας. Σκάνδαλα, σκάνδαλα, σκάνδαλα. Ως πότε θα τους ανέχεστε όλους αυτούς που κάνουν τα σκάνδαλα, Έλληνες; Αυτό είναι το μεγάλο ερώτημα.

Γι’ αυτό λέμε 9 Ιουνίου δίνουμε ένα ραντεβού με το μέλλον. 9 Ιουνίου δίνουμε ραντεβού με το μέλλον της Ελλάδος, με το μέλλον της πατρίδος, με το μέλλον των Ελλήνων. Αυτή είναι η διαφορά.

(Χειροκροτήματα από την πτέρυγα της Ελληνικής Λύσης)

Και δεν μπόρεσα να καταλάβω γιατί δεν διαμαρτυρηθήκατε που δύο φορές ο πρέσβης της Γερμανίας έκανε παρέμβαση στις εκλογές στην Ελλάδα. Κανένας δεν διαμαρτυρήθηκε. Ο Γερμανός πρέσβης στην Ελλάδα έκανε δύο ωμές παραβιάσεις της αρχής της δημοκρατίας στη χώρα μας. Προσπάθησε να επηρεάσει ψηφοφόρους, δύο φορές ο πρέσβης της Γερμανίας. Αν το έκανε της Ρωσίας –κακώς, πότε να μην το κάνει- θα ορμούσατε όλοι μαζί και θα λέγατε «Παρεμβαίνει η Ρωσία στην Ελλάδα» ή η Γαλλία ή η Ιταλία. Εδώ που κάνει ο Γερμανός πρέσβης δύο φορές παρέμβαση εναντίον της Ελληνικής Λύσης πάλι δεν μιλάτε.

Αυτά είναι που με ενοχλούν. Είτε παρεμβαίνει η Ρωσία είτε η Αμερική είτε η Γερμανία, δεν πρέπει να παρεμβαίνει κανένας στα εσωτερικά της χώρας μας. Αυτή είναι η ελεύθερη δημοκρατία που πρέπει να πρεσβεύουμε.

(Χειροκροτήματα από την πτέρυγα της Ελληνικής Λύσης)

Πάμε στο φαινόμενο που συναντήσαμε πάρα πολλές φορές. Μου λένε πολλοί «Το δικό σας ψηφοδέλτιο τι διαφορετικό έχει από τα ψηφοδέλτια των υπόλοιπων κομμάτων;». Εγώ θα το πω με πολλή συμπάθεια. Τι δεν έχει το ψηφοδέλτιό μας; Δεν έχει σκηνοθέτες πορνό ταινιών, δεν έχει χρήστες on camera ναρκωτικών, δεν έχει σημιτικούς και δεν έχει αλλοιώσει την ιδεολογία της Ελληνικής Λύσης. Ας μας πει λοιπόν κάποιος: Το ψηφοδέλτιο του κ. Μητσοτάκη τι το εθνικό, πατριωτικό ή ευρωπαϊκό έχει; Ας μας πει.

Εγώ μπορώ να σας πω. Έχει και καθηγητές πανεπιστημίου και κτηνοτρόφους και αγρότες και ιδιωτικούς υπαλλήλους και δασκάλους και δημοσίους υπαλλήλους. Έχει τα πάντα. Είναι ένα ψηφοδέλτιο Ελλήνων, όχι σελέμπριτις, σημιτικών και κάθε λογής αθλητών και αθλητριών που δεν έχουν προσφέρει μέχρι σήμερα τίποτα στην πολιτική.

Δεν λέμε ότι δεν πρέπει να είναι υποψήφιοι κάποιοι άνθρωποι. Λέμε όμως ότι μια εικόνα, μια παράσταση ενός ψηφοδελτίου αντικατοπτρίζει και τον πανικό του Πρωθυπουργού. Όταν μου βάζεις σελέμπριτις, όταν μου βάζεις διάφορους τύπους περίεργους, το μόνο που κάνεις είναι να κλέψεις από τους απολιτίκ κάποιες ψήφους. Λοιπόν, η κλοπή ψήφων για εμάς είναι ό,τι χειρότερο μπορεί να κάνει ένας πολιτικός πάνω στον πανικό του.

Εμείς δεν κλέβουμε ψήφους. Εμείς ζητάμε την εμπιστοσύνη του ελληνικού λαού να μας δώσει τα ηνία της χώρας και να κυβερνήσουμε ως Ελληνική Λύση για την Ελλάδα και τους Έλληνες.

(Χειροκροτήματα από την πτέρυγα της Ελληνικής Λύσης)

Και καλούμε λοιπόν τους Έλληνες, όσοι μπορούν, μην πάτε με την επιστολική ψήφο, μην ψηφίζετε με την επιστολική ψήφο. Η επιστολική ψήφος -και δεν αναφέρομαι στο εξωτερικό, στην Ελλάδα αναφέρομαι- είναι η επίφαση της νοθείας των εξακοσίων χιλιάδων νεκρών που θα είναι στους εκλογικούς καταλόγους. Και το μήνυμα των ευρωεκλογών πρέπει να είναι ένα και μοναδικό, να είναι μήνυμα ελληνικό, πατριωτικό, να είναι μήνυμα ηχηρό, αντισυστημικό, εθνικό, κοινωνικό και λαϊκό, μήνυμα για την Ελληνική Λύση. Αυτό πρέπει να είναι το μήνυμα.

(Χειροκροτήματα από την πτέρυγα της Ελληνικής Λύσης)

Κι επειδή το Κοινοβούλιο είναι πολύ σοβαρή υπόθεση, πρέπει να στείλουμε ό,τι καλύτερο διαθέτει η ελληνική κοινωνία. Ζητάμε από τους Έλληνες να συγκρίνουν τα ψηφοδέλτια. Δείτε τα ψηφοδέλτια. Συγγενείς, αδέρφια, ξαδέρφια, όλοι μαζί σε ένα μαγαζί.

Κύριε Κατρίνη, αλλάξατε κόμμα;

**ΜΙΧΑΗΛ ΚΑΤΡΙΝΗΣ:** Εσείς το έχετε κάνει αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν φτάνει που αλλάξατε κόμμα, κάνετε και φασαρία και δεν μπορώ να μιλήσω. Τι γίνεται; Έρχεται η συγχώνευση ΣΥΡΙΖΑ - ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Εσείς το έχετε κάνει αυτό στη Νέα Δημοκρατία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάτε λίγο πιο πέρα όμως και μην μιλάτε, γιατί δεν μπορώ να μιλήσω. Με διακόπτετε. Εγώ όταν μιλάτε, σας ακούω με θρησκευτική ευλάβεια.

**ΜΙΧΑΗΛ ΚΑΤΡΙΝΗΣ:** Εσείς μου μιλήσατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όταν μιλάτε, σας ακούω. Οχλαγωγείτε εκεί κάτω, δεν είναι σωστό ούτε σεβασμός προς τον ομιλητή. Δεν το κάνει ο Πρόεδρος, το κάνω εγώ τώρα. Να σέβεστε τον ομιλητή.

**ΠΡΟΕΔΡΕΥΩΝ (Γεώργιος Γεωργαντάς):** Το Προεδρείο κάνει τις παρατηρήσεις του. Σας δώσαμε χρόνο. Παρακαλώ συνεχίστε για να ολοκληρώσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω λοιπόν. Ακούστε λοιπόν το αυτονόητο.

Εμείς δεν έχουμε ούτε ξαδέλφια ούτε συγγενείς ούτε αδέλφια στα ψηφοδέλτιά μας. Για εμάς όλοι οι Έλληνες είναι αδέρφια μας και έχουν ίδια δικαιώματα και ίδιες υποχρεώσεις. Δεν βάζουμε συγγενείς και φίλους.

(Χειροκροτήματα από την πτέρυγα της Ελληνικής Λύσης)

Εμείς έχουμε ένσημα ζωής, ένσημα εργασίας, όχι ένσημα αεργίας και καλποθηρίας. Δουλέψαμε, φτάσαμε κι αυτό ζητάμε από τον ελληνικό λαό να ζυγίσει, ποιος δούλεψε και ποιος εργάστηκε, ποιος δουλεύει, ποιος δίνει δουλειά σε Έλληνες και ποιος αφαιρεί τη δουλειά από τους Έλληνες και με την ψήφο του δίνει στους αλλοδαπούς που εισέρχονται στη χώρα. Συγκρίνετε λέμε. Αυτή είναι η διαφορά μας.

Και αν πάρει το 30% η Νέα Δημοκρατία, τότε θα γίνει ίσωμα η χώρα. Είναι δεδομένο. Τι υπάρχει στην ατζέντα του Πρωθυπουργού; Θεσμοθέτηση πολιτικού γάμου, πολιτικής κηδείας, ονοματοδοσίας αντί βάπτισης, αρκεί να της λυθούν τα χέρια με τις ευρωεκλογές.

Δεν θα λύσουμε τα χέρια της Νέας Δημοκρατίας. Θα λύσουμε τα χέρια των Ελλήνων, θα σπάσουμε τις αλυσίδες. Μονόδρομος είναι η ψήφος στην Ελληνική Λύση για να πάρει το ράπισμα.

(Χειροκροτήματα από την πτέρυγα της Ελληνικής Λύσης)

Και ακούστε τώρα τι σημαίνει Νέα Δημοκρατία. Έκανε το «λάθος» η κ. Κεραμέως με την ομάδα του Υπουργείου Εσωτερικών. Ξέρετε ότι διεκδικούν 3 εκατομμύρια ευρώ αποζημίωση οι πολίτες για τα προσωπικά τους δεδομένα; Ποιος θα τα πληρώσει αυτά; Θα τα πληρώσει η Κυβέρνηση; Οι χρεοκοπημένοι των 500 εκατομμυρίων χρεών; Τρία εκατομμύρια αγωγές έκαναν οι πολίτες για τα προσωπικά δεδομένα που έφυγαν από το Υπουργείο Εσωτερικών, από την κ. Κεραμέως. Ποιος θα πληρώσει τα 3 εκατομμύρια; Πάλι ο Έλληνας; Ο Έλληνας είναι το κορόιδο; Αυτή είναι η ερώτηση μας και δεν μας απαντάτε.

Γι’ αυτό και λέω, Έλληνα, ως πότε θα τους επιτρέπεις να σου ρουφάνε πραγματικά το αίμα, με τα λάθη τους, εκούσια ή ακούσια; 9 Ιουνίου ραντεβού στις ευρωεκλογές.

(Χειροκροτήματα από την πτέρυγα της Ελληνικής Λύσης)

Και κλείνοντας, για να μην πιέζει ο Πρόεδρος, το κράτος που έφτιαξε το ΠΑΣΟΚ, η Νέα Δημοκρατία και ο ΣΥΡΙΖΑ είναι ένα κράτος το οποίο δεν σέβεται τον πολίτη. Απόδειξη αυτό που λέει η Ευρωπαϊκή Κεντρική Τράπεζα. Βέβαια εγώ δεν θα αδικήσω κανέναν. Ο κ. Ανδρουλάκης έχει μια πρόταση εδώ και δύο χρόνια σε σχέση με τη στέγη.

Λέει λοιπόν η Ευρωπαϊκή Κεντρική Τράπεζα «Άπιαστο όνειρο η στέγη στην Ευρώπη. Δάνεια, φόροι και συντήρηση ανεβάζουν το κόστος». Αν δεν έχω ένα κεραμίδι πάνω από το κεφάλι μου -από το 2019 σας το λέγαμε αυτό, από το 2019 καταθέσαμε και στεγαστική πρόταση-, αν δεν έχει κεραμίδι ο Έλληνας στο κεφάλι του, υπάρχει ένα πρόβλημα. Είναι συνδεδεμένος με την εστία από αρχαιοτάτων χρόνων, με το σπίτι. Του ξεριζώσαμε το σπίτι, του πήραμε την εστία και τον αφήνουμε έτσι. Πώς θα κάνει οικογένεια; Πώς θα λύσει το δημογραφικό; Πώς θα αναπαραχθούν οι Έλληνες;

Αλλά έχετε τη λύση. Θα μας μπολιάσετε με αυτούς που θα έρθουν ή θα δώσετε στους ομοφυλόφιλους τη δυνατότητα να υιοθετήσουν παιδιά. Είναι λάθη. Επιτρέψτε μου, λάθη.

Τι θέλουμε εμείς; Και κλείνω εδώ. Εμείς είπαμε εδώ και κάποιοι γελούσαν το εξής. Θέλουμε να κάνουμε την Ελλάδα Νορβηγία. Ο νόμος του 2013 της Νέας Δημοκρατίας που τον κατέθεσε στα Πρακτικά της Βουλής μάς δίνει το δικαίωμα να θέλουμε να κάνουμε την Ελλάδα Νορβηγία, γιατί ο νόμος λέει «Συνδέω τις εξορύξεις με τα ασφαλιστικά ταμεία», αυτό που κάνει η Νορβηγία.

Ακούστε λοιπόν οι Νορβηγοί πόσο ωραία περνάνε, πέρα από 3.000 ευρώ η μέση σύνταξη. Εργάζεσαι πέντε μέρες και τριάντα επτάμισι ώρες την εβδομάδα. Αν σου ζητηθεί παραπάνω, μπορείς μόνο αν το θέλεις, όχι αναγκαστικά. Αν εργαστείς πάνω από εννιάμισι ώρες την ημέρα, πληρώνεσαι διπλό μεροκάματο. Παίρνεις αύξηση κάθε χρόνο. Έχεις πέντε εβδομάδες άδεια τον χρόνο. Παίρνεις δώρο διακοπών τον Μάιο και επιστροφή φόρων τον Ιούνιο. Για τα Χριστούγεννα ως δώρο πληρώνεις μισή εφορία. Υπάρχει εφαρμογή όπου δηλώνεις παρών όταν πας στη δουλειά και μετράει όλες τις ώρες και τις υπερωρίες. Βλέπεις όλες τις βάρδιές σου. Εάν είσαι άρρωστος, μπορεί να λείψεις τρεις συνεχόμενες ημέρες χωρίς χαρτί γιατρού. Όταν το παιδί σου είναι άρρωστο, έχεις δέκα μέρες χρόνο για να το προσέχεις, επειδή υπάρχουν άλλες άδειες. Έχεις ειδική άδεια επί πληρωμή αν χρειαστεί να πας στον γιατρό, τον οδοντίατρο, τον παιδίατρο, σε γάμο, κηδεία, συνάντηση στο σχολείο.

Μπορείς να πάρεις άδεια ασθένειας για όσο χρειαστεί και ο εργοδότης δεν έχει κανένα δικαίωμα να σε ρωτήσει. Στην εργασία δεν έχει κανένας το δικαίωμα να σε προσβάλλει, να μην σεβαστεί, να σε βρίσει, να σε τρομοκρατήσει. Αν υπάρχει οποιαδήποτε άσχημη συμπεριφορά στη δουλειά, κάνεις αναφορά και τιμωρείται ο εργοδότης. Δεν έχουν δικαίωμα να σε διώξουν χωρίς τρίμηνη προειδοποίηση, στη Νορβηγία. Έχεις εννέα μήνες άδεια μητρότητας, τρεις μήνες άδεια πατρότητας, η μητέρα μπορεί να καθίσει με το παιδί επί πληρωμή 60% του μισθού όταν λήξει η άδεια μητρότητας. Πληρώνεται για 60%. Να πώς λύνεις το δημογραφικό. Έχεις δεκατρία λεπτά διάλειμμα την ημέρα και αν καπνίζεις τρία πεντάλεπτα. Επίσης είναι καλό να εγγραφείς στο συνδικάτο, σε βοηθούν εκείνοι. Τις αργίες πληρώνεσαι διπλό μεροκάματο.

Αυτή την Ελλάδα θέλουμε εμείς, την Ελλάδα σαν την Νορβηγία, όπου ο Έλληνας θα είναι πλούσιος και οι πολιτικοί λιγότερο πλούσιοι. Στην Ελλάδα οι πολιτικοί είναι πάμπλουτοι και οι Έλληνες είναι πάμφτωχοι. Αυτή την ψαλίδα θα κλείσουμε εμείς. Το προτείναμε. Δεν το κάνατε πράξη.

Εξορύξεις. Μιλάμε για δικαιοσύνη. Ποια δικαιοσύνη; Εγώ θα ευχηθώ κάτι. Επειδή έχουμε συλλήψεις τώρα τελευταία και κάτι περίεργες ανακοινώσεις της Αστυνομίας: Εύχομαι οι συλλήψεις να μην είναι σαν του Καραϊβάζ. Διότι συλλάβατε δύο μπουμπούκια, αλλά ο Καραϊβάζ ακόμα δεν ξέρουμε ποιος όπλισε το χέρι για να πυροβοληθεί. Πιάσαμε το πιστόλι, δεν πιάσαμε τον ηθικό και φυσικό αυτουργό.

Κι εδώ, επειδή θέλω να συμβουλέψω κάποιους -που το λέγατε παλιά, κύριε Πλεύρη, το λέγαμε- το «πατρίδα, θρησκεία, οικογένεια», που χρησιμοποιεί αυτός ο γραφικός -ξαφνικά το θυμήθηκε- δεν είναι χουντικό σύνθημα. Γιατί τους αφήνετε να κάνουν προπαγάνδα; Δεν είναι χουντικό, παιδιά. Το λέει ο Κρίτων στον Πλάτωνα, το γράφει ακριβώς όπως το λέει. Στον Πλάτωνα, αν διαβάσετε Πλάτωνα, είναι μια ολόκληρη αναφορά του Πλάτωνος σε σχέση με το «πατρίδα, θρησκεία, οικογένεια». Γιατί ενοχλούνται κάποιοι; Ναι, πατρίδα, θρησκεία, οικογένεια!

(Χειροκροτήματα από την πτέρυγα της Ελληνικής Λύσης)

Γιατί ενοχλούνται κάποιοι; Χουντικό το σύνθημα αυτό; Δεν είναι χουντικό. Το αναφέρει ο Κρίτωνας στον Πλάτωνα. Διαβάστε το. Μην λέτε ψέματα στον ελληνικό λαό.

Και πόση δικαιοσύνη έχουμε, κύριοι συνάδελφοι; Διαβάσατε, κύριε Πλεύρη εσείς, την έκθεση του Στέιτ Ντιπάρτμεντ; Γιατί είστε αμερικανόφιλοι. Αν οι Αμερικανοί, που είναι φίλοι σας, σας λένε αυτά για το κράτος δικαίου, σας υβρίζουν και τη δικαιοσύνη, σας λοιδορούν, σας συκοφαντούν, αν αυτοί είναι φίλοι σας, τότε φανταστείτε οι εχθροί σας τι μπορεί να γράψουν. «Μας διέσυρε διεθνώς το καθεστώς, το κράτος Μητσοτάκη.» Γι’ αυτό και λέω ότι ο εχθρός δεν είναι η Νέα Δημοκρατία και η παράταξη αυτή, εχθρός μας είναι η νοοτροπία, ο μητσοτακισμός, αυτός είναι ο εχθρός και με αυτόν πολεμάμε νυχθημερόν και αυτόν θα πολεμήσουμε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Τρία φύλλα μόνο.

Στις 21 με 29 Ιουνίου η Θεσσαλονίκη -μπορεί κάποιοι να διαφωνήσουν- κατά την άποψή μου για οκτώ μέρες με άδεια του Πρωθυπουργού θα βεβηλωθεί. Θα γίνει το europride. Έδωσε την ευλογία του, υπάρχει δήλωσή του. Εδώ λοιπόν θα πω το εξής. Εννιά ολόκληρες μέρες στη Θεσσαλονίκη θα αλωνίζουν. Δεν λέω για τους ομοφυλόφιλους, εδώ μιλάμε για άλλα πράγματα. Άλλο το ένα, άλλο το άλλο. Να κάνουμε εννιά μέρες ολόκληρες ένα τρανς φεστιβάλ; Σοβαρολογείτε; Αυτή είναι η συντηρητική, παραδοσιακή παράταξη του Κωνσταντίνου Καραμανλή; Αυτό είναι ένα μεταλλαγμένο τρανς κόμμα. Αποφασίστε τι θέλετε.

Κι εδώ βγάζω το καπέλο μου στα μέσα μαζικής ενημέρωσης, κυρίως στα πρωινάδικα. Έχουν πείσει την κοινωνία ότι νοιάζονται για αυτήν. Βέβαια. «Να μοιάζεις με το αθώο λουλούδι, αλλά να είσαι το φίδι από κάτω του», έγραφε ο Σαίξπηρ. Αυτά είναι τα μέσα ενημέρωσης στην Ελλάδα. Γιατί; Δεν ασχολούνται με τα σκάνδαλα της Νέας Δημοκρατίας.

Σκάνδαλα, σκάνδαλα, σκάνδαλα! Ως πότε θα τους ανεχόμαστε επιτέλους, ρε Έλληνες; Ως πότε;

Ο Έλληνας -και είναι σημαντικό αυτό- δεν μπορεί να μη θέλει να δει ολόκληρη αυτή την εικόνα και ολόκληρη η εικόνα λέει ένα πράγμα: Το καθεστώς καταρρέει, συμπαρασύρεται, κατεδαφίζεται και το καθεστώς είναι η Νέα Δημοκρατία, τα μέσα ενημέρωσης και όλοι αυτοί που στηρίζουν τον κ. Μητσοτάκη.

(Χειροκροτήματα από την πτέρυγα της Ελληνικής Λύσης)

Ο πανικός τους έχει γίνει η χαρά μας. Ο φόβος τους έχει γίνει ευτυχία μας. Θα πέσετε, θα είναι βαρύς ο κρότος, θα ανέβουμε όσο ψηλά θέλουν οι Έλληνες. Γιατί εμείς είμαστε οι πραγματικοί άνθρωποι που ενδιαφέρονται για τον Έλληνα και την Ελλάδα. Και πάνω απ’ όλα τολμάμε να το πούμε, κύριοι συνάδελφοι. Πείτε το εσείς: Πρώτα η Ελλάδα! Πρώτα οι Έλληνες! Δεν μπορείτε να το πείτε!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο επί προσωπικού.

**ΑΘΑΝΑΣΙΟΣ ΠΛΕΥΡΗΣ:** Κι εγώ επί προσωπικού, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο εδώ και ώρα ο Πρόεδρος της Κοινοβουλευτικής Ομάδας των Σπαρτιατών κ. Στίγκας και αμέσως μετά θα πάρουν το λόγο οι Κοινοβουλευτικοί Εκπρόσωποι. Ο κ. Στίγκας περιμένει υπομονετικά πολλή ώρα, αμέσως μετά θα έχετε την ευκαιρία όλοι.

**ΜΙΧΑΗΛ ΚΑΤΡΙΝΗΣ:** Επί προσωπικού. Δεν είναι έτσι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, έχει ζητήσει και ο κ. Πλεύρης τον λόγο, γιατί ειπώθηκαν πολλά πράγματα.

Κύριε Πρόεδρε, κύριε Στίγκα, έχετε λίγο περιθώριο; Εσείς θα μου πείτε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Εντάξει, κύριε Πρόεδρε.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, ζητώ τον λόγο επί προσωπικού για όσα είπε ο κ. Βελόπουλος, εκτός αν ανακαλέσει! Να εξηγήσω; Έχω δικαίωμα!

**ΠΡΟΕΔΡΕΥΩΝ (Γεώργιος Γεωργαντάς):** Δικαιούστε το ένα λεπτό για να εξηγήσετε το προσωπικό, αλλά επειδή θα σας δοθεί ο λόγος ούτως ή άλλως ως Κοινοβουλευτικό αμέσως μετά, ας μην το κάνουμε.

**ΜΙΧΑΗΛ ΚΑΤΡΙΝΗΣ:** Δεν είμαι Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, εξηγήστε μου τον λόγο του προσωπικού.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, ο κύριος Πρόεδρος της Ελληνικής Λύσης, χρησιμοποιώντας το Βήμα της Βουλής και γνωρίζοντας ότι δεν υπάρχει δυνατότητα αντιλόγου, απευθύνθηκε στο πρόσωπό μου με έναν πολιτικά και προσωπικά προσβλητικό τρόπο, ρωτώντας με ρητορικά αν άλλαξα κόμμα και θα ήθελα σας παρακαλώ να μου επιτρέψετε να έχω τον λόγο, γιατί θεωρώ ότι αυτό δεν είναι πολιτική, αλλά είναι προσωπική προσβολή. Γίνεται βεβαίως με τη δυνατότητα ενός ομιλητή να έχει λόγο από τη Βουλή και να μην υπάρχει αντίλογος. Ως εκ τούτου είναι αναφαίρετο δικαίωμά μου σε αυτήν την προσβολή να απαντήσω μέσα σε μισό λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, θα σας δώσω τον λόγο, αλλά να πω κάτι το οποίο δεν γίνεται αντιληπτό από τους τηλεθεατές. Επειδή καθίσατε για πολύ λίγο για να μπορέσετε να μιλήσετε καλύτερα με τον συνάδελφό σας στα έδρανα στην πλευρά που κάθεται άλλο κοινοβουλευτικό κόμμα, προφανώς ειπώθηκε, γι’ αυτό τουλάχιστον, έτσι το αντιλήφθηκα εγώ εκείνη τη στιγμή. Έγινε με αυτή τη συγκεκριμένη αιτία. Σίγουρα έχετε το δικαίωμα να πείτε αυτά που θέλετε να πείτε, αλλά νομίζω ότι δεν πρέπει να το μεγαλοποιούμε. Έγινε ακριβώς γι’ αυτή την χωροταξία που άλλαξε για πολύ λίγο εκείνη τη στιγμή.

**ΜΙΧΑΗΛ ΚΑΤΡΙΝΗΣ:** Θα σας πω κάτι, κύριε Πρόεδρε, αν έχω τον λόγο. Κατ’ αρχάς θα πρέπει ο Πρόεδρος της Ελληνικής Λύσης κάποια στιγμή να συνειδητοποιήσει ότι το Βήμα της Βουλής δεν είναι βήμα του ιδιόκτητου τηλεοπτικού του σταθμού. Άρα όταν ανεβαίνει σε αυτό το Βήμα θα πρέπει ο ίδιος να αίρεται στο ύψος της περίστασης και του χώρου.

Δεύτερον, δεν επιτρέπω σε κανέναν, ιδιαίτερα στον κ. Βελόπουλο, να αμφισβητεί την πολιτική μου αξιοπιστία και πορεία, η οποία είναι γνωστή σε όλους όσοι είναι παρόντες στο Κοινοβούλιο, ιδιαίτερα από έναν πολιτικό ο οποίος στις 22 Μαΐου 2012 επισημοποίησε την προσχώρησή του σε άλλο κόμμα, στη Νέα Δημοκρατία.

Και τρίτον, μπορεί ο κ. Βελόπουλος να θεωρεί ότι εδώ η Βουλή είναι ένας χώρος, που είναι όπως ο τηλεοπτικός του σταθμός, και να λέει ό,τι θέλει εναντίον όποιου θέλει, όμως θα πρέπει να έχει την ευθιξία, όταν κάνει τέτοια πολιτικά ατοπήματα, να ζητά ο ίδιος και τον καλώ να ζητήσει ο ίδιος να διαγραφεί αυτό που είπε από τα Πρακτικά, γιατί ό,τι γράφεται στα Πρακτικά μένει και μένει στην πορεία του χρόνου.

Άρα εφόσον μου δώσετε αυτή τη δυνατότητα, ζητώ με τον σεβασμό στον Πρόεδρο ενός κοινοβουλευτικού κόμματος και παρά το λάθος στο οποίο υπέπεσε, να αποσύρει από τα Πρακτικά αυτό το οποίο είπε, το οποίο είναι εξόχως προσβλητικό για τη δική μου πολιτική πορεία. Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Θέλω όμως να πιστεύω ότι και η εξήγηση που έδωσα πριν είναι προς την κατεύθυνση αυτή την οποία ανέφερα. Το αναμένουμε αυτό.

Τον λόγο τώρα έχει και ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, αφού πρώτα απ’ όλα ενώσουμε τη φωνή μας με τον Πρόεδρο της Βουλής απέναντι στο άθλιο περιστατικό το οποίο έγινε με ξυλοδαρμό Βουλευτή μέσα στο Κοινοβούλιο και να πούμε και περαστικά στον συνάδελφο Βουλευτή, πήρα τον λόγο διότι πραγματικά ο Πρόεδρος της Ελληνικής Λύσης επέλεξε να απειλήσει τους Βουλευτές της Νέας Δημοκρατίας με νουθεσίες, λέγοντάς τους ότι όσοι ψηφίσατε τον γάμο για τα ομόφυλα ζευγάρια να μην πάτε στην Εκκλησία.

Η νουθεσία αυτή, εκτός από αντικοινοβουλευτική, είναι και βαθιά αντιχριστιανική. Είναι αντικοινοβουλευτική, γιατί είναι άθλιο από Πρόεδρο κόμματος του Κοινοβουλίου να απευθύνεται σε Βουλευτές και να τους λέει ότι δεν μπορούν να πάνε σε ένα σημείο για την ψήφο την οποία έδωσαν κατά την άσκηση των καθηκόντων τους. Είναι όμως και βαθιά αντιχριστιανική διότι η εκκλησία είναι ανοικτή για όλους τους Έλληνες, για όλους όσοι θρησκεύονται και δεν θα δώσουμε το δικαίωμα σε κανέναν πρόεδρο πολιτικού κόμματος που θέλει να κάνει καπηλεία στον χριστιανισμό να μας δώσει ή να μην μας δώσει άδεια ή να μας δώσει νουθεσίες.

Κυρίες και κύριοι συνάδελφοι, σε αυτά τα πράγματα θα πρέπει να είμαστε κάθετοι, ειδικώς μάλιστα οι Βουλευτές που δεν ψήφισαν τον γάμο για τα ομόφυλα ζευγάρια, εάν η στάση τους αυτή είναι γνήσια, το έκαναν για τη συνείδησή τους και μόνο. Δεν το έκαναν για να περιφέρονται μετά στις εκκλησίες και να απευθύνονται στο θρησκευτικό συναίσθημα των Ελλήνων, ώστε να μπορέσουν να κερδίσουν ψήφους. Διότι τότε αυτοί οι άνθρωποι είναι πολύ μακριά από τον χριστιανισμό και δυστυχώς, το κόμμα της Ελληνικής Λύσης έχει μητρώο σε αυτό το κομμάτι. Διότι αυτό ήταν το κόμμα που εμπορευόταν και δήθεν χειρόγραφες επιστολές του Χριστού. Οπότε μαθήματα μέσα στο Κοινοβούλιο, κύριοι της Ελληνικής Λύσης, ποιοι θα πηγαίνουν στην Εκκλησία, δεν θα μπορείτε να δώσετε. Και σε καμμία περίπτωση ο Πρόεδρός σας δεν έχει κανένα δικαίωμα να απευθύνεται στους Βουλευτές και να τους λέτε τι θα κάνουν τις ημέρες του Πάσχα.

Αρκετά πια. Δεν ανεχόμαστε και δεν χαρίζουμε τη θρησκεία σε κανένα κόμμα το οποίο με λαϊκίστικο λόγο αποκλειστικά και μόνο, θέλει να φέρει την τοξικότητα. Φτάνει πια με τη γελοιοποίησή σας. Δεν έχετε κανένα δικαίωμα να μιλάτε σε Έλληνες Βουλευτές και να τους λέτε αν θα πάνε στην εκκλησία.

Κύριε Πρόεδρε, κλείνοντας αυτή η στάση είναι σαφέστατο ότι αποτελεί αποδοχή πράξεων στοχοποίησης Βουλευτών, αποδοχή πράξεων βίας. Διότι όταν Πρόεδρος πολιτικού κόμματος λέει «σας καλώ να μην πάτε», εμμέσως ή μάλλον αμέσως, αποδέχεται ότι οι Βουλευτές που θα βρεθούν και θα έχουν ψηφίσει τον γάμο, είναι δικαιολογημένο να αντιδράσουν οι πιστοί. Και αυτό είναι ντροπή για το Κοινοβούλιο. Είναι σήμερα μια «μαύρη» ημέρα, αφ’ ενός γιατί υπήρξε ξυλοδαρμός συναδέλφου και αφ’ ετέρου ότι ο Πρόεδρος της Ελληνικής Λύσης, ενώ θα ενώναμε όλη μας τη φωνή στο περιστατικό το οποίο έγινε, στην πραγματικότητα με τον λόγο του κάλεσε σε πράξεις βίας ή τουλάχιστον αποδέχτηκε πράξεις βίας και αυτό πρέπει να το καταδικάσουμε όλοι.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Βελόπουλος για να απαντήσει.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, προηγούμαι.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Στίγκα, εσείς δώσατε αυτή τη δυνατότητα. Αμέσως μετά θα έχετε τον λόγο. Πρέπει να δοθεί ο λόγος στον κ. Βελόπουλο για να απαντήσει.

Παρακαλώ, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θάνο, γνωριζόμαστε χρόνια. Εγώ δεν πουλούσα νανογιλέκα για τον καρκίνο. Ο κολλητός σου πουλούσε.

Δεύτερον, όταν πεις Βόρεια Μακεδονία τα Σκόπια, έλα να μου μιλήσεις λοιπόν. Κοίταξε, καμμιά φορά το πολιτικό ύψος δεν συνάδει και με το ύψος μας. Θέλει μέγεθος. Όταν μιλάς για χειρόγραφα να προσέχεις τι λες. Δεν πουλούσα νανογιλέκα.

Και το κυριότερο, Νέα Μακεδονία, Βόρεια; Πώς τη λες εσύ; Θα μας πεις; Πώς λες το Βόρεια Μακεδονία που χάρισες; Θα μας το πεις; Θα το πεις; Γιατί εσύ φορούσες περικεφαλαίες. Εσύ φορούσες περικνημίδες, σάρισες και έλεγες «πατρίς, θρησκεία, οικογένεια». Τα διέλυσες όλα. Επί προσωπικού το πας; Επί προσωπικού θα μιλήσουμε.

Και κάτι τελευταίο. Κύριε Πλεύρη ο κ. Καλλιάνος σας κατήγγειλε. Ήσασταν Υπουργός Υγείας και εσείς. Θα πείτε κάτι γι’ αυτό; Ο πατέρας του πεθαίνει και εσύ ασχολείσαι με άλλα, με χειρόγραφα. Ο πατέρας συναδέλφου σου πεθαίνει από τη δική σου αβλεψία και του Υπουργού Γεωργιάδη και αντί να ντρέπεσαι γι’ αυτό, έχεις και το θράσος και μιλάς. Ντροπή να πεθαίνει πατέρας συναδέλφου και να μη μιλάτε.

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω τον λόγο στον κ. Στίγκα.

Παρακαλώ όλους να αναφέρονται επί των ζητημάτων και βεβαίως, δίνεται εδώ η δυνατότητα της απάντησης, κύριε Πρόεδρε, αλλά η δυνατότητα της απάντησης, καταλαβαίνουμε όλοι σε ποιο πλαίσιο πρέπει να κινηθεί.

Σε κάθε περίπτωση ο κ. Στίγκας εδώ και πολλή ώρα έχει ζητήσει τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, γιατί προηγήθηκε όμως ο Κοινοβουλευτικός Εκπρόσωπος της Πλειοψηφίας;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, ζήτησα πρώτος τον λόγο. Γιατί προηγήθηκε;

**ΠΡΟΕΔΡΕΥΩΝ (Γεώργιος Γεωργαντάς):**  Δεν μπορώ να στερήσω τον λόγο από έναν Πρόεδρο Κοινοβουλευτικής Ομάδας που εδώ και ώρα έχει ζητήσει τον λόγο.

**ΔΗΜΗΤΡΙΟΣ ΜΑΝΤΖΟΣ:** Γιατί προηγήθηκε ο Κοινοβουλευτικός Εκπρόσωπος της Πλειοψηφίας;

**ΠΡΟΕΔΡΕΥΩΝ (Γεώργιος Γεωργαντάς):** Ζήτησε να παρέμβει μετά. Ακούστε, το δικαίωμα να πάρει άλλος τη σειρά του Προέδρου μιας Κοινοβουλευτικής Ομάδας -ακούστε με λίγο- είναι δικό του. Επέλεξε τώρα να μιλήσει.

Ο κ. Στίγκας έχει τον λόγο, παρακαλώ.

(Θόρυβος στην Αίθουσα)

Ακούστε λίγο, τον είχε ζητήσει πολύ νωρίτερα ο κ. Πλεύρης, κύριε Καλαματιανέ. Τον είχε ζητήσει πολύ νωρίτερα ο κ. Πλεύρης. Θέλετε να δείτε από το βίντεο πότε ανέβηκε πάνω ο κ. Πλεύρης και τον ζήτησε; Παρακαλώ μην αμφισβητείτε τα του Προεδρείου.

Ακούστε και λίγο, οι Πρόεδροι των Κοινοβουλευτικών Ομάδων προηγούνται των Κοινοβουλευτικών Εκπροσώπων. Κοινοβουλευτικός είναι ο κ. Πλεύρης. Είχε ζητήσει τον λόγο νωρίτερα και του το επέτρεψε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τι επέτρεψε δηλαδή; Επέτρεψε μόνο για την Νέα Δημοκρατία; Μίλησε άλλος Κοινοβουλευτικός;

**ΠΡΟΕΔΡΕΥΩΝ (Γεώργιος Γεωργαντάς):** Ακούστε, κύριε Καλαματιανέ, ο κ. Στίγκας επέτρεψε να γίνει αυτή η παρέμβαση από τον κ. Κατρίνη και από τον κ. Πλεύρη. Όταν στη συνέχεια μου ζήτησε τον λόγο, ήμουν υποχρεωμένος τη στιγμή που τον ζήτησε να του τον δώσω. Τόσο απλά. Υπαναχώρησε τη σειρά του. Μετά όμως όταν ζητάει ένας Πρόεδρος Κοινοβουλευτικής Ομάδας κατά τον Κανονισμό πρέπει να του τον δίνω εκείνη τη στιγμή.

Θέλετε να μιλήσετε εσείς αντί για τον κ. Στίγκα που προηγείται ως Πρόεδρος Κοινοβουλευτικής Ομάδας; Θέλησε να λυθεί εκείνη τη στιγμή το ζήτημα με τον κ. Κατρίνη. Δεν θα ρωτήσω εγώ τον κ. Στίγκα για ποιον λόγο υπαναχώρησε από την προτεραιότητα την οποία είχε. Παρακαλώ, έχει τον λόγο να τον σεβαστούμε τώρα.

Παρακαλώ, κύριε Στίγκα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτό δεν τελειώνει.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Πώς να τελειώνει; Ή όλοι οι Κοινοβουλευτικοί ή κανένας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Εντάξει έδωσα λίγο τη σειρά μου, τι να κάνουμε τώρα; Από ευγένεια έδωσα τη σειρά μου, τι να κάνουμε; Θα μιλήσετε, κύριε συνάδελφε, θα μιλήσετε.

Προηγουμένως, έγινε ένα πολύ τραγικό περιστατικό, ένα απαράδεκτο περιστατικό, το οποίο κι εγώ ως Πρόεδρος της Κοινοβουλευτικής Ομάδας, αλλά και η Κοινοβουλευτική Ομάδα των Σπαρτιατών, το καταδικάζουμε απερίφραστα, όπως, καταδικάζουμε και την κάθε μορφή βίας απ’ όπου και αν προέρχεται. Πόσω μάλλον δε, όταν προέρχεται και γίνεται εδώ μέσα, σε αυτόν τον ιερό χώρο, που εμείς τουλάχιστον οι Σπαρτιάτες τον σεβόμαστε και τον αγαπάμε.

Επομένως, συμφωνώ απόλυτα με τον Πρόεδρο της Βουλής κ. Τασούλα για την ποινή και επαυξάνω και λέω να δοθεί στον συγκεκριμένο Βουλευτή η μεγαλύτερη ποινή που μπορεί να δοθεί, ούτως ώστε, να μην υπάρχουν τέτοια άθλια περιστατικά εδώ μέσα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Πραγματικά όταν ανεβαίνω στο Βήμα θέλω να μιλάω για κάποια πράγματα που απασχολούν την πατρίδα μας, απασχολούν την κοινωνία, απασχολούν την επικαιρότητα. Όμως, όλοι γνωρίζετε ότι εμείς οι Σπαρτιάτες βαλλόμεθα πανταχόθεν. Επομένως είναι χρέος μου να αμυνθώ και να απαντήσω.

Μετά τα τελευταία γεγονότα, όπως όλοι μας γνωρίζουμε…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, κύριε Στίγκα, λίγο την ανοχή σας, να καλωσορίσουμε το σχολείο που είναι στην Αίθουσα, γιατί δεν μπορούν να μείνουν πολλή ώρα εδώ, όπως ξέρετε.

Κυρίες και κύριοι συνάδελφοι, θέλω να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαεννέα μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο της Φλώρινας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ.

Μετά τα τελευταία γεγονότα και αν η κατάσταση στη χώρα μας δεν ήταν τόσο τραγική, θα μπορούσαμε να γελάμε καιρό γι’ αυτές τις αισχρές και χουντικές μεθοδεύσεις που θα έκαναν ακόμα και τον Πινοσέτ να φαίνεται αρχάριος. Αναμφίβολα και ξεκάθαρα, έχουμε μια πολιτειακή και συνταγματική εκτροπή. Λυπάμαι που το λέω αυτό, κυρίες και κύριοι συνάδελφοι, αλλά οι ζηλωτές του Πινοσέτ έχουν πετάξει τις δημοκρατικές μάσκες και δείχνουν ξεκάθαρα τις νεοταξικές τους προθέσεις και τα αντιδημοκρατικά τους ένστικτα.

Γελάει όλη η Ελλάδα και η Ευρώπη μαζί με το κράτος δικαίου του κ. Μητσοτάκη, του Πατέλη, του Σκέρτσου και άλλων πολιτικών ογκόλιθων. Και μαζί με τη Νέα Δημοκρατία ακολουθούν και οι ουρές, το «δημοκρατικό» ΠΑΣΟΚ με τον τελειωμένο κ. Ανδρουλάκη, που πραγματικά μετράει μέρες και το απόκομμα, η φιλότουρκη Νέα Αριστερά με τα υπομνήματα παρωδία που προσβάλλουν βάναυσα τους Έλληνες πολίτες, αλλά και το ίδιο το Δικαστικό Σώμα με τις συμβουλές τους.

Πραγματικά, γελάει ο κάθε πικραμένος με όλους αυτούς τους πολιτικούς νάνους που αυτοπροσδιορίζονται ως δημοκράτες και μιλάνε όλοι αυτοί που λήστεψαν, καταχρέωσαν και εξαθλίωσαν την Ελλάδα, τολμάνε να υψώνουν το ανύπαρκτο ανάστημά τους ενάντια στους Σπαρτιάτες, τη μόνη εθνική φωνή.

Η Νέα Δημοκρατία και το ΠΑΣΟΚ αυτοπροσδιορίζονται ως οι θεματοφύλακες των θεσμών και των αξιών αυτού του τόπου, έχουν κόψει και έχουν ράψει έναν νόμο περί εγκληματικής οργάνωσης, εξαιρούν βέβαια εαυτούς, και βάζουν μέσα όποιον θέλουν ή όποιον δεν τους αρέσει.

Μιλάμε τώρα, κυρίες και κύριοι συνάδελφοι, για τόνους δημοκρατίας, μιλάμε για τους γίγαντες των θεσμών. Ακούστε τι λένε οι θεσμικοί που νομίζουν ότι με τα υπομνήματα θα ποδηγετήσουν τη δικαιοσύνη και θα εξοντώσουν τους πολιτικούς τους αντιπάλους.

Σας διαβάζω εδώ ένα άρθρο από το «bankingnews», από το οποίο βεβαίως από την πρώτη στιγμή που μπήκαμε στο Κοινοβούλιο δεχόμαστε έναν ανηλεή πόλεμο. Αυτό το site με «στολίζει» και μένα, βεβαίως. Λέει: Ο Βασίλης Στίγκας αποδείχθηκε τραγικός, αχάριστος κ.λπ., κ.λπ..

Και γράφει: Η Νέα Δημοκρατία υπέβαλε υπόμνημα, ώστε να μην μπορούν οι Σπαρτιάτες να κατέβουν στις ευρωεκλογές. Περιττή η απόφαση αυτή, γιατί ο Ηλίας Κασιδιάρης που στήριξε αυτό, έχει άρει εδώ και πολλούς μήνες την εμπιστοσύνη του, οπότε δεν υπήρχε περίπτωση, ακόμα και να κατέβαινε στις εκλογές, να ξεπερνούσε το 1% κ.λπ.. Τα γράφουμε αυτά, γιατί ξεκαθαρίζουμε ότι, είτε υπάρχει είτε δεν υπάρχει το κόμμα Σπαρτιάτες, μας είναι αδιάφορο.

Και συνεχίζει: Ένα κόμμα, όπως η Νέα Δημοκρατία, που κυβερνάει, πρέπει ειδικά όταν στέλνει υπομνήματα για άλλα κόμματα, ενώ έχουν προηγηθεί οι φωτογραφικοί νόμοι για κάποιους, να είναι άκρως προσεκτικό. Διαβάζοντας το υπόμνημα αντιληφθήκαμε ότι συντάχθηκε από στελέχη που πήγαν μάλλον νηπιαγωγείο και ακολούθως έμειναν στην ίδια τάξη. Στους δε δικηγόρους που συνέταξαν το κείμενο μάλλον πρέπει να τους αφαιρέσει ο Δικηγορικός Σύλλογος το δίπλωμα λόγω συστηματικών fake news.

Fake news 1: Στη σελίδα 22 του υπομνήματος αναφέρονται τα κάτωθι σχετικά με ορισμένους εκ των Βουλευτών των Σπαρτιατών. Αλέξανδρος Ζερβέας, υποψήφιος Βουλευτής Βορείου Τομέα, Εθνικό Κόμμα - Έλληνες. Ιωάννης Κόντης, υποψήφιος Βουλευτής Α΄ Θεσσαλονίκης με το Εθνικό Κόμμα - Έλληνες. Ιωάννης Δημητροκάλλης κανείς υποψήφιος Βουλευτής Β΄ Πειραιά με το Εθνικό Κόμμα - Έλληνες.

Η αλήθεια είναι, όμως, ότι κανείς από τους παραπάνω συναδέλφους ουδέποτε υπήρξε υποψήφιος με το Εθνικό Κόμμα - Έλληνες και σε καμμία περιφέρεια. Αυτά δεν τα γράφω εγώ. Τα γράφει η Νέα Δημοκρατία.

Fake news 2: Ο Κωνσταντίνος Φλώρος, υπεύθυνος νεολαίας του Εθνικού Κόμματος - Έλληνες. Επίσης, ο Διονύσης Βαλτογιάννης, στέλεχος του Εθνικού Κόμματος - Έλληνες. Η αλήθεια είναι ότι ο Φλώρος ουδέποτε υπήρξε στο κόμμα Έλληνες και πολύ δε περισσότερο ως πρόεδρος της νεολαίας.

Fake news 3: Στη σελίδα 28 του υπομνήματος αναφέρεται ότι ο Βασίλειος Στίγκας υπέβαλε στον Πρόεδρο της Βουλής επιστολή με την οποία γνωστοποιούσε τη διαγραφή τριών Βουλευτών και των συγκεκριμένων. Εδώ ακούστε ασχετοσύνη: Αιτωλοακαρνανίας Ιωάννη Δημητροκάλλη, Β΄ Θεσσαλονίκης Ιωάννη Κόντη και Β2΄ Δυτικού Τομέα Χαράλαμπο Κατσιβαρδά.

Εδώ, ο Πρωθυπουργός κ. Μητσοτάκης, ο οποίος έχει υπογράψει το υπόμνημα, αποδεικνύει στον μέγιστο βαθμό την απροσεξία και την ακαταλληλότητά του, αφού στην προσπάθειά του να παράσχει τρεις πληροφορίες, εύκολα προσβάσιμες σε κάθε πολίτη που έχει πρόσβαση στο διαδίκτυο, καταλήγει να ψεύδεται τρεις φορές, τη μία πάνω από την άλλη.

Η αλήθεια είναι ότι ο Δημητροκάλλης εκλέχτηκε στην Ανατολική Αττική και όχι στην Αιτωλοακαρνανία, ο Κόντης εκλέχθηκε στην Α΄ και όχι στη Β΄ Θεσσαλονίκης και ο Κατσιβαρδάς εκλέχθηκε στον Βόρειο και όχι στον Δυτικό Τομέα.

Κύριε Μητσοτάκη, να προσέχετε πού βάζετε την υπογραφή σας! Και εγώ ερωτώ καλοπροαίρετα, να το πω έτσι: Είναι σοβαρότητα Έλληνα Πρωθυπουργού να υπογράφει τέτοια αστεία υπομνήματα;

Πάμε λίγο παρακάτω στο fake news 4: Στη σελίδα 34 του υπομνήματος αναφέρεται ότι χαρακτηριστική είναι η περίπτωση του Βουλευτή Θεσσαλονίκης Ιωάννη Κόντη, ο οποίος, αν και αρχικώς διεγράφη, ως πρωτοπαλίκαρο του Ηλία Κασιδιάρη, όχι μόνο επανεντάχθη, αλλά παραμένει ως σήμερα στο κόμμα και έλαβε και θέση Κοινοβουλευτικού Εκπροσώπου.

Η αλήθεια, όμως, είναι ότι ο Βουλευτής Α΄ και όχι Β΄ Θεσσαλονίκης Ιωάννης Κόντης και πρώην τεχνικός διευθυντής της ποδοσφαιρικής ομάδας του Άρη, δεν έχει ποτέ συναντήσει τον Ηλία Κασιδιάρη ούτε έχει ποτέ συνομιλήσει μαζί του. Δεν έχει, επομένως, υπάρξει ούτε γνωστός, πόσω δε μάλλον πρωτοπαλίκαρο.

Και πάμε στο fake news 5. Στη σελίδα 35 αναφέρεται: Η διατήρηση ως σήμερα της ηγετικής θέσης του Ηλία Κασιδιάρη εντός του κόμματος Σπαρτιάτες καταδεικνύεται από τον κατάλογο των υποψηφίων Ευρωβουλευτών του κόμματος Σπαρτιάτες. Ήδη στις πρώτες δημοσιοποιηθείσες υποψηφιότητες εντοπίζονται υποψηφιότητες που προέρχονται -λέει το υπόμνημα- από το Εθνικό Κόμμα - Έλληνες, όπως η Αναστασία - Αικατερίνη Αλεξοπούλου, υποψήφια Βουλευτής στην Α΄ Περιφέρεια Αθηνών με το ανωτέρω κόμμα.

Η κ. Αλεξοπούλου, αν θυμάστε καλά, ήταν Βουλευτής της Ελληνικής Λύσης. Επομένως, δεν έχει καμμία, μα καμμία σχέση με το κόμμα Έλληνες.

Και συνεχίζει: Μαρία Μυλωνά, στέλεχος του ίδιου κόμματος στον Βόλο. Η Μαρία Μυλωνά είναι επιστήθια φίλη μου επί σειρά ετών. Επομένως γνωρίζω και σε αυτή την περίπτωση από πρώτο χέρι -και βάσει στοιχείων, βεβαίως, που μπορεί να αναζητήσει ο καθένας- ότι ποτέ, μα ποτέ δεν υπήρξε στέλεχος ούτε υποψήφια στο εν λόγω κόμμα. Εδώ όλη η Χρυσή Αυγή έχει πάει στο ΛΑΟΣ και στο Εθνικό Μέτωπο. Στελέχη της Χρυσής Αυγής, εκλεγμένοι δημοτικοί, περιφερειακοί σύμβουλοι -ακόμα και πρώην εκλεγμένος Βουλευτής της Χρυσής Αυγής στην Περιφέρεια Ηλείας- έχουν ανακοινωθεί ως υποψήφιοι στο ευρωψηφοδέλτιο του ΛΑΟΣ. Για αυτούς δεν υπάρχει ποινή, μόνο για τους Σπαρτιάτες;

Ειδικά στην περίπτωση του Εθνικού Μετώπου, η μεγάλη πλειοψηφία των υποψηφίων που έχει μέχρι στιγμής ανακοινωθεί αποτελείται από πρώην στελέχη της Χρυσής Αυγής και όπως είπαμε, σωρεία άλλων δημοτικών συμβούλων κ.λπ..

Όλα αυτά αποδεικνύουν ότι το υπόμνημα που υπογράφει ο ίδιος ο Πρωθυπουργός της χώρας βρίθει ψευδών στοιχείων. Σε οποιαδήποτε σοβαρή χώρα ο υπογράφων θα έπρεπε να κατηγορηθεί ότι μέσα από την παροχή ψευδών στοιχείων επιχειρεί να επηρεάσει την απόφαση της δικαιοσύνης και μάλιστα, σε ανώτατο βαθμό, αλλά αυτά είναι ψιλά γράμματα για την «Κολομβία των Βαλκανίων» ή αλλιώς «Ουκρανική Δημοκρατία της Ελλάδας».

Εάν είναι δυνατόν, βεβαίως -να συνεχίσουμε, γιατί δεν είναι μόνο ο κ. Μητσοτάκης- να μιλάει για υποκρυπτόμενο Αρχηγό ο κ. Ανδρουλάκης! Το έχω πει πολλές φορές ότι με τον Πρόεδρο του ΠΑΣΟΚ δεν θέλω να ασχολούμαι. Γιατί; Διότι δεν αξίζει τον κόπο. Επειδή, όμως, ο κ. Ανδρουλάκης έχει το ακαταλόγιστο και κάνει ό,τι του πει ο κ. Μητσοτάκης, που τον παρακολουθούσε -αυτά να μην τα ξεχνάμε και ο νοών νοείτω- αν ο κ. Ανδρουλάκης ψάχνει να βρει -και δεν ξέρω γιατί γελάτε, κύριε συνάδελφε- μπροστινούς, πισινούς, πλαϊνούς, να μας πείτε τότε, εσείς του ΠΑΣΟΚ, ο Γεώργιος Παπανδρέου ποιον είχε από πίσω του και τον καθοδηγούσε;

**ΔΗΜΗΤΡΙΟΣ ΜΑΝΤΖΟΣ:** Τον ελληνικό λαό.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ποιον λαό; Αφήστε τον λαό! Ο λαός ήταν το θύμα. Αυτός ήταν εκτελεστής, ο ψυχρός εκτελεστής. Από τη μία, λεφτά υπάρχουν και από την άλλη, πάμε στα μνημόνια. Καταλάβατε; Κάποιοι έδωσαν στο Αμερικανάκι μία εντολή για να εξολοθρεύσει τον ελληνικό λαό. Έτσι ακριβώς είναι!

Για να δούμε…

**ΚΥΡΙΑΚΗ ΜΑΛΑΜΑ:** Καφενείο γίναμε εδώ μέσα!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Εξολόθρευση, όπως το ακούτε, κυρία μου…

**ΜΙΛΕΝΑ ΑΠΟΣΤΟΛΑΚΗ:** Για εκλεγμένο Πρωθυπουργό να μιλάτε ευγενικά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Έχω από μόνος μου μια αστική ευγένεια και μιλάω ευγενικά.

**ΜΙΛΕΝΑ ΑΠΟΣΤΟΛΑΚΗ:** Δεν φαίνεται!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Όμως, έχουν συμβεί γεγονότα και δεν τα λέω εγώ, κυρία Αποστολάκη. Τα λένε οι δημοσιογράφοι, τα γράφουν οι εφημερίδες, τα λέει ο ίδιος ο λαός που υποφέρει. Δεν τα λέω εγώ. Από το «λεφτά υπάρχουν» να πάμε στα μνημόνια, εδώ κάτι δεν πάει καλά.

Στο υπόμνημα, λοιπόν, το δικό σας, της Χαριλάου Τρικούπη, αποτυπώνεται πλήρες ιστορικό, το οποίο αναφέρει μεταξύ άλλων ότι η πραγματική ηγεσία ασκείται de facto από τον Ηλία Κασιδιάρη και αυτό λέει -άκουσον, άκουσον!- το συμμερίζεται η πλειοψηφία των Βουλευτών της Κοινοβουλευτικής Ομάδας του κόμματος.

Αφού το λέτε εσείς και το έχει αποφασίσει η Κοινοβουλευτική Ομάδα, άρα είναι υποχρεωμένοι και οι δικαστές να το δεχθούν. Ό,τι πείτε εσείς! Αλίμονο!

Επίσης, στο υπόμνημά του το ΠΑΣΟΚ-ΚΙΝΑΛ τονίζει: Οι Σπαρτιάτες, ως κόμμα, δεν υπηρετούν την ελεύθερη λειτουργία του δημοκρατικού πολιτεύματος, αφού ο πραγματικός ηγέτης που έχει καταδικαστεί σε κάθειρξη για ένταξη και διεύθυνση εγκληματικής οργάνωσης είναι ο Ηλίας Κασιδιάρης.

Με επιστολή του προς τον Πρόεδρο του Αρείου Πάγου και Προέδρου του Α1 Τμήματος του ανωτάτου δικαστηρίου, που είναι υπεύθυνο για την ανακήρυξη των συνδυασμών, βεβαίως επενέβη και ο Πρόεδρος της Νέας Αριστεράς, ο Αλέξης Χαρίτσης. Ζητά τη μη ανακήρυξη του συνδυασμού των Σπαρτιατών στις επικείμενες ευρωεκλογές.

Η Νέα Αριστερά αναφέρει ότι συντάσσεται με τα άλλα κόμματα που κατέθεσαν σχετικά υπομνήματα θεωρώντας καθήκον των δημοκρατικών πολιτικών δυνάμεων και τα λοιπά απέναντι στην ακροδεξιά, λέει, και στον φασισμό.

Για να καταλάβει ο ελληνικός λαός τι πραγματικά συμβαίνει, ακούστε: Πρόσφατα σε συνέντευξή του ο καθηγητής της Νομικής Κωνσταντίνος Βαθιώτης μεταξύ άλλων είπε ότι κάποτε ο Μενέλαος Λουντέμης έχει χρησιμοποιήσει την εξής φράση: «Υπάρχει δημοκρατικό κράτος με φασιστικές σκαλωσιές». Και συνεχίζει ο καθηγητής: «Και ενώ συμβαίνει αυτό, χρεώνουν στα μικρά κόμματα ακροδεξιές τάσεις για να μπορέσουν να αποσείσουν πάνω τους τη λαδιά που οι ίδιοι έχουν. Όλο αυτό είναι δαιμονικό», τελείωσε για να καταλάβει ο ελληνικός λαός πώς λειτουργούν τα καθεστώτα.

Και μετά την περιβόητη δήλωση του Μητσοτάκη ότι θα καταθέσει υπόμνημα, έψαχνα πραγματικά να δω πώς σκέφτηκε αυτός ο πολιτικός ογκόλιθος το υπόμνημα, ποιος έδωσε δηλαδή την εντολή στον κ. Μητσοτάκη, γιατί είναι μια ξεκάθαρη εντολή και βρήκα την άκρη εδώ.

Η «Δημοκρατία της Κυριακής» αναφέρει ως εξής στο πρωτοσέλιδο: «Γερμανικός δάκτυλος στις ελληνικές εκλογές, απροκάλυπτη παρέμβαση στα εσωτερικά της χώρας. Ποιοι συμμετείχαν στη «ζύμωση», ποια είναι τα συμπεράσματα της έρευνας που μοιράστηκε». Γιατί έβγαλαν και φυλλάδια, όπως βλέπετε εδώ. Έβγαλαν και φυλλάδιο. Το φυλλάδιο τι έλεγε; «Η επαναδιεκδίκηση των ψηφοφόρων της άκρας Δεξιάς από τα καθιερωμένα κόμματα». Το καταθέτω αυτό να υπάρχει.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταλάβατε; Ό,τι δεν μας αρέσει. Εμείς είμαστε δημοκράτες, ενώ οι άλλοι είναι φασίστες, είναι οι ακροδεξιοί. Κάπως έτσι. Και πήρε ο κ. Μητσοτάκης εντολή από τον αποτυχημένο Όλαφ Σολτς, τον Καγκελάριο του Δ΄ Ράιχ -γιατί επ’ αυτού πρόκειται- τον αποτυχημένο, λοιπόν, που έχει ρίξει στα τάρταρα τη γερμανική οικονομία και τον γερμανικό λαό και δίνει και εντολές εδώ για να ονοματίσουν και να αποκλείσουν -κυρίως αυτό είναι το πιο τραγικό- να αποκλείσουν νόμιμα εκλεγμένα κόμματα που είναι ήδη μέσα στο Κοινοβούλιο. Φανταστείτε τι τύχη έχουν οι υπόλοιποι που είναι απ’ έξω.

Γι’ αυτό τον περασμένο Οκτώβριο κάλεσε ο δημοκράτης, ο Καγκελάριος του Δ΄ Ράιχ, όπως είπαμε, διακόσιες χιλιάδες κόσμο στο Βερολίνο κατά, λέει, της ακροδεξιάς. Πάντα πρέπει να υπάρχει ο κακός, πρέπει να υπάρχουν φαντάσματα. Άρα υπάρχει ένας πανευρωπαϊκός φόβος στους νεοταξίτες. Γι’ αυτό αφρίζουν και ό,τι δεν τους αρέσει το λένε «ακροδεξιά».

Η παραδοσιακή Δεξιά των κρατών, των εθνών έρχεται, ό,τι και να γίνει έρχεται, ως ανάχωμα στη νεοταξική λαίλαπα που συμπιέζει, διαλύει ανθρώπους, οικονομίες, θρησκείες και πολιτισμούς. Οι προσκυνημένοι, δυστυχώς, και στη χώρα μας είναι πολλοί, έγιναν πολλοί και για αυτό απευθύνομαι στους Έλληνες και στις Ελληνίδες κοιτάζοντάς τους στα μάτια και λέγοντάς τους ότι έρχονται ακόμα πιο δύσκολες και μαύρες ημέρες και πρέπει να κατανοήσουν ότι μας διοικούν λύκοι που φορούν την προβιά προβάτου και μας έχουν βάλει όλους σε ένα μαντρί με πολύ άχυρο μέχρι να έρθει η ώρα της σφαγής και της τελικής εξολόθρευσης.

Με τη βοήθεια του θεού καλώ τον ελληνικό λαό σε εγρήγορση και εθνική αφύπνιση και ως Έλληνες με αρχές και αξίες να σταθούμε όρθιοι, να αναγεννηθούμε μέσα από τις στάχτες μας και να πάρουμε τη χώρα μας πίσω, γιατί η ιστορία μας έχει αποδείξει ότι τα φασιστικά καθεστώτα έχουν ημερομηνία λήξης και το τέλος του κ. Μητσοτάκη έρχεται πολύ πιο σύντομα απ’ ότι θα περίμενε αυτός.

Ευχαριστώ.

(Χειροκροτήματα από την πτέρυγα των Σπαρτιατών)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών κυρίων Μπουρχάν Μπαράν και Κυριάκου Βελόπουλου, Προέδρου της Κοινοβουλευτικής Ομάδας της Ελληνικής Λύσης.

Για την πρώτη υπόθεση του συναδέλφου κ. Μπουρχάν Μπαράν εψήφισαν συνολικά 269 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 269 Βουλευτές.

Κατά της άρσεως ασυλίας, δηλαδή «ΟΧΙ», εψήφισε ουδείς.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής έγινε δεκτή ομοφώνως.

Για τη δεύτερη υπόθεση του κ. Κυριάκου Βελόπουλου εψήφισαν συνολικά 269 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 258 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 8 Βουλευτές.

«ΠΑΡΩΝ» εψήφισαν 3 Βουλευτές.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας, καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |  |  |  |  |
| --- | --- | --- | --- | --- | --- | --- | --- |
|  | |  | |  | |  | |
| Ονοματεπώνυμο | Κ.Ο | | Εκλ. Περιφέρεια | | Ψήφος | |
| **Πράξη: Για τη φερόμενη ως τελεσθείσα αξιόποινη πράξη της έκδοσης συνταγής για χορήγηση ναρκωτικών εν γνώσει του ότι δεν υπήρχε πραγματική και συγκεκριμένη ιατρική ένδειξη, χορήγηση φαρμάκων, τα οποία περιείχαν ναρκωτικά....κατά παράβαση του άρθρ. 22 παρ. 3 ν.4139/2013 κατ' εξακολούθηση (άρθρ. 94 παρ. 1, 98 ΠΚ, άρθ. 1 παρ. 2 Πιν. Δ. αρ. 6, 51 ν.3456/2006, άρθρ. 1 παρ. 1, 2,22 παρ. 2ε', 3, 5 και 1, 40, 41, 99α, 100 παρ. 1α' ν.4139/2013), κατά το χρονικό διάστημα από τον 12ο του έτους 2013 έως τον 3ο του έτους 2014. (ΣΥΝΟΛΙΚΑ ΨΗΦΟΙ: NAI:269, OXI:0, ΠΡΝ:0)** |  | |  | |  | |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | | ΛΕΣΒΟΥ | | ΝΑΙ | |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΖΑΚΥΝΘΟΥ | | ΝΑΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | | ΑΧΑΪΑΣ | | ΝΑΙ | |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΑΡΓΟΛΙΔΟΣ | | ΝΑΙ | |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | | ΚΑΣΤΟΡΙΑΣ | | ΝΑΙ | |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΑΠΟΣΤΟΛΑΚΗΣ ΓΕΩΡΓΙΟΣ | ΝΙΚΗ | | ΕΠΙΚΡΑΤΕΙΑΣ | | ΝΑΙ | |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | | Β' ΠΕΙΡΑΙΩΣ | | ΝΑΙ | |
| ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | | ΑΧΑΪΑΣ | | ΝΑΙ | |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΕΡΚΥΡΑΣ | | ΝΑΙ | |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΟΔΟΠΗΣ | | ΝΑΙ | |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΡΑΚΛΕΙΟΥ | | ΝΑΙ | |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΖΑΝΗΣ | | ΝΑΙ | |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΑΡΚΑΔΙΑΣ | | ΝΑΙ | |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΡΥΛΛΑΣ ΑΝΔΡΕΑΣ | ΝΙΚΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΒΡΕΤΤΟΣ ΝΙΚΟΛΑΟΣ | ΝΙΚΗ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΓΟΛΙΔΟΣ | | ΝΑΙ | |
| ΓΑΥΓΙΩΤΑΚΗΣ ΜΙΧΑΗΛ | ΣΠΑΡΤΙΑΤΕΣ | | ΗΡΑΚΛΕΙΟΥ | | ΝΑΙ | |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΤΗΣ | | ΝΑΙ | |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΘΗΝΩΝ | | ΝΑΙ | |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΙΛΚΙΣ | | ΝΑΙ | |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΓΡΕΒΕΝΩΝ | | ΝΑΙ | |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | ΘΕΣΠΡΩΤΙΑΣ | | ΝΑΙ | |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΧΑΛΚΙΔΙΚΗΣ | | ΝΑΙ | |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | | ΚΕΡΚΥΡΑΣ | | ΝΑΙ | |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΚΩΝΙΑΣ | | ΝΑΙ | |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | | ΠΙΕΡΙΑΣ | | ΝΑΙ | |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΔΕΛΗΣ ΙΩΑΝΝΗΣ | Κ.Κ.Ε. | | Α΄ ΘΕΣΣΑΛΟΝΙΚΗΣ | | ΝΑΙ | |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | | ΞΑΝΘΗΣ | | ΝΑΙ | |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | | Β' ΠΕΙΡΑΙΩΣ | | ΝΑΙ | |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΕΥΚΑΔΟΣ | | ΝΑΙ | |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | | ΕΠΙΚΡΑΤΕΙΑΣ | | ΝΑΙ | |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΥΒΟΙΑΣ | | ΝΑΙ | |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΛΕΙΑΣ | | ΝΑΙ | |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | | ΚΕΦΑΛΛΗΝΙΑΣ | | ΝΑΙ | |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | | Α' ΑΘΗΝΩΝ | | ΝΑΙ | |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β' ΠΕΙΡΑΙΩΣ | | ΝΑΙ | |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΛΕΙΑΣ | | ΝΑΙ | |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΡΕΘΥΜΝΗΣ | | ΝΑΙ | |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΛΑΡΙΣΗΣ | | ΝΑΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΤΡΙΚΑΛΩΝ | | ΝΑΙ | |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | ΗΜΑΘΙΑΣ | | ΝΑΙ | |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΟΖΑΝΗΣ | | ΝΑΙ | |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΚΤΕΝΑ ΑΦΡΟΔΙΤΗ | Κ.Κ.Ε. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΒΟΙΩΤΙΑΣ | | ΝΑΙ | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | ΔΡΑΜΑΣ | | ΝΑΙ | |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΡΕΒΕΖΗΣ | | ΝΑΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΚΑΔΙΑΣ | | ΝΑΙ | |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΡΙΣΗΣ | | ΝΑΙ | |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΧΑΛΚΙΔΙΚΗΣ | | ΝΑΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΡΑΚΛΕΙΟΥ | | ΝΑΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΜΑΓΝΗΣΙΑΣ | | ΝΑΙ | |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | | ΧΙΟΥ | | ΝΑΙ | |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΙΟΥ | | ΝΑΙ | |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΒΟΙΩΤΙΑΣ | | ΝΑΙ | |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΠΑΡΑΝ ΜΠΟΥΡΧΑΝ | ΑΝΕΞ. | | ΞΑΝΘΗΣ | | ΝΑΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΕΡΚΥΡΑΣ | | ΝΑΙ | |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΦΩΚΙΔΟΣ | | ΝΑΙ | |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | ΣΕΡΡΩΝ | | ΝΑΙ | |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΩΔΕΚΑΝΗΣΟΥ | | ΝΑΙ | |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΡΑΜΑΣ | | ΝΑΙ | |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΔΡΑΜΑΣ | | ΝΑΙ | |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | | ΕΥΡΥΤΑΝΙΑΣ | | ΝΑΙ | |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΧΑΪΑΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΑΛΚΙΔΙΚΗΣ | | ΝΑΙ | |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | | ΕΒΡΟΥ | | ΝΑΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΚΑΔΙΑΣ | | ΝΑΙ | |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΦΛΩΡΙΝΗΣ | | ΝΑΙ | |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΙΛΚΙΣ | | ΝΑΙ | |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΕΣΒΟΥ | | ΝΑΙ | |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΙΛΚΙΣ | | ΝΑΙ | |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | | ΦΛΩΡΙΝΗΣ | | ΝΑΙ | |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΛΑΣΙΘΙΟΥ | | ΝΑΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΧΑΝΙΩΝ | | ΝΑΙ | |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΓΟΛΙΔΟΣ | | ΝΑΙ | |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΒΟΙΩΤΙΑΣ | | ΝΑΙ | |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΡΟΥΝΤΑΣ ΓΕΩΡΓΙΟΣ | ΝΙΚΗ | | ΛΑΡΙΣΗΣ | | ΝΑΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΦΘΙΩΤΙΔΟΣ | | ΝΑΙ | |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΣΙΘΙΟΥ | | ΝΑΙ | |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | | ΣΑΜΟΥ | | ΝΑΙ | |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | | ΡΟΔΟΠΗΣ | | ΝΑΙ | |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΑΡΤΗΣ | | ΝΑΙ | |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΤΖΑΚΡΗ ΘΕΟΔΩΡΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΠΕΛΛΗΣ | | ΝΑΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | | ΙΩΑΝΝΙΝΩΝ | | ΝΑΙ | |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | | ΞΑΝΘΗΣ | | ΝΑΙ | |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΙΩΑΝΝΙΝΩΝ | | ΝΑΙ | |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | | ΑΧΑΪΑΣ | | ΝΑΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | | ΡΟΔΟΠΗΣ | | ΝΑΙ | |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | | ΛΑΡΙΣΗΣ | | ΝΑΙ | |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | | Α' ΑΘΗΝΩΝ | | ΝΑΙ | |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | | ΜΕΣΣΗΝΙΑΣ | | ΝΑΙ | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΕΘΥΜΝΗΣ | | ΝΑΙ | |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΡΙΝΘΙΑΣ | | ΝΑΙ | |
| **Πράξη: Για τη φερόμενη ως τελεσθείσα αξιόποινη πράξη της συκοφαντικής δυσφήμισης μέσω του διαδικτύου κατ΄ εξακολούθηση (αρ. 26 εδ. α΄, 27 παρ. 1, 98 παρ.1, 362, 363 περ. α΄ και β΄ του Π.Κ.) (ΣΥΝΟΛΙΚΑ ΨΗΦΟΙ: NAI:258, OXI:8, ΠΡΝ:3)** |  | |  | |  | |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | | ΛΕΣΒΟΥ | | ΝΑΙ | |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΖΑΚΥΝΘΟΥ | | ΝΑΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | | ΑΧΑΪΑΣ | | ΝΑΙ | |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΑΡΓΟΛΙΔΟΣ | | ΝΑΙ | |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | | ΚΑΣΤΟΡΙΑΣ | | ΝΑΙ | |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΑΠΟΣΤΟΛΑΚΗΣ ΓΕΩΡΓΙΟΣ | ΝΙΚΗ | | ΕΠΙΚΡΑΤΕΙΑΣ | | ΝΑΙ | |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | | Β' ΠΕΙΡΑΙΩΣ | | ΟΧΙ | |
| ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | | ΑΧΑΪΑΣ | | ΝΑΙ | |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΕΡΚΥΡΑΣ | | ΝΑΙ | |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΟΔΟΠΗΣ | | ΝΑΙ | |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΡΑΚΛΕΙΟΥ | | ΝΑΙ | |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΖΑΝΗΣ | | ΝΑΙ | |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΑΡΚΑΔΙΑΣ | | ΝΑΙ | |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΡΥΛΛΑΣ ΑΝΔΡΕΑΣ | ΝΙΚΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΒΡΕΤΤΟΣ ΝΙΚΟΛΑΟΣ | ΝΙΚΗ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΓΟΛΙΔΟΣ | | ΝΑΙ | |
| ΓΑΥΓΙΩΤΑΚΗΣ ΜΙΧΑΗΛ | ΣΠΑΡΤΙΑΤΕΣ | | ΗΡΑΚΛΕΙΟΥ | | ΝΑΙ | |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΤΗΣ | | ΝΑΙ | |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΘΗΝΩΝ | | ΝΑΙ | |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΙΛΚΙΣ | | ΝΑΙ | |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΓΡΕΒΕΝΩΝ | | ΝΑΙ | |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | ΘΕΣΠΡΩΤΙΑΣ | | ΝΑΙ | |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΧΑΛΚΙΔΙΚΗΣ | | ΝΑΙ | |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | | ΚΕΡΚΥΡΑΣ | | ΝΑΙ | |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΚΩΝΙΑΣ | | ΝΑΙ | |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | | ΠΙΕΡΙΑΣ | | ΝΑΙ | |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΔΕΛΗΣ ΙΩΑΝΝΗΣ | Κ.Κ.Ε. | | Α΄ ΘΕΣΣΑΛΟΝΙΚΗΣ | | ΠΡΝ | |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | | ΞΑΝΘΗΣ | | ΝΑΙ | |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | | Β' ΠΕΙΡΑΙΩΣ | | ΝΑΙ | |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΕΥΚΑΔΟΣ | | ΝΑΙ | |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | | ΕΠΙΚΡΑΤΕΙΑΣ | | ΝΑΙ | |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΥΒΟΙΑΣ | | ΝΑΙ | |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΛΕΙΑΣ | | ΝΑΙ | |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | | ΚΕΦΑΛΛΗΝΙΑΣ | | ΝΑΙ | |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | | Α' ΑΘΗΝΩΝ | | ΝΑΙ | |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β' ΠΕΙΡΑΙΩΣ | | ΝΑΙ | |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΛΕΙΑΣ | | ΝΑΙ | |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΠΡΝ | |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΡΕΘΥΜΝΗΣ | | ΝΑΙ | |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΛΑΡΙΣΗΣ | | ΝΑΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΤΡΙΚΑΛΩΝ | | ΝΑΙ | |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | ΗΜΑΘΙΑΣ | | ΟΧΙ | |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΟΖΑΝΗΣ | | ΝΑΙ | |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΚΤΕΝΑ ΑΦΡΟΔΙΤΗ | Κ.Κ.Ε. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΠΡΝ | |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΒΟΙΩΤΙΑΣ | | ΝΑΙ | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | ΔΡΑΜΑΣ | | ΝΑΙ | |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΡΕΒΕΖΗΣ | | ΝΑΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΚΑΔΙΑΣ | | ΝΑΙ | |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΡΙΣΗΣ | | ΝΑΙ | |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΧΑΛΚΙΔΙΚΗΣ | | ΝΑΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΡΑΚΛΕΙΟΥ | | ΝΑΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΜΑΓΝΗΣΙΑΣ | | ΝΑΙ | |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | | ΧΙΟΥ | | ΝΑΙ | |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΙΟΥ | | ΝΑΙ | |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΒΟΙΩΤΙΑΣ | | ΝΑΙ | |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΠΑΡΑΝ ΜΠΟΥΡΧΑΝ | ΑΝΕΞ. | | ΞΑΝΘΗΣ | | ΝΑΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΕΡΚΥΡΑΣ | | ΝΑΙ | |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΦΩΚΙΔΟΣ | | ΝΑΙ | |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | ΣΕΡΡΩΝ | | ΟΧΙ | |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΩΔΕΚΑΝΗΣΟΥ | | ΝΑΙ | |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΡΑΜΑΣ | | ΝΑΙ | |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΔΡΑΜΑΣ | | ΝΑΙ | |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | | ΕΥΡΥΤΑΝΙΑΣ | | ΝΑΙ | |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΧΑΪΑΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΑΛΚΙΔΙΚΗΣ | | ΝΑΙ | |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | | ΕΒΡΟΥ | | ΟΧΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΚΑΔΙΑΣ | | ΝΑΙ | |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΦΛΩΡΙΝΗΣ | | ΝΑΙ | |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΙΛΚΙΣ | | ΝΑΙ | |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΕΣΒΟΥ | | ΝΑΙ | |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΙΛΚΙΣ | | ΝΑΙ | |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | | ΦΛΩΡΙΝΗΣ | | ΝΑΙ | |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΛΑΣΙΘΙΟΥ | | ΝΑΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΧΑΝΙΩΝ | | ΝΑΙ | |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΓΟΛΙΔΟΣ | | ΝΑΙ | |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΒΟΙΩΤΙΑΣ | | ΝΑΙ | |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΡΟΥΝΤΑΣ ΓΕΩΡΓΙΟΣ | ΝΙΚΗ | | ΛΑΡΙΣΗΣ | | ΝΑΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΦΘΙΩΤΙΔΟΣ | | ΝΑΙ | |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΣΙΘΙΟΥ | | ΝΑΙ | |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | | ΣΑΜΟΥ | | ΝΑΙ | |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | | ΡΟΔΟΠΗΣ | | ΝΑΙ | |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΑΡΤΗΣ | | ΝΑΙ | |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΤΖΑΚΡΗ ΘΕΟΔΩΡΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΠΕΛΛΗΣ | | ΝΑΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | | ΙΩΑΝΝΙΝΩΝ | | ΝΑΙ | |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | | ΞΑΝΘΗΣ | | ΝΑΙ | |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΙΩΑΝΝΙΝΩΝ | | ΝΑΙ | |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | | ΑΧΑΪΑΣ | | ΝΑΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | | ΡΟΔΟΠΗΣ | | ΝΑΙ | |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | | ΛΑΡΙΣΗΣ | | ΝΑΙ | |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | | Α' ΑΘΗΝΩΝ | | ΝΑΙ | |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | | ΜΕΣΣΗΝΙΑΣ | | ΝΑΙ | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | Β΄ ΘΕΣΣΑΛΟΝΙΚΗΣ | | ΟΧΙ | |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΕΘΥΜΝΗΣ | | ΝΑΙ | |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΡΙΝΘΙΑΣ | | ΝΑΙ | |
|  |  | |  | |  | |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΜΠΑΡΑΝ ΜΠΟΥΡΧΑΝ | Για τη φερόμενη ως τελεσθείσα αξιόποινη πράξη της έκδοσης συνταγής για χορήγηση ναρκωτικών εν γνώσει του ότι δεν υπήρχε πραγματική και συγκεκριμένη ιατρική ένδειξη, χορήγηση φαρμάκων, τα οποία περιείχαν ναρκωτικά....κατά παράβαση του άρθρ. 22 παρ. 3 ν.4139/2013 κατ' εξακολούθηση (άρθρ. 94 παρ. 1, 98 ΠΚ, άρθ. 1 παρ. 2 Πιν. Δ. αρ. 6, 51 ν.3456/2006, άρθρ. 1 παρ. 1, 2,22 παρ. 2ε', 3, 5 και 1, 40, 41, 99α, 100 παρ. 1α' ν.4139/2013), κατά το χρονικό διάστημα από τον 12ο του έτους 2013 έως τον 3ο του έτους 2014. | ΝΑΙ | 269 |
| OXI | 0 |
| ΠΡΝ | 0 |
| ΣΥΝ | 269 |
| ΒΕΛΟΠΟΥΛΟΣ ΚΥΡΙΑΚΟΣ | Για τη φερόμενη ως τελεσθείσα αξιόποινη πράξη της συκοφαντικής δυσφήμισης μέσω του διαδικτύου κατ΄ εξακολούθηση (αρ. 26 εδ. α΄, 27 παρ. 1, 98 παρ.1, 362, 363 περ. α΄ και β΄ του Π.Κ.) | ΝΑΙ | 258 |
| OXI | 8 |
| ΠΡΝ | 3 |
| ΣΥΝ | 269 |
|  |  |  |  |
|  | Ο Πρόεδρος |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, στο σημείο αυτό επανερχόμαστε στη συζήτηση επί του σχεδίου νόμου.

Έχει ζητήσει παρέμβαση ο κ. Καλαματιανός.

Ορίστε, κύριε συνάδελφε, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κατ’ αρχάς πιστεύουμε ότι όταν λαμβάνει τον λόγο ένας Κοινοβουλευτικός Εκπρόσωπος, θα πρέπει να τον λαμβάνουν όλοι. Δεν μπορεί να προηγείται ο Κοινοβουλευτικός Εκπρόσωπος της Πλειοψηφίας και να αποκλείονται οι Κοινοβουλευτικοί Εκπρόσωποι της Αντιπολίτευσης της Αξιωματικής και των άλλων κομμάτων.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Τώρα καταδικάζουμε με απερίφραστο τρόπο και με την ένταση που αρμόζει στο πρωτοφανές, το απαράδεκτο, το χυδαίο αυτό περιστατικό της βιαιοπραγίας, της χειροδικίας, του ξυλοδαρμού εντός του Κοινοβουλίου. Δεν αρμόζει στη δημοκρατία μας αυτή η συμπεριφορά. Δεν αρμόζουν στο πολίτευμά μας τέτοιες συμπεριφορές. Καταδικάζουμε, όμως, και για μια φορά ακόμα και τις συμπεριφορές που υποδαυλίζουν, που προκαλούν ακραίες θέσεις με στόχο το κλίμα όξυνσης και της κάμψης του φρονήματος, του ελεύθερου φρονήματος και της ελεύθερης συνείδησης των Βουλευτών.

Βεβαίως, συμφωνούμε, κύριε Πρόεδρε, με τις ενέργειες που κάνατε δηλαδή της επιβολής πειθαρχικών μέτρων κατά του Βουλευτή ο οποίος προέβη στη χειροδικία και, βεβαίως, πιστεύουμε ότι σύντομα θα συνέλθει και η Επιτροπή Δεοντολογίας ώστε να λάβει τα κατάλληλα μέτρα εναντίον αυτής της συμπεριφοράς και αυτού του προσώπου.

Θα πρέπει, όμως, όλοι οι δημοκρατικοί πολίτες να είναι σε εγρήγορση, να μην επιτρέψουμε τέτοιες συμπεριφορές, να απομονώσουμε τις ακροδεξιές, φασιστικές αντιλήψεις, θέσεις και συμπεριφορές, να απομονώσουμε και να καταδικάσουμε το πνεύμα όξυνσης και διχασμού, τα χτυπήματα στη δημοκρατία μας και στο κράτος δικαίου.

Η δημοκρατία έχει ριζώσει στον τόπο που τη γέννησε και δεν θα επιτρέψουμε να γυρίσουμε πίσω στο σκοτεινό παρελθόν του διχασμού, των διώξεων και της καχεκτικής δημοκρατίας.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Και εγώ ευχαριστώ, κύριε Καλαματιανέ, γι’ αυτά που είπατε.

Επιτρέψτε μου πάλι να διακόψω τη ροή της συζητήσεως κάνοντάς σας μια περαιτέρω ενημέρωση για τον χειρισμό αυτής της αποτρόπαιης συμπεριφοράς.

Όπως σας εξήγησα, το «οπλοστάσιο» του Κανονισμού της Βουλής δεν είχε τη φαντασία του να σκεφθεί ότι μπορεί να έρθει εδώ εκλεγμένο από τον κυρίαρχο λαό, μέλος της Βουλής, που θα γρονθοκοπήσει άλλο μέλος. Αυτά προς γνώση και συμμόρφωση. Θα επεκτείνουμε τη φαντασία μας και σε αυτές τις εκδοχές.

Ωστόσο, ο Ποινικός Κώδικας είναι πολύ πιο προνοητικός. Υπάρχει το άρθρο 157 του Ποινικού Κώδικος που μιλάει για εγκλήματα κατά πολιτειακών και πολιτικών οργάνων και προβλέπει το άρθρο 157 του ν.4619/2019: «Όποιος με βία ή απειλή βίας επιχειρεί να εξαναγκάσει τον Πρόεδρο της Δημοκρατίας ή εκείνον που ασκεί την προεδρική εξουσία, τη Βουλή -σημειώστε τη Βουλή-, την Κυβέρνηση ή μέλος τους σε εκτέλεση, παράλειψη ή ανοχή πράξης που ανάγεται στα καθήκοντα, καθώς και όποιος βιαιοπραγεί εναντίον τους, άρα και της Βουλής, κατά την άσκηση των καθηκόντων τους -εδώ έχουμε βιαιοπραγία κατά την άσκηση καθηκόντων, μάλιστα ο χτυπηθείς Βουλευτής δεν πρόλαβε καν να ψηφίσει- τιμωρείται με κάθειρξη έως δέκα έτη».

Σημαίνει αυτό ότι επειδή η ασυλία καλύπτει πλημμελήματα, αλλά όχι αυτόφωρα κακουργήματα, μπορούμε να παραπέμψουμε τον δράστη αυτής της χυδαίας και βάρβαρης επίθεσης για αυτόφωρο κακούργημα, επειδή προβλέπεται κάθειρξη.

Και έδωσα εντολή στη Φρουρά της Βουλής να οδηγηθεί ενώπιον των Αρχών και να εξηγηθεί με βάση τα πραγματικά περιστατικά ότι στοιχειοθετείται, κατά τη γνώμη μας, η περίπτωση της δεύτερης εκδοχής του άρθρου 157, η εκδοχή δηλαδή της βιαιοπραγίας εναντίον μέλους του Κοινοβουλίου κατά την άσκηση των καθηκόντων του, ώστε να μη θεωρηθεί ότι προστατεύεται από την ασυλία, η οποία προστατεύει πλημμελήματα αλλά όχι αυτόφωρα κακουργήματα βάσει του 62 άρθρου του Συντάγματος.

Άκουσα επίσης ότι αντηλλάγησαν χυδαίες ύβρεις και εδώ μέσα και στο Περιστύλιο. Να ξέρετε ότι θα σταλούν τα Πρακτικά, αλλά και η μαρτυρία των αστυνομικών που ενδεχομένως άκουσαν αυτές τις ανταλλαγές ύβρεων στη δικαιοσύνη για τα περαιτέρω. Αυτό είναι το φάσμα της αντιμετώπισης αυτού του απροσδόκητου και απαράδεκτου γεγονότος.

Ήθελα να πω, όμως, κάτι άλλο γιατί η μέρα διανθίστηκε και με άλλες παραλλαγές απαράδεκτων συμπεριφορών. Βεβαίως, πάμε σε εκλογές και βεβαίως, όταν πάμε σε εκλογές, υπάρχει μία έξαρση του πολιτικού κλίματος, αλλά δεν είναι δυνατόν εν ονόματι αυτής της έξαρσης του πολιτικού κλίματος να φτάσουμε σε πυροδότηση επεισοδίων. Είχαμε πρόσφατα εντελώς απαράδεκτα γεγονότα εις βάρος Βουλευτών μέσα σε εκκλησία, χειροδικία απαράδεκτη, χυδαία, απρόκλητη. Είχαμε κατά τη διάρκεια θρησκευτικών εκδηλώσεων διατυπώσεις απόψεων εις βάρος πολιτικού προσωπικού για έκφραση γνώμης και ψήφου -εξίσου απαράδεκτο- από λειτουργούς της θρησκείας και είχαμε προηγουμένως και μία περίεργη, δήθεν προστατευτική έκκληση προς τους Βουλευτές της Νέας Δημοκρατίας να αποφεύγουν να πηγαίνουν σε εκκλησίες. Αυτή η δήθεν προστασία είναι στην ουσία μία έμμεση προτροπή για βία και νομίζω πως αυτά πρέπει να σταματήσουν.

Πρέπει να σοβαρευτούμε και πρέπει να έχουμε εμπιστοσύνη στην έκφραση του ελληνικού λαού. Αν ο ελληνικός λαός δεν συμφωνεί με ένα κόμμα, χίλιες φορές να το καταψηφίσει, αλλά η βία δείχνει ότι αυτοί οι οποίοι έμμεσα παροτρύνουν σε αυτήν υπό τον γελοίο και προφανή μανδύα της προφύλαξης δεν εμπιστεύονται τον ελληνικό λαό και θέλουν στη θέση της ψήφου και της πλειοψηφίας να βάλουν τη φασαρία, τον καυγά, τον φόβο, την αγωνία, την τοξικότητα, την υπερένταση. Ε, λοιπόν, αυτά όλα τα εντοπίζουμε, τα καταδικάζουμε και θα φροντίζουμε να μην επαναλαμβάνονται. Και όσοι θέλουν και πιστεύουν και έχουν αυτοπεποίθηση στις ιδέες τους απευθύνονται στον λαό και επιδιώκουν την πλειοψηφία, δεν επιδιώκουν ούτε ραπίσματα ούτε ύβρεις ούτε τρομοκρατίες. Η πλειοψηφία του λαού αλλάζει τα πολιτικά δρώμενα και τίποτε άλλο στις δημοκρατίες και οφείλουμε όλες και όλοι να το διαφυλάξουμε.

Σας ευχαριστώ.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ναι, ευχαριστώ πολύ, κυρία Πρόεδρε.

Σε συνέχεια όσων συναδέλφων μίλησαν και ιδίως του Προέδρου της Βουλής που μόλις προ ολίγου ολοκλήρωσε, καταδικάζουμε απερίφραστα και ανεπιφύλακτα τις πράξεις βίας που εκτυλίχθηκαν μέσα στο ελληνικό Κοινοβούλιο. Καταδικάζουμε απερίφραστα και ανεπιφύλακτα κάθε πράξη βίας, όπου και αν αυτή αναπτύσσεται και λαμβάνει χώρα, κατά μείζονα λόγο μέσα στον ναό της δημοκρατίας, το Κοινοβούλιο. Καταδικάζουμε απερίφραστα και ανεπιφύλακτα όχι μόνο τη σωματική βία, αλλά και τη βία με τα λόγια, τη λεκτική βία, τα λόγια εκείνα που εκφωνούνται από αυτό εδώ το Βήμα και όχι απλώς εκπέμπουν μήνυμα και στίγμα ανοχής -να με συγχωρούν οι συνάδελφοι- αλλά παραινούν σε άσκηση σωματικής βίας εις βάρος Βουλευτών.

Και δεν είναι μόνο οι Βουλευτές της Πλειοψηφίας, κύριε Κοινοβουλευτικέ Εκπρόσωπε της Νέας Δημοκρατίας, είναι πολλοί, είναι οι πολύ περισσότεροι Βουλευτές οι οποίοι απειλούνται από αυτήν ακριβώς την παραίνεση για άσκηση σωματικής βίας, που ακούσαμε από τον Πρόεδρο της Ελληνικής Λύσης προ ολίγων λεπτών. Απερίφραστη και ανεπιφύλακτη καταδίκη, διότι η πίστη, η θρησκευτική λατρεία δεν ανήκει σε κανέναν, ούτε στους πολιτικούς ούτε σε εκείνους που υπηρετούν την πίστη και την Εκκλησία και έχουν δημόσιο αξίωμα και δημόσιο λόγο στις εκκλησίες και στην πολιτική ζωή του τόπου. Καμμία ανοχή σε αυτές τις συμπεριφορές!

Καμμία ανοχή στην τοξικότητα, καμμία ανοχή στο μίσος, γιατί εμείς πάθαμε και μάθαμε ως χώρα -θα έπρεπε να είχαμε μάθει- γιατί είναι πολλά τα χρόνια που η τοξικότητα πρυτάνευσε στη δημόσια ζωή και στους προπηλακισμούς και στις παρελάσεις το 2011 απέναντι στη νόμιμα εκλεγμένη κυβέρνηση και στον νόμιμα εκλεγμένο Πρωθυπουργό Γιώργο Παπανδρέου, που έρχεται τώρα ο επικεφαλής του μορφώματος να επιτεθεί αναίτια κατά του Προέδρου Παπανδρέου, εκλεγμένου Πρωθυπουργού, διαγράφοντας τις ευθύνες της χρεοκοπίας της χώρας από τη Νέα Δημοκρατία. Έρχεται αναίτια ο επικεφαλής του μορφώματος να επιτεθεί στον Πρόεδρο του ΠΑΣΟΚ σήμερα, ο οποίος -ειρήσθω εν παρόδω- μάλλον πήρε εντολή από τον Μητσοτάκη τελικά για να του «παραιτήσει» και να του αποπέμψει το μισό Μέγαρο Μαξίμου. Αυτά λέτε εδώ μέσα, αλλά είναι ανάξια λόγου όλα αυτά και είναι ανάξια λόγου για έναν κύριο λόγο, διότι σήμερα αναμένεται και η απόφαση του Αρείου Πάγου για την ανακήρυξη αυτού του μορφώματος στις ευρωπαϊκές εκλογές.

Εμείς έχουμε πίστη στη δικαιοσύνη και αυτή τη διατρανώσαμε και την αποδείξαμε, κυρία Πρόεδρε, υποβάλλοντας το υπόμνημά μας ενώπιον της ελληνικής δικαιοσύνης. Είναι το ελάχιστο δημοκρατικό και νομικό καθήκον που είχαμε και εμπιστευόμαστε την κρίση της. Είναι η δικαιοσύνη, λοιπόν και όχι ο κ. Στίγκας, αυτή που θα μας πει ποιοι μετρούν μέρες ή και ποιοι μετρούν ώρες.

Και κλείνοντας, κυρία Πρόεδρε -και ευχαριστώ για τη μικρή ανοχή- αυτές ακριβώς οι περιστάσεις, αυτά τα περιστατικά θα έπρεπε να μας κάνουν να αναλογιστούμε τελικά πώς κάνουμε πολιτική στην Ελλάδα. Έχουμε πενήντα χρόνια δημοκρατίας, πενήντα χρόνια κοινοβουλευτικής φιλελεύθερης δημοκρατίας. Αν πιστεύουμε ότι οι κίνδυνοι έμειναν πίσω, ότι δεν υπάρχουν απειλές για τη δημοκρατία, πλανώμεθα. Γι’ αυτό πρέπει εμείς πρώτοι, οι πολίτες που πιστεύουμε στη δημοκρατία και στο κράτος δικαίου και στους θεσμούς, να την υπερασπίσουμε με το καθημερινό μας πολιτικό παράδειγμα μέσα και έξω από τη Βουλή.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε, έχει ζητήσει τον λόγο ο Πρόεδρος της Κοινοβουλευτικής Ομάδας της Νίκης, που εκ των πραγμάτων προηγείται.

Όμως, θα ήθελα να σας παρακαλέσω, κύριε Νατσιέ, για να κλείσει ένας προηγούμενος κύκλος, ο οποίος είναι Κοινοβουλευτικών Εκπροσώπων που δεν πρόλαβαν και η μία εξαιρετικά μικρή παρέμβαση του Υφυπουργού Υγείας για θέματα που ήδη έχουν ακουστεί, να πάρει τον λόγο ο κ. Βαρτζόπουλος για δύο λεπτά και στη συνέχεια θα έχει τον λόγο, όπως ζητήθηκε από πριν και είχαμε συμφωνήσει, η κ. Τζούφη, ο κ. Παφίλης -τρίλεπτες παρεμβάσεις- και στη συνέχεια…

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Και εγώ μία παρέμβαση, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Το δικαιούστε, εντάξει, κύριε Πρόεδρε.

Εσείς, κύριε Χήτα, έχετε ζητήσει πάλι τον λόγο;

**ΚΩΝΣΤΑΝΤΙΝΟΣ ΧΗΤΑΣ:** Μετά, κύριε Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Αργότερα.

Επομένως, κύριε Βαρτζόπουλε, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Θα μου επιτρέψετε μία διευκρίνιση σχετικά με αυτά που ελέχθησαν από τον αξιότιμο Πρόεδρο της Ελληνικής Λύσης για το επεισόδιο ή -αν θέλετε- για την τοποθέτηση του συναδέλφου κ. Καλλιάνου, σχετικά με την περιπέτεια υγείας του πατρός του. Κοιτάξτε, το είδα και εγώ το βίντεο και πρέπει να σας πω ότι εκείνο το οποίο είδα είναι ένας συνάδελφος ο οποίος ζούσε μία τραγική, δύσκολη προσωπική στιγμή, αλλά ο κύριος συνάδελφος ουδέποτε ανεφέρθη σε ζητήματα που έχουν να κάνουν με τη λειτουργία του νοσοκομείου ή του Εθνικού Συστήματος Υγείας. Αμφισβήτησε, διότι έτσι το αντελήφθη, ορισμένες ιατρικές αποφάσεις που είχαν σχέση με την ταχύτητα εισαγωγής του πατρός του στη μονάδα εντατικής θεραπείας. Οι ιατρικές αποφάσεις είναι ιατρικές αποφάσεις και κρίνονται μόνο από γιατρούς. Εκείνο το οποίο γνωρίζουμε εμείς είναι ότι αυτές οι ιατρικές αποφάσεις ελήφθησαν κατά τον δέοντα τρόπο. Άρα δεν έχει να κάνει το ζήτημα αυτό εδώ ούτε με τη λειτουργία του νοσοκομείου ούτε με τη λειτουργία του Εθνικού Συστήματος Υγείας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Σας ευχαριστώ.

Κυρίες και κύριοι συνάδελφοι, συνήθως όταν φεύγουμε εμείς από αυτή την Αίθουσα, τότε βγάζουν χολή οι εκπρόσωποι διαφόρων κομμάτων ή «…», αν θέλετε, που αποκαλούν συνεχώς τους Σπαρτιάτες «ακροδεξιούς», «μορφώματα» κ.λπ..

Αυτά που είπα για τον Γιώργο Παπανδρέου δεν τα λέω μόνο εγώ, τα λέει ο λαός. Ο Γιώργος Παπανδρέου εγκλημάτησε κατά της Ελλάδος και κατά του ελληνικού λαού και αυτός ξεκίνησε…

**ΔΗΜΗΤΡΙΟΣ ΜΑΝΤΖΟΣ:** Μην επαναλαμβάνεστε! Εντάξει, μπορείτε να ανακαλέσετε!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ακούστε με, σας παρακαλώ!

Αυτός ξεκίνησε όλη αυτή την καταστροφή. Βέβαια, έβαλαν την πινελιά τους και την υπογραφή τους και τα υπόλοιπα κόμματα. Αυτά πρέπει να τα λέμε. Όχι, όμως, ότι είναι άμοιρος ευθυνών ο κ. Παπανδρέου γι’ αυτά που έλεγε. Και παραποίησε και στοιχεία της ΕΛΣΤΑΤ τότε και μας έβαλαν με παραποιημένα στοιχεία. Αυτά είναι αποδεδειγμένα. Δεν χρειάζεται.

**ΔΗΜΗΤΡΙΟΣ ΜΑΝΤΖΟΣ:** Υπάρχουν δικαστικές έρευνες. Πρέπει να ενημερωθείτε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ακούστε να δείτε! Είπατε ότι έχετε εμπιστοσύνη στη δικαιοσύνη για τους Σπαρτιάτες. Θα έχετε την ίδια εμπιστοσύνη για τα άλλα; Γιατί εγώ δεν ακούω τον Αρχηγό σας να λέει αν έχει την ίδια εμπιστοσύνη για τα Τέμπη ή για τις υποκλοπές. Και στην πρωτολογία εδώ ο κ. Ανδρουλάκης χαριεντιζόταν στο τέλος με τον κ. Μητσοτάκη λέγοντάς του ότι εδώ θα είμαστε, θα τα λέμε. Πώς θα τα λες με κάποιον ο οποίος σε παρακολουθεί, παρακολουθεί τη ζωή σου, παρακολουθεί και ξέρει τα πάντα για σένα; Άρα είστε συγκοινωνούντα δοχεία και ο ένας δίνει εντολές και ο άλλος εκτελεί εντολές. Επομένως να είστε πολύ προσεκτικοί με τους Σπαρτιάτες.

Και αυτά τα υπομνήματα, κυρίες και κύριοι συνάδελφοι του ΠΑΣΟΚ, δεν σας τιμούν, όπως δεν τιμούν και τη Νέα Δημοκρατία. Όποιος θέλει, όπως πολύ σωστά είπε προηγουμένως ο κ. Τασούλας, να κερδίσει την εμπιστοσύνη του λαού, τον αφήνεις και κατεβαίνει στις εκλογές. Αυτά είναι μεθοδεύσεις, όπως είπα και πριν, Πινοσέτ. Ζηλεύετε τον Πινοσέτ. Μόνο ο Πινοσέτ τα έκανε αυτά ή ο Αμίν Νταντά στην Ουγκάντα. Πρέπει να είστε πολύ προσεκτικοί! Και όπως είπα και πάλι, πιστεύω ακράδαντα ότι αυτοπροσδιορίζεστε ως δημοκράτες, ενώ στην ουσία δεν είστε τίποτα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η κ. Τζούφη για τρία λεπτά.

**ΜΕΡΟΠΗ ΤΖΟΥΦΗ:** Ευχαριστώ, κυρία Πρόεδρε.

Σε συνέχεια των τοποθετήσεων των συναδέλφων με πολύ σαφή τρόπο και της τοποθετήσεως του Προέδρου της Βουλής είναι προφανές ότι καταδικάζουμε απερίφραστα την επίθεση που έγινε μέσα στον χώρο του Κοινοβουλίου και η οποία ξεκίνησε πράγματι με υβρεολόγιο εντός της Αιθούσης και ευχόμαστε στον συνάδελφο καλή ανάρρωση.

Εδώ θέλω να πω ότι οι επιλογές στις οποίες αναφέρθηκε ο κύριος Πρόεδρος είναι σημαντικές. Βεβαίως καταδικάζουμε και τις συνολικότερες πράξεις βίας, όταν αυτές εμφανίζονται και με τον τύπο της λεκτικής βίας και σε άλλους χώρους. Απλώς εδώ θέλω να υπενθυμίσω ότι στο παρελθόν σε αυτούς τους χώρους, δηλαδή σε χώρους λατρείας, είχαν εμφανιστεί επεισόδια τα οποία είχαν ακραία μορφή προς άλλους Βουλευτές άλλων πολιτικών κομμάτων κυρίως στο επίπεδο του μισογυνισμού και του ρατσισμού που απαιτούσαν την αποχώρησή τους από τους χώρους αυτούς. Και αυτό το λέω για να είμαστε δίκαιοι.

Επίσης, θα ήθελα να θυμίσω ότι μέσα σε αυτήν εδώ την Αίθουσα υπήρξαν σκηνές βίας, όταν η Κυβέρνηση τότε είχε υπογράψει τη Συνθήκη για τη Βόρεια Μακεδονία, οι οποίες, δυστυχώς, δεν σταμάτησαν εδώ με απευθείας απειλές προς τους Βουλευτές εκείνης της εποχής. Μάλιστα, υπήρξε και απευθείας επίθεση στη Βουλή μετά από μία πολύ μεγάλη συγκέντρωση στην οποία συμμετείχαν και πρωτοκλασάτα στελέχη της Νέας Δημοκρατίας που αυτή τη στιγμή έχουν κεντρικούς ρόλους. Το λέω αυτό γιατί βρισκόμαστε πενήντα επτά χρόνια μετά από το Πραξικόπημα της 21ης Απριλίου. Χρειάζεται δημοκρατική επαγρύπνηση. Ούτε σπιθαμή εδάφους στους νοσταλγούς του σκότους. Και βεβαίως καμμία ανοχή ούτε και στον ιστορικό αναθεωρητισμό που υιοθετεί η Νέα Δημοκρατία, όπως βεβαίως και άλλα κόμματα που βρίσκονται στο ακροδεξιό φάσμα.

Η χούντα ήταν όλεθρος και μόνο. Και γι’ αυτό κι εμείς καταθέσαμε απέναντι σε αυτό το μαύρο μέτωπο το δικό μας υπόμνημα στον Άρειο Πάγο, διότι υπάρχουν σαφείς και ομολογημένες σχέσεις με τον καταδικασμένο χρυσαυγίτη Κασιδιάρη, για τον αποκλεισμό του κόμματος των Σπαρτιατών από τις ευρωεκλογές.

Μας ονόμασαν, ο Πρόεδρος των Σπαρτιατών, «φιλοτουρκική Νέα Αριστερά» και «πολιτικούς νάνους». Του το επιστρέφουμε. Η Νέα Αριστερά δεν δέχεται μαθήματα πατριωτισμού. Έχει αποδείξει διαχρονικά τον πατριωτισμό της με αγώνες και θυσίες για τη λευτεριά αυτού του τόπου σε όλες τις κρίσιμες περιόδους.

Επίσης, να θυμίσω ότι η Τουρκία κατέλαβε τη μισή Κύπρο επί χουντικής κυβέρνησης Παπαδόπουλου - Ιωαννίδη και μέσω του όνειδος αυτού και του κοινωνικού ξεσηκωμού κατέρρευσε.

(Χειροκροτήματα από την πτέρυγα της Νέας Αριστεράς)

Τα σταγονίδια των χουντικών δεν τα φοβόμαστε ούτε τα φοβηθήκαμε ποτέ. Θέλει αρετή και τόλμη η δημοκρατία! Θέλει συμμετοχή και πάθος η δημοκρατία! Και θα είμαστε παρούσες και παρόντες σε όλους αυτούς τους αγώνες και εντός του Κοινοβουλίου και μέσα στην κοινωνία!

(Χειροκροτήματα από την πτέρυγα της Νέας Αριστεράς)

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, έχω πει ότι θα πάρει τον λόγο ο κ. Παφίλης, για να ολοκληρωθεί ο κύκλος.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Για ένα λεπτό, κυρία Πρόεδρε.

Κύριε Παφίλη, αν μου επιτρέπετε…

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, έχετε τον λόγο για ένα λεπτό.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ.

Τι να απαντήσω τώρα; Προφανώς η Αριστερά με τους αγώνες κ.λπ. έχει ξεχάσει προφανώς τι σημαίνει δημοκρατία.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα τελειώσει τώρα αυτός ο διάλογος αν το «πάμε μπαλάκι», διότι…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν δεχόμαστε υποδείξεις!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Το ξέρω.

Ακούστε να δείτε. Είναι πολύ βαρύ…

(Θόρυβος - διαμαρτυρίες από την πτέρυγα της Νέας Αριστεράς)

Ακούστε! Τουλάχιστον ο ΣΥΡΙΖΑ -να το πω κι αυτό, γιατί εγώ δεν φοβάμαι- με τον κ. Κασσελάκη έχει αξιοπρέπεια που δεν κατέθεσε υπόμνημα. Έχει αξιοπρέπεια και είναι καλό. Από εκεί και πέρα, τα «…»…

**ΠΡΟΕΔΡΕΥΟΥΣΑ (Όλγα Γεροβασίλη):** Σας θυμίζω ότι κατατέθηκε η επιστολή.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Καλά, εντάξει, άσ’ το. Λέω για βαρύ υπόμνημα, όπως έκαναν οι άλλοι.

Όμως, τέλος πάντων, η από δω πλευρά, το «…», δεν μπορεί να χαρακτηρίζει εμάς ως χουντικούς.

(Θόρυβος - διαμαρτυρίες από την πτέρυγα της Νέας Αριστεράς)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να το πάρει πίσω!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ! Παρακαλώ να ανακαλέσετε! Δεν υπάρχουν «…» μέσα στη Βουλή! Ανακαλέστε!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ωραία, χουντικοί είμαστε;

(Θόρυβος - διαμαρτυρίες από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Υπάρχουν εκλεγμένοι από τον ελληνικό λαό Βουλευτές. Παρακαλώ, διαγράφεται από τα Πρακτικά!

Εντάξει, κύριε Στίγκα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, σας παρακαλώ! Γιατί δεν είπατε κάτι για το «χουντικοί»; Είμαστε «χουντικοί» και δεν το ξέρουμε; Εκεί δεν είπατε κάτι. Δεν είχατε ευαισθησία, κυρία Πρόεδρε, γι’ αυτό. Συγγνώμη, με όλον τον σεβασμό, εκεί δεν είπατε κάτι.

**ΠΡΟΕΔΡΕΥΟΥΣΑ (Όλγα Γεροβασίλη):** Για τους πολιτικούς χαρακτηρισμούς δεν παρεμβαίνω. Παρεμβαίνω, όμως, για τους υβριστικούς.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Α, είναι υβριστικός το «…»; «Ουρά» του ΣΥΡΙΖΑ τότε. Πάρτε το και έτσι. Όπως θέλετε.

Όμως, προφανώς αυτοί που κάνουν τους αγώνες έχουν ξεχάσει τι σημαίνει δημοκρατία. Αν βγάζουν αυθαίρετα συμπεράσματα, όπως έκαναν και τα υπόλοιπα κόμματα, δεν γίνεται δουλειά έτσι. Δεν μπορείς να κατονομάζεις κάποιον ότι είναι μπροστά, πίσω, πλάι και δεν ξέρω κι εγώ τι. Αρμόδιος κριτής είναι τα ελληνικά δικαστήρια. Όπως με κατηγορούν όλοι εδώ μέσα ότι είμαι «μπροστινός» ή «πλαϊνός», έχω δικαίωμα να πάω στα δικαστήρια. Τα δικαστήρια, κυρία Πρόεδρε, θα αποδείξουν του λόγου το αληθές. Έτσι ακριβώς είναι. Όμως, με σταλινικές μεθόδους δεν γίνεται και δεν υπάρχει δημοκρατία!

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

Ορίστε, κύριε Παφίλη, έχετε τον λόγο για τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Είναι δεδομένο ότι καταδικάζουμε -δεν χρειάζονται μεγάλες κουβέντες και μεγάλες λέξεις- τους τραμπουκισμούς. Διότι τέτοιοι είναι. Μάλιστα, φτάσαμε σε ξυλοδαρμό.

Φυσικά, για να θυμίσω και την ιστορία, δεν είναι η πρώτη φορά που γίνεται κάτι τέτοιο. Και απειλήθηκαν με τη Χρυσή Αυγή, αλλά και παλιότερα, πολύ παλιότερα, έπεσε ξύλο. Εννοώ επί εποχής ΕΡΕ. Βέβαια, καλό είναι να διαβάζει κανείς την ιστορία. Είναι απαράδεκτα και δείχνουν και το ποιόν αυτών που τα κάνουν, αυτών που καταφεύγουν εκεί. Έχουμε ξαναζήσει τέτοιες στιγμές και μάλιστα με μεγάλη ανοχή μέσα σε αυτό το Κοινοβούλιο επί Χρυσής Αυγής στην περίοδο της ανόδου, γιατί μετά άλλαξαν τα πράγματα.

Δεύτερον, έχουμε καταδικάσει επίσημα σαν κόμμα από την πρώτη στιγμή τη βιαιοπραγία κατά της Βουλευτού της Νέας Δημοκρατίας μέσα στην εκκλησία. Και αυτό είναι απαράδεκτο.

Το τρίτο που θέλω να πω είναι ότι οι φασιστικές ή κρυπτοφασιστικές οργανώσεις απ’ ό,τι αποδείχτηκε όχι μόνο στην Ελλάδα, αλλά σε όλη την Ευρωπαϊκή Ένωση δεν αντιμετωπίζονται νομικά ή και νομικίστικα.

Και θα πω και κάτι άλλο, αλλά δεν βλέπω τον κ. Στίγκα. Η πρώτη δήλωση του κ. Στίγκα το βράδυ -ήμασταν μαζί στην τηλεόραση- ήταν ότι ευχαριστούμε τον Κασιδιάρη για τη βοήθεια που μας παρείχε σε αυτές τις εκλογές και που μας βοήθησε κ.λπ., κ.λπ.. Τι άλλο έπρεπε να γίνει, δηλαδή; Να έρθει εδώ με τη φωτογραφία του στις μπλούζες, τις σύγχρονες; Άρα, λοιπόν, μη μας παριστάνουν και τους αθώους.

Έλεγα, λοιπόν, ότι η ακροδεξιά δεν αντιμετωπίζεται ούτε νομικά ούτε νομικίστικα και αποδεικνύεται από την ίδια την πραγματικότητα ότι η ακροδεξιά είναι εφεδρεία του συστήματος. Για παράδειγμα, η Ευρωπαϊκή Ένωση της δημοκρατίας που παλεύει τον φασισμό, έχει τη Μελόνι που είναι ακροδεξιά, φασίστρια έλεγαν, μια χαρά κυβερνάει και εφαρμόζει και όλες τις αποφάσεις της Ευρωπαϊκής Ένωσης. Μιλάμε γι’ αυτές τις αποφάσεις οι οποίες τσακίζουν τους λαούς. Αυτό θα γίνει σε μια πορεία και στη Γερμανία. Αυτό γίνεται και σε άλλες χώρες. Τα υπόλοιπα είναι κοροϊδίες, γιατί την ακροδεξιά και τον φασισμό τα ανέστησε και τα θρέφει η πολιτική που ακολουθεί η ίδια η Ευρωπαϊκή Ένωση με την αναθεώρηση της ιστορίας, με τον αισχρό αντικομμουνισμό που ξεπερνάει και τις πιο δύσκολες εποχές μετά τον Β΄ Παγκόσμιο Πόλεμο.

Επομένως εμείς λέμε ότι ο φασισμός και η ακροδεξιά δεν αντιμετωπίζονται με νομικά τερτίπια, αλλά πρέπει ο λαός να τα τσακίσει. Και αυτός μπορεί κυριολεκτικά να τον στείλει τον φασισμό εκεί που ανήκει, δηλαδή στον σκουπιδοτενεκέ της ιστορίας.

Τέλος, κυρία Πρόεδρε, θέλω να κάνω ένα σχόλιο. Εδώ υπάρχει διαγωνισμός -απαράδεκτος, κατά τη γνώμη μας και ο νοών νοείτω- απέναντι στους ανθρώπους που πιστεύουν και που είναι χριστιανοί. Και είναι δικαίωμά τους και το σεβόμαστε. Εδώ προσπαθούν να εργαλειοποιήσουν κυριολεκτικά πάρα πολύ -μην αρχίσω και λέω, γιατί θα ψάχνονται πάρα πολλοί, καταλαβαίνει ο κόσμος- την πίστη που έχει ένας που είναι χριστιανός και να τη χρησιμοποιήσουν για πολιτικά οφέλη. Οι εκλογές, μια και μιλήσαμε για τις ευρωεκλογές, όπως και όλες, πρέπει να είναι αντικείμενο πολιτικής, ιδεολογικής αντιπαράθεσης. Σκληρής; Σκληρής. Όμως, μιλάμε για πολιτική αντιπαράθεση και όχι αυτή την ξεφτίλα που υπάρχει καθημερινά είτε στα πρωινάδικα, είτε οπουδήποτε αλλού, που το κουτσομπολιό σε σχέση με την πολιτική συζήτηση είναι 80%-90%.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, βεβαίως να καταδικάσουμε και εμείς το βίαιο αυτό γεγονός που έλαβε χώρα μέσα στο Εθνικό Κοινοβούλιο. Τέτοιες πράξεις είναι απαράδεκτες και εντός και εκτός του Κοινοβουλίου. Γι’ αυτό και φωνάζουμε και φώναζα χρόνια ότι αυτά είναι τα επίχειρα της συγκεκριμένης παιδείας που έχουμε σήμερα στα σχολεία μας. Να υπενθυμίσω αυτή την ωραία φράση που συνεχώς αναφέρω, ότι δηλαδή όταν τα μήλα είναι ξινά, δεν φταίνε τα μήλα αλλά φταίνε οι μηλιές. Και μηλιές είναι και οι γονείς, είναι και οι δάσκαλοι, είναι και οι πολιτικοί. Φωνάζουμε, λοιπόν, ότι πρέπει η παιδεία ξανά να γίνει ανθρωποποιός.

Να αναφέρω και κάτι άλλο. Η Βουλή των Ελλήνων στις 26 Απριλίου του 1996 καθιέρωσε την 24η Απριλίου ως ημέρα μνήμης της Γενοκτονίας των Αρμενίων. Βεβαίως, το τουρκικό κράτος, κατά το συνήθειό του, δεν έχει αναγνωρίσει μέχρι σήμερα την τρομακτική και φριχτή αυτή γενοκτονία, παράλληλη με τη γενοκτονία των Ελλήνων της Μικράς Ασίας και της Ανατολής γενικά.

Θα μιλήσω και για ένα άλλο γεγονός. Παρευρέθηκα, κυρίες και κύριοι συνάδελφοι, πριν από λίγες ημέρες σε μία εκδήλωση της Πανελλήνιας Ομοσπονδίας Αστυνομικών Υπαλλήλων. Ήταν εκδήλωση-αφιέρωμα στον ήρωα αρχιφύλακα Γεώργιο Λυγγερίδη, το παλικάρι από τη Μακεδονία που δολοφονήθηκε άνανδρα από χούλιγκαν. Το θυμάστε όλοι.

Πρότεινα σε έναν πολύ σύντομο χαιρετισμό -και το προτείνω στην Εθνική Αντιπροσωπεία- να διανεμηθεί και να αναρτηθεί σε όλα τα λύκεια της χώρας σε περίοπτη θέση η φωτογραφία του ήρωα αστυνομικού, προκειμένου να βλέπουν τα παιδιά, τα παιδιά μας, τα αληθινά και υγιή πρότυπα -και αυτό έχει συνάφεια με αυτό που ανέφερα πριν- τους πραγματικούς ήρωες της τσακισμένης, θα έλεγα, από την παρακμή και την κρίση αξιών σήμερα κοινωνίας μας. Είναι ένα ελάχιστο τιμητικό μνημόσυνο γι’ αυτόν τον ξεχωριστό και αλησμόνητο Μακεδόνα αστυνομικό.

Κυρίες και κύριοι συνάδελφοι, το Κοινοβούλιό μας συνεδριάζει σήμερα μέσα σε ένα ρευστό γεωπολιτικό περιβάλλον, το οποίο έχει άμεσες επιπτώσεις στα εθνικά μας θέματα, στο σκοπιανό, στα ελληνοτουρκικά, στο Κυπριακό, στη γεωπολιτική θέση της πατρίδας μας, η οποία μέσω της Αλεξανδρουπόλεως, της βάσης της Σούδας και της Κύπρου εμπλέκεται ευθέως σε μείζονες συρράξεις. Και αν κρίνουμε από όλα όσα κάνετε για την αναγνώριση του Κοσσυφοπεδίου, η οποία έχει ως στόχο την αναγνώρισή του ως κράτους και την επικύρωση νέων συνόρων, κινδυνεύουμε να εμπλακούμε και σε μια τρίτη πιθανή βαλκανική, βέβαια, σύρραξη. Ήδη, όλα όσα συμβαίνουν με το Κοσσυφοπέδιο έχουν ανοίξει την όρεξη της απόσχισης και στους Σέρβους της Βοσνίας.

Επιτρέψτε μου, λοιπόν, να αρχίσω την παρέμβασή μου με τις εξελίξεις στα εθνικά και έπειτα να επικεντρωθώ -σύντομα βέβαια- σε θέματα εσωτερικής ελληνικής επικαιρότητας, όπως είναι η επικείμενη απόφαση του εκλογοδικείου, ο γάμος των ομοφυλοφίλων και το θέμα που προέκυψε και να πω κι έναν λόγο για τον χωρισμό εκκλησίας-κράτους που τόσο απερίσκεπτα ακούγεται.

Η Νίκη, κυρίες και κύριοι συνάδελφοι, γεννήθηκε στο Πισοδέρι της Φλώρινας στις διαδηλώσεις κατά της Συμφωνίας των Πρεσπών. Φάγαμε δακρυγόνα για να σηκώσουμε εκεί την ελληνική σημαία. Μεταξύ αυτών και ένα ιδρυτικό μέλος μας που δεν είναι πια στη ζωή, ένας άνθρωπος της βιοπάλης, ένας αγωνιστής, ένας πολύτεκνος οικογενειάρχης, ο Ευγένιος Τζιμογιάννης, ένα ξεχωριστό κι αυτό παλικάρι από τη Μακεδονία. Χρωστάμε σε εκείνον και σε όλους όσοι ήρθαν δίπλα μας, όταν τα ΜΑΤ του ΣΥΡΙΖΑ μάς καταδίωκαν για να μας διασπάσουν. Να μην ξεχνάμε ποτέ, λοιπόν, τη Μακεδονία μας.

Εσχάτως, αγαπητοί μου, συμβαίνουν περίεργα πράγματα. Το ακραίο κόμμα VNR που διεκδικεί στα Σκόπια με βάση τις μετρήσεις τη νίκη στις εθνικές εκλογές του Μαΐου, διακηρύσσει ότι την επομένη της τυχόν επικράτησής του θα καταστήσει ανενεργή τη Συνθήκη των Πρεσπών και θα αποκαλεί εφεξής το γειτονικό κρατίδιο «Μακεδονία» σκέτο.

Όμως, μια στιγμή. Για τον λόγο αυτόν δεν μας έλεγαν ο ΣΥΡΙΖΑ και η Νέα Δημοκρατία ότι αποδέχθηκαν το σύνθετο όνομα «Βόρειος Μακεδονία», γιατί αλλιώς τα Σκόπια θα αναγνωρίζονταν ως «Μακεδονία» σκέτο; Σε τι, τελικά, μας ωφέλησε αυτό; Όπως δείχνουν οι διαγραφόμενες εξελίξεις, σε τίποτε! Και τα κόμματα αποδέχτηκαν την ονομασία «Βόρειος Μακεδονία» και αύριο οι ακραίοι θα ονομάσουν ατιμώρητα τη γειτονική χώρα «Μακεδονία». Μονά-ζυγά, δικά τους.

Ο ΣΥΡΙΖΑ πλήρωσε και πληρώνει πολιτικό κόστος για την επαίσχυντη συμφωνία που υπέγραψε. Τώρα έρχεται η ώρα του λογαριασμού και για τη Νέα Δημοκρατία, η οποία επί πέντε ολόκληρα χρόνια όχι μόνο δεν έκανε το παραμικρό για να αλλάξουν τα αλυτρωτικά που έχουν τα σχολικά βιβλία των Σκοπιανών, αλλά αποδέχθηκε σιωπηρά τριακόσιες εξήντα πέντε παραβιάσεις της συμφωνίας. Ντροπή, ντροπή, ντροπή! Αντί να ζητάτε τα ρέστα από εμάς, από τη Νίκη, κοιτάξτε να απολογηθείτε. Έρχεται μεγάλο για εσάς πολιτικό χαστούκι.

Εκτός, όμως, από το σκοπιανό, έχουμε και το Κοσσυφοπέδιο, την ένταξη του οποίου προωθεί η αδελφή του Πρωθυπουργού κ. Ντόρα Μπακογιάννη στο Συμβούλιο της Ευρώπης.

Μα, καλά, έχετε παρανοήσει; Καταψηφίζουν οι αδερφοί μας οι Κύπριοι για τυχόν αναγνώριση του ψευδοκράτους αυτού, γιατί τυχόν -με συγχωρείτε- αναγνώριση του ψευδοκράτους αυτού θα έχει συνέπειες για τη μαρτυρική μεγαλόνησό μας και το ψηφίζετε εσείς, επειδή σας το ζητούν -και μην κρύβεστε γι’ αυτό- οι Γερμανοί; Ποιας χώρας τα συμφέροντα εξυπηρετείτε κύριοι της Κυβέρνησης; Γιατί της δικής μας, απ’ ό,τι φαίνεται, όχι.

Πέραν αυτού, όμως, η κίνησή σας αυτή μαζί με τους Γερμανούς και άλλους μπορεί να ανοίξει τον ασκό του Αιόλου στην πάλαι ποτέ -σήμερα ξανάρχεται στην επιφάνεια- μπαρουταποθήκη των Βαλκανίων. Αν αναγνωρίζεται εμμέσως την απόσχιση του Κοσσυφοπεδίου από τη Σερβία και την αναγνώρισή του ως κρατική οντότητα, είστε έτοιμοι να διαχειριστείτε αύριο το ξήλωμα του πουλόβερ των συνόρων στη Βοσνία, κάτι που θα ανοίξει την όρεξη της Τουρκίας με τη Λωζάνη και τη Θράκη. Είστε για τα καλά σας; Όσο για τη μάνα Βόρειο Ήπειρο, τι να πούμε; Εσείς, -η Ντόρα Μπακογιάννη- που λέγατε ότι θα διεκδικήσετε για τους εκεί ομογενείς μας τα ίδια δικαιώματα με των Αλβανών του Κοσσυφοπεδίου, τώρα έρχεστε και κάνετε σέρβις στον Ράμα.

Αποσύρεστε από τη διεκδίκηση του Δήμου Χειμάρρας και κατά συνέπεια, της προστασίας των περιουσιών των ομογενών μας. Βάζετε τον Μπελέρη στο ψηφοδέλτιό σας και όπως ομολογούν δικοί σας Ευρωβουλευτές, το κάνετε για να αυξήσετε τη δύναμή σας κατά μία μονάδα. Τόσο τον εκτιμάτε, για τα ψηφαλάκια μόνο; Και έχουμε αναφέρει ότι φιλοξενούμε στο ευρωψηφοδέλτιο της Νίκης μια εμβληματική προσωπικότητα της Βορείου Ηπείρου τον Κώστα Κυριακού, ο οποίος το 1974, σε ηλικία μόλις δεκαοκτώ ετών, φυλακίστηκε από το στυγνό καθεστώς του Χότζα για εννιά χρόνια σε μια φριχτή φυλακή, στη φυλακή του Σπας, όπως λεγόταν. Επαναλαμβάνω: Ήταν μόλις δεκαοκτώ χρονών και φυλακίστηκε για εννιά χρόνια!

Μια κουβέντα για τα ελληνοτουρκικά και τους εξοπλισμούς. Μη διανοηθείτε να αποδυναμώσετε και άλλο τα νησιά του αιγαίου από οπλισμό, εμείς έχουμε καταψηφίσει στη Βουλή όλες τις αποφάσεις. Η Ελλάδα δεν είναι υπάλληλος του Ζελένσκι. Εδώ σε αυτόν τον ιερό ναό δίνετε λογαριασμό. Μη διανοηθείτε, επίσης, να πάτε -έτσι διαβάσαμε- σε οριοθέτηση υφαλοκρηπίδας με χωρικά ύδατα έξι μιλίων που ζητούν οι Τούρκοι και δέχεται ο κ. Ροζάκης. Διότι τότε, όπως είπε και ο κ. Γεραπετρίτης, δεν θα είναι αρνητικές συνέπειες μόνο για το πρόσωπο του ιδίου, αλλά και για άλλους, τάχα, πατριώτες. Μειοδοσία του ελληνικού Κοινοβουλίου. Το ελληνικό Κοινοβούλιο δεν πρόκειται να υπογράψει. Θα σας ξεσκεπάσουμε.

Έρχομαι τώρα σε θέματα εσωτερικής επικαιρότητας για το εκλογοδικείο και το θέμα των Σπαρτιατών. Δύο θέσεις: Πρώτον, θεωρούμε ανωμαλία την αλλοίωση της λαϊκής ετυμηγορίας. Έχουμε αβυσσαλέες διαφορές με το κόμμα αυτό, αλλά αυτό δεν σημαίνει πως συμφωνούμε ότι μπορεί μια δικαστική απόφαση να καταργήσει, να ακυρώσει τη λαϊκή ετυμηγορία. Δεν μπορεί. Και αν τυχόν το κάνει, εμείς δηλώνουμε προκαταβολικώς από τώρα ότι δεν θα δεχθούμε Έδρα των Σπαρτιατών, που τυχόν θα θελήσουν να μας δώσουν προς διανομή. Διακόσιες σαράντα τέσσερις χιλιάδες Έλληνες ψήφισαν το κόμμα αυτό. Δεν ψήφισαν ούτε εμάς, τη Νίκη ούτε τη Νέα Δημοκρατία ούτε το ΚΚΕ ούτε το ΠΑΣΟΚ ούτε τον ΣΥΡΙΖΑ. Αν μοιράσετε τις Έδρες τους ή τις ψήφους τους, θα εισαγάγετε ένα πολύ επικίνδυνο προηγούμενο για τις εκλογές και για το πολίτευμα. Οι εκλογές για την αναπλήρωση Βουλευτών, που τυχόν θα εκπέσουν από το αξίωμά τους, είναι η μόνη δημοκρατική λύση. Όλα τα υπόλοιπα είναι απλώς εκτροπή. Ψήφους και έδρες άλλων, δεν θα κλέψουμε εμείς στη Νίκη. Αν θέλετε, κλέψτε τες εσείς, για να δείξετε πόσο αγαπάτε την κλοπή, αλλά την πολιτική κλοπή, βέβαια.

Πάμε τώρα στο επίμαχο: Στον γάμο των ομοφυλοφίλων ζευγαριών και στα περιστατικά βίας εντός ιερών ναών κατά Βουλευτών που εμείς απερίφραστα αποδοκιμάζουμε και εκφράζουμε τη λύπη μας προς τη συνάδελφο Βουλευτή κ. Αγγελική Δεληκάρη. Δεν είναι αυτό το ήθος της Νίκης. Το στέλεχος, αυτή η γυναίκα, είχε ήδη αποστασιοποιηθεί εδώ και έξι μήνες, δεν ήταν ενεργό μέλος της Νίκης και ήδη, βέβαια, διεγράφη.

Τα αποδοκιμάζουμε αυτά τα γεγονότα και εντός και εκτός ναών με όλη τη δύναμη της ψυχής μας, αλλά -για να έχουμε καλό λογαριασμό- η Κυβέρνηση που διαλαλεί καιρό τώρα ότι το θέμα θα ξεχαστεί -και δεν ξεχνιέται- αξίζει να εισπράξει ένα γερό μάθημα στην κάλπη. Το 70% σχεδόν του ελληνικού λαού αποδοκιμάζει σύμφωνα με την τελευταία έρευνα της «διαΝΕΟσις» τον γάμο μετά τεκνοθεσίας. Αποδοκιμάζει, παρακαλώ. Όσο και να θέλετε να το ξεχάσετε εσείς, ο λαός -δυστυχώς, για εσάς!- δεν το ξεχνά. Και πάψτε να μας κάνετε μαθήματα για τις σχέσεις μας με την Εκκλησία.

Πρώτον, γιατί οι σχέσεις μας με την Εκκλησία και την ηγεσία της είναι, σε πείσμα πολλών, άριστες! Συναντήθηκα και με τον Μακαριότατο Αρχιεπίσκοπο Ιερώνυμο -μία σχέση, θα έλεγα, υιού και πατρός- στο γραφείο του, κατόπιν προσκλήσεώς του και η συνάντησή μας ήταν αποδοτική υπέρ της αγάπης, της ευγένειας και του σεβασμού. Είμαστε χριστιανοί ορθόδοξοι, δεν λέμε κάτι διαφορετικό από τη μητέρα Εκκλησία. Και, ίσως, πολλοί που μιλάνε για εργαλειοποίηση της πίστεως -που το ακούγαμε στις προηγούμενες βουλευτικές εκλογές- ας σκεφτούν ότι για εμάς η πίστη είναι βιωματική εκ κοιλίας μητρός, εξ απαλών ονύχων, δηλαδή, από μικρά παιδιά τη γνωρίσαμε.

Και, δεύτερον, γιατί ο κύριος Πρωθυπουργός -που θέλει τώρα να συναντηθεί με τον Μακαριότατο και καλώς, αν είναι να ζητήσει συγγνώμη- ήταν αυτός που έπαιρνε στο τηλέφωνο μητροπολίτες, πριν ψηφιστεί ο λεγόμενος γάμος, και τους απειλούσε; Μητροπολίτες από το Λεκανοπέδιο. Έχουν γραφεί αυτά στον ημερήσιο Τύπο και, μάλιστα, στον φιλικό προς την Κυβέρνηση Τύπο. Μην κάνετε πως δεν το θυμάστε, γιατί από τις συγκινήσεις που προκαλούν οι αποκαλύψεις αυτές στο τέλος θα βάλετε και βηματοδότη.

Μαθήματα, λοιπόν, σε εμάς εσείς, που παρεμβαίνετε ωμά στο αυτοδιοίκητο της Εκκλησίας, δεν θα μας κάνετε άλλη φορά. Να είστε σεμνοί, έχει και η υπομονή τα όριά της και η δική μας υπομονή τελειώνει. Δεν είστε κατήγοροι, κατηγορούμενοι είστε.

Κλείνω με μια αναφορά για το θέμα αυτό που ακούμε συχνά, περί χωρισμού Εκκλησίας και Κράτους, όπως απερίσκεπτα -χωρίς να γνωρίζουν τι λένε- λένε μερικοί λόγω ανιάτου εκκλησιομαχίας ή λόγω, προφανώς, ιστορικής άγνοιας. Παραπέμπω σε ένα θαυμάσιο κείμενο του λογοτέχνη Γιώργου Θεοτοκά, πριν από εβδομήντα με ογδόντα χρόνια, από το βιβλίο του «Πνευματική Πορεία», για το θέμα χωρισμού Εκκλησίας - Κράτους.

Διαβάζω τον Γιώργο Θεοτοκά: «…Η Ορθοδοξία,…» γενιά του 1930 «…όπως παρουσιάζεται στα μάτια του ελληνικού λαού, είναι θρησκεία εθνική, συνυφασμένη αξεδιάλυτα με τα ήθη του και τον ομαδικό του χαρακτήρα, με το κλίμα και με το άρωμα του τόπου, με τα τοπία του, με την οικογενειακή τους ζωή και με τα γυρίσματα των εποχών της χρονιάς. Η οργάνωσή της…» για την Ορθοδοξία μιλάει «…είναι δημοκρατική, η γλώσσα της θερμή, η ηθική της ανθρώπινη, ταιριασμένη με την ελληνική νοοτροπία, τα σύμβολά της οικεία και αναντικατάστατα στη λαϊκή συνείδηση. Οι μεγάλες εορτές της, ο Ευαγγελισμός, το Πάσχα, ο Δεκαπενταύγουστος, τα Χριστούγεννα και τα δωδεκαήμερα και άλλες, είναι κάθε χρόνο οι μεγάλες μέρες της Ελλάδας, οι μέρες όπου το εθνικό σύνολο αισθάνεται περισσότερο από κάθε άλλη ώρα την ενότητά του, την αλληλεγγύη του, την αμοιβαία αγάπη των μελών του».

Αυτή τη θαλπωρή, αυτά τα ζεστά πνευματικά κύματα που μεταδίδονται ακατάπαυστα σε όλη την Ελλάδα από τους ορθόδοξους ναούς και από τις βυζαντινές τους ακολουθίες αποτελούν στοιχείο συστατικό, εκ των ων ουκ άνευ, της ελληνικής ζωής. Για τούτο, δεν μπορεί να νοηθεί -το υπογραμμίζω αυτό- στην Ελλάδα χωρισμός Εκκλησίας και Κράτους ούτε και υπήρξε εδώ ποτέ αντικληρικό πολιτικό κίνημα, όπως συνέβη αλλού, εννοώντας προφανώς την Ευρώπη και τη Γαλλική Επανάσταση.

Επικρίνουμε συχνά την Εκκλησία, κάποτε μάλιστα με μεγάλη δριμύτητα. Όμως, την επικρίνουμε από μέσα, σαν μέλη της, που απαιτούμε από αυτή να γίνει καλύτερη. Δεν την πολεμούμε σαν να είναι ξένο σώμα, από το οποίο ζητούμε να χωριστούμε. Η Εκκλησία είναι η μάνα μας και τη μάνα μας δεν τη χλευάζουμε ούτε την πολεμούμε. Μας νικάει πάντοτε με την αγάπη της.

Ευχαριστώ πολύ. Καλή Ανάσταση!

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι φοιτήτριες και φοιτητές και τέσσερις συνοδοί από πρόγραμμα του ΚΕΔΙΒΙΜ του Εθνικού Καποδιστριακού Πανεπιστημίου Αθηνών, στο πλαίσιο του προγράμματος «ERASMUS».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ξεκινούμε, επιτέλους, με τον πρώτο ομιλητή της λίστας, που είναι ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κυρία Πρόεδρε, κύριε Υφυπουργέ, κυρίες και κύριοι συνάδελφοι, σίγουρα είναι μία δύσκολη ημέρα σήμερα για εμάς στο Κοινοβούλιο, πολύ περισσότερο όταν είσαι νέος Βουλευτής. Όταν μπαίνεις μέσα σε αυτό το Κοινοβούλιο, αισθάνεσαι κάτι διαφορετικό, κάτι ιερό, εάν αναλογιστείς μάλιστα ότι από αυτά τα έδρανα που μιλούμε εμείς σήμερα εδώ πέρασαν ιερά τέρατα της πολιτικής και έφεραν τον τόπο σε αυτό το σημείο που είμαστε τώρα και εάν αναλογιστείς ότι διδάξαμε τη δημοκρατία παντού. Αυτό, όμως, που ενοχλεί και ενοχλεί πάρα πολύ, πιστεύω, και ολόκληρο τον ελληνικό λαό είναι ότι πλέον τερματίσαμε τον λαϊκισμό. Είναι ορισμένα άτομα τα οποία στο όνομα της πολιτικής τους καριέρας ή επιβίωσης εκμεταλλεύονται τα πάντα.

Θα μου επιτρέψετε να μην ανεχτώ καμμία προτροπή από κανέναν και κανένα μάθημα πάνω στη θρησκεία και σε αυτό που ασπάζομαι. Η Εκκλησία δεν είναι ιδιωτική. Δεν είναι ούτε της Ελληνικής Λύσης ούτε της Νίκης ούτε κανενός. Είναι η Εκκλησία, η οποία είμαστε όλοι εμείς που την πιστεύουμε και θα συνεχίσουμε να την πιστεύουμε και να πηγαίνουμε εκεί που θέλουμε να πηγαίνουμε, χωρίς υποδείξεις κανενός, πολύ περισσότερο όταν αυτές οι υποδείξεις γίνονται επίτηδες, λόγω του Πάσχα, για να μαζέψουμε ψήφους.

Κυρίες και κύριοι συνάδελφοι, δεν θα συνεχίσω, γιατί δίνουμε αξία σε αυτόν που τα προκάλεσε σήμερα αυτά και εγώ δεν θέλω να του δώσω καμμία αξία.

Ας πάμε, λοιπόν, στο σημερινό νομοσχέδιο του Υπουργείου Πολιτισμού, με τίτλο: «Δημιουργική Ελλάδα: ενίσχυση του κινηματογράφου, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Στο σχέδιο νόμου γίνονται σημαντικές τομές, με σκοπό τη διευκόλυνση της εφαρμογής μιας εθνικής πολιτικής, με σκοπό την ανάπτυξη, ενίσχυση και προώθηση του ελληνικού κινηματογράφου. Έτσι, δημιουργούνται οι συνθήκες για τη σύσταση νέων δομών, για τη στήριξη του δημιουργικού τομέα σε εθνικό και περιφερειακό επίπεδο, όπως και για την ενίσχυση και προώθηση του οπτικοακουστικού τομέα στην Ελλάδα και το εξωτερικό.

Προβλέπονται ρυθμίσεις για τη συγχώνευση δύο νομικών προσώπων, του «Εθνικού Κέντρου Οπτικοακουστικών Μέσων και Επικοινωνίας Α.Ε.» και του νομικού προσώπου ιδιωτικού δικαίου «Ελληνικό Κέντρο Κινηματογράφου», καθώς επίσης περιγράφονται οι κανόνες για την ολοκλήρωση και λειτουργία του νέου ενιαίου φορέα με την επωνυμία «Ελληνικό Κέντρο Κινηματογράφου, Οπτικοακουστικών Μέσων και Δημιουργίας».

Λειτουργεί Δημιουργικός Κόμβος Καινοτομίας και Τεχνολογίας για τον Δημιουργικό και Οπτικοακουστικό Τομέα. Ο κόμβος, όπως θα λέγεται από εδώ και πέρα, λειτουργεί σε επίπεδο διεύθυνσης εντός της οργανωτικής δομής της εταιρείας, με σκοπό την ανάπτυξη και υποστήριξη του προαναφερόμενου τομέα.

Στις περιφέρειες της χώρας, όπως και στον Δήμο Αθηναίων, δύναται να συσταθούν γραφεία διευκόλυνσης οπτικοακουστικών παραγωγών για την υλοποίηση επενδύσεων του οπτικοακουστικού τομέα.

Η ανάπτυξη του δημιουργικού κόμβου αποτελεί μια δομή δικτύωσης των νέων δημιουργών και των νεοφυών επιχειρήσεων στον πολιτιστικό τομέα. Δημιουργεί προοπτικές προσέλκυσης ευρωπαϊκών προγραμμάτων, οπτικοακουστικής εκπαίδευσης και κατάρτισης, με σκοπό να δημιουργήσει το Παρατηρητήριο για τον Πολιτιστικό και Δημιουργικό Τομέα, ώστε να υπάρχουν στατιστικά δεδομένα για τον σχεδιασμό κατάλληλων πολιτικών.

Η συνεχής κρίση και η δημοσιονομική αστάθεια δημιούργησαν πρόβλημα στο χρηματοδοτικό πλαίσιο, έτσι ώστε να μην μπορεί να εξυπηρετήσει τις σύγχρονες τεχνολογικές απαιτήσεις. Δημιουργείται, λοιπόν, πρόγραμμα στήριξης οπτικοακουστικών έργων με την ονομασία «Cash Rebate Greece» (CRGR), που ενισχύει τον τομέα των οπτικοακουστικών έργων και στοχεύει στην τόνωση της εγχώριας αγοράς. Στην Ελλάδα συμπεριλαμβάνει τρία διακριτά καθεστώτα ενίσχυσης, που περιγράφονται αναλυτικά, με στόχο την ενίσχυση της οικονομικής ανάπτυξης μέσα από την προσέλκυση διεθνών και εγχώριων επενδύσεων.

Θεσμοθετείται η υλοποίηση Εθνικού Ψηφιακού Αποθετηρίου Οπτικοακουστικών Έργων. Καταρτίζονται οι συμβάσεις με το ίδρυμα «Αρχεία Ταινιών Ελλάδος - Ταινιοθήκη της Ελλάδος» και με το «Φεστιβάλ Κινηματογράφου Θεσσαλονίκης - Μουσείο Κινηματογράφου Θεσσαλονίκης» για τη δημιουργία αρχείου κινηματογραφικών και οπτικοακουστικών έργων, το οποίο διαχειρίζεται η εταιρεία με την υποχρεωτική συνδρομή της «ΕΡΤ Α.Ε.». Σκοπός του η συγκέντρωση, διαφύλαξη, ψηφιοποίηση, ανάδειξη αρχείων και έργων μουσικής, φωτογραφιών, ψηφιακών δημιουργιών, όπως επίσης και ο συντονισμός και η δημιουργία ενιαίου καταλόγου όλου του εγχώριου οπτικοακουστικού υλικού, εκτός βέβαια του αρχείου της «ΕΡΤ Α.Ε.».

Συστήνεται το νομικό πρόσωπο ιδιωτικού δικαίου «Φεστιβάλ Αθηνών - Επιδαύρου», αντί «Ελληνικό Φεστιβάλ Α.Ε.». Ρυθμίζονται όλα τα ζητήματα που αφορούν στη διοίκηση, στην οργάνωση του νεοσύστατου νομικού προσώπου, υπό την εποπτεία του Υπουργείου Πολιτισμού. Σκοπός του η παραγωγή, διοργάνωση, προαγωγή και εκμετάλλευση μουσικών καλλιτεχνικών εκδηλώσεων, έκδοση και διάθεση εντύπων, βιβλίων που συμβάλλουν στην πολιτιστική και τουριστική ανάπτυξη.

Επίσης, δημιουργείται νομικό πρόσωπο ιδιωτικού δικαίου με την επωνυμία «Οργανισμός Μεγάρου Μουσικής Θεσσαλονίκης», με τη δυνατότητα να παραχωρεί χώρους του Μεγάρου σε μουσικούς φορείς που εποπτεύονται από το Υπουργείο Πολιτισμού ή σε αντίστοιχες υπηρεσίες.

Καταργείται το νομικό πρόσωπο ιδιωτικού δικαίου «Ελληνικό Ίδρυμα Πολιτισμού» και ιδρύεται το νομικό πρόσωπο ιδιωτικού δικαίου «Ελληνικό Ίδρυμα Βιβλίου και Πολιτισμού». Ορίζονται το διοικητικό συμβούλιο, ο πρόεδρος, η συγκρότηση και οι ρυθμίσεις που αφορούν στις αρμοδιότητες του φορέα.

Το βιβλίο τοποθετείται πλέον στο κέντρο της εθνικής μας πολιτικής, στοχεύοντας στην ανάπτυξη και στην ενίσχυση του κλάδου στην Ελλάδα, προχωρώντας σε συμπράξεις με φορείς της ημεδαπής και της αλλοδαπής, ανάληψη δράσεων σχετικών με αυτό, αλλά και τους εκδοτικούς κλάδους και βιβλιοθήκες.

Προβλέπονται οι κανόνες λειτουργίας του προγράμματος επιχορήγησης μεταφράσεων, το οποίο επιχορηγεί μεταφράσεις των ήδη εκδοθέντων έργων ελληνικού ενδιαφέροντος.

Αυξάνεται κατά δύο έτη το όριο ηλικίας για την εισαγωγή στη Σχολή Δραματικής Τέχνης του Εθνικού Θεάτρου και του Κρατικού Θεάτρου Βορείου Ελλάδος, αίροντας με τον τρόπο αυτόν την αδικία για το ανώτατο όριο.

Ρυθμίζεται το ζήτημα της επανάληψης ενός έργου από άλλον ραδιοτηλεοπτικό σταθμό από εκείνον που έγινε η πρώτη μετάδοση. Προβλέπεται η αμοιβή των καλλιτεχνών ερμηνευτών και καθιερώνεται στις οικονομικές καταστάσεις των οργανισμών συλλογικής διαχείρισης. Διακρίνεται το δικαίωμα της αμοιβής ερμηνευτών, εκτελεστών, καλλιτεχνών και παραγωγών υλικών φορέων ήχου, ακόμα και όταν ο φορέας ήχου είναι ενσωματωμένος σε οπτικοακουστικό έργο.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει το μεταρρυθμιστικό της έργο, παρεμβαίνοντας σε όλα τα ζητήματα που αφορούν στον χώρο και στον κόσμο της οπτικοακουστικής, κινηματογραφικής πολιτικής, του δημιουργικού και πολιτιστικού τομέα ευρύτερα, ακολουθώντας μια νέα προσέγγιση, με την ενσωμάτωση νέων ψηφιακών τεχνολογιών και καινοτομιών, σχεδιάζοντας και υλοποιώντας προγράμματα προώθησης της οπτικοακουστικής παιδείας, δημιουργώντας νέες προοπτικές για την ανάπτυξη του πολιτιστικού μας πλούτου, που συνδέεται άμεσα με την ανάπτυξη της χώρας μας. Η προστασία, ο εκσυγχρονισμός, η χρήση καινοτόμων μέσων, η στήριξη και η ανάδειξη της πολιτικής ταυτότητας της χώρας μας αποτελούν τον βασικό κορμό αυτού του νομοσχεδίου και μια βαθιά τομή στον ευρύτερο πολιτιστικό μας χώρο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του ΣΥΡΙΖΑ - Προοδευτική Συμμαχία κ. Έλενα Ακρίτα.

**ΕΛΕΝΑ ΑΚΡΙΤΑ:** Ευχαριστώ, για το νερό.

Καλησπέρα, κυρία Πρόεδρε, κυρίες και κύριοι συνάδελφοι.

Κατ’ αρχάς εκ μέρους του Τομέα Ανθρωπίνων Δικαιωμάτων του ΣΥΡΙΖΑ - Προοδευτική Συμμαχία επιτρέψτε μου να καταγγείλουμε και εμείς απερίφραστα την αήθη, απρόκλητη, άθλια, σκοταδιστική επίθεση που έγινε με τη χειροδικία στελέχους -πρώην ή νυν δεν μας αφορά- γυναίκας του κόμματος της Νίκης προς τη συνάδελφό μας Βουλευτή της Νέας Δημοκρατίας κ. Αγγελική Δεληκάρη.

Την πράξη αυτή αργότερα ξέπλυνε ο Βουλευτής της Νίκης, ο κ. Παπαδόπουλος, και με τη σειρά του ο Αρχηγός του κόμματος ξέπλυνε και τον κ. Παπαδόπουλο, λέγοντάς μας ότι είναι αυθόρμητος τύπος και έχει έξι παιδιά. Όπως όλοι γνωρίζουμε, όποιος είναι αυθόρμητος τύπος και έχει έξι παιδιά μπορεί να χειροδικεί, να ξυλοκοπά και να κάνει ό,τι θέλει. Άλλωστε τώρα ακριβώς, δύο λεπτά πριν, ο κ. Νατσιός μάς είπε ότι «η υπομονή έχει και τα όριά της». Μας απείλησε, δηλαδή. Θα ήθελα να τον ρωτήσω το εξής: Όταν η υπομονή τους υπερβεί τα όρια, τι θα μας κάνουν; Θα μας ξυλοκοπήσουν, όπως την κ. Δεληκάρη;

Κλείνοντας αυτό το θέμα, θέλω να σας πω και κάτι ακόμα που ακούστηκε για τις εκκλησίες. Επί προσωπικού να πω ότι ορκίστηκα με θρησκευτικό όρκο και παράλληλα υπήρξα εισηγήτρια του νομοσχεδίου για την ισότητα στον γάμο. Εγώ θα πάω στην εκκλησία τη Μεγάλη Εβδομάδα και κανένας πωλητής επιστολών του Ιησού δεν πρόκειται ούτε να μου υποδείξει τι θα κάνω ούτε να εμποδίσει. Θα πάω εγώ, που πιστεύω στην αγάπη και στην ισότητα στον γάμο.

Έρχομαι στο νομοσχέδιο. Θα ήθελα να εστιάσω στο κινηματογραφικό σκέλος. Δεν μπορώ να πω ότι είχαμε πολύ υψηλές προσδοκίες. Ο λόγος που δεν τις είχαμε αυτές τις προσδοκίες είναι ότι σε παλαιότερη συνέντευξή της η Υπουργός Πολιτισμού, η κ. Λίνα Μενδώνη, ανέφερε ότι οι αγαπημένες της είναι οι ελληνικές ταινίες και έδωσε έμφαση στην ταινία με την αξέχαστη, τη σπουδαία Ρένα Βλαχοπούλου «Μια τρελή, τρελή σαραντάρα».

Αν, λοιπόν, σκεφτούμε ότι η Υπουργός, που αυτή τη στιγμή κάθεται στην καρέκλα μιας Μυρσίνης Ζορμπά, θεωρεί ότι το «Μια τρελή, τρελή σαραντάρα» είναι η επιτομή της τέχνης, τότε έχουμε πρόβλημα. Και έχουμε και ένα επιπλέον πρόβλημα, διότι ο εισηγητής της Πλειοψηφίας αναφέρθηκε στις ταινίες αμφιβόλου ποιότητας. Ποιος θα το κρίνει αυτό και με ποιον γνώμονα; Ένα Υπουργείο και μια Υπουργός που η αγαπημένη της ταινία είναι το «Μια τρελή, τρελή σαραντάρα»;

Το νομοσχέδιο αυτό στην ουσία έχει έναν στόχο: το ταμείο, εισιτήρια, κόκα-κόλα και ποπ κορν, τίποτα περισσότερο. Ακόμα πρόσεξα ότι και την αναφορά στην τέχνη την αποφεύγετε σε αυτό το νομοσχέδιο, γιατί προφανώς η τέχνη κάνει κακό στις μπίζνες.

Η Ελλάδα είναι μία από τις τελευταίες χώρες στην Ευρώπη σε χρηματοδότηση ταινιών, παρά το ταλέντο και τις επιτυχίες που κάθε φορά όλοι μαζί χειροκροτούμε στα διεθνή φεστιβάλ. Να θυμίσουμε εδώ ότι η Κυβέρνηση ΣΥΡΙΖΑ ίδρυσε το ΕΚΟΜΕ, θεσμοθέτησε την επιστροφή φόρου και παρέδωσε στην Κυβέρνηση Μητσοτάκη μiα προίκα 75 εκατομμυρίων και εγγυημένη χρηματοδότηση. Η Νέα Δημοκρατία το έχει αφήσει τώρα με άδεια ταμεία και με μεγάλο οικονομικό άνοιγμα.

Με τα κίνητρα που είχε θεσπίσει ο νόμος του Κρέτσου από το 2017 και μετά η Ελλάδα μέσα σε λίγα χρόνια ξεπέρασε κάθε προσδοκία και ήταν πρώτη στην Ευρώπη σε επενδύσεις στον οπτικοακουστικό τομέα. Νομίζω ότι είναι κατανοητό ότι μια τέτοια επένδυση δεν έχει μόνο οικονομικό χαρακτήρα, αλλά συμβάλλει και στο διεθνές πολιτιστικό, καλλιτεχνικό, κινηματογραφικό κύρος της χώρας. Τώρα, με το κλείσιμο του ΕΚΟΜΕ, είναι όλα στον αέρα, βέβαια, και με τις ρυθμίσεις του σχεδίου νόμου, το cash rebate, θα είναι πια απολύτως τρωτό σε πελατειακές σχέσεις και συναλλαγές.

Σε αυτό το σημείο επιτρέψτε μου να πω και κάτι ακόμα. Δεν είναι εδώ η κ. Μενδώνη. Ευελπιστώ ότι ίσως μας παρακολουθεί από το κανάλι της Βουλής.

Κυρία Υπουργέ, εδώ είναι Βουλή και δεν θα σας χαριζόμαστε. Όσο και αν φωνάζετε την ώρα που μιλάνε οι συνάδελφοι ομιλητές, όσο και αν τους διακόπτετε, όσο και αν συμπεριφέρεστε αγενώς, αγενέστατα πραγματικά προς όλους και απειλείτε με ένδικα μέσα -και καλά κάνετε-, εμείς δεν θα σας χαριστούμε. Ξέρετε γιατί; Διότι είναι χρέος μας να σας ελέγξουμε, είναι χρέος μας να κρίνουμε το κυβερνητικό έργο και εσάς.

Επίσης, θα ήθελα να αναφερθώ και σε κάτι άλλο. Πριν λίγες μέρες η συνάδελφος Καλλιόπη Βέττα και εγώ καταθέσαμε μία ερώτηση σχετικά με την υπόθεση του φερόμενου ως παιδεραστή στη Νίσυρο, του πενηντάχρονου αρχαιοφύλακα. Ο συνάδελφός μας, ο Κοινοβουλευτικός Εκπρόσωπος, ο Διονύσης ο Καλαματιανός, το ανέφερε αυτό στην κ. Μενδώνη όταν η ίδια ήταν εδώ, στην Αίθουσα, και τη ρώτησε: Τι θα κάνετε; Τι προτίθεστε να πράξετε; Εκείνη δεν απάντησε, δεν είπε τίποτα, περίμενε τρεις ολόκληρες μέρες, ενώ υπάρχει καταγγελία από το 2021, αφού ο υπάλληλος έφυγε από το νησί, αφού ο υπάλληλος πήρε άδεια και αφού ο υπάλληλος κατέθεσε αίτηση συνταξιοδότησης.

Ξέρετε κάτι; Θα μπορούσαμε να πούμε ότι δεν έχει νόημα να λέμε ότι σε μια άλλη, κανονική, χώρα θα είχε παραιτηθεί η Υπουργός. Προφανώς και θα είχε παραιτηθεί με την υπόθεση Λιγνάδη. Προφανώς και θα είχε παραιτηθεί με το τσιμέντωμα της Ακρόπολης. Προφανώς και θα έπρεπε να έχει παραιτηθεί με το σκάνδαλο του Ταμείου Αλληλοβοήθειας και πολλών άλλων. Θα είχε παραιτηθεί, αν ήμασταν μια κανονική χώρα. Εδώ, όμως, δεν είμαστε μια κανονική χώρα. Εδώ οι Υπουργοί και οι Βουλευτές δεν παραιτούνται ποτέ και με τίποτα. Δεν παραιτούνται ούτε για τα Τέμπη ούτε για τους παράνομους διορισμούς ούτε για τις μίζες ούτε για τις συναλλαγές ούτε για τίποτα. Ακόμη και ο κ. Βορίδης δεν ψήφισε την ισότητα στον γάμο και είναι ακόμα στη θέση του.

Κλείνοντας, λοιπόν, θα ήθελα να πω το εξής: Αυτή η Κυβέρνηση ό,τι δεν μπορεί να αντιμετωπίσει είτε το μπαζώνει είτε το τσιμεντώνει. Αυτή είναι η πολιτική σας και αυτή θα είναι η παρακαταθήκη σας για τις μελλοντικές γενιές. Πάτε να κατεδαφίσετε και το ελληνικό σινεμά, όπως κατεδαφίσατε και το «ΙΝΤΕΑΛ».

Θα κάνουμε ό,τι μπορούμε, θα κάνουμε ό,τι περνάει από το χέρι μας για να σας εμποδίσουμε να τσιμεντώσετε τον ελληνικό κινηματογράφο, το βιβλίο, το θέατρο, την τέχνη και τον σπουδαίο πολιτισμό αυτής της χώρας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι ένας μαθητές και μαθήτριες και τρεις συνοδοί εκπαιδευτικοί από το 2ο Δημοτικό Σχολείο Παραδεισίου Ρόδου, καθώς και δεκαπέντε μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Ληξουρίου Κεφαλονιάς.

Σας καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

Τον λόγο έχει η Βουλευτής του Κομμουνιστικού Κόμματος Ελλάδας κ. Αφροδίτη Κτενά.

**ΑΦΡΟΔΙΤΗ ΚΤΕΝΑ:** Ευχαριστώ, κυρία Πρόεδρε.

Πριν μπω στο θέμα που αφορά στο σημερινό νομοσχέδιο, θα ήθελα και από αυτό το Βήμα να εκφράσουμε την αλληλεγγύη μας στους φοιτητές κορυφαίων πανεπιστημίων της Αμερικής, των ΗΠΑ, όπως το Κολούμπια, το Γέιλ, το Μπέρκλεϊ, φοιτητές που διαδηλώνουν ενάντια στη συνεχιζόμενη σφαγή των Παλαιστινίων από το κράτος του Ισραήλ και εισπράττουν καταστολή και συλλήψεις. Ζητάμε άλλη μια φορά απεμπλοκή της χώρας μας από τα σφαγεία του ΝΑΤΟ και καλούμε στη μεγάλη συγκέντρωση μεθαύριο Παρασκευή 26 Απρίλη στις έξι το απόγευμα στο Πάρκο Ελευθερίας στο Μέγαρο Μουσικής και μετά πορεία στην Πρεσβεία των ΗΠΑ.

Τώρα, σχετικά με το νομοσχέδιο. Το νομοσχέδιο αυτό καταπιάνεται και με το βιβλίο. Όπως το 80% των νομοσχεδίων που έρχονται για ψήφιση στην ελληνική Βουλή, προωθεί τους στόχους της Ευρωπαϊκής Ένωσης και συγκεκριμένα του προγράμματος «Δημιουργική Ευρώπη 2021 – 2027» και εξειδικεύει τις κατευθύνσεις της έκθεσης του Ευρωπαϊκού Κοινοβουλίου για το μέλλον του βιβλίου. Προς τούτο ιδρύεται Ελληνικό Ίδρυμα Βιβλίου και Πολιτισμού, ένα καινούργιο ίδρυμα δηλαδή, που μάλιστα θα λειτουργεί σαν νομικό πρόσωπο ιδιωτικού δικαίου, χωρίς καν να φέρει τον προσδιορισμό του μη κερδοσκοπικού που είχε ο προκάτοχός του, το Ελληνικό Ίδρυμα Πολιτισμού.

Από μόνο του το γεγονός ότι θα λειτουργεί με καθαρά ιδιωτικοοικονομικά κριτήρια ακυρώνει τους υποτιθέμενους στόχους του νομοσχεδίου και της ίδρυσης του νέου οργανισμού, που ένας από αυτούς είναι η πλατιά διάδοση του βιβλίου στον λαό και ειδικά στη νεολαία. Η όποια στήριξη του βιβλίου επικεντρώνεται στην εμπορική προώθησή του, με ό,τι συνέπειες έχει αυτό στο περιεχόμενο των βιβλίων που προωθούνται και τα οποία θα πρέπει να είναι ευπώλητα, ώστε να εξασφαλίζουν την κερδοφορία.

Όλο το νομοσχέδιο βέβαια διέπεται από τη λογική της επιχειρηματικής λειτουργίας του χώρου του βιβλίου: από τον μεταφραστικό τουρισμό που προωθεί ως το διαρκές κυνήγι προγραμμάτων και χορηγιών και την εμπορική αξιοποίηση χώρων που σχετίζονται με το βιβλίο, ακόμα και με τη μορφή αναψυκτηρίων. Η μετάφραση φυσικά βιβλίων είναι ευπρόσδεκτη, αλλά στο πλαίσιο της «Δημιουργικής Ευρώπης» η οικονομική στήριξη της μετάφρασης λογοτεχνικών και μη λογοτεχνικών κειμένων, βιβλίων, δεν γίνεται με κριτήριο τις πολιτισμικές ανταλλαγές μεταξύ λαών, αλλά την προώθηση της λεγόμενης «ευρωπαϊκής συνοχής». Δηλαδή χρησιμοποιείται η πολιτιστική κληρονομιά για να καλλιεργηθεί ένα είδος ευρωενωσιακού εθνικισμού, ότι τάχα μου όλοι οι λαοί της Ευρωπαϊκής Ένωσης, δηλαδή, ανεξάρτητα από τάξεις είναι οι περιούσιοι λαοί, αφού μοιράζονται τον πλούτο ενός μοναδικού, κοινού, ανώτερου πολιτισμού.

Γιατί, βλέπετε, το βιβλίο δεν είναι ένα οποιοδήποτε εμπόρευμα. Παίζει πολύ σημαντικό ρόλο στη δημιουργία κοινωνικής συνείδησης. Για παράδειγμα, με τι φορείς θα γίνονται οι συμπράξεις και οι συνέργειες για την καλλιέργεια αναγνωστικών πρακτικών σε παιδιά, εφήβους και ευάλωτες κοινωνικές ομάδες; Μήπως θα είναι τα ιδρύματα των εφοπλιστικών ομίλων ή ιδρύματα προσκείμενα σε ιμπεριαλιστικούς οργανισμούς, όπως το ΝΑΤΟ; Γιατί φυσικά τα όργανα της Ευρωπαϊκής Ένωσης έχουν εξέχουσα θέση. Για ποιους λόγους πρέπει να γίνεται εκπαίδευση και κατάρτιση των συγγραφέων; Μήπως για να απαλλαγούν από αγκυλώσεις και στερεότυπα του τύπου να αρνούνται να συνδέσουν τον πολιτισμό με την επιχειρηματικότητα; Για να μαθαίνουν πώς να γράφουν ευπώλητα βιβλία που θα αποφέρουν κέρδη;

Δεν προβλέπεται, ξέρετε, ούτε μισό συγκεκριμένο μέτρο για να καλλιεργηθεί από την παιδική ηλικία η αγάπη προς το βιβλίο μέσα από το σχολείο. Αντίθετα, το σχολείο που έχουν διαμορφώσει όλες οι κυβερνήσεις μέχρι σήμερα κάνει τα παιδιά να αποστρέφονται το διάβασμα. Δεν γίνεται καμμιά αναφορά στην ενίσχυση του δικτύου των σχολικών και δανειστικών βιβλιοθηκών.

Την ίδια στιγμή, ωστόσο, περισσεύουν οι ρυθμίσεις για την αποκαλούμενη «εξωστρέφεια», δηλαδή την προβολή του βιβλίου στο εξωτερικό, για την κερδοφορία επιχειρηματικών ομίλων, των μεγάλων ομίλων του κλάδου. Γιατί, βλέπετε, προώθηση βιβλίου σημαίνει ότι πρέπει τα ξένα εκδοτικά μεγαθήρια να πειστούν ότι αξίζει να επενδύσουν σε Έλληνες συγγραφείς. Προώθηση επίσης σημαίνει και πώληση πνευματικών δικαιωμάτων προκειμένου να μεταφραστεί το βιβλίο και να μπει στην αγορά και θα πούμε γιατί αυτό είναι προβληματικό.

Στην ίδια κατεύθυνση είναι και η πρόβλεψη για Τράπεζα Οπτικοακουστικού Αρχείου Λογοτεχνών. Λογικό και χρήσιμο εκ πρώτης όψεως. Ωστόσο, με όρους αγοράς, οπτικοακουστικό αρχείο λογοτεχνών σημαίνει και συγκέντρωση δεδομένων σε βάρος των δημιουργών προς εκμετάλλευση παντοιοτρόπως, όταν και όποτε δοθεί η ευκαιρία και ίσως στο μέλλον και χωρίς την έγκρισή τους. Δεν θα είναι η πρώτη φορά που θα δούμε κάτι τέτοιο.

Τώρα, η σύνθεση του διοικητικού συμβουλίου του νέου οργανισμού είναι επίσης αποκαλυπτική για το ποια πολιτική θα προωθεί. Επτά στα έντεκα πρόσωπα διορίζονται από Υπουργούς. Μόλις τρεις θα εκπροσωπούν μαζικούς φορείς του κλάδου. Η γνώμη μας είναι -και πρέπει να το σκεφτείτε- ότι πρέπει να αυξηθεί η εκπροσώπηση των συγγραφέων, ώστε να καλυφθεί μεγαλύτερο μέρος των ενώσεών τους, καθώς και των εκδοτών και βιβλιοπωλών, για να εκπροσωπηθούν και οι μικροί του χώρου.

Θετικό, ωστόσο, εκτιμάμε ότι είναι το μέτρο για αναδιάρθρωση της «ΒΙΒΛΙΟΝΕΤ», που, μετά την κατάργηση του ΕΚΕΒΙ, είχε περάσει στο Εθνικό Ίδρυμα Πολιτισμού και υπολειτουργούσε.

Θα κλείσω με την αντίληψη του κόμματός μας για το βιβλίο. Βρίσκεται στην εντελώς αντίθετη κατεύθυνση από τη λογική και αυτής και των προηγούμενων κυβερνήσεων. Για μας έχει πρωταρχική σημασία η καλλιέργεια της αγάπης για το καλό βιβλίο, ιδιαίτερα στη νέα γενιά και από την πολύ μικρή ηλικία, η ανάπτυξη μιας σχέσης με το βιβλίο που να γίνεται κατανοητή ως κοινωνική ανάγκη. Και αυτή προϋποθέτει μακρόχρονη στρατηγική και δεν μπορεί να στριμωχτεί στη λογική κόστους - οφέλους που επιδιώκει άμεσα επιχειρηματικά κέρδη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω μισό λεπτό, κυρία Πρόεδρε.

Για το ΚΚΕ η πολιτική βιβλίου απαιτεί επιστημονικό κεντρικό σχεδιασμό, ανάπτυξη δημόσιων και σχολικών βιβλιοθηκών με υποδομές και επαρκή, πλήρη στελέχωση με επιστημονικά εξειδικευμένο προσωπικό. Γιατί πώς οι νέοι άνθρωποι αλλά και όλοι οι άνθρωποι θα έρθουν σε επαφή με τη λογοτεχνία, τη γνώση, την επιστήμη, όταν δεν υπάρχουν καν οι χώροι; Ολόπλευρη υποστήριξη των δημιουργών, μακριά από εμπορικούς ανταγωνισμούς και τις επιχειρηματικές επιδιώξεις των εκδοτικών ομίλων. Καμμία ανάμειξη επιχειρηματικών ομίλων, ιδιωτών, ΜΚΟ και χορηγών. Με λίγα λόγια, θέλουμε μια νεολαία και έναν λαό που να διαβάζει.

Παρά τα ευχολόγια και τις γενικολογίες, το νομοσχέδιο της Κυβέρνησης δεν απαντά στη δίψα και την ανάγκη του λαού μας, του κόσμου, της νεολαίας για ουσιαστική επαφή με το βιβλίο. Για όλους αυτούς τους λόγους το καταψηφίζουμε και κατ’ εξαίρεση ψηφίζουμε «παρών» στο άρθρο 58, για το πρόγραμμα επιχορήγησης μεταφράσεων, γιατί η διάδοση του ελληνικού βιβλίου στους λαούς ξένων χωρών ενισχύει την ανάδειξη των κοινών αναγκών και συμφερόντων που έχουν οι λαοί όλου του κόσμου. Διαφωνούμε ωστόσο πλήρως -και γι’ αυτό δεν το υπερψηφίζουμε- με την κάλυψη του κόστους επιχορήγησης όχι από τον κρατικό προϋπολογισμό, αλλά από επιχειρηματικές κυρίως δραστηριότητες, σαν αυτές που αναφέρονται στο άρθρο 48.

Ευχαριστώ πολύ για την ανοχή.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Θεανώ Φωτίου, Βουλευτής της Νέας Αριστεράς.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε.

Κυρία Πρόεδρε, για το άθλιο επεισόδιο εντός του Κοινοβουλίου με καλύπτει απόλυτα η δήλωση της Κοινοβουλευτικής μας Εκπροσώπου, της κ. Μερόπης Τζούφη, και δεν θα επεκταθώ περαιτέρω.

Φέρνει, λοιπόν, η Νέα Δημοκρατία σήμερα ένα νομοσχέδιο που η κεντρική του ιδέα είναι η συγχώνευση δύο φορέων με διαφορετικούς σκοπούς: ενός πολιτιστικού φορέα και ενός επενδυτικού φορέα.

Ο πολιτιστικός είναι το Ελληνικό Κέντρο Κινηματογράφου, διεθνώς γνωστό και μάλιστα με εξαιρετικές κριτικές και με εξαιρετικά αποτελέσματα, που παίζει καθοριστικό ρόλο στην ανάπτυξη του ελληνικού κινηματογράφου. Πώς; Με τη χρηματοδότησή του από την αρχική ιδέα, κεντρική ιδέα, ενός δημιουργού μέχρι το τέλος της υλοποίησης αυτής της κεντρικής ιδέας, ενώ το ΕΚΟΜΕ είναι ένας επενδυτικός φορέας, ο οποίος, χωρίς καλλιτεχνικά κριτήρια, επιστρέφει μέρος του κόστους του έργου σε παραγωγές από όλον τον κόσμο που έχουν εξαρχής παραγωγό, δηλαδή διαθέσιμο κεφάλαιο να δαπανήσουν.

Νομίζω ότι αυτό είναι πολύ καθαρό. Επιστρέφει, δηλαδή, σε αυτούς τους παραγωγούς χρήμα και μάλιστα εφαρμόζοντας ελαστικά και λανθασμένα κριτήρια, χωρίς να ελέγξει καν ούτε τις συνθήκες ούτε τις αμοιβές των εργαζομένων σε αυτές τις παραγωγές και χωρίς βέβαια να έχει κάνει κανέναν οικονομικό απολογισμό.

Τι γίνεται με αυτή τη συγχώνευση; Όλη η φιλοσοφία του Ελληνικού Κέντρου Κινηματογράφου καταρρέει, γιατί η φιλοσοφία του είναι η στήριξη του Έλληνα δημιουργού και της δημιουργίας του. Και το πολύ ωραίο είναι όταν η Νέα Δημοκρατία, που το κάνει σε κάθε νομοσχέδιο μέχρι και στα οικονομικά, έχει φτάσει να μας λέει: «Μα, γιατί διαφωνείτε και γιατί δεν βλέπετε ότι εδώ δεν υπάρχει πεδίο πολιτικής αντιπαράθεσης; Όλοι μαζί θα πάμε για το καλό αυτού του τόπου, για το καλό του πολιτισμού, της δημιουργίας» και πάει λέγοντας.

Λες και δεν ξέρει η Νέα Δημοκρατία ή αγνοούν οι πολύ άριστοι, μορφωμένοι ότι τεράστιες ιδεολογικές συγκρούσεις γίνονται κυρίως στον χώρο της τέχνης. Δηλαδή η Γκουέρνικα του Πικάσο δεν είναι τεράστια ιδεολογική σύγκρουση; Αυτή η εικόνα του ισπανικού εμφυλίου μέσα από τον ταύρο της Γκουέρνικα τι είναι; Οι μεγάλες αντιπολεμικές συναυλίες για το Βιετνάμ και οι τωρινές για την ειρήνη στην Παλαιστίνη ενάντια στη γενοκτονία στη Γάζα από το Ισραήλ δεν έχουν ιδεολογικό πρόσημο; Αυτό όλο ακριβώς που συμβαίνει στα πανεπιστήμια σήμερα της Αμερικής δεν έχει ιδεολογικό πρόσημο;

Κατά την προσφιλή μέθοδο της αντιστροφής της ουσίας και του νοήματος των νομοσχεδίων, μιλάτε εδώ σήμερα, με την αντιστροφή που κάνετε πάντα, για δημιουργικό πολιτισμό. Και βέβαια ξέρουμε καλά τι εννοείτε δημιουργικό πολιτισμό. Έχετε δώσει δείγματα γραφής πέντε χρόνια τώρα με αυτό. Είναι δημιουργικός πολιτισμός να καταστρέφονται τα τοπόσημα της πόλης, όπως είναι το «ΠΑΛΛΑΣ» στο Παγκράτι ή όπως ήταν είναι το «ΙΝΤΕΑΛ» στο κέντρο της Αθήνας ή όπως είναι το «ΑΛΕΞΑΝΔΡΑ» στην Καλλιθέα, και εσείς δεν παρεμβαίνετε για να σώσετε τίποτα.

Απλά με τον δημιουργικό πολιτισμό εννοείτε την αγοραία αντίληψη του τουριστικού προϊόντος, όπου δεν παρεμβαίνει το κράτος, ώστε να κάνουν οι εγχώριοι και ξένοι επενδυτές τη δουλειά τους, γιατί περί αυτού πρόκειται. Δεν σας φτάνει η αποτυχία του νόμου 4708 του 2020 για τον δημιουργικό πολιτισμό του «Κέντρου Πολιτισμού και Δημιουργίας ΑΚΡΟΠΟΛ ΑΚΡΟΣ», ένα κτήριο «φάντασμα», που όμως λειτούργησε ως μοχλός για τον λάθος σχεδιασμό του Αρχαιολογικού Μουσείου.

Δηλαδή θα συνδεόταν κάτω από την Πατησίων το Αρχαιολογικό Μουσείο με το «ΑΚΡΟΠΟΛ ΑΚΡΟΣ» και γι’ αυτό έγινε αυτή η τεράστια κατασκευή του αρχιτεκτονικού διαγωνισμού. Μετά δεν ενώθηκε, το ξεχάσαμε αυτό και τώρα, αύριο, θα δούμε τι θα κάνουμε τα 50 εκατομμύρια του Λάτση. Τόσο απλό είναι αυτό που σας λέω.

Διεμβολίζετε, λοιπόν, το εξαιρετικά επιτυχημένο Ελληνικό Κέντρο Κινηματογράφου και τον πραγματικό του ρόλο, να στηρίξει νέους δημιουργούς και όχι εμπόρους τέχνης. Η τέχνη έχει κοινωνικό, πολιτιστικό και μορφωτικό ρόλο και, με αυτή την έννοια, είναι δημόσιο αγαθό. Εσείς την απαξιώνετε, αναφέροντας στο νομοσχέδιο την ελληνική κινηματογραφική τέχνη ως κινηματογραφική παραγωγή. Τριακόσιοι δημιουργοί διαφωνούν. Δεν βαριέσαι! Σας το λένε όλοι. Δεν βαριέσαι!

Με απλά λόγια, με τον ενιαίο φορέα θα χρηματοδοτείτε τηλεοπτικές σειρές, ιδιωτικά κανάλια και Έλληνες δημιουργούς με τον ίδιο τρόπο χρηματοδότησης μιας επιχείρησης, ενώ δεν μας λέτε λέξη για τα χρέη του ΕΚΟΜΕ, τα οποία προικοδοτούνται στον νέο φορέα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Το νομοσχέδιο αυτό, όμως, κάνει και άλλη μια συγχώνευση, καθόλου κι αυτή αθώα, του Κέντρου Βιβλίου και του Ιδρύματος Πολιτισμού, για να δημιουργήσετε το Ελληνικό Ίδρυμα Βιβλίου και Πολιτισμού, έναν υβριδικό φορέα με ασαφείς αρμοδιότητες. Τα είπαν πάνω σε αυτό πολύ καλά και η εκπρόσωπος του ΠΑΣΟΚ και του ΣΥΡΙΖΑ και του ΚΚΕ και η δική μας εκπρόσωπος τι είναι το βιβλίο και τι έπρεπε να κάνετε για το βιβλίο.

Οι σκοποί του νέου φορέα είπα ότι είναι ασαφείς, είναι μια μείξη των σκοπών των δύο φορέων, που δεν προοιωνίζονται όχι μόνο συνεκτική πολιτική, ενώ δεν του αποδίδετε καν ρόλο συμβούλου στη διαμόρφωση εθνικής πολιτικής για το βιβλίο. Και βέβαια τα γνωστά, τέσσερις άνθρωποι μόνο από τον κόσμο του βιβλίου από τα έντεκα μέλη του συμβουλίου, που θα τα διορίσει ο Υπουργός κατευθείαν.

Επομένως το νομοσχέδιο όλο αυτό είναι ένα πόνημα σε βάρος του ελληνικού πολιτισμού και, πιστοί στη νεοφιλελεύθερη αγοραία αντίληψή σας, τον αντιμετωπίζετε κι αυτόν ως εμπόρευμα και όχι ως δημιουργία, το οποίο μάλιστα εμπόρευμα πρέπει να βρίσκεται και στον απόλυτο έλεγχο της Κυβέρνησής σας.

Γι’ αυτό το καταψηφίζουμε.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Ποιος θυμάται σήμερα τη Γενοκτονία των Αρμενίων;», αυτά έλεγε ο Χίτλερ, όταν ετοιμαζόταν να διαπράξει το Ολοκαύτωμα σε βάρος Εβραίων, Ρομά, κομμουνιστών, ομοφυλοφίλων και άλλων μη αρεστών στους ναζί κοινωνικών, εθνικών, θρησκευτικών ομάδων και κατηγοριών.

Κυρίες και κύριοι, σήμερα είναι η επέτειος της Γενοκτονίας των Αρμενίων, η συμβολική ημέρα που επελέγη, 24 Απριλίου του 1915, για να σηματοδοτήσει την ημέρα μνήμης για μια πραγματική θηριωδία, κομμάτι της τριπλής Γενοκτονίας Αρμενίων, Ποντίων, Ασσυρίων, κομμάτι του τριπλού εγκλήματος που ως κοινωνία και ως άνθρωποι δεμένοι με την ελευθερία, τη δημοκρατία και την αναγνώριση των ανθρωπίνων δικαιωμάτων οφείλουμε να θυμόμαστε και να καταδικάζουμε.

Η Γενοκτονία των Αρμενίων αποτέλεσε σημείο αναφοράς και η λήθη για τη Γενοκτονία των Αρμενίων ήταν κορυφαίο επιχείρημα του Χίτλερ για να διαπράξει τις δικές του θηριωδίες, που οδήγησαν στο Ολοκαύτωμα του Β΄ Παγκοσμίου Πολέμου, από το οποίο και η δική μας χώρα, η ελληνική κοινωνία, υπέφερε και πλήρωσε βαρύτατο φόρο αίματος.

Ξέρετε, όταν επιχειρώ να απευθυνθώ στη Βουλή και διαπιστώνω αυτή την πολύ μεγάλη αδυναμία του ενός να ακούει τον άλλο, αυτή την καθιερωμένη και εμπεδωμένη τάση και στάση όλοι μόνο να μιλάνε, κανείς να μην ακούει, κανείς να μην έρχεται -πάλι είναι άδεια τα έδρανα-, κανείς να μη θέλει να ακούσει τον άλλον, αισθάνομαι ότι έχουμε ακόμη πολύ μεγάλη απόσταση να διανύσουμε για να μιλήσουμε για τον πολιτισμό και για την παιδεία, γι’ αυτά δηλαδή που για την Πλεύση Ελευθερίας αποτελούν κορυφαία προτάγματα, κορυφαία στην ιεράρχηση των πολιτικών μας προτεραιοτήτων.

Αναφέρομαι στη Γενοκτονία των Αρμενίων, γιατί πρέπει να γνωρίζουμε και να θυμόμαστε ότι ξεκίνησε από τους πνευματικούς ανθρώπους. Τους πνευματικούς ανθρώπους στοχοποίησαν και τους πνευματικούς ανθρώπους πρώτους εξόντωσαν, έτσι σηματοδοτώντας και στοχοποιώντας τη διανόηση, τη δημιουργικότητα, το ελεύθερο πνεύμα, την ελευθερία σκέψης, την πρόταση, τη διανοητική διεργασία, την αντίδραση, την αντίσταση.

Από πλευράς της Πλεύσης Ελευθερίας πάντοτε θα σηματοδοτούμε και θα θυμόμαστε αυτά τα γεγονότα. Ως Πρόεδρος της Βουλής το 2015 υπήρξα και η μοναδική Πρόεδρος της Βουλής που επισκέφθηκε την Αρμενία, με αφορμή τότε τα εκατό χρόνια από τη Γενοκτονία των Αρμενίων. Και νομίζω έχει μια ειδική βαρύτητα το γεγονός ότι η σημερινή συζήτηση γίνεται σε αυτή την επέτειο και ότι σε αυτή τη συζήτηση μεσολάβησαν και έλαβαν χώρα γεγονότα εκτράχυνσης, βίας, πλήρους καταρράκωσης της λειτουργίας του Κοινοβουλίου, γεγονότα που σαφώς δεν έχουν καμμία σχέση με την εικόνα, το υπόδειγμα, την κοιτίδα που πρέπει να συγκροτεί το ελληνικό Κοινοβούλιο.

Η δική μας θέση και στάση απέναντι στη βία και απέναντι στην εκτράχυνση των κοινοβουλευτικών ηθών και της κοινοβουλευτικής διαδικασίας είναι σαφής. Δεν έχουν θέση στο Κοινοβούλιο χειροδικία αλλά και ύβρεις και αντικοινοβουλευτικές συμπεριφορές. Δεν έχουν θέση στο Κοινοβούλιο συμπεριφορές ξεκαθαρίσματος λογαριασμών, που σε τίποτε δεν υπηρετούν αυτό που ο πολίτης, οι πολίτες της χώρας αυτής αναμένουν να συγκροτήσει το Κοινοβούλιο.

Κυρίες και κύριοι, κάθε φορά που συζητάμε νομοθετήματα του Υπουργείου Πολιτισμού και του Υπουργείου Παιδείας, η Πλεύση Ελευθερίας έχει μια ξεχωριστή αγωνία, ακριβώς γιατί για εμάς η παιδεία και ο πολιτισμός πρέπει να αποτελούν τον πυρήνα των πολιτικών προτεραιοτήτων.

Είμαστε η Κοινοβουλευτική Ομάδα με τους περισσότερους καλλιτέχνες. Έχουμε τρεις καλλιτέχνες στην Κοινοβουλευτική μας Ομάδα: τον Διαμαντή Καραναστάση, που είναι σκηνοθέτης και ηθοποιός, τον Σπύρο Μπιμπίλα, που είναι Πρόεδρος των ηθοποιών και με πολλούς άλλους τρόπους ενεργός στα καλλιτεχνικά πράγματα, την Τζώρτζια Κεφαλά, επίσης καλλιτέχνιδα, ερμηνεύτρια, τραγουδίστρια και χορεύτρια.

Και κάτι που έχω κατ’ επανάληψη εκφράσει εδώ σε αυτή την Αίθουσα είναι η απόγνωση που εκφράζουν οι καλλιτέχνες, οι άνθρωποι της δημιουργίας σε σχέση με τη ματαιότητα πάρα πολλών συζητήσεων και διαδικασιών εδώ στο Κοινοβούλιο, σε σχέση με αυτούς τους παράλληλους μονολόγους, που δεν οδηγούν σε καμμία βελτίωση και σε κανένα αποτέλεσμα, σε σχέση με την αδυναμία να ακούσει ο ένας τον άλλον και όλοι μαζί την κοινωνία, σε σχέση με τις συνθήκες και τους ρυθμούς της νομοθέτησης, που πολλές φορές εμποδίζουν τη βελτίωση των νομοθετημάτων.

Η αγωνία εκφράζεται συχνά και με προσπάθειες αντιστροφής αυτής της ματαιότητας, να προτείνουμε πράγματα, να βελτιώσουμε τις προβλέψεις, να φροντίσουμε για πολίτες, για καλλιτέχνες, για δημιουργούς που αγωνιούν. Ξέρετε, διατρέχοντας το νομοσχέδιο των ενενήντα εννέα άρθρων, πολλές φορές κανείς δυσκολεύεται να εντοπίσει την καλλιτεχνική δημιουργία, τον πολιτισμό, τους ανθρώπους του πολιτισμού, τους δημιουργούς.

Και ένα επεισόδιο που σημειώθηκε, ένα γεγονός που έλαβε χώρα στη διάρκεια της συζήτησης αυτού του νομοσχεδίου ήταν ότι προσήλθαν στην επιτροπή πολλοί εκπρόσωποι φορέων, όχι απαραίτητα εκπρόσωποι δημιουργών και καλλιτεχνών, σε κάποιες περιπτώσεις φορέων και σε άλλες εκπρόσωποι θεσμικών λειτουργιών. Υπήρξε μια εκτεταμένη ακρόαση των φορέων για πάρα πολλές ώρες και στη συνέχεια, αντί να μεσολαβήσει η επιβεβλημένη ανάπαυλα, η σκέψη, ο επιβεβλημένος χρόνος να αξιολογηθούν και να συζητηθούν οι παρατηρήσεις των φορέων, ακολούθησε αμέσως, αυτοστιγμεί, η κατ’ άρθρον συζήτηση.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Είναι ένα κακό παράδειγμα κοινοβουλευτικής λειτουργίας, γιατί δείχνει μια Βουλή που δεν είναι διατεθειμένη να αξιολογήσει τις παρατηρήσεις των φορέων, τις προτάσεις τους, τις βελτιώσεις τις οποίες καταθέτουν στο Κοινοβούλιο και να βελτιώσει τη νομοθετική λειτουργία.

Θα ήθελα με μεγάλη, λοιπόν, αγωνία και έχοντας την ευθύνη τού ότι η Πλεύση Ελευθερίας επιμένει να εμπιστεύεται τους δημιουργούς και τους καλλιτέχνες, πολύ περισσότερο από τους λεγόμενους επαγγελματίες πολιτικούς, να πω ότι χθες παρουσιάσαμε το ευρωψηφοδέλτιό μας, τους τριάντα τρεις υποψήφιους και υποψήφιες της Πλεύσης Ελευθερίας για τις ευρωεκλογές της 9ης Ιουνίου του 2024. Και σε αυτούς τους τριάντα τρεις υποψήφιους και υποψήφιες υπάρχουν δώδεκα άνθρωποι της τέχνης, του πολιτισμού, της δημιουργίας, χωρίς να υπάρχει η επιβεβλημένη ποσόστωση. Αλλά από την άποψη που έχουμε και εφαρμόζουμε και εκφράζουμε, ότι ένα τραγούδι, ένας στίχος, μία ταινία, ένα ποίημα, μια θεατρική παράσταση, μπορούν να αλλάξουν τον κόσμο πολύ αποτελεσματικότερα από ό,τι ένας πολιτικός λόγος. Από την άποψη που έχουμε ότι το να δημιουργείς και να αποφασίζεις να αφιερωθείς στη δημιουργία είναι μια απόφαση πολύ γενναία, ακριβώς γιατί είναι μια απόφαση χωρίς εγγυήσεις, χωρίς δεδομένα, μόνο με όνειρα.

Όταν, λοιπόν, σκεφτόμαστε τα όνειρα και με όνειρα ατενίζουν το μέλλον οι πολίτες της χώρας αυτής, δεν σκεφτόμαστε ούτε τις γραφειοκρατίες που εγκαθιδρύονται και στους τομείς της παιδείας και στους τομείς του πολιτισμού. Δεν σκεφτόμαστε τις στρεβλώσεις, που εμποδίζουν τους δημιουργούς, τους καλλιτέχνες, τους σκηνοθέτες, τους κινηματογραφιστές από το να υλοποιήσουν μια καλλιτεχνική ιδέα. Δεν σκεφτόμαστε τα εμπόδια, τα προσκόμματα, τις παράλογες προϋποθέσεις, που αποξενώνουν από τις διαδικασίες συμμετοχής σε καλλιτεχνικές εκδηλώσεις και διοργανώσεις πάρα πολλούς δημιουργούς και ιδίως νέους δημιουργούς. Δεν σκεφτόμαστε τις κατά καιρούς οργανωμένες παρέες, που λυμαίνονται τα πεδία που θα έπρεπε να είναι ανοιχτά για όλες και για όλους τους δημιουργούς, αλλά σκεφτόμαστε πάνω από όλα πως η πολιτεία θα πάρει πρωτοβουλία ώστε τα όνειρα, οι ιδέες και οι δημιουργικές συλλήψεις των ανθρώπων της τέχνης και του πολιτισμού να μπορούν να πραγματοποιούνται.

Για το νομοσχέδιο έχει τοποθετηθεί στην επιτροπή ο ειδικός αγορητής μας, ο Διαμαντής Καραναστάσης. Έχουμε ακούσει με προσοχή όλους τους φορείς και παρακολουθούμε και τις νέες προτάσεις οι οποίες κατατίθενται. Έχουμε να πούμε, κύριε Υπουργέ, ότι περιμένουμε να ακούσουμε εάν θα γίνουν βελτιώσεις-τροποποιήσεις σε σχέση με ειδικότερες προτάσεις τις οποίες καταθέσαμε, με επίκεντρο κυρίως τα πνευματικά δικαιώματα, τα δικαιώματα πνευματικής και διανοητικής ιδιοκτησίας των καλλιτεχνών και των δικαιούχων. Περιμένουμε να δούμε ποιες άλλες αλλαγές θα κάνουμε. Γι’ αυτό και η παρέμβαση αυτή που κάνω είναι σύντομη και θα επιφυλαχθώ να τοποθετηθώ στη συνέχεια. Περιμένουμε, δηλαδή, με πραγματική αγωνία να δούμε αν θα καλυτερεύσουν οι ρυθμίσεις, όπως έχουμε προτείνει, όπως ζητούν πάμπολλοι φορείς και όπως επιβάλλεται, προκειμένου το νέο πλαίσιο να είναι πράγματι ευνοϊκό για τη δημιουργία και την καλλιτεχνική δραστηριότητα.

Οι στρεβλώσεις της παρούσας κατάστασης είναι γνωστές, γι’ αυτό και δεν υπάρχει διάθεση, τουλάχιστον από πλευράς μου, να εξωραΐσω συνθήκες και καταστάσεις που είναι προβληματικές και να υπερασπιστώ μια στατικότητα. Από την άλλη πλευρά, όμως, κάθε νέα πρωτοβουλία και τομή και αλλαγή πρέπει να συνοδεύεται από εγγυήσεις πραγματικής προοπτικής.

Με αυτό το δεδομένο, οφείλω να υπογραμμίσω κάτι που ειπώθηκε και στην επιτροπή. Εμάς μας ενδιαφέρει ως προτεραιότητα η στήριξη του δημιουργού και της δημιουργίας. Μας ενδιαφέρει ως προτεραιότητα η ενθάρρυνση της καλλιτεχνικής πρωτοβουλίας και όχι η λογιστικοποίηση και η χρηματοδότηση κατά προτεραιότητα παραγωγών, αδιαφόρως της καλλιτεχνικής αξίας.

Μας ενδιαφέρει να είναι προσβάσιμες οι διαδικασίες χρηματοδότησης και ενίσχυσης σε όλες και όλους τους δημιουργούς. Και μάλιστα -νομίζω σε μια ένδειξη πολύ σοβαρής αντικειμενικότητας απέναντι στα πράγματα- ο ειδικός αγορητής μας σας είπε στην επιτροπή ότι πρέπει να υπάρξει και προσοχή, για να μη γίνονται τα καλλιτεχνικά επαγγέλματα ένα κλειστό κλαμπ για παιδιά και συγγενείς μόνο καλλιτεχνών και ηθοποιών, κάτι που είναι και ένα θέμα που απασχολεί όλα εκείνα τα παιδιά που κυνηγούν το όνειρό τους, χωρίς να έχουν καμμία εγγύηση πρόσβασης μέσα από την οικογένειά τους, αλλά και χωρίς να δικαιούται η πολιτεία να τα αποκλείει.

Κύριε Υπουργέ, θα περιμένω πραγματικά με ενδιαφέρον και με αγωνία να ακούσω ποιες αλλαγές θα κάνετε. Επισημαίνω ότι υπάρχουν σαφώς και θετικές ρυθμίσεις στο νομοσχέδιο, τις οποίες θα ψηφίσουμε. Δεν διατηρούμε αυταπάτες, όταν -ας πούμε- φέρνετε μια τροπολογία που ενθαρρύνει την πληρωμή των εκτός έδρας μετακινήσεων εργαζομένων του Εθνικού Θεάτρου, Κρατικού Θεάτρου κ.ο.κ., μια τροπολογία θετική. Την ίδια ώρα δεν πρέπει να αγνοεί η κοινωνία -εμείς τουλάχιστον το γνωρίζουμε- ότι πάρα πολλοί σημαντικοί καλλιτέχνες και σημαντικές παραστάσεις για τη χώρα και για τον πολιτισμό της προσκρούουν σε απόλυτη αδυναμία χρηματοδότησης.

Τον περασμένο Σεπτέμβριο, μια εμβληματική παράσταση, «Η κυρά της Ρω», την οποία ενσαρκώνει η Φωτεινή Μπαξεβάνη και ουσιαστικά αναπαριστά την εμβληματική ζωή αυτής της γυναίκας που έζησε επί δεκαετίες στο νησί της Ρω υψώνοντας την ελληνική σημαία, της Δέσποινας Αχλαδιώτη, την οποία είχα την τύχη να παρακολουθήσω στο ακριτικό νησί της Χάλκης, δεν μπορούσε να βρει χρηματοδότηση με ένα πολύ μικρό ποσό -πραγματικά, δεν μπορούσε να βρει χρηματοδότηση-, για να ταξιδέψει στο εξωτερικό, κοντά στους Έλληνες της Ομογένειας. Και ανέλαβε η Πλεύση Ελευθερίας να υποστηρίξει αυτή την περιοδεία, επαναλαμβάνω με ένα πολύ μικρό ποσό, για να γίνει δυνατή η μεταλαμπάδευση μιας πολιτιστικής συμβολής και μιας πολύ σπουδαίας καλλιτεχνικής παραγωγής στους Έλληνες της Ομογένειας, για τους οποίους η Πλεύση Ελευθερίας έχει στηρίξει και κάθε πρωτοβουλία για την ψήφο τους, για την επιστολική ψήφο, για να είναι συνδεδεμένοι με την Ελλάδα, με τη χώρα μας, και να μην αισθάνονται αποκομμένοι.

Θέλω, λοιπόν, να πω ότι, πέρα από τις λεκτικές διευκολύνσεις, υπάρχει η πραγματικότητα την οποία ζουν οι άνθρωποι του πολιτισμού. Υπάρχει μια γραφειοκρατία βαθιά ριζωμένη. Δεν αφορά μόνο στον πολιτισμό και ίσως είναι στοιχείο της σύγχρονης κατάστασης, που αποθαρρύνει συνολικά την πρωτοβουλία, τη δημιουργία και μαζί με αυτά αποθαρρύνει και ματαιώνει τα όνειρα των ανθρώπων.

Θα είμαστε μια δημιουργική κοινωνία εάν τα όνειρα έχουν προοπτική. Και δεν βρίσκω πιο ταιριαστό νομοσχέδιο, πιο ταιριαστό πεδίο για να το πω αυτό από το πεδίο των νομοσχεδίων που αφορούν στο Υπουργείο Πολιτισμού.

Αντίστοιχα, ξέρετε ότι υπάρχει πολύ μεγάλο ζήτημα για το κομμάτι που αφορά στα δικαιώματα των δημιουργών και το Εθνικό Ψηφιακό Αποθετήριο Οπτικοακουστικών Έργων. Είναι μια αξιόλογη πρωτοβουλία το να δημιουργηθεί ένα τέτοιο αποθετήριο, ένα τέτοιο αρχείο. Την ίδια ώρα, όμως, η πραγματικότητα είναι ότι το πεδίο του αρχειακού υλικού είναι εντελώς αρρύθμιστο, ότι υπάρχουν πολύτιμα αρχεία των οποίων η πνευματική ιδιοκτησία βάλλεται και προσβάλλεται.

Πολύ χαρακτηριστική είναι η περίπτωση του κινηματογραφιστή και ανταποκριτή ξένων μέσων Θεοδόση Θεοδοσόπουλου, ο οποίος διατηρεί στην κατοχή του πρωτότυπο αρχείο δεκαετιών. Εγώ το πληροφορήθηκα όταν με κάλεσε την περίοδο που ήμουν Πρόεδρος της Βουλής για να μου γνωστοποιήσει ότι, χωρίς σεβασμό στα δικαιώματά του, έπαιζε το κανάλι της Βουλής αποσπάσματα της ΕΡΤ που χρησιμοποιούσαν αρχεία του χωρίς δικαίωμα.

Και εξ αυτής της αφορμής, ανακάλυψα ότι τόσο η ΕΡΤ όσο και το ελληνικό δημόσιο έχουν αδιαφορήσει για τη διασφάλιση, για την ψηφιοποίηση, για την απόδοση δικαιωμάτων και για τη διατήρηση ενός σημαντικότατου ιστορικού αρχείου, που αποτυπώνει ντοκουμέντα της χούντας, ντοκουμέντα των «δικών» της χούντας, ντοκουμέντα ακόμη και του εμφυλίου πολέμου και της μεταπολεμικής περιόδου, ιστορικά, πολιτικά, πολιτιστικά, δικαστικά ντοκουμέντα.

Θα κλείσω όπως ξεκίνησα, αναφερόμενη στη γενοκτονία. Την ίδια ώρα που θυμόμαστε τη Γενοκτονία των Αρμενίων, την ίδια ώρα διαπράττεται με τον πιο στυγνό τρόπο η γενοκτονία σε βάρος του παλαιστινιακού λαού. Σαράντα χιλιάδες αθώα θύματα μετρά η γενοκτονία αυτή και έχουν ξεπεράσει τις δεκατέσσερις χιλιάδες τα νεκρά παιδιά. Αμέτρητα τα ακρωτηριασμένα και παραμορφωμένα παιδιά. Σε αυτή τη γενοκτονία, ο πλανήτης καλείται να απαντήσει στιβαρά. Καλούμαστε όλοι να πράξουμε και όχι να παρακολουθούμε.

Παρακολουθούμε σε όλη την υφήλιο να παίρνουν σηκωτούς τους ακτιβιστές που μιλούν για τη γενοκτονία και καταγγέλλουν αυτούς που τη διαπράττουν. Και πριν από κάποιες μέρες, σε έναν χώρο πολιτισμού, στο Μέγαρο Μουσικής, επ’ αφορμή ενός γεγονότος πολιτισμού, του Φεστιβάλ Ελληνογαλλικού και Γαλλόφωνου Κινηματογράφου, έγινε κάτι εξαιρετικά συγκινητικό: Οι ακτιβιστές που ήρθαν με πανό: Unmute Palestine, φωτίστε τη γενοκτονία, βγάλτε από τη σίγαση την Παλαιστίνη, μιλήστε.

Μίλησαν στον χώρο αυτόν, σε ένα κατάμεστο Μέγαρο Μουσικής, στα γαλλικά και στα ελληνικά, χειροκροτήθηκαν με θέρμη και συγκίνηση από όλο το ακροατήριο -και είναι αυτό ένα γεγονός περηφάνιας και για τον πολιτισμό μας και για τους ανθρώπους του πολιτισμού στη χώρα και για την Ελλάδα μας- και δόθηκε ένα μήνυμα απέναντι στη γενοκτονία, υπέρ των θυμάτων, υπέρ της ειρήνης.

Το ίδιο μήνυμα εκπέμπουν τις τελευταίες μέρες οι φοιτητές στα πιο φημισμένα σχολεία και πανεπιστήμια της Αμερικής και το ξεκίνησαν οι φοιτητές του Πανεπιστημίου Κολούμπια, στο οποίο έχω και εγώ φοιτήσει.

(Χειροκροτήματα από την πτέρυγα της Πλεύσης Ελευθερίας)

Τους έστειλα ένα μήνυμα πριν από λίγες μέρες ότι ως απόφοιτη του Κολούμπια είμαι πολύ περήφανη που νέοι άνθρωποι, φοιτητές μιλούν εκεί που κραταιοί άρχοντες σιωπούν, που νέοι άνθρωποι ονειρεύονται και διεκδικούν, που νέοι άνθρωποι υπερασπίζονται τα δικαιώματα, τις ελευθερίες, τη ζωή άλλων ανθρώπων μακριά από εμάς, μακριά από αυτούς.

Είμαι πολύ περήφανη για τους φοιτητές του Κολούμπια. Ήταν πάντα οι φοιτητές και οι νέοι άνθρωποι, είτε μιλάμε για τις αντιπολεμικές εξεγέρσεις κατά του πολέμου στο Βιετνάμ είτε μιλάμε για την εξέγερση του Μάη του ’68 είτε μιλάμε για την εξέγερση του Πολυτεχνείου, ήταν πάντα οι νέοι άνθρωποι που ονειρεύονταν, εξεγείρονταν, υπερασπίζονταν, δρούσαν, δεν υπολόγιζαν το κόστος, δεν υπολόγιζαν συνέπειες. Ήταν πάντα και είναι πάντα οι νέοι άνθρωποι εκείνοι που μπαίνουν μπροστά. Ήταν και είναι πάντα, όπως είναι και σήμερα, οι νέοι άνθρωποι εκείνοι που δίνουν το παράδειγμα, ανάβουν τη σπίθα της ειρήνης και μαζί με αυτούς τους νέους ανθρώπους καλούμαστε και εμείς στο σήμερα να πράξουμε και να δικαιώσουμε πρώτα απ’ όλα την ανθρώπινή μας ύπαρξη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και πέντε εκπαιδευτικοί συνοδοί τους από το Δημοτικό Σχολείο Άνω Σύρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε τον κατάλογο των ομιλητών και καλούμε στο Βήμα την κ. Καλλιόπη Βέττα από τον ΣΥΡΙΖΑ και ακολουθεί η κ. Αγγελική Δεληκάρη.

Ορίστε, κυρία συνάδελφε, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα ακόμα νομοσχέδιο με προσχηματικό τίτλο και αυτό διότι αποκαλείται «Δημιουργική Ελλάδα», ένα νομοσχέδιο που συρρικνώνονται και συγχωνεύονται οργανισμοί του σύγχρονου πολιτισμού.

Αποκαλείτε το 2024 ένα τέτοιο νομοσχέδιο «Δημιουργική Ελλάδα», ενώ το 2019 και το 2020 απεντάσσατε κονδύλια εκατομμυρίων ευρώ που είχε εξασφαλίσει ο ΣΥΡΙΖΑ από το Πρόγραμμα Δημοσίων Επενδύσεων για προγράμματα και δράσεις σύγχρονου πολιτισμού σε όλη τη χώρα. Αποκαλείτε «Δημιουργική Ελλάδα» ένα νομοσχέδιο που συγχωνεύει το Εθνικό Κέντρο Κινηματογράφου με το ΕΚΟΜΕ παρά τις ενστάσεις και τις αντιδράσεις των φορέων και των κινηματογραφιστών.

Προφανώς για εσάς «Δημιουργική Ελλάδα» σημαίνει δυσκίνητα και κυβερνητικά ελεγχόμενα διοικητικά συμβούλια, με υπέρογκες αμοιβές και εγκλωβισμένα στις ορέξεις της αγοράς με απούσα την πολιτεία.

Την ελληνική κινηματογραφία τη θυμάστε μόνο όταν βραβεύονται Έλληνες κινηματογραφιστές στο εξωτερικό για παραγωγές που έκαναν εκεί και πρέπει να βγάλετε κάποια συγχαρητήρια ανακοίνωση. Κατά τα άλλα, το μόνο που σας ενδιαφέρει είναι να προσελκύσετε «επενδύσεις» προσφέροντας τη χώρα μόνο ως σκηνικό χωρίς να διασφαλίζετε οποιοδήποτε ανταποδοτικό όφελος ούτε καν για τους εργαζόμενους στις παραγωγές.

Θεωρείτε προφανώς ότι η τέχνη είναι κάτι που μπορεί να περιοριστεί σε επενδύσεις με ιδιωτικοοικονομικά κριτήρια. Αυτό, όμως, δεν συνιστά εθνική πολιτική.

Είναι χαώδης η απόσταση του Υπουργείου από τον ρόλο που θα όφειλε να υπηρετεί ως θεσμός στον σύγχρονο πολιτισμό, κύριε Υπουργέ.

Αυτό αποδεικνύεται και από τις διαχειριστικές τρύπες και τα ελλείμματα που αφήνετε παντού και προσπαθείτε να τα κρύψετε πίσω από τέτοια νομοσχέδια, διότι αυτό κάνετε, νομοθετείτε για να κρύψετε ανεπάρκειες και διαχειριστικά ελλείμματα που δημιουργήθηκαν επί των ημερών σας.

Πάμε τώρα στις διατάξεις για το «ΑΚΡΟΠΟΛ» που τροποποιούνται τουλάχιστον για τρίτη φορά από τον Ιούλιο του 2020, όταν και φέρατε τον ιδρυτικό του νόμο σε τελείως αντίθετη κατεύθυνση από το νομοσχέδιο που είχε καταθέσει ο ΣΥΡΙΖΑ για τον φορέα και δεν πρόλαβε να ψηφιστεί λόγω επίσπευσης των εκλογών του 2019.

Θυμάμαι τότε, τον Ιούλιο του 2020, κύριε Υπουργέ, το πόσο μόνη υπήρξε η Υπουργός Πολιτισμού στην υπεράσπιση αυτού του νομοσχεδίου στην επιτροπή, όταν κανείς –μα, κανείς!- από την παράταξή σας δεν μίλησε για αυτό το θέμα.

Επίσης και οι φορείς του σύγχρονου πολιτισμού που κλήθηκαν στην επιτροπή ήταν επικριτικοί απέναντι σε αυτό το νομοσχέδιο, διότι καθρεφτίζει την επιλογή σας να μετατρέψετε το ιστορικό «ΑΚΡΟΠΟΛ» σε ένα ιδιότυπο κέντρο εκπαίδευσης και κατάρτισης καλλιτεχνών για τη διαχείριση κονδυλίων και προγραμμάτων. Αυτή τη μοίρα επιλέξατε για το «ΑΚΡΟΠΟΛ», αντί να αποτελέσει έναν πνεύμονα ελεύθερης καλλιτεχνικής έκφρασης και δημιουργίας στο κέντρο της πόλης, όπως το οραματίστηκε το έτοιμο –ξαναλέω, το έτοιμο- νομοσχέδιο του ΣΥΡΙΖΑ. Θα ήταν μια πολύτιμη ανάσα για τον σύγχρονο πολιτισμό, όπως ήταν άλλωστε και το όραμα του καλλιτεχνικού κόσμου.

Αντίστοιχη εμμονή είχατε δείξει και την περίοδο της πανδημίας με εκείνη την περιβόητη τηλεκατάρτιση των επιστημόνων με ολέθρια για εσάς αποτελέσματα.

Ούτε, όμως, τα μπαλκόνια του «ΑΚΡΟΠΟΛ» συγκίνησαν την Κυβέρνηση, εκείνα τα μπαλκόνια από τα οποία τραβήχτηκε από ξένο τηλεοπτικό συνεργείο και το μοναδικό ιστορικό ντοκουμέντο με την επίθεση του τανκ της χουντικής κυβέρνησης στο Πολυτεχνείο, γκρεμίζοντας διεθνώς την προπαγάνδα του κέντρου επιχειρήσεων της χούντας, που είχε στηθεί σε άλλο δωμάτιο του «ΑΚΡΟΠΟΛ», για να δυσφημίσει την εξέγερση. Αυτοί είναι οι συμβολισμοί που φέρνει το πανέμορφο «ΑΚΡΟΠΟΛ».

Και όπως σας είχα πει και τότε, είναι κρίμα, δεν του πρέπει, δεν του αξίζει να εγκλωβιστεί σε μια στενόμυαλη ιδέα, σε μια ρότα μικρή, δεν του αξίζει να καταντήσει από όραμα και από μπαλκόνι τέχνης και ιδεών, ανοικτό στον κόσμο, ένας ταπεινός διαχειριστής κονδυλίων και προγραμμάτων, όπως εσείς το έχετε προγραμματίσει.

Βέβαια, πέρασαν τέσσερα ολόκληρα χρόνια και το «ΑΚΡΟΠΟΛ» δεν άνοιξε ούτε σε αυτή τη μορφή. Το ότι ακόμα δεν καταφέρατε να το ανοίξετε αποδεικνύει τουλάχιστον διαχειριστική ανεπάρκεια. Και ακόμα δεν έχετε στοιχειωδώς απολογηθεί για αυτό το θέμα. Αλλάξατε ξανά τον νόμο το 2021, φτιάξατε και ένα διοικητικό συμβούλιο το 2022, χωρίς να έχει ανοίξει καν το κτήριο. Αλήθεια, τι έκαναν όλοι αυτοί οι άνθρωποι που διορίστηκαν τότε ως μέλη του διοικητικού συμβουλίου; Θα μας απαντήσει κάποιος;

Παράλληλα, τον Μάρτιο του 2022 εντάξατε με υπερβολική καθυστέρηση στο ΕΣΠΑ την οργάνωση και πιλοτική λειτουργία του «ΑΚΡΟΠΟΛ», ύψους 3,7 εκατομμυρίων ευρώ, η οποία έληξε στις 31-12-2023. Σήμερα έψαξα την απορροφητικότητα της πράξης αυτής και είναι μηδέν, κύριε Υπουργέ. Μηδέν η απορροφητικότητα! Τα καταθέτω όλα στα Πρακτικά μαζί με την απόφαση για το ΕΣΠΑ του 2022, τον διορισμό του διοικητικού συμβουλίου του 2022 και τη μηδενική απορροφητικότητα των κονδυλίων μέχρι σήμερα.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω, επίσης, σημερινή ανακοίνωση της ΠΟΘΑ, της Πανελλήνιας Ομοσπονδίας Θεάματος-Ακροάματος, η οποία καταγγέλλει ότι από το αρχικό ποσό των 28 εκατομμυρίων ευρώ που είχε ανακοινωθεί από το Υπουργείο Πολιτισμού για τους καλλιτέχνες και τους χειροτέχνες έχει απορροφηθεί έως 31-12-2023 μόλις το ποσό των 470.000 ευρώ, δηλαδή έχουν μείνει αδιάθετα έως τώρα 27.530.000 ευρώ, άρα η απορρόφηση και εδώ έφτασε μόλις στο 1,6%. Νοείται δημιουργική Ελλάδα χωρίς στήριξη των εργαζομένων στην τέχνη και τον πολιτισμό;

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Καταθέτω και αυτό για τα Πρακτικά.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, θα μου δώσετε λίγο χρόνο ακόμα.

Και έρχεστε τώρα με μια ακόμη τροποποίηση για το «ΑΚΡΟΠΟΛ» να αλλάξετε τι; Ποια είναι η σκοπιμότητα των νέων αλλαγών; Η προεκλογική τακτοποίηση περισσότερων με μεγαλύτερες αμοιβές και λιγότερα προσόντα; Διότι σε αντιδιαστολή με τον νόμο που φέρατε το 2020 σήμερα έρχεστε να αυξήσετε τα μέλη του διοικητικού συμβουλίου από πέντε σε επτά, να παρατείνετε τη θητεία του διοικητικού συμβουλίου και να προβλέψετε αμοιβές που πριν δεν υπήρχαν. Παράλληλα, χαμηλώνετε και τον πήχη των προσόντων για τον διευθυντή, αφαιρώντας τη δεύτερη ξένη γλώσσα.

Συγχαρητήρια, λοιπόν, που περιμένατε τέσσερα χρόνια για να φέρετε αυτές τις φωτογραφικές διατάξεις και να καταλύσετε η ίδια το μοναδικό επιχείρημα για το οποίο κομπάζατε το 2020. Τι λέγατε τότε; Ότι δήθεν ο δικός σας οργανισμός για το «ΑΚΡΟΠΟΛ» θα είχε λιγότερες δαπάνες από τον οργανισμό που θα ιδρυόταν με το νομοσχέδιο του ΣΥΡΙΖΑ. Αυτοκριτική, βέβαια, δεν περιμένουμε. Όμως, περιμένουμε να δούμε σε ποιο σημείο θα φτάσει η κακοποίηση του «ΑΚΡΟΠΟΛ» στα χέρια σας.

Τα ίδια συμβαίνουν και στο βιβλίο. Επί πέντε χρόνια μάς λέτε ότι θα ιδρύσετε φορέα. Και ενώ ο ΣΥΡΙΖΑ είχε ήδη διαβουλευτεί και είχε ήδη καταθέσει νομοσχέδιο το 2019 για την ίδρυση εθνικού φορέα για το βιβλίο επί της αείμνηστης Υπουργού κ. Μυρσίνης Ζορμπά, το παραπέμψατε και αυτό στις καλένδες. Πέντε χρόνια δεν κάνατε απολύτως τίποτα για το βιβλίο και έρχεστε σήμερα εντελώς ανέμπνευστα και προσχηματικά και χωρίς να αναγνωρίζετε καν την ανάγκη χάραξης εθνικής στρατηγικής για το βιβλίο και τι κάνετε; Προσθέτετε σε έναν άλλο φορέα, στο Ίδρυμα Ελληνικού Πολιτισμού, τη λέξη «βιβλίο» στον τίτλο του, δημιουργώντας μια δυσκίνητη υπουργοκεντρική και πλήρως ελεγχόμενη δομή. Αυτό κάνετε! Αυξάνετε τα μέλη του διοικητικού συμβουλίου από εφτά σε έντεκα και συνεχίζετε με τις γνωστές πρακτικές.

Αλήθεια, το μέχρι σήμερα διοικητικό συμβούλιο του Ιδρύματος Ελληνικού Πολιτισμού που ήταν διορισμένο και που είχε και αρμοδιότητες για το βιβλίο έχει κάνει κάποιον απολογισμό για τα πεπραγμένα του; Θυμάμαι ότι όταν η κ. Μενδώνη είχε προτείνει τον νυν πρόεδρο του ΕΙΠ στην Επιτροπή Μορφωτικών Υποθέσεων διαφήμιζε ως κύριο προσόν του τη διοργάνωση σχολικών εκδρομών. Βέβαια, στο διαδίκτυο υπάρχουν αρκετές καταγγελίες γι’ αυτές και δεν θέλω να επεκταθώ εδώ. Όμως, θα ήταν ενδιαφέρον να μάθουμε και τις υπόλοιπες δράσεις του ιδρύματος επί των ημερών σας και να υπάρξει επιτέλους κάποιος απολογισμός.

**ΠΡΟΕΔΡΕΥΩΝ (Γεώργιος Λαμπρούλης):** Και να ολοκληρώνετε, κυρία συνάδελφε.

**ΚΑΛΛΙΟΠΗ ΒΕΤΤΑ:** Ολοκληρώνω, κύριε Πρόεδρε.

Διότι πολύ φοβόμαστε ότι και αυτή η προχειρότατη ρύθμιση για την ίδρυση ενός δήθεν νέου φορέα για το βιβλίο γίνεται απλώς για να αποτελέσει μια ακόμη κολυμβήθρα για την αδιαφάνεια των μέχρι στιγμής πεπραγμένων σας. Διότι αυτό που πάτε να δημιουργήσετε δεν απαντά σε καμμία ανάγκη του οικοσυστήματος του βιβλίου.

Ας είχατε μελετήσει και αντιγράψει το νομοσχέδιο του ΣΥΡΙΖΑ. Όμως, ούτε αυτό σας άρεσε. Δυστυχώς εξακολουθείτε να νομοθετείτε ευκαιριακά, πρόχειρα και στενόμυαλα σε πλήρη αναντιστοιχία τόσο με την κοινή λογική όσο και με το δημόσιο συμφέρον. Κανένας σχεδιασμός και πουθενά! Δεν αντιλαμβάνεστε καν ότι ο πολιτισμός είναι παντού και προσπαθείτε διαρκώς να τον φέρετε στα μίζερα μέτρα σας ανάλογα με τις συμφωνίες και τα συμφέροντα που υπηρετείτε. Αδυνατείτε να κοιτάξετε κατάματα το μέλλον και να σχεδιάσετε δημόσιες πολιτικές πολιτισμού για τους ανθρώπους και τις ανάγκες της κοινωνίας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αγγελική Δεληκάρη από τη Νέα Δημοκρατία και θα ακολουθήσει η κ. Αποστολάκη από το ΠΑΣΟΚ.

Ορίστε, κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως διαπίστωσα τις τελευταίες ημέρες η λέξη «συνάδελφοι» για ορισμένους από εμάς είναι άνευ περιεχομένου. Πρόκειται για κάποιους δήθεν συναδέλφους που το παίζουν τιμητές των πολιτικών ηθών και αμύντορες των αξιών του Χριστιανισμού, προτρέποντας τους Έλληνες σε βιαιοπραγίες εναντίον των συναδέλφων τους και μάλιστα μέσα σε ιερούς ναούς κατά τη θεία λειτουργία.

Δεν χρειάζεται να αποδείξω το τι είμαι, κυρίες και κύριοι συνάδελφοι, στις κυρίες και στους κυρίους αυτούς. Το ποια είμαι και τι πιστεύω το γνωρίζουν πολύ καλά οι συμπατριώτες μου, είτε με ψήφισαν είτε όχι, καθώς και οι συνάδελφοί μου και οι φοιτητές μου στο πανεπιστήμιο, αλλά και αρκετοί εδώ στη Βουλή με τους οποίους γνωριστήκαμε στο σύντομο αυτό χρονικό διάστημα.

Μιλώ κατ’ αυτόν τον τρόπο, διότι οι δήθεν αυτοί κύριοι δεν έχουν πραγματικά ιερό και όσιο. Ε, λοιπόν, όχι, κύριε Νατσιέ. Και εγώ και όσοι συνάδελφοι από όλα τα κόμματα ψηφίσαμε το νομοσχέδιο, επειδή υπερασπιζόμαστε τα δικαιώματα όλων των πολιτών, ακόμη και όσων δεν συμφωνούμε μαζί τους, δεν θα επιτρέψουμε ούτε σε εσάς ούτε σε κανέναν άλλον να μας απαγορεύσει την είσοδο στην εκκλησία, αυτή την εκκλησία που ξαφνικά ανακαλύψατε και θέλετε να σφετεριστείτε ως μια δεξαμενή ψήφων, δηλαδή ως οίκο εμπορίου.

Δεν μπορείτε να τη στερήσετε από κανέναν ούτε έχετε κατανοήσει την αποστολή της ούτε έχετε καμμία πραγματική σχέση με αυτήν. Αν εσείς ανέμελοι, ανερυθρίαστοι, χωρίς ίχνος μετάνοιας και συγγνώμης προσέλθετε στη Θεία Κοινωνία, σας ζητώ να θυμηθείτε τη ρήση του Αποστόλου Παύλου για όσους προσέρχονται αμετανόητοι που λέει: «Όποιος, λοιπόν, τρώει τον άρτο και πίνει το ποτήριο του Κυρίου με τρόπο ανάξιο γίνεται ένοχος αμαρτήματος απέναντι στο σώμα και στο αίμα του Κυρίου». Γι’ αυτό πρέπει να εξετάζει κανείς προσεκτικά τον εαυτό του.

Γι’ αυτό, λοιπόν, εξετάστε και εσείς λίγο τον εαυτό σας, εσείς που διατυμπανίζετε ως μεγάλο κατόρθωμα, ως ύψιστη υπηρεσία στην ορθόδοξη πίστη, τον αποκλεισμό των Βουλευτών από τον οίκο του Θεού για να τον λυμαίνεστε. Ας συνειδητοποιήσετε ότι εμείς πιστεύουμε στον Θεό της αγάπης, στον Θεό που περικλείει στις αγκάλες του όλα τα παιδιά, στον Θεό που θλίβεται και μόνο με τους κακούς λογισμούς, στον Θεό που εσείς σταυρώνετε κάθε μέρα με τις πράξεις σας.

Και μιας που συνεχώς αναφέρετε, χωρίς μάλλον να τις πιστεύετε, ρήσεις από την Αγία Γραφή, να σας υπενθυμίσω μία που μάλλον σας έχει διαφύγει ή που δεν σας συμφέρει: «Υποκριτά, έκβαλε πρώτον την δοκόν εκ του οφθαλμού σου και τότε διαβλέψεις εκβαλείν το κάρφος εκ του οφθαλμού του αδελφού σου».

Τα χαστούκια σας δεν με τρομάζουν, αλλά με κάνουν πιο δυνατή. Συνεχίστε, λοιπόν, να εκθειάζετε τη λεκτική και τη σωματική βία εναντίον μας, τη βία από γυναίκα σε γυναίκα, επικαλούμενος, κύριε Νατσιέ, τις ρήσεις των Αγίων Πατέρων, τις οποίες ερμηνεύετε κάθε φορά κατά το δοκούν, ενώ στην πραγματικότητα φαίνεται ότι δεν έχετε καμμία ουσιαστική σχέση με τον Χριστιανισμό που είναι η θρησκεία της αγάπης.

Τελευταία απόδειξη είναι ότι ως προσκεκλημένος σε εκπομπή, στην ουσία αρνηθήκατε να αποδοκιμάσετε την προτροπή του κ. Παπαδόπουλου για συνέχιση άσκησης βίας, επικαλούμενος τη δικαιολογία του αυθορμητισμού του. Η μόνη σας αγωνία, εσείς που δηλώνετε δάσκαλος και ότι κήδεσθε δήθεν για την αγωγή των ελληνοπαίδων, ήταν να κουκουλώσετε την απαράδεκτη συμπεριφορά του κ. Παπαδόπουλου που δίνει ωραίο πρότυπο στα έξι παιδιά του με το να δικαιολογεί από αυτό το Βήμα τις επιθέσεις εναντίον των γυναικών μέσα στις εκκλησίες.

Και το επιστέγασμα; Με διάφορες υπεκφυγές και σοφιστείες αρνηθήκατε να αποτρέψετε με δημόσια δήλωση τους οπαδούς σας από πράξεις βίας.

Εγώ ό,τι και να λέτε, ό,τι και να κάνετε, κυρίες και κύριοι της Νίκης, θα συνεχίσω να πηγαίνω εκκλησία. Οι απειλές σας δεν με τρομάζουν ούτε πιστεύω και κανέναν άλλον από τους συναδέλφους. Αν πήγαινα δε, μέχρι σήμερα λόγω της πίστης μου, θα πηγαίνω τώρα και διότι είναι το δημοκρατικό μου καθήκον να μην υποκύψω στις απειλές και στη βία.

Λυπάμαι, κύριε Υπουργέ, που σήμερα αντί να εστιάσω στο νομοσχέδιο του Υπουργείου Πολιτισμού –κομβικής σημασίας, όπως και το προηγούμενο- ανάλωσα τον περισσότερο χρόνο μου προκειμένου να κάνω σαφές ότι καταδικάζω την αυτοδικία, τη χειροδικία, την άσκηση βίας.

Επιτρέψτε μου μόνο, κύριε Πρόεδρε, να αναφερθώ εν συντομία στο τμήμα του νομοσχεδίου που αφορά το Ελληνικό Ίδρυμα Πολιτισμού. Είχα πρόσφατα την ευκαιρία να πληροφορηθώ καλύτερα τις δράσεις του και να ενημερωθώ για το πολύπλευρο έργο του. Το Ελληνικό Ίδρυμα Πολιτισμού επιτελεί μια σημαντική εθνική αποστολή. Με τον μετασχηματισμό του σε νομικό πρόσωπο ιδιωτικού δικαίου με την επωνυμία «Ελληνικό Ίδρυμα Βιβλίου και Πολιτισμού», η ελληνική πολιτεία προσθέτει και το βιβλίο στην αιχμή του δόρατος μιας εθνικής πολιτικής προαγωγής του πολιτισμού μας.

Ο χώρος του βιβλίου πρέπει να στηριχθεί. Οφείλουμε να λάβουμε τα αναγκαία μέτρα για να τον στηρίξουμε ως κράτος. Να υιοθετήσουμε μια ολιστική προσέγγιση, η οποία θα ξεκινά από τους συγγραφείς, θα συνεχίζεται με τους άλλους επαγγελματίες του χώρου, όπως οι εκδότες, οι μεταφραστές και οι βιβλιοπώλες, ώστε να καταλήγει στο αναγνωστικό κοινό.

Ως συγγραφέας και πανεπιστημιακός, γνωρίζω καλά τις δυσκολίες που υπάρχουν στον χώρο του βιβλίου και γι’ αυτό θεωρώ την πρωτοβουλία του Υπουργείου Πολιτισμού εξαιρετικά καίρια και σας καλώ να την υπερψηφίσετε.

Σας ευχαριστώ και καλή Ανάσταση!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για τη συνέπεια στον χρόνο.

Καλούμε στο Βήμα τώρα την κ. Αποστολάκη από το ΠΑΣΟΚ - Κίνημα Αλλαγής και μετά θα ακολουθήσει ο κ. Καραμέρος. Έτσι δεν είναι; Έγινε μια αμοιβαία αλλαγή.

Ορίστε, κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Πολιτισμού που συζητάμε σήμερα, αφορά πρωτίστως μέσα στις πολλές διατάξεις του, δύο εξαιρετικά σημαντικούς για τον σύγχρονο πολιτισμό της χώρας μας –άρα για τη συγκρότηση της κοινωνίας μας, την ταυτότητά της, το σύγχρονο αξιακό καλλιτεχνικό και αισθητικό της απόθεμα- τομείς. Και βέβαια, αφορά και την αντίστοιχη βιομηχανία, η οποία πέραν της μετρήσιμης οικονομικής διάστασης, έχει πολλαπλασιαστική προωθητική δυναμική για τη χώρα, αυξάνοντας την επιρροή, την εξωστρέφεια, το περίφημο branding για το οποίο ο ίδιος ο Πρωθυπουργός ισχυρίζεται ότι εργάζεται.

Είναι, κατά συνέπεια, ένα σημαντικό νομοσχέδιο στις διατάξεις του οποίου θα περίμενε κανείς να αναζητήσει την εθνική πολιτική για το βιβλίο και για τη στήριξη της εγχώριας κινηματογραφίας. Δυστυχώς, όμως, δεν πρόκειται περί αυτού. Το νομοσχέδιο δεν αφορά πολιτικές, δεν συμπεριλαμβάνει ένα εθνικό σχέδιο ενίσχυσης της κινηματογραφικής παραγωγής, της παραγωγής και διάδοσης του βιβλίου, της ενίσχυσης της φιλαναγνωσίας, της στήριξης των ανθρώπων που δουλεύουν γι’ αυτά, αλλά και των εθνικών κέντρων που έχουν ως αποστολή τη στήριξη του βιβλίου και του ελληνικού σινεμά.

Η Κυβέρνηση ενοποιεί έναν χρηματοδοτικό οργανισμό, όπως είναι το ΕΚΟΜΕ με το Ελληνικό Κέντρο Κινηματογράφου, τον Εθνικό Οργανισμό για την Προώθηση και Ενίσχυση της Ελληνικής Κινηματογραφίας. Ποια είναι, όμως, η κατάσταση σε αυτούς τους δύο οργανισμούς μετά από πέντε χρόνια νεοδημοκρατικής διακυβέρνησης; Το ΕΚΟΜΕ από χρηματοδοτικός βραχίονας, με πλαίσιο κινήτρων για τη στήριξη και την προσέλκυση κινηματογραφικών παραγωγών που είχε θετικό αποτύπωμα και υλοποίησε σε ένα μεγάλο βαθμό τους ιδρυτικούς του στόχους, έχει μετατραπεί εξαιτίας της πολιτικής της Κυβέρνησης Μητσοτάκη σε έναν υπερχρεωμένο προβληματικό οργανισμό που λειτουργεί με όλες τις παθογένειες και τις αγκυλώσεις του ελληνικού δημοσίου κόντρα σε όλο το αναπτυξιακό επιχειρηματικό αφήγημα, το οποίο εκτροχιάστηκε με αποκλειστική ευθύνη της Κυβέρνησης και του Υπουργείου Ψηφιακής Διακυβέρνησης.

Τα χρέη, που έχουν συσσωρευθεί στον ΕΚΟΜΕ και για τα οποία αποφεύγετε να λογοδοτήσετε, είναι πολύ πάνω από 90 εκατομμύρια ευρώ. Είναι 150 εκατομμύρια ευρώ. Ο λόγος που σήμερα δεν προχωρούν οι υπαγωγές είναι το υπέρογκο χρέος του ΕΚΟΜΕ για το οποίο ευθύνεσθε. Εκκρεμούν, όμως, οι υπαγωγές ταινιών και σειρών οι οποίες έχουν ολοκληρωθεί, έχουν προβληθεί και οφείλονται χρήματα γι’ αυτές. Οι επενδύσεις έγιναν, οι παραγωγές πληρώθηκαν, βγήκαν οι φωτογραφίες και τα δελτία Τύπου που είναι τόσο σημαντικά για εσάς. Ο Πρωθυπουργός ανέβηκε στη Θεσσαλονίκη τον Νοέμβριο του 2022 με πομπώδεις δηλώσεις για την ενίσχυση των παραγωγών στην Ελλάδα μέσω ΕΚΟΜΕ, για τη στήριξη της εξωστρέφειας, το περίφημο branding της χώρας και την ανάπτυξη που καλπάζει. Η αλήθεια, όμως, είναι πολύ διαφορετική. Η αλήθεια αφορά μια μαύρη τρύπα, ένα δυσθεώρητο χρέος το οποίο σήμερα οφείλεται και το οποίο πνίγει τον ΕΚΟΜΕ.

Για ποια αξιοπιστία, λοιπόν, μιλάμε και γιατί η πλατφόρμα παραμένει ανοικτή σε αιτήσεις αν δεν έχετε σκοπό να εξυπηρετήσετε το πρόγραμμα, τις παραγωγές και τα χρέη; Και τώρα, προσέξτε: Αυτό το χρέος μεταφέρεται στον νέο οργανισμό και θα παρασύρει και θα πνίξει το Ελληνικό Κέντρο Κινηματογράφου, το οποίο με προϋπολογισμό πενίας 3,5 εκατομμύρια ευρώ ετησίως για λειτουργικές δαπάνες και παραγωγές λειτουργεί όσο καλύτερα θα μπορούσε να λειτουργεί ένα υποχρηματοδοτούμενο νομικό πρόσωπο ιδιωτικού δικαίου που εποπτεύεται από το Υπουργείο Πολιτισμού.

Με βάση συγκριτικά στοιχεία του 2022 για τη χρηματοδότηση του κινηματογράφου στην Ευρώπη και την Ελλάδα είμαστε ως ποσοστό του ΑΕΠ οι τελευταίοι και ο αμέσως επόμενος μετά από εμάς, η Ρουμανία, ξοδεύει τα διπλάσια. Στην κατά κεφαλήν δαπάνη, στη χώρα μας ξοδεύουμε 0,35 λεπτά του ευρώ. Είμαστε προτελευταίοι πριν την Αλβανία και δαπανούμε το ένα τρίτο της Πολωνίας, το ένα έκτο της Πορτογαλίας και το ένα τέταρτο της Κύπρου.

Ο ετήσιος προϋπολογισμός του Ελληνικού Κέντρου Κινηματογράφου είναι τέταρτος από το τέλος μετά τη Λετονία, την Κύπρο και την Αλβανία. Πουθενά στο νομοσχέδιο δεν υπάρχει σχέδιο για τον κινηματογράφο και την εθνική παραγωγή. Χωρίς τοπική κινηματογραφία, όμως, δεν στήνονται βάσεις για τίποτα. Το μοντέλο της Μάλτας δεν αξίζει στην πατρίδα του Αγγελόπουλου, του Βούλγαρη, στην πατρίδα του Λάνθιμου και τόσων άλλων άξιων δημιουργών.

Ο Λάνθιμος, τον οποίο έσπευσε να συγχαρεί ο Πρωθυπουργός, δεν προέκυψε από τον ΕΚΟΜΕ. Ο Λάνθιμος προέκυψε από το Ελληνικό Κέντρο Κινηματογράφου, που βλέποντας στο μέλλον και με ρίσκο χρηματοδότησε την «Κινέττα» και τον «Κυνόδοντα».

Στο νομοσχέδιο δεν υπάρχει καμμία κατοχύρωση της συνέχισης των χρηματοδοτικών επιλεκτικών προγραμμάτων του Ελληνικού Κέντρου Κινηματογράφου, που είναι η μήτρα για την ύπαρξη και ενίσχυση της εθνικής κινηματογραφίας. Νομοθετείτε, λοιπόν, ουσιαστικά για το cash rebate, υπό το βάρος της ανομολόγητης χρεωκοπίας του ΕΚΟΜΕ.

Το μόνο ποσό, το οποίο δεσμευτικά αναφέρεται στις διατάξεις του νομοσχεδίου, είναι αυτό των αμοιβών του διοικητικού συμβουλίου του νέου φορέα, το οποίο διοικητικό συμβούλιο φυσικά θα επιλεγεί από την κυρία Υπουργό.

Δεν υπάρχει καμμία πρόβλεψη και κανένα εθνικό σχέδιο για τη στήριξη της κινηματογραφικής παραγωγής ταινιών μικρού ή μεγάλου μήκους. Το μόνο που ρυθμίζετε χρηματοδοτικά είναι η πρόβλεψη πως έως και 50% του τέλους των ιδιωτικών καναλιών θα πηγαίνουν στο νέο φορέα κινηματογράφου. Όμως, ούτε το «έως» ούτε και η γενική αναφορά στον φορέα διασφαλίζουν την ανάγκη ενίσχυσης της εθνικής κινηματογραφίας.

Η εθνική κινηματογραφία, κύριε Υπουργέ, με τη γλώσσα, με την καλλιτεχνική ταυτότητα, είναι η σύνδεση της χώρας με τον κόσμο. Είναι μία βαριά βιομηχανία, όπως είναι η πολιτισμική βιομηχανία. Και εσείς είστε απρόθυμοι αλλά και ανίκανοι να τη στηρίξετε και να την ενισχύσετε.

Στο πεδίο του βιβλίου ιδρύετε ένα νομικό πρόσωπο, καταργώντας το Ελληνικό Ίδρυμα Πολιτισμού και συνενώνοντας γραφειοκρατικά στόχους, σκοπούς και αρμοδιότητες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ πολύ λίγο, κύριε Πρόεδρε.

Το νεοσύστατο Ελληνικό Ίδρυμα Βιβλίου και Πολιτισμού είναι ένα όχημα με προφανή ανοικτά ζητήματα λειτουργίας, όμως και εδώ το μείζον είναι η απουσία σχεδίου και εθνικής πολιτικής για την προώθηση και τη στήριξη της βιβλιοπαραγωγής και της ανάγνωσης.

Πέντε χρόνια τώρα, η Κυβέρνηση του κ. Μητσοτάκη δεν έχει να παρουσιάσει ένα πρόγραμμα ενίσχυσης συγγραφέων, ένα πρόγραμμα προώθησης της ελληνικής εκδοτικής παραγωγής στο εξωτερικό, μία πολιτική για τη δημιουργία και στήριξη βιβλιοθηκών διαμορφώνοντας ένα πλαίσιο αποτελεσματικής εθνικής πολιτικής για τη διεύρυνση του αναγνωστικού κοινού.

Πέρα από την ενιαία τιμή του βιβλίου, αυτή τη σημαντική εμβληματική νομοθετική παρέμβαση που έχει τη σφραγίδα των κυβερνήσεων ΠΑΣΟΚ, δεν έχει παρθεί μέχρι σήμερα κανένα σοβαρό μέτρο στήριξης για τον κλάδο του βιβλίου. Στο νομοσχέδιο η συγκρότηση του διοικητικού συμβουλίου των δεκατριών μελών είναι και πάλι προνόμιο της κυρίας Υπουργού, με τον κλάδο να υποεκπροσωπείται και να τον υποχρεώνετε σε συνεργασία με μία κομματικά επιλεγμένη διοίκηση, ενώ είναι ο κλάδος που γνωρίζει, μπορεί και πρέπει να βοηθήσει με πλειοψηφική συμμετοχή στο διοικητικό συμβούλιο την προώθηση του βιβλίου και της ανάγνωσης.

Θα κλείσω, δυστυχώς, με κάτι ιδιαίτερα μελανό, πέραν της έλλειψης εθνικής πολιτικής για το βιβλίο και τον κινηματογράφο, στην οποία πολύ συνοπτικά αναφέρθηκα. Θα κλείσω με το σκάνδαλο του «ΑΚΡΟΠΟΛ», που αντανακλά τον πυρήνα του επιτελικού κράτους της Κυβέρνησης Μητσοτάκη, δηλαδή ανεπάρκεια, ανικανότητα, αδιαφάνεια και φαυλότητα.

Το «ΑΚΡΟΠΟΛ» παραμένει κλειστό, παρά τις μεγαλόστομες κυβερνητικές εξαγγελίες το 2019.

H απορροφητικότητα των κονδυλίων από το ΕΣΠΑ είναι μηδενική. Και εσείς τώρα σπεύδετε να ορίσετε για το αργόσχολο εδώ και ενάμιση χρόνο διοικητικό συμβούλιο αμοιβές εκατοντάδων χιλιάδων ευρώ.

Είστε, λοιπόν, σοβαρά εκτεθειμένοι. Είστε σοβαρά εκτεθειμένοι γιατί πέντε χρόνια τώρα δεν κάνετε τίποτα για την εθνική πολιτική για τον κινηματογράφο, για την εθνική πολιτική για το βιβλίο, για την ανάγνωση. Είστε εκτεθειμένοι για το σκάνδαλο του «ΑΚΡΟΠΟΛ».

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και τέσσερις συνοδοί εκπαιδευτικοί από το 1ο Επαγγελματικό Λύκειο Σπάρτης.

Σάς καλωσορίζουμε στη Βουλή, παιδιά!

(Χειροκροτήματα από όλες τις πτέρυγες της Βουλής)

Τον λόγο έχει ο κ. Γιώργος Καραμέρος από τον ΣΥΡΙΖΑ και ακολουθεί ο κ. Καππάτος από τη Νέα Δημοκρατία.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Κύριε Πρόεδρε, θα ήθελα μετά τον λόγο για την τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως, κύριε Υπουργέ, μετά τον κ. Καραμέρο.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αγαπητοί μαθητές και μαθήτριες, εγώ επειδή είμαι νέος Βουλευτής, πριν δύο, τρία χρόνια νόμιζα ότι η πολιτική είναι σαν το «House of Cards». Φαντάζομαι ότι κάποιοι θα την έχετε δει τη σειρά. Εδώ, όμως, με αυτά που ζούμε όλους αυτούς τους μήνες και σήμερα και τις τελευταίες μέρες πιο πολύ είναι σαν το «Ο Ιησούς από τη Ναζαρέτ», που θα το δούμε και τις επόμενες μέρες στις τηλεοράσεις μας, μόνο που η Αίθουσα βρίθει υποκριτών και φαρισαίων. Αυτή είναι η πραγματικότητα. Άλλοι πλακώνονται στους διαδρόμους για τα προνόμια και τις βουλευτικές έδρες, άλλοι ορκίζονται σε πατρίδα, θρησκεία, οικογένεια, που ως έννοιες η καθεμία μόνη της είναι ιερές και συνταγματικά κατοχυρωμένες, αλλά ως σύνθημα το κατέγραψαν και το ανέφεραν για πρώτη φορά το 1851 αμφιλεγόμενοι τότε θεολόγοι, το χρησιμοποίησε η δικτατορία και τώρα η Νέα Δημοκρατία.

Αυτούς, λοιπόν, τους υποκριτές και φαρισαίους, το μόνο που τους ενδιαφέρει -το λέω για τον απλό κόσμο που ψηφίζει αυτά τα δεξιά, ακροδεξιά κόμματα- είναι τα προνόμια και οι έδρες. Γι’ αυτά πλακώνονται, όχι γιατί έχουν κάποιο κάποια αγωνία. Δεν έχουν καμμιά αγωνία για τον Εσταυρωμένο -για να χρησιμοποιήσω τη σειρά «Ο Ιησούς από τη Ναζαρέτ»-, δηλαδή τον ελληνικό λαό που βασανίζεται με την ακρίβεια, με τη διάλυση της δημόσιας υγείας, με την εγκληματικότητα, με την αγωνία του για τα εθνικά θέματα. Όχι. Παζαρεύουν το χριστεπώνυμο πλήθος. Αυτό κάνουν. Αναφέρομαι στις προλαλήσασες και στους προλαλήσαντες.

Εσείς νομίζετε ότι αν γίνεται κάποια στιγμή Υπουργοί -ρωτήστε τους εξήντα πέντε που έχει κάνει ο κ. Μητσοτάκης- θα πάτε σε ένα Υπουργείο ή θα πάτε σε ένα δημαρχείο ή σε μία περιφέρεια με το Ευαγγέλιο να διοικήσετε; Αυτό το κάνετε όχι για να δηλώσετε την πίστη σας, το κάνετε για να εξασφαλίσετε ψήφους. Δεν υπάρχει τίποτα πιο χυδαίο. Και σας το λέω εγώ που είμαι πιστός, αλλά δεν το διατυμπανίζω. Δεν υπάρχει πιο χυδαία εκμετάλλευση από το να ακούγεται κάθε μέρα μέσα σε αυτή την Αίθουσα, οπότε έχουμε μια συζήτηση, ένα απόσπασμα του Ευαγγελίου που το στρέφετε ad hominem, σε έναν πολιτικό σας αντίπαλο. Είναι θλιβερό αυτό το πράγμα.

Συζητούμε σήμερα για ένα νομοσχέδιο του Υπουργείου Πολιτισμού που έχει και ένα κομμάτι ψηφιακής πολιτικής -γι’ αυτό και ως τομεάρχης θα ήθελα να τοποθετηθώ- και η εκμετάλλευση της πίστης, του θρησκευτικού συναισθήματος είναι εμετική. Αφορά συγκεκριμένες παρατάξεις. Όλοι πραγματικά μπαίνετε στον πειρασμό και το κάνετε. Δεν είναι δυνατόν να μην έχω ακούσει τη φωνή Βουλευτή ή Βουλεύτριας δέκα μήνες και να έρθει να μιλήσει για το τι έγινε στην εκκλησία. Είναι θλιβερό αυτό το πράγμα και πρέπει κάποιος να το πει, για να το καταλάβουν και οι πολίτες που μας βλέπουν.

Σήμερα παίζει πρώτο θέμα κάτι εξευτελιστικό για το πολιτικό σύστημα: οι γροθιές που παίξανε εδώ πίσω, γιατί μαλώνουν για την έδρα και τα προνόμια, τα αυτοκίνητα, τους συνεργάτες, τον μισθό. Ο κόσμος, όμως, απαξιώνει συνολικά το πολιτικό σύστημα και λέει «αυτοί πλακώνονται για τις έδρες, τα λεφτά». Και όποιος είναι πιο παραβατικός δήθεν, όποιος τα λέει πιο «χοντρά», όποιος δεν σέβεται ποτέ τον χρόνο, όποιος δεν σέβεται ποτέ την Αίθουσα εδώ και τους συναδέλφους του είναι και ο πιο αντισυστημικός υποτίθεται.

Γι’ αυτό λέω ότι εδώ πέρα δεν είναι το «House of Cards», είναι ο «Ιησούς από τη Ναζαρέτ» με Φαρισαίους υποκριτές και τον εσταυρωμένο ελληνικό λαό να ανέχεται και στο τέλος να χειραγωγείται και να επιστρέφει πολλές φορές με αυτόν τον τρόπο στα ίδια κόμματα. Να το σκεφτεί ο ελληνικός λαός.

Και θέλω να περάσω λίγο, μιας και μιλήσαμε με σειρές, στο αντικείμενο το οποίο αφορά εν μέρει το Υπουργείο Ψηφιακής Διακυβέρνησης. Γιατί σας βλέπω, κύριε Υπουργέ, ατάραχο και υπομονετικό όλες αυτές τις ώρες, αλλά εδώ έχετε διαπράξει ως Κυβέρνηση ένα έγκλημα. Αυτή είναι η πραγματικότητα. Πήρατε ένα εργαλείο, το ΕΚΟΜΕ, ένα εργαλείο cash rebate που έφτιαξε η κυβέρνηση ΣΥΡΙΖΑ το 2015 με τον «νόμο Κρέτσου», τον 4487, ολοκληρώθηκε το 2017, με 75 εκατομμύρια ευρώ εξασφαλισμένη χρηματοδότηση, με επενδύσεις που έφτασαν τα 101 εκατομμύρια ευρώ, με εβδομήντα χιλιάδες θέσεις εργασίας που δημιουργήθηκαν. Κι αν δεν λένε κάτι οι αριθμοί μπορεί να σας λένε οι «Άγριες Μέλισσες». Αν έχετε πάει καλεσμένοι ποτέ στον «ΑΝΤ1» στα Σπάτα, για κοιτάξτε ένα ολόκληρο χωριό - στούντιο που έχει στηθεί απ’ έξω για να γυρίζονται -μπορεί να μην υπάρχει πια- οι «Άγριες Μέλισσες». Αυτά είναι χρήματα και από το ΕΚΟΜΕ. Έφτιαξαν θέσεις εργασίας. Για κάθε 1 ευρώ στην τοπική κοινωνία των Σπάτων, της Δράμας, του Ηρακλείου, του Ωρωπού, οπουδήποτε, επέστρεψαν στην τοπική κοινωνία 5 ως 7 ευρώ.

Και δεν ήταν μόνο αυτές οι σειρές. Θα τις πω, γιατί είναι και νέα παιδιά που τις βλέπανε: «Άγριες Μέλισσες», «Κόκκινο Ποτάμι», «Maestro», σειρές της Disney, σειρές του Netflix. Ο ελληνικός λαός την πανδημία την έβγαλε στο σπίτι με τηλεόραση από τις σειρές, οι οποίες είχαν ποιότητα πολλές από αυτές, και χρηματοδοτήθηκαν με το εργαλείο που έφτιαξε η κυβέρνηση Τσίπρα, ΣΥΡΙΖΑ, επί υπουργίας Παππά - Κρέτσου. Και τι κάνατε εσείς; Αυτό που κάνετε σε όλα τα δημόσια εργαλεία. Το διαλύσατε. Το φτάσατε να έχει δεν ξέρω εγώ πόσα εκατομμύρια ευρώ χρέη. Εκεί που χρηματοδοτούσε τις «Άγριες Μέλισσες» και το «Κόκκινο Ποτάμι», δώσατε λεφτά στις «Οικογενειακές Ιστορίες». Γιατί μπορεί να είναι εργαλείο cash rebate και να ανοίγει θέσεις εργασίας και οι άνθρωποι που δουλεύουν στις «Οικογενειακές Ιστορίες» και αυτοί εργαζόμενοι είναι κάποιοι, τεχνικοί και άλλοι. Αλλά δείχνει την ποιότητα της σκέψης σας, των επιλογών σας. Και τώρα πολλούς από αυτούς δεν τους έχετε πληρώσει κιόλας.

Και τι κάνετε; Ενώνετε μήλα με πορτοκάλια, «Οικογενειακές Ιστορίες» με Λάνθιμο, που ο Λάνθιμος σάς είχε καταγγείλει πριν δύο χρόνια όταν ο Γιώργος Αρβανίτης, ο διευθυντής φωτογραφίας του, ήθελε να φτιάξει τα στούντιο για το «Poor Things» στη Δράμα και εσείς βέβαια το είχατε καταχρεώσει και δεν είχατε λεφτά και του γυρίσατε την πλάτη. Πήγε το έκανε κάπου αλλού το «Poor Things», πήρε και Όσκαρ, έτσι δεν είναι; Εγώ δεν είμαι πολύ ενημερωμένος, όπως είναι η Κυριακή Μάλαμα. Ο κ. Μητσοτάκης τού έδινε συγχαρητήρια. Δηλαδή ο Λάνθιμος τον κατήγγειλε ότι δεν χρηματοδότησαν για να φτιαχτούν τα στούντιο στη Δράμα και μετά εκείνος έβγαινε και έκανε Tik Tok να συγχαρεί τον Λάνθιμο. Γιατί έτσι διοικείτε και κυβερνάτε, μόνο με επικοινωνία, ουσία τίποτα! Πίσω από τον μπερντέ -γιατί μπερντέ το έχετε κάνει- δεν υπάρχει τίποτα. Front desk, back office, διαλυμένα όλα κι όσο περνάει ο καιρός και χειρότερα. Και αυτό κάνετε και τώρα.

Έτσι, λοιπόν, με το ΕΚΟΜΕ. Μέχρι το 2022 η αποεπένδυση έφτασε τα 101 εκατομμύρια ευρώ. Είχατε ένα εργαλείο και το καταστρέψατε. Έτσι βλέπετε όχι μόνο τον κινηματογράφο και τις τηλεοπτικές παραγωγές, αλλά καθετί δημόσιο. Και επειδή αφορά το Υπουργείο Ψηφιακής Διακυβέρνησης, Εθνικό Κέντρο Τεκμηρίωσης: Πενήντα δύο χιλιάδες ψηφιοποιημένα διδακτορικά. Μιλάμε για πλούτο, προσωπικά δεδομένα, πληροφορίες, γνώση. Το διαλύετε. Ο κ. Κυρανάκης το διαλύει. Είναι στα «κάγκελα» οι άνθρωποι. Απολύονται οι συμβασιούχοι. Κάθεται και παλεύει πώς θα φτιάξει το λογότυπο. Ενδεχομένως έχετε σκεφτεί και αυτό να το σπρώξετε σε κανέναν ιδιώτη, μπορεί στο CDC, αυτό το fund που πηγαίνει ο κ. Μητσοτάκης, το ξέρετε, σουπερμάρκετ, νοσοκομεία, ασφαλιστικές εταιρείες.

Αυτό κάνετε και πρέπει να το αντιληφθούν οι πολίτες, οπότε και στην προκειμένη περίπτωση καταψηφίζουμε το νομοσχέδιο και ως υπεύθυνη Αξιωματική Αντιπολίτευση που έχει δημιουργήσει, όπως δημιούργησε το εργαλείο cash rebate του ΕΚΟΜΕ, θα σας ελέγχουμε συνεχώς για να βεβαιωνόμαστε ότι οι κόποι των εργαζομένων και των πολιτών κατευθύνονται σε οικονομικά αποδοτικές και πολιτιστικά δημιουργικές επιλογές αντί να εξυπηρετούν τα συμφέροντα φίλων, «ημετέρων» και αρεστών επενδυτών.

Τέλος, αναφορικά με την τροπολογία για τον Τύπο, κατανοούμε την ανάγκη μιας παράτασης, αλλά οφείλει επιτέλους η Κυβέρνηση να δώσει συγκεκριμένη λύση στο ζήτημα και όχι να αρκείται σε συνεχείς παρατάσεις, όπως κάνει και σε άλλες περιπτώσεις, με σκοπιμότητα βέβαια, όπως για παράδειγμα στις συχνότητες.

Το μητρώο ηλεκτρονικών μέσων μαζικής ενημέρωσης ήταν επίσης μια μεταρρύθμιση της κυβέρνησης ΣΥΡΙΖΑ.

Το καταργήσατε, το προσαρμόσατε στα μέτρα των ισχυρών το 2022 με ελάχιστες εγγυήσεις για τους εργαζόμενους, γιατί όπου περνάτε δυστυχώς για το δημόσιο συμφέρον σπέρνετε την καταστροφή υπέρ των ιδιωτών και αυτό είναι που χαρακτηρίζει την Κυβέρνησή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Υφυπουργός Πολιτισμού, ο κ. Δήμας για την τροπολογία. Θα συνεχίσουμε μετά με τον κατάλογο ομιλητών.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πολύ, κύριε Πρόεδρε.

Αρχικά θέλω και εγώ από την πλευρά μου να καταδικάσω το περιστατικό βιαιοπραγίας εντός του ελληνικού Κοινοβουλίου και να εκφράσω και την ικανοποίησή μου ότι όλα τα κόμματα, ανεξαιρέτως, εκφράστηκαν με τον ίδιο τρόπο. Βρίσκομαι σε αυτή την Αίθουσα δώδεκα χρόνια, δεν έχω ξανασυναντήσει κάτι τέτοιο αντίστοιχο και νομίζω ότι μέσα στο πλαίσιο του δημοκρατικού διαλόγου προφανώς υπάρχουν διαφορετικές απόψεις, διαφωνούμε -δεν πρέπει ούτε μπορούμε πάντοτε να συμφωνούμε- αυτό, όμως, πρέπει να γίνεται μέσα στα δημοκρατικά πλαίσια και όχι, σε καμμία περίπτωση, με βιαιοπραγίες.

Για τη συνέχεια θέλω να μιλήσω για την τροπολογία με γενικό αριθμό 146 και ειδικό αριθμό 8. Είναι μία τροπολογία και είναι αυτή που είχα αναγγείλει και στις επιτροπές. Ειδικότερα θα μιλήσω πρώτα για το άρθρο 1, το οποίο επιτέλους καθορίζει την ημερήσια αποζημίωση και τα έξοδα διανυκτέρευσης για τους μετακινούμενους σε απόσταση μεγαλύτερη των πενήντα χιλιομέτρων από την έδρα τους, μετά από εντολή του Εθνικού Θεάτρου, του Κρατικού Θεάτρου Βορείου Ελλάδος και των δημοτικών περιφερειακών θεάτρων της χώρας. Και αλλάζουμε στο πέμπτο εδάφιο το χρονικό διάστημα από 1-7-2022 έως 31-10-2022 για να μην πηγαίνουμε σε ετήσιες παρατάσεις και μονιμοποιείται σε χρονικό διάστημα από 1ης Ιουλίου έως 31 Οκτωβρίου εκάστου έτους. Επίσης, στο πέμπτο εδάφιο το ποσό των 55 ευρώ ανά διανυκτέρευση τροποποιείται, αυξάνεται και πηγαίνει στα 60 ευρώ.

Όσον αφορά το δεύτερο άρθρο παρατείνεται έως την 31η Δεκεμβρίου του 2025 αυτοδικαίως και από τη λήξη τους, λόγω συμπλήρωσης του προβλεπόμενου νόμιμου χρονικού ορίου, οι αποσπάσεις των υπαλλήλων του Υπουργείου Πολιτισμού που έχουν ήδη διενεργηθεί στο Υπουργείο Εξωτερικών. Αυτό έχει να κάνει με την κύρωση συμφωνίας - συνεργασίας μεταξύ της Κυβέρνησης της Ελληνικής Δημοκρατίας και του Υπουργικού Συμβουλίου της Δημοκρατίας της Αλβανίας σχετικά με την αναζήτηση, την εκταφή, τον προσδιορισμό της ταυτότητας και τον ενταφιασμό των Ελλήνων πεσόντων στρατιωτικών σε πολεμικές επιχειρήσεις στην Αλβανία κατά τη διάρκεια του Ελληνοιταλικού Πολέμου το 1940-1941 και την κατασκευή κοιμητηρίων στο έδαφος της Δημοκρατίας της Αλβανίας για τον ενταφιασμό τους.

Επίσης, στο τρίτο άρθρο έχουμε μια σημαντική παράταση προθεσμίας για τον περιφερειακό και τοπικό Τύπο.

Σταματώ την ομιλία μου εδώ για την τροπολογία. Θα καταθέσουμε σε λίγο και τις νομοτεχνικές βελτιώσεις και μετά θα μιλήσω για το νομοσχέδιο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο για να κάνω μία ερώτηση στον κύριο Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Πολύ σύντομα, κύριε Υπουργέ, σας ακούσαμε να αναπτύσσετε την τροπολογία και θα ήθελα να σταθώ στο τρίτο άρθρο, στο οποίο ήσασταν πολύ συνοπτικός. Εμείς κατανοούμε την ανάγκη να δοθεί αυτή η παράταση, διότι στην πραγματικότητα παρατείνετε τη μη εφαρμογή ενός νομοθετικού σφάλματος, που έγινε από την Κυβέρνησή σας. Εφαρμόζεται ένας νόμος του 1981 για τον περιφερειακό Τύπο, με δικό σας νόμο του 2022, ο οποίος στην πραγματικότητα είναι ανεφάρμοστος στον περιφερειακό Τύπο. Κατανοούμε, λοιπόν, την ανάγκη να παραταθεί.

Η ερώτηση, όμως, από εμάς προς την Κυβέρνηση είναι: Πότε θα υπάρξει μια οριστική διευθέτηση αυτού του ζητήματος; Και νομίζω ότι θα συμφωνήσετε, κύριε Υπουργέ, γιατί προέρχεστε από την περιφέρεια, ότι ο περιφερειακός Τύπος είναι πυλώνας, είναι κύτταρο δημοκρατίας στις τοπικές κοινωνίες. Δεν μπορούμε να αφήνουμε τον περιφερειακό Τύπο όμηρο νομοθετικών διευθετήσεων και παρατάσεων που αναπαράγονται και ανακυκλώνονται. Σας θυμίζω τις άλλες παρατάσεις που δίνονται για την μη άρση της απαγόρευσης της κρατικής χρηματοδότησης, ένας μνημονιακός νόμος ο οποίος έχει πάψει να ισχύει, δεν εφαρμόστηκε ποτέ.

Ρωτώ, λοιπόν, και ρωτούμε: Υπάρχει ένα σχέδιο οριστικής διευθέτησης αυτών των εκκρεμοτήτων, ώστε να μην υπάρχει καν η υπόνοια πολιτικής εξάρτησης του περιφερειακού Τύπου από την εκάστοτε Κυβέρνηση;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Κωνσταντοπούλου, έχετε τον λόγο για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Υφυπουργέ, σε σχέση με το άρθρο 2, μιας και παρουσιάσατε την τροπολογία, εμείς είπαμε ότι την θεωρούμε θετική και θα την ψηφίσουμε, θέλω όμως να κάνω μία επισήμανση που είναι πολύ σημαντική.

Στο άρθρο 2 προβλέπετε την παράταση των αποσπάσεων υπαλλήλων του Υπουργείου Πολιτισμού προς το Υπουργείο Εσωτερικών σχετικά με την αναζήτηση, εκταφή, προσδιορισμό ταυτότητας και τον ενταφιασμό των Ελλήνων πεσόντων στρατιωτικών σε πολεμικές επιχειρήσεις στην Αλβανία κατά τη διάρκεια του Ελληνοιταλικού Πολέμου του 1940-1941 για την κατασκευή κοιμητηρίων. Είναι μία οφειλόμενη πράξη μνήμης και τιμής στους Έλληνες που έπεσαν στο έπος του ’40.

Ταυτόχρονα, όμως, θέλω να θυμίσω ότι υπάρχει μία εκκρεμότητα πάρα πολλών δεκαετιών, που δεν μπορεί να παρατείνεται και αυτή είναι η σθεναρή διεκδίκηση των οφειλών της Γερμανίας προς την Ελλάδα για τα εγκλήματα των ναζί, για τις θηριωδίες, για τα ολοκαυτώματα σε όλη τη χώρα, για την επιβολή του αναγκαστικού κατοχικού δανείου, για τη σύληση του δημοσίου ταμείου, για την καταστροφή των υποδομών της χώρας, για την καταστροφή της παραγωγής της χώρας, όλα αυτά που στη συνέχεια τα πληρώσαμε πάρα πολύ ακριβά ως χώρα και ως λαός, για την επιστροφή επίσης -και αυτό αφορά το Υπουργείο σας- των κλεμμένων αρχαιολογικών θησαυρών, ένα μικρό κομμάτι των οποίων έχει επιστραφεί το καλοκαίρι του 2014, το μεγαλύτερο, όμως, κομμάτι των οποίων δεν έχει επιστραφεί ούτε καταγραφεί.

Για εμάς αυτές οι πράξεις της ελληνικής πολιτείας να τιμά τους νεκρούς, να θυμάται την ιστορία σε σύνδεση και με την παρέμβαση που έκανα αμέσως προηγουμένως, να μην επιτρέπει στη λήθη να επικρατεί και να διατρανώνει το «ποτέ ξανά» είναι σύμφυτες με μία πολιτική διεκδίκησης των γερμανικών οφειλών και, στο πεδίο που αφορά το Υπουργείο Πολιτισμού, διεκδίκησης της επιστροφής των κλεμμένων αρχαιολογικών θησαυρών.

Η Πλεύση Ελευθερίας, όπως ξέρετε, έχει ταχθεί απερίφραστα υπέρ της διεκδίκησης και της επιστροφής των Γλυπτών του Παρθενώνα και έχουμε μάλιστα προσκαλέσει την Κυβέρνηση να σας επικουρήσουμε με νομικά εργαλεία και επιχειρήματα. Θεωρούμε ότι η επιστροφή των δέκα χιλιάδων αρχαίων θραυσμάτων και αντικειμένων που έγινε το 2014 από γερμανικό μουσείο και επρόκειτο για κλεμμένα από αρχαιολόγους των Ες-Ες αποτελεί ένα πάρα πολύ σοβαρό προηγούμενο.

Υπενθυμίζουμε, λοιπόν, με αυτή την ευκαιρία και με αφορμή το άρθρο 2 της τροπολογίας, ότι η Πλεύση Ελευθερίας αυτή την εκκρεμότητα δεν την ξεχνά, την προτάσσει, την υπενθυμίζει και σας καλούμε σε πράξεις, σε δράσεις, σε ενέργειες προκειμένου να τιμήσουμε εφ’ όλης της ύλης εκείνους που έδωσαν τη ζωή τους για να είμαστε ελεύθεροι και να είμαστε και περήφανοι για την αντίστασή τους και να δικαιώσουμε και τη δική μας συνέχεια στην ιστορία της πατρίδας μας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πάρα πολύ.

Αρχικά να υπενθυμίσω ότι η χώρα δεν έχει παραιτηθεί από κανένα δικαίωμα. Αντιθέτως αυτό το οποίο θέλω να τονίσω είναι ότι ειδικότερα όσον αφορά την επιστροφή αρχαιοτήτων εργαζόμαστε συστηματικά και το τελευταίο χρονικό διάστημα έχουν επιστραφεί κάποια πολύ σημαντικά ευρήματα. Ακόμα και στο ζήτημα της επιστροφής των Γλυπτών του Παρθενώνα συνεχίζουμε τη διεκδίκηση. Γνωρίζετε ότι πριν από λίγους μήνες είχε πάρει και πολύ μεγάλη έκταση η επίσκεψη του Πρωθυπουργού στο Ηνωμένο Βασίλειο.

Αυτό το οποίο θέλω να πω όσον αφορά τον περιφερειακό Τύπο ναι, η Κυβέρνησή μας στηρίζει τον περιφερειακό Τύπο και θα συνεχίσει να τον στηρίζει.

Αντιλαμβάνομαι τη σημασία της μόνιμης ρύθμισης. Δεν είναι αποκλειστική αρμοδιότητα, προφανώς, του Υπουργείου Πολιτισμού. Όπως στο άρθρο 1 φέρνουμε μια μόνιμη ρύθμιση για τις εκτός έδρας μετακινήσεις για τους εργαζόμενους στο Εθνικό Θέατρο, στο Κρατικό Θέατρο Βορείου Ελλάδος και στα ΔΗΠΕΘΕ και αυξάνουμε μάλιστα και το ποσό, έτσι θα ήταν χρήσιμο και εξετάζεται από τα συναρμόδια Υπουργεία, να δούμε πώς μπορεί να υπάρχει μια μονιμότερη ρύθμιση.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Καππάτο Παναγή από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω, δεν ξέρω αν εσείς νιώθετε κάποιο πλάκωμα, αλλά εγώ νιώθω ένα πλάκωμα στην ψυχή μου μετά από όσα συνέβησαν σήμερα. Βιαιοπραγίες μέσα στη Βουλή, οι οποίες είναι καταδικαστέες ασφαλώς. Η Βουλή είναι ναός της δημοκρατίας. Εδώ γίνεται ένας σκληρός αγώνας ιδεών -και πολιτικών ιδεών και κομματικών, αν θέλετε- που υπερασπίζεται ο κάθε Βουλευτή στις ιδέες του. Το να έχουμε, όμως, αυτές τις βίαιες πράξεις είναι εκτός της έννοιας της δημοκρατίας. Είναι καταδικαστέα η πράξη του Βουλευτή που κτύπησε άλλον Βουλευτή.

Αν, όμως, είναι αληθή τα όσα διάβασα για όσα είπε το θύμα-Βουλευτής στον άλλο Βουλευτή, είναι και αυτά καταδικαστέα και πρέπει η Βουλή, αφού ελέγξει και τις δύο πλευρές, να επιβάλει τα ανάλογα σκληρά –θεωρώ- πειθαρχικά μέτρα. Διότι, πρέπει να συνειδητοποιήσουμε όλοι ότι βρισκόμαστε στον ναό της δημοκρατίας και πρέπει να σεβόμαστε τον χώρο που είμαστε, αλλά και αυτούς που υπηρετούμε, που είναι ελληνικός λαός.

Σήμερα, η Κυβέρνηση μέσω του Υπουργείου Πολιτισμού, προτείνει επί της ουσίας την ενίσχυση και αναβάθμιση του πολιτιστικού και δημιουργικού τομέα της χώρας μας, με ένα νομοσχέδιο που στοχεύει στη διαμόρφωση ενός σύγχρονου πλαισίου για τον πολιτισμό και τις τέχνες και την προώθηση της δημιουργικής Ελλάδας.

Ας ξεκινήσουμε με τον πρώτο άξονα του νομοσχεδίου, τη δημιουργία ενός ενιαίου και δυναμικού φορέα, το «Ελληνικό Κέντρο Κινηματογράφου Οπτικοακουστικών Μέσων και Δημιουργίας - Creative Greece». Αυτός ο φορέας θα συνδυάζει τις δυνάμεις δύο υφιστάμενων οργανισμών, ενισχύοντας την οργανωτική και διοικητική τους ικανότητα, εξοικονομώντας πόρους και διευκολύνοντας τη στρατηγική εξωστρέφεια του ελληνικού πολιτισμού.

Παράλληλα, εισάγεται το νέο πρόγραμμα «Cash Rebate Greece» που αναβαθμίζει τον τρόπο υποστήριξης των οπτικοακουστικών έργων στη χώρα μας. Αυτό το πρόγραμμα αποσκοπεί στη διασφάλιση μεγαλύτερης σταθερότητας και προβλεψιμότητας για τους επενδυτές, μέσα από μια διαδικασία που εξασφαλίζει την επιστροφή του 40% των επενδύσεων σε οπτικοακουστικά έργα, προωθώντας έτσι την ανάπτυξη της εγχώριας αγοράς και την ελκυστικότητα της Ελλάδας ως παραγωγική βάση.

Τρίτος κρίκος του νομοσχεδίου είναι η ίδρυση του Ελληνικού Ιδρύματος Βιβλίου και Πολιτισμού. Αυτό το νέο ίδρυμα έρχεται να δώσει έμφαση στην ανάδειξη και την προώθηση των ελληνικών γραμμάτων και του βιβλίου τόσο εντός όσο και εκτός συνόρων. Θα λειτουργήσει ως κεντρικός συντονιστής για την ενίσχυση των πολιτιστικών δραστηριοτήτων και την εξωστρέφεια της ελληνικής λογοτεχνίας.

Ακόμη, με το νομοσχέδιο αυτό προβλέπεται η συστηματική βελτίωση και ο εκσυγχρονισμός των υφιστάμενων δομών, με έμφαση στην ψηφιακή διαχείριση και την ανάδειξη της οπτικοακουστικής κληρονομιάς, τη στήριξη των εγχώριων φεστιβάλ και την ενσωμάτωση νέων τεχνολογιών στην πολιτιστική παραγωγή.

Πέρα από τις δομικές αλλαγές, το νομοσχέδιο αυτό έρχεται να λύσει συγκεκριμένα προβλήματα που έχουν επιβραδύνει την ανάπτυξη του πολιτιστικού τομέα στην Ελλάδα, όπως η πολυπλοκότητα των διοικητικών διαδικασιών και η ανάγκη για μεγαλύτερη διαφάνεια και αποτελεσματικότητα.

Συνεχίζοντας, επιθυμώ να αναφερθώ σε ένα κρίσιμο σημείο που αφορά τη στρατηγική μας προσέγγιση για τη διαχείριση των οπτικοακουστικών έργων και την εκπαίδευση στον πολιτισμό. Με την ίδρυση του Εθνικού Ψηφιακού Αποθετηρίου Οπτικοακουστικών Έργων στοχεύουμε στη διάσωση της εθνικής οπτικοακουστικής κληρονομιάς. Αυτό το αποθετήριο θα λειτουργεί ως η κεντρική βάση δεδομένων για όλα τα οπτικοακουστικά έργα που παράγονται ή αναπαράγονται στην Ελλάδα, εξασφαλίζοντας την προστασία και την ευρύτερη πρόσβαση σε αυτά.

Επιπλέον, με την εγκατάσταση του δημιουργικού κόμβου, του Creative Hub, αναζητούμε την οργανική σύνδεση μεταξύ νέων δημιουργών και επιχειρηματιών με τις ανάγκες της αγοράς και τα ευρωπαϊκά προγράμματα, προκειμένου να οικοδομηθούν βιώσιμες δημιουργικές καριέρες στην Ελλάδα. Το Creative Hub θα λειτουργεί ως εκπαιδευτικό και δημιουργικό επιχειρηματικό επίκεντρο που θα στηρίζει ενεργά την ανάπτυξη και την καινοτομία στον τομέα των οπτικοακουστικών μέσων και του πολιτισμού.

Τέλος, δημιουργείται το Παρατηρητήριο για τον Πολιτιστικό και Δημιουργικό Τομέα, το οποίο αποτελεί έναν ακόμη κρίκο αυτής της ανανεωτικής προσπάθειας, αφού θα παρέχει πολύτιμα στατιστικά δεδομένα και αναλύσεις που θα υποστηρίζουν τη στρατηγική μας για στοχευμένες πολιτικές που θα ανταποκρίνονται στις πραγματικές ανάγκες του τομέα.

Όλες αυτές οι προτάσεις και τα προγράμματα συμβάλλουν στην ανάπτυξη ενός πιο συνεκτικού και αποδοτικού πλαισίου για την πολιτιστική κληρονομιά και δημιουργική ανάπτυξη της Ελλάδας. Είναι μια διαδικασία που στοχεύει να καταστήσει τον πολιτισμό πιο προσιτό και σχετικό με τις σύγχρονες ανάγκες και προκλήσεις.

Με αυτά τα μέτρα η Ελλάδα βάζει τον πολιτισμό στο επίκεντρο της ανάπτυξής της, δημιουργώντας έναν δυναμικό πυρήνα που θα προσφέρει στην κοινωνία, στην οικονομία και στην εθνική ταυτότητα. Είναι μια πολιτική που αποτελεί επένδυση στο μέλλον και ένα ξεκάθαρο μήνυμα ότι ο πολιτισμός είναι κεντρικός άξονας για την προοπτική της χώρας μας στον σύγχρονο κόσμο. Είναι, λοιπόν, η ώρα να στηρίξουμε αυτή την πρωτοβουλία, η οποία υπόσχεται να αναδείξει και να εμπλουτίσει τον πολιτισμικό μας ιστό, προσφέροντας νέες ευκαιρίες στη νέα γενιά δημιουργών και ενισχύοντας την παγκόσμια εικόνα της Ελλάδας ως ένα σύγχρονο, δημιουργικό και πολιτισμικά πλούσιο έθνος.

Κυρίες και κύριοι, βρισκόμαστε σε μια κρίσιμη καμπή. Τα προγράμματα και οι προτάσεις που παρουσιάσαμε σήμερα δεν αποτελούν απλώς ένα σχέδιο δράσης, αλλά μια ρηξικέλευθη προοπτική για την πολιτιστική αναγέννηση της Ελλάδας. Είναι μια πρόκληση σε όλους μας να συμμετέχουμε ενεργά στη διαμόρφωση ενός μέλλοντος όπου ο πολιτισμός δεν είναι περιθωριακός, αλλά βασικός πυλώνας της εθνικής μας ταυτότητας και ανάπτυξης. Καθώς στρεφόμαστε προς το μέλλον, ας αναλογιστούμε τη δύναμη και την αξία του πολιτισμού στη διαμόρφωση μιας δικαιότερης και πιο δημιουργικής κοινωνίας. Μέσα από την ανάδειξη του πολιτισμού, όχι μόνο ενισχύουμε την οικονομία μας και τον τουρισμό, αλλά και επενδύουμε στην κοινωνική συνοχή και στην προσωπική ανάπτυξη κάθε πολίτη.

Η πρόκληση, λοιπόν, είναι απλή: Ας δράσουμε από κοινού. Ας συνεργαστούμε όλοι με σκοπό να καταστήσουμε την Ελλάδα ένα παγκόσμιο παράδειγμα πολιτιστικής ακμής και δημιουργικής εξέλιξης. Ας κάνουμε τον πολιτισμό τον αληθινό ηγέτη της προόδου μας.

Σας καλώ όλους να υποστηρίξετε αυτό το νομοσχέδιο, το οποίο υπηρετεί την πρόοδο και τη διατήρηση της πολιτιστικής μας κληρονομιάς, ενώ παράλληλα ανανεώνει τις δομές μας και ενισχύει την οικονομική μας ανάπτυξη μέσω του πολιτισμού. Μαζί μπορούμε να φτιάξουμε μια Ελλάδα που λάμπει μέσα από τον πλούτο και τη δύναμη του πολιτισμού της. Προς την πολιτιστική μας αναγέννηση, προχωράμε με θάρρος και αποφασιστικότητα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, ο Βουλευτής κ. Γεώργιος Σταμάτης ζητεί άδεια τριήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Τον λόγο έχει η Κοινοβουλευτική Εκπρόσωπος της Νέας Αριστεράς κ. Μερόπη Τζούφη. Μετά θα ακολουθήσει η κ. Σπυριδάκη και μετά η κ. Κουρουπάκη, Κοινοβουλευτική Εκπρόσωπος από τη Νίκη.

Ορίστε, κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουν συσσωρευτεί πολλά νέφη πάνω από τη χώρα μας και σήμερα και στην ελληνική Βουλή, θυμίζοντάς μας γεγονότα τα οποία θα θέλαμε να μην επαναληφθούν ξανά. Έχω αναφερθεί σε αυτά δεν θα επανέλθω.

Ξεκινώ βέβαια από το πιο προφανές που είναι το νέφος της αφρικανικής σκόνης. Η χώρα μας πνίγεται. Από την Καλαμάτα μέχρι τη Θεσσαλονίκη η ατμόσφαιρα είναι αποπνικτική, απόκοσμη. Η ορατότητα είναι χαμηλή κι έχουμε κακή ποιότητα αέρα. Κι όλα αυτά χωρίς να υπάρχει καμμία ουσιαστική ενημέρωση των πολιτών, παρ’ ότι είναι ένα φαινόμενο που είχε προβλεφθεί και περιγραφεί.

Το Υπουργείο Κλιματικής Κρίσης και Πολιτικής Προστασίας δεν μίλησε για το θέμα. Ακόμα στην ιστοσελίδα του και οι πιο πρόσφατες ανακοινώσεις αφορούν περιοδείες του Υφυπουργού κ. Τριαντόπουλου πριν τρεις μέρες. Ακόμη και το Υπουργείο Υγείας που είναι επιφορτισμένο –υποτίθεται- με την προστασία της δημόσιας υγείας, έδωσε συστάσεις με καθυστέρηση, που αφορούν άτομα με αναπνευστικά προβλήματα, καρδιοπαθείς, παιδιά και άτομα άνω των εξήντα πέντε ετών. Και αυτά πότε; Όταν η μισή τουλάχιστον χώρα είχε κοκκινίσει από τη σκόνη.

Επισημαίνω εδώ ότι σε ανασκοπήσεις επιστημονικών περιοδικών και μάλιστα του 2020 σαράντα δύο χιλιάδες θάνατοι ετησίως αποδίδονται στη σκόνη. Και ειδικά στις μεσογειακές χώρες, το ποσοστό αυτό ανέρχεται στο 30%, συσχετιζόμενο με τα ειδικά αυτά σωματίδια, τα PM10, που υπάρχουν μέσα στη σκόνη.

Ποιες ήταν οι τιμές, κυρίες και κύριοι συνάδελφοι; Το επικίνδυνο σημείο ήταν τα πενήντα μικρογραμμάρια και φτάσαμε τα επτακόσια. Αναφέρθηκε ότι ήταν γεγονός εξαετίας, ένα σοβαρό ζήτημα δημόσιας υγείας, που δείχνει –γι’ αυτό αναφέρομαι σε αυτό- ακόμη μια φορά ποια είναι τα αντανακλαστικά της Κυβέρνησης και του αναφερόμενου επιτελικού κράτους.

Βεβαίως, έχουμε όλες και όλοι μάθει πως για κάθε επιτελική αποτυχία, είτε αφορά πυρκαγιές είτε πλημμύρες είτε οποιαδήποτε άλλη καταστροφή, ακολουθεί το σχήμα: Διάγγελμα του κ. Μητσοτάκη, μισή συγγνώμη, διάχυση ευθυνών και υποσχέσεις για τη βελτίωση του κρατικού μηχανισμού.

Η σκόνη από την Αφρική αποκαλύπτει, όμως, πως τίποτε δεν έχει αλλάξει. Οι υποσχέσεις παραμένουν υποσχέσεις και οι πολίτες παραμένουν αβοήθητοι και απροστάτευτοι. Κι όλα αυτά ενώ ήδη η αντιπυρική περίοδος έχει ξεκινήσει, με τη φωτιά να έχει κατακάψει στις περιοχές στην Ηλεία, τα Χανιά και μάλιστα κοντά στον ναύσταθμο. Τα λέω όλα αυτά, διότι αυτά είναι που κυρίως πλήττουν και αφορούν τους πολίτες.

Περνάω στο άλλο κρίσιμο ζήτημα για το οποίο πάλι η Κυβέρνηση αρέσκεται να δίνει υποσχέσεις και να κάνει επικοινωνιακή διαχείριση, το μείζον πρόβλημα της ακρίβειας, το «νέφος» της ακρίβειας, που είναι πλέον μόνιμο.

Η πρόσφατη φιέστα του κ. Μητσοτάκη στη λαχαναγορά του Ρέντη, όπου μίλησε για τα δήθεν αποτελεσματικά μέτρα της Κυβέρνησης, είναι απολύτως ενδεικτική. Τι κι αν επτά στους δέκα Έλληνες νιώθουν πως η οικονομική τους κατάσταση χειροτερεύει; Τι κι αν το εισόδημα εξαερώνεται; Τι κι αν κυριαρχεί αβεβαιότητα και ανασφάλεια; Για τον Πρωθυπουργό και την Κυβέρνηση τα μέτρα αποδίδουν.

Αυτό, όμως, που ισχύει είναι ότι η πλειοψηφία των πολιτών ζει μια διαρκή υποβάθμιση του βιοτικού της επιπέδου. Και φυσικά, αυτό συνοδεύεται από ένταση των κοινωνικών ανισοτήτων. Φυσικά, ορισμένες επιχειρήσεις πολλαπλασιάζουν τα κέρδη τους, όμως οι μισθοί παραμένουν καθηλωμένοι και οι τιμές των προϊόντων έχουν εκτιναχθεί.

Στην Ελλάδα καταγράφεται με όλα τα δεδομένα, ακόμη και με τον κ. Στουρνάρα, πληθωρισμός απληστίας. Η Κυβέρνηση βέβαια πάλι λέει ότι οι αυξήσεις των τιμών είναι εισαγόμενη. Αυτό που ισχύει είναι πως οι εταιρείες υπερτιμομολογούν τα προϊόντα τους, χωρίς να υπάρχουν ουσιαστικοί έλεγχοι και ρυθμιστικό πλαίσιο υπέρ των πολιτών. Άλλωστε, δεν είναι καθόλου τυχαίο πως η χώρα μας καταγράφει τον δεύτερο υψηλότερο πληθωρισμό στα τρόφιμα σε ολόκληρη την Ευρώπη.

Την ίδια στιγμή, η στεγαστική κρίση εξελίσσεται, με τη χώρα να έχει το μεγαλύτερο πρόβλημα σε όλη την Ευρώπη. Η Κυβέρνηση παρακολουθεί και περιμένει την αγορά να αυτορυθμιστεί. Δεν λαμβάνει μέτρα που έχουν προταθεί ούτε για το Airbnb, ούτε καταργεί τη Golden Visa, ούτε φυσικά επεξεργάζεται ένα απαραίτητο πρόγραμμα κοινωνικής κατοικίας. Απλώς, παρακολουθεί το 50% των πολιτών να ξοδεύει τον μισό και πλέον μισθό του σε ενοίκιο και λογαριασμούς ενέργειας.

Δυστυχώς, είναι το ίδιο μείγμα κυβερνητικής πολιτικής που μας οδήγησε στην οικονομική κρίση και τη χρεοκοπία: Κοινωνικές ανισότητες οι οποίες επιδεινώνονται, ασυδοσία των επιχειρήσεων με τις «πλάτες» της Κυβέρνησης και μειωμένες κοινωνικές δαπάνες, ένα αναποτελεσματικό κοινωνικό κράτος να ανταποκριθεί στις ανάγκες των πολιτών. Πρόσφατες νομοθετικές ρυθμίσεις ιδιωτικοποίησης του ΕΣΥ θα κάνουν τα πράγματα πολύ - πολύ χειρότερα. Δεν πρέπει να επιτρέψουμε να επαναληφθεί.

Έρχομαι στο ζήτημα των δικαιωμάτων των πολιτών, του κράτους δικαίου, της ποιότητας δημοκρατίας στη χώρα μας, δηλαδή στο «νέφος» της διαρκούς παραβίασης των ανθρωπίνων δικαιωμάτων και του κράτους δικαίου, που είναι διαρκώς παρόν.

Δημοσιεύθηκε η έκθεση του Στέιτ Ντιπάρτμεντ για την κατάσταση των ανθρωπίνων δικαιωμάτων στην Ελλάδα, ένα ακόμη πλήγμα για την Κυβέρνηση Μητσοτάκη μετά το καταδικαστικό ψήφισμα του Ευρωπαϊκού Κοινοβουλίου για το κράτος δικαίου στην Ελλάδα.

Το μέρος της έκθεσης που αφορά στην Ελλάδα μιλάει για τις υποκλοπές, τη χρήση του «Predator», το έγκλημα στην Πύλο και τον πνιγμό εξακοσίων προσφύγων, την αστυνομική βία απέναντι σε πρόσφυγες, μετανάστες, ΛΟΑΤΚΙ άτομα, για την άθλια κατάσταση στις φυλακές και τα κρατητήρια, για τα συνεχή push back στα χερσαία και θαλάσσια σύνορα κατά παράβαση του Διεθνούς Δικαίου.

Τι μας λέτε, κυρίες και κύριοι της Κυβέρνησης; Ότι η έκθεση δεν προέρχεται από τα κόμματα, τις ΜΚΟ και τα κινήματα, αλλά από όλους αυτούς που προσπαθείτε εσείς να απαξιώσετε και να κατηγορήσετε για αντιπολιτευτική διάθεση και μικροπολιτική.

Η έκθεση έρχεται από το Υπουργείο Εξωτερικών των ΗΠΑ, με την υπογραφή του Άντονι Μπλίνκεν. Κάνει άραγε το αμερικανικό ΥΠΕΞ μικροπολιτική αντιπολίτευση στην Κυβέρνηση της Νέας Δημοκρατίας;

Από την πλευρά μας θεωρούμε ότι η υπεράσπιση του κράτους δικαίου, της δημοκρατίας, των δικαιωμάτων, αποτελούν κομβικό σημείο μιας προοδευτικής πολιτικής εστιασμένης στην ευημερία των πολιτών.

Γι’ αυτό και θα καταγγέλλουμε τα πολλαπλά φαινόμενα ατιμωρησίας, κυβερνητικού αυταρχισμού, ακροδεξιάς στροφής, η οποία αποτυπώνεται και στο ευρωψηφοδέλτιο της Νέας Δημοκρατίας, και που τείνουν να μετατρέψουν τη χώρα μας σε Ουγγαρία της Μεσογείου.

Γι’ αυτό θα υπερασπιζόμαστε καθημερινά τη δημοκρατία, συμμετέχοντας στον αγώνα για τα ατομικά και κοινωνικά δικαιώματα. Και φυσικά, θα αγωνιζόμαστε για την αλλαγή των πολιτικών συσχετισμών, υπερασπιζόμενοι το κράτος δικαίου ενάντια στη διαφθορά, τον αυταρχισμό και τη συγκάλυψη.

Έρχομαι στο νομοσχέδιο αυτό καθαυτό, παρ’ ότι τα κύρια σημεία έχουν τονιστεί και αναδειχθεί εξαιρετικά από την ειδική μας αγορήτρια κ. Αναγνωστοπούλου.

Θέλω να σημειώσω πως η συγχώνευση του Ελληνικού Κέντρου Κινηματογράφου με το ΕΚΟΜΕ αφορά στη συγχώνευση δύο φορέων με τελείως διαφορετικούς ρόλους. Το Ελληνικό Κέντρο Κινηματογράφου αποτελεί πολιτιστικό φορέα που διαδραματίζει καθοριστικό ρόλο στη χρηματοδότηση της ελληνικής κινηματογραφίας, ενώ το ΕΚΟΜΕ αποτελεί επενδυτικό φορέα, χωρίς καλλιτεχνικά κριτήρια, που επιστρέφει μέρος του κόστους στις παραγωγές, που έχουν ήδη το απαιτούμενο κεφάλαιο.

Επί της ουσίας, το νομοσχέδιο καταργεί το Ελληνικό Κέντρο Κινηματογράφου και φανερώνει τις προθέσεις του Υπουργείου και της Κυβέρνησης για ακόμη μικρότερη κρατική χρηματοδότηση.

Επίσης, ο προτεινόμενος υπερφορέας πρόκειται να αντιμετωπίσει κάθε δημιουργία ως προϊόν, ως ένα ακόμη επενδυτικό πλάνο, στο πλαίσιο μάλιστα της τουριστικής ανάπτυξης.

Την ίδια στιγμή, ο τελευταίος χειμερινός κινηματογράφος της Καλλιθέας, το Cine «ΑΛΕΞΑΝΔΡΑ», κατέβασε ρολά, ενώ τίποτε δεν έχει αλλάξει με το «ΑΚΡΟΠΟΛ» στην Πατησίων, που παραμένει κλειστό από το 1989, παρά τις δεσμεύσεις και τις υποσχέσεις ότι θα ανοίξει και πάλι ως κόμβος πολιτιστικής δραστηριότητας και μάλιστα για τον σύγχρονο πολιτισμό και βεβαίως, με επέκταση και προς την περιφέρεια.

Θυμίζω πως το Υπουργείο διαβεβαίωνε πως θα ανοίξει εντός του 2020-2022. Φτάνουμε στα μισά του 2020-2024 και το «ΑΚΡΟΠΟΛ» παραμένει κλειστό. Και τα άρθρα του νομοσχεδίου προβλέπουν τους μισθούς του Προέδρου και του Αντιπροέδρου. 150.000 ευρώ, λοιπόν, για απευθείας διορισμούς από την Υπουργό για έναν χώρο ερμητικά κλειστό και χωρίς συγκεκριμένο πλάνο για τη λειτουργία του.

Θα σταθώ τέλος και στο Μέρος Πέντε, που αφορά την ίδρυση του Νομικού Προσώπου Ιδιωτικού Δικαίου, με επωνυμία «Ελληνικό Ίδρυμα Βιβλίου και Πολιτισμού». Πρόκειται για μια προσπάθεια «νεκρανάστασης» του ΕΚΕΒΙ, του Εθνικού Κέντρου Βιβλίου, που καταργήθηκε το 2014 από τον πρώην Υπουργό της Νέας Δημοκρατίας Κώστα Τζαβάρα, και οι αρμοδιότητές του πέρασαν στο Εθνικό Ίδρυμα Πολιτισμού. Τώρα συζητάμε για την επανανασυγκρότησή του μετά από μια ολόκληρη δεκαετία, με την πολιτική για το βιβλίο να παραμένει ελλειμματική, με ασαφές budget και κουβαλώντας τα χρέη του Εθνικού Ιδρύματος Πολιτισμού.

Ενδεικτικό της αντίληψής σας είναι πως στο διοικητικό συμβούλιο προβλέπεται μόνο ένας εκπρόσωπος των εκδοτών, ενώ δεν υπάρχει εκπροσώπηση των βιβλιοθηκών και των συγγραφέων, όπως προβλεπόταν στο ΕΚΕΒΙ.

Σε κάθε περίπτωση, πέρα από την ίδρυση και μετονομασία του Εθνικού Ιδρύματος Πολιτισμού, το νομοσχέδιο δεν περιέχει κάποιο συγκεκριμένο σχέδιο για την πολιτική βιβλίου στη χώρα.

Συμπερασματικά, λοιπόν, πρόκειται για ένα νομοσχέδιο το οποίο στην ουσία καταργεί ένα ουσιαστικό και κρίσιμο δημόσιο εργαλείο για τη στήριξη της κινηματογραφικής παραγωγής και της καλλιτεχνικής δημιουργίας σε μια εντελώς λάθος αγοραία αντίληψη και αυτό προφανώς ολοκληρώνεται από μια λογική κρατικού συγκεντρωτισμού και απόλυτου ελέγχου.

Από την άλλη μεριά, κυρίες και κύριοι της Κυβέρνησης, αρχίζει ο κόσμος να σκέφτεται, και μπροστά στις εκλογές. Και πιστέψτε, το κυβερνητικό τηλεοπτικό σόου του εφησυχασμού, της επάρκειας και της ανάπτυξης υφίσταται σοβαρότατες ρωγμές.

Ευελπιστούμε πως όλο και περισσότεροι πολίτες θα ακούν τις καταγγελίες, τις ερωτήσεις, τις υποδείξεις της Αντιπολίτευσης για μια Κυβέρνηση που συμπεριφέρεται σαν κωφή, τυφλή και αυτάρεσκη.

Τελειώνω με το μεγάλο «νέφος» του πολέμου. Διακόσιες μέρες πολέμου στη Μέση Ανατολή, στη Γάζα, χωρίς φως στον ορίζοντα. Γενοκτονία!

Είμαστε λοιπόν μαζί με όσους διαδηλώνουν, τους φοιτητές στα αμερικανικά πανεπιστήμια, που αγωνίζονται και ετοιμάζονται να τους αντιμετωπίσουν με την εθνοφρουρά τόσα χρόνια μετά τον πόλεμο του Βιετνάμ. Θέλουμε μια χώρα, η οποία θα πρωταγωνιστεί για την ειρήνη και τη σταθερότητα στην περιοχή. Δεν θέλουμε να γίνουμε το μακρύ χέρι πολεμικών σχεδιασμών, βάζοντας τη χώρα μας στο επίκεντρο της κρίσης μετατρέποντάς την από μέρος της λύσης σε μέρος του προβλήματος.

Και φυσικά συναινούμε στο να υπάρξει οφειλόμενη τιμή προς τους πεσόντες του έπους του ΄40. Είναι μια διαδικασία που ξεκίνησε με δύσκολες συνθήκες κατά τη διακυβέρνηση του ΣΥΡΙΖΑ και μάλιστα υπάρχει χρηματοδότηση του κενοταφίου στο ελληνικό έδαφος στο Καλπάκι με δαπάνες της ελληνικής Βουλής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω σε ένα λεπτό, κύριε Πρόεδρε.

Αναλαμβάνουμε, λοιπόν, ως Νέα Αριστερά την ευθύνη να παρουσιάσουμε ένα πειστικό αντιπαραθετικό το σχέδιο -αυτό προσπαθούμε καθημερινά- απέναντι στην Κυβέρνηση Μητσοτάκη για το μέλλον της ελληνικής κοινωνίας. Σήμερα θα καταθέσουμε δημοσίως και το ευρωψηφοδέλτιο μας που θα είναι ισχυρό και που πιστεύουμε ότι μπορεί να αφήσει ένα πολύ θετικό αποτύπωμα στην ελληνική κοινωνία. Για να πέσει η δεξιά και να ανοίξει ο δρόμος για μια προοδευτική πρόταση εξουσίας, χρειάζεται ο κ. Μητσοτάκης να νιώσει ότι η κοινωνική δυσφορία συνδέεται με μια ξεκάθαρη πρόταση κυβερνητικής αλλαγής με την Αριστερά στην πρώτη γραμμή. Η Νέα Αριστερά αυτόν τον δρόμο προσπαθεί να υπηρετεί.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Σπυριδάκη Αικατερίνη από το ΠΑΣΟΚ. Θα ακολουθήσει η κ. Κουρουπάκη ως Κοινοβουλευτική Εκπρόσωπος, ο κ. Μπαρτζώκας, μετά ο κ. Καλαματιανός ως Κοινοβουλευτικός Εκπρόσωπος και συνεχίζουμε.

Ορίστε, κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κινηματογράφος αποτελεί ένα συλλογικό πολιτιστικό προϊόν, το οποίο μένει έκθετο μπροστά σε συνεχώς μεταβαλλόμενα δεδομένα. Η πολιτιστική τυποποίηση του περιεχομένου και της τεχνοτροπίας του πολιτιστικού προϊόντος, αποτέλεσμα της παγκοσμιοποίησης, οι αλλαγές του τρόπου παραγωγής του πολιτιστικού προϊόντος, αποτέλεσμα της ψηφιακής εποχής και της τεχνητής νοημοσύνης, είναι οι προκλήσεις του παρόντος που πρέπει να ληφθούν υπ’ όψιν στη χάραξη της πολιτιστικής αλλά και της κινηματογραφικής μας πολιτικής.

Ο τομέας των οπτικοακουστικών μέσων απασχολεί πάνω από ένα εκατομμύριο εργαζόμενους στην Ευρωπαϊκή Ένωση. Πέρα από την οικονομική του σημασία, διαδραματίζει σημαντικό κοινωνικό και πολιτιστικό ρόλο. Το ευρωπαϊκό σινεμά χρειάζεται στήριξη. Εξάγεται δύσκολα ακόμα και μεταξύ των κρατών μελών, ενώ και οι ίδιοι οι ευρωπαίοι πολίτες προτιμούν περισσότερο τον αμερικανικό κινηματογράφο έναντι του ευρωπαϊκού ή του εθνικού.

Οι περισσότερες ταινίες που βγαίνουν από τις χώρες προέλευσης το επιτυγχάνουν με στήριξη κοινοτικών προγραμμάτων της Ευρωπαϊκής Ένωσης. Τα τελευταία χρόνια αυξήθηκαν οι ξένες κινηματογραφικές και τηλεοπτικές παραγωγές που επέλεξαν την Ελλάδα για γυρίσματα ως αποτέλεσμα της θετικής ανταπόκρισης της διεθνούς αγοράς σε κίνητρα όπως το cash rebate, που ισχύουν εδώ και δεκαετίες σε άλλες χώρες, ενώ μόλις τα τελευταία χρόνια ήρθαν στην Ελλάδα. Ωστόσο, η παραγωγή κινηματογραφικών ταινιών και τηλεοπτικών σειρών στην Ελλάδα παραμένει ένα πολύ μικρό μέρος της οικονομίας που όμως επηρεάζει σημαντικά άλλους κλάδους όπως και ο τουρισμός με τρόπο που αποτιμάται δύσκολα.

Υπάρχουν μεγάλα περιθώρια βελτίωσης, ιδίως αν ενισχυθεί το σύστημα παραγωγής κινηματογραφικών ταινιών ώστε να τροφοδοτείται με ανθρώπινους και υλικούς πόρους τόσο στην ντόπια όσο και στην ξένη ζήτηση οπτικοακουστικού κλάδου. Το επισήμανε και η ειδική αγορήτριά μας Νάγια Γρηγοράκου, αναφέροντας την απάντηση του Γιώργου Λάνθιμου σε ερώτηση που του έγινε αν θα γυριστεί κάποια ταινία στην Ελλάδα. Απάντησε ότι τα πάντα είναι ανοιχτά, αλλά στην Ελλάδα δεν υπάρχουν στούντιο τέτοιου μεγέθους.

Η χώρα μας πρέπει να καταστεί δημιουργός κινηματογραφικών πολιτιστικών έργων, τα οποία προωθούνται διεθνώς με αποτελεσματικότητα χωρίς διαβρωτικές γραφειοκρατικές διαδικασίες. Συνεπώς, απαιτείται η λήψη μέτρων υπέρ του εγχώριου κινηματογράφου από το στάδιο της σύλληψης της ιδέας μέχρι τη διανομή του και την προώθησή του.

Κυρίες και κύριοι συνάδελφοι, η απουσία χρηματοδότησης, η ανυπαρξία στούντιο, οι γραφειοκρατικές παθογένειες και η έλλειψη ενιαίας πολιτικής για τον κινηματογράφο και το οπτικοακουστικά έργα καθηλώνουν τον συγκεκριμένο πολιτιστικό χώρο. Το συζητούμενο νομοσχέδιο εκτός από αναγκαιότητα, θα μπορούσε να είναι και μια ευκαιρία αλλαγής και νέου ξεκινήματος. Όμως δεν εισπράττουμε αισιόδοξα μηνύματα, γιατί υπάρχει διάχυτη ανησυχία και δυσπιστία σε μια σειρά κυβερνητικών ρυθμίσεων του νομοσχεδίου. Συστήνεται ένας νέος γιγαντιαίος φορέας, που ουσιαστικά προκύπτει από τη συγχώνευση του ελληνικού κέντρου κινηματογράφου και του ΕΚΟΜΕ.

Η ενσωμάτωση δύο φορέων με διαφορετική κουλτούρα, ρόλο, προβλήματα και ιστορία μόνο ευοίωνο μέλλον δεν προοιωνίζει. Εύλογη λοιπόν η ανησυχία. Πενήντα χρόνια το ελληνικό κέντρο κινηματογράφου παρά την ελλιπή στήριξη και χρηματοδότησή του και τα όποια προβλήματα του, είναι ένα δυνατό brand name με σημαντικό, οικονομικό, κοινωνικό και πολιτιστικό αποτύπωμα. Υπήρξε ο κύριος φορέας άσκησης της κινηματογραφικής πολιτικής και πέτυχε πολλά. Ανέδειξε Έλληνες σκηνοθέτες, κινηματογραφικά ταλέντα, που χωρίς τη στήριξή του δεν θα μπορούσαν να προχωρήσουν σε παραγωγές ταινιών. Προσέλκυσε συμπαραγωγές για ελληνικές ταινίες επιτυγχάνοντας εισροή πόρων από το εξωτερικό αλλά και άλλα ευρωπαϊκά προγράμματα, ενώ ανέδειξε πολλούς συντελεστές του οπτικοακουστικού τομέα που καθηλώνουν όλο το φάσμα της παραγωγής και έστησαν την ελληνική ιδιωτική τηλεόραση.

Από την άλλη το ΕΚΟΜΕ έχει φτάσει στα όριά του. Φυσικά και η Νέα Δημοκρατία έβαλε το χεράκι της, καταργώντας τον διπλό έλεγχο που διασφάλιζε τη διαφάνεια και την αξιοπιστία των επενδυτικών σχεδίων, ενώ μείωσε τα ελάχιστα επενδυτικά όρια με αποτέλεσμα να χρηματοδοτηθούν παραγωγές με μικρό στελεχιακό δυναμικό που λάμβανε απαξιωτικές αμοιβές. Το ΕΚΟΜΕ είναι χρήσιμο επενδυτικό εργαλείο για τον κινηματογράφο και τον οπτικοακουστικό τομέα, αρκεί να λειτουργεί με διαφάνεια χωρίς γραφειοκρατία και με εξασφαλισμένη χρηματοδότηση.

Η στρεβλή χρήση του και η σπατάλη πόρων σε επενδυτικά σχέδια αμφιβόλου ποιότητας έπληξαν τη βιωσιμότητά του. Τα ιδιωτικά κανάλια παρήγαγαν σειρές με χρηματοδότηση του ΕΚΟΜΕ, δηλαδή με κρατικό χρήμα. Αποτέλεσμα ήταν οι καθυστερήσεις ακόμα πληρωμών και παραγωγών και έλλειμμα από 90 έως 150 εκατομμύρια ευρώ.

Τι θα γίνουν τα χρέη του ΕΚΟΜΕ στον νέο φορέα; Κάθε επενδυτικό εργαλείο για να είναι αποτελεσματικό πρέπει να παρέχει εγγυήσεις σταθερότητας, συνέχειας και να εμπνέει εμπιστοσύνη στον επενδυτή. Ο ξένος παραγωγός που έρχεται στην Ελλάδα πρέπει να ξέρει αν υπάρχει ή δεν υπάρχει cash rebate. Δυστυχώς η αξιοπιστία του έχει πληγεί ανεπανόρθωτα.

Στο άρθρο 1 περιγράφεται ως σκοπός του νομοσχεδίου η δημιουργία και η στήριξη συνεκτικής εθνικής πολιτικής στους τομείς της οπτικοακουστικής και κινηματογραφικής πολιτικής και του δημιουργικού και πολιτιστικού τομέα ευρύτερα. Κανείς δεν διαφωνεί με μια ενιαία εθνική πολιτική στον οπτικοακουστικό και κινηματογραφικό τομέα. Όμως προστίθεται και ο δημιουργικός και πολιτιστικός τομέας. Αυτό είναι κάτι ευρύτερο και ισοδυναμεί με επέκταση των δράσεων που μάλιστα προσδιορίζονται με νόμο ή με άλλη κανονιστική πράξη. Και εδώ είναι ο γνωστός κυβερνητικός συγκεντρωτισμός. Το επίκεντρο θα έπρεπε να είναι ξεκάθαρα ο κινηματογράφος και ο οπτικοακουστικός τομέας και να διασφαλίζεται η ευελιξία του νέου φορέα.

Επιπλέον δεν διασφαλίζεται η ποσόστωση χρηματοδότησης μεταξύ ελληνικών και ξένων παραγωγών. Δεν βλέπουμε την ίδια κυβερνητική ζέση όπως αφορά το ελληνικό τραγούδι. Είναι απαράδεκτο τα πολιτιστικά κριτήρια για ένταξη επενδυτικών σχεδίων σε καθεστώς ενίσχυσης να καθορίζονται με μια ΚΥΑ. Ποιο θα είναι το μέλλον του προγράμματος selective του Ελληνικού Κέντρου Κινηματογράφου. Δεν υπάρχει διάκριση στους τρόπους χρηματοδότησης και τις προϋποθέσεις μεταξύ της κινηματογραφικής ταινίας και του τηλεοπτικού προϊόντος.

Στο νομοσχέδιο αναφέρεται μόνο ο όρος κινηματογραφική παραγωγή και όχι ο όρος τέχνη. Η κινηματογραφική ταινία αντιμετωπίζεται ως παραγωγή προϊόντος κέρδους και όχι ως έργο τέχνης. Πάλι το μεγαλύτερο μέρος του cash rebate θα μοιραστεί στα ιδιωτικά κανάλια και όχι στις κινηματογραφικές παραγωγές. Όλα τα ευρωπαϊκά κράτη έχουν κέντρα κινηματογράφου για ανάδειξη και στήριξη της εθνικής κινηματογραφίας. Εμείς φτιάχνουμε μια διεύθυνση και έναν τεράστιο δυσκίνητο φορέα. Ο ρόλος του ελληνικού κέντρου κινηματογράφου πλήττεται θανάσιμα. Οι επιπτώσεις στον ελληνικό κινηματογράφο θα είναι βαριές και οι προοπτικές του δυσοίωνες.

Κυρίες και κύριοι συνάδελφοι, κλείνοντας θέλω να επισημάνω πως καλό είναι να δίνουμε χρήματα για παραγωγές. Καλό είναι να δίνουμε χρήματα για ταινίες, αλλά ένα από τα βασικά ζητήματα είναι να στηρίξουμε και τους χώρους που αυτές προβάλλονται. Οι χώροι αυτοί είναι ζωντανοί χώροι πολιτισμού, τους οποίους οφείλουμε να προφυλάξουμε. Ιστορικά σινεμά κλείνουν καθημερινά με χαρακτηριστικό παράδειγμα το Cine «ΑΛΕΞΑΝΔΡΑ», η τελευταία χειμερινή κινηματογραφική αίθουσα στην Καλλιθέα, όπου σήμερα είναι η τελευταία μέρα λειτουργίας της. Και από δω και πέρα παύει οριστικά να λειτουργεί ως σινεμά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Κυρίες και κύριοι συνάδελφοι, τέτοια σινεμά αποτελούν ζωντανά κύτταρα πολιτισμού που θα πάψουν να υπάρχουν. Οι εργαζόμενοί τους θα βρεθούν στο δρόμο και μια εστία πολιτισμού θα σβήσει. Σήμερα το απόγευμα θα πραγματοποιηθεί η πρώτη κίνηση διαμαρτυρίας και υποστήριξης, ενώ πάνω από δυόμισι χιλιάδες άνθρωποι έχουν υπογράψει για να διατηρηθεί το ιστορικό Cine «ΑΛΕΞΑΝΔΡΑ» ζωντανό.

Ήρθε η στιγμή λοιπόν η πολιτεία να στηρίξει τους χώρους αυτούς. Είναι στιγμή να κηρύξει τα χειμερινά σινεμά διατηρητέα. Είναι οξύμωρο να δίνουμε κίνητρα για την παραγωγή ταινιών και να μην έχουμε χώρους να τις προβάλλουμε. Σας καταθέτω στα Πρακτικά άρθρα αναφορικά με το «ΙΝΤΕΑΛ» και το Cine «ΑΛΕΞΑΝΔΡΑ».

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η κινηματογραφική πολιτική δεν είναι αμελητέα και ελιτιστική πολιτική παράμετρος για την πρόοδο της χώρας. Αποτελεί ένα σοβαρό και ουσιαστικό τμήμα της δημόσιας πολιτικής, όπου συναντιούνται μια σειρά από πολιτικές όπως η πολιτισμική, η οικονομική, η εκπαιδευτική, η επικοινωνιακή, η εξωτερική και εννοείται η τουριστική πολιτική.

Η όσμωση της κινηματογραφικής πολιτικής με την τουριστική μπορεί να οδηγήσει σε μια πολύ μεγάλη αναπτυξιακή δυναμική, που να ωθήσει τη χώρα σε γρηγορότερους αναπτυξιακούς ρυθμούς. Γι’ αυτό ο πολιτισμός και ο τουρισμός συνολικά, ο κινηματογράφος και ο τομέας των οπτικοακουστικών μέσων ειδικότερα αξίζουν την προσοχή όλων μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Κουρουπάκη Ασπασία, Κοινοβουλευτική Εκπρόσωπος της Κοινοβουλευτικής Ομάδας «Νίκη». Μετά ακολουθεί, όπως είπαμε, ο κ. Μπαρτζώκας, ο κ. Καλαματιανός και έπεται συνέχεια.

Κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν τοποθετηθώ οφείλω να δώσω μια απάντηση στην κ. Ακρίτα και στην κ. Δεληκάρη. Η Νίκη καταδίκασε χωρίς «ναι μεν αλλά» το χαστούκι στην κ. Δεληκάρη και το έκανε αποφασιστικά, μέσα σε είκοσι λεπτά με δελτίο Τύπου και εκκίνηση πειθαρχικής διαδικασίας προς το πρώην τελικά στέλεχος της Νίκης, διότι είμαστε αντίθετοι κατά κάθε έκφρασης βίας. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως ο χώρος που αυτοαποκαλείται «δημοκρατικός», συμπεριλαμβανομένου και του χώρου σας, κυρία Ακρίτα, όταν ο Πρόεδρός μας κ. Νατσιός με τη βία εμποδίστηκε να μιλήσει σε εκδήλωση του Αριστοτελείου Πανεπιστημίου Θεσσαλονίκης τον περασμένο Δεκέμβριο, στις 11 Δεκεμβρίου 2023, όλοι σιώπησαν. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακόμη περιμένουμε κάποια καταδίκη. Μήπως τελικά πιστεύετε ότι με τη βία πρέπει να εμποδίζονται δημοκρατικά εκλεγμένοι αρχηγοί κομμάτων; Αν ναι, ομολογείστε το. Κι αυτό θα είναι μια έντιμη στάση. Αν πάλι όχι, καταδικάστε έστω και τώρα, μετά από τέσσερις μήνες. Δεν μπορείτε όμως να εγκαλείτε τη Νίκη, που αντέδρασε σε είκοσι μόνο λεπτά, από το καταδικαστέο περιστατικό προς την κ. Δεληκάρη.

Οπότε, κυρία Ακρίτα, όταν μιλάτε για βία να είστε συνεπής και να είστε κατά όλων των μορφών της βίας και να έχετε το θάρρος να τις καταδικάζετε όλες. Αλλιώς θα έχουμε κάθε λόγο να νομίζουμε ότι εσείς κλείνετε το μάτι στη βία.

Και θα σας ζητήσω να καταδικάσετε γενικώς τη βία και επί προσωπικού, γιατί στο γραφείο μου έχει ήδη γίνει επίθεση με γκράφιτι από τις 25 Μαρτίου 2024 από άτομα του αντιεξουσιαστικού χώρου και θα σας καταθέτω και σχετική φωτογραφία. Καταδικάζουμε επομένως απερίφραστα κάθε πράξη βίας.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα όμως πραγματικά να μας πείτε για τα χαστούκια που έχει δώσει η Κυβέρνησή σας και δίνει στους Έλληνες πολίτες. Πότε θα απολογηθείτε επιτέλους για την τροπολογία του Υπουργείου Οικονομικών, που ήρθε με πρόσχημα το «καλάθι του νονού» στο άρθρο 1, ενώ στο άρθρο 4 ψηφίστηκε από την πλειοψηφία η εκποίηση, διάθεση και αξιοποίηση των ελληνικών αμυντικών συστημάτων; Τελικά τι κρύβει το «καλάθι του νονού»;

Για την ιδιωτικοποίηση του νερού που έρχεται αύριο στην Ολομέλεια για ψήφιση ποιος θα απολογηθεί; Ο Υπουργός Περιβάλλοντος και Ενέργειας κατά τη διάρκεια της συζήτησης επί του κρατικού προϋπολογισμού το 2024 τόνισε: «Δεν έχουμε καμμία πρόθεση να κάνουμε ιδιωτικοποίηση του νερού». Αύριο ψηφίζεται.

Ποιος θα απολογηθεί για το χαστούκι που έδωσαν Βουλευτές της Νέας Δημοκρατίας και υποψήφιοι Ευρωβουλευτές στη χάλκινη Ολυμπιονίκη Ειρήνη Αϊνδιλή για τη μη επιλογή της ως λαμπαδηδρόμου; Το καταθέτω κι αυτό στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απολογηθείτε επί τέλους για τα απανωτά χαστούκια που δίνετε στον ελληνικό λαό όλα αυτά τα χρόνια με τα επαίσχυντα νομοσχέδια και τις πράξεις σας. Αλήθεια, κυρία Δεληκάρη, θα θέλατε να ταυτίζουμε έναν πολιτικό χώρο με παρεκτροπές των οπαδών του; Αυτό θέλετε; Θα θέλατε να ταυτίζουμε, παραδείγματος χάριν, τη Νέα Δημοκρατία με κάποια υπόλογα στη δικαιοσύνη στελέχη για εγκλήματα όπως βιασμούς και παιδεραστίες; Βγήκαμε να σας πούμε κόμμα βιαστών και παιδεραστών; Εσείς πώς βγαίνετε και μας ταυτίζετε με σφάλματα πλανημένων πρώην υποστηρικτών; Εμείς δεν είμαστε σαν εσάς και δεν θα σας ακολουθήσουμε στη λάσπη του εύκολου λαϊκισμού.

Συνεχίζω με την τοποθέτησή μου για το νομοσχέδιο, εκφράζοντας τη βασική μας θέση ότι τα ζητήματα του πολιτισμού δεν είναι απλά ζητήματα που άπτονται της αισθητικής ή και της επιχειρηματικότητας. Για εμάς είναι ζητήματα εθνικής ταυτότητας και μέσα από αυτό το πρίσμα θα κρίνουμε το παρόν νομοσχέδιο.

Το νομοσχέδιο με τίτλο: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό» αποτελεί μια εκτεταμένη και εξαιρετικά αναλυτική τεχνοκρατική απάντηση σε ένα λάθος ερώτημα. Το ερώτημα για εμάς δεν είναι πώς θα χρηματοδοτηθεί η παραγωγή αλλοδαπών οπτικοακουστικών έργων, αλλά πώς θα ενισχυθεί και θα προβληθεί η πολιτισμική ιδιαιτερότητα του ελληνισμού. Δεν είμαστε ένας χώρος που παράγει πολιτισμό, αλλά ένα έθνος που παράγει πολιτισμό. Αυτή η βασική παραδοχή μας είναι που μας κάνει να βλέπουμε τα πράγματα τελείως διαφορετικά από την Κυβέρνηση.

Στην τοποθέτησή μου θα εστιάσω στην έννοια των πολιτιστικών κριτηρίων με τα οποία ενισχύονται από το κράτος οι οπτικοακουστικές παραγωγές. Πριν όμως τοποθετηθώ πρέπει να γίνει μια μικρή αναδρομή, γιατί μας ακούν και άνθρωποι που δεν είναι εξοικειωμένοι με τα θέματα αυτά.

Το κράτος αντιμετώπιζε πάντοτε τα ζητήματα του κινηματογράφου ως ζήτημα χρηματοδότησης. Γι’ αυτό αναπτύχθηκαν δύο παράλληλα συστήματα ενίσχυσης από δύο διακριτούς φορείς, οι οποίοι συγχωνεύονται με το παρόν νομοσχέδιο.

Από τη μία μεριά, έχουμε το ΕΚΟΜΕ, το Εθνικό Κέντρο Οπτικοακουστικών Μέσων και Επικοινωνίας, στόχος του οποίου βάσει νόμου είναι η οικονομική υποστήριξη δημόσιων και ιδιωτικών πρωτοβουλιών, εγχώριων αλλά και ξένων, με τη χρήση των λεγόμενων «αυτόματων χρηματοδοτικών εργαλείων», χωρίς όμως να εφαρμόζει ποιοτικά κριτήρια.

Τι κάνει με απλά λόγια το ΕΚΟΜΕ; Στην ουσία το ΕΚΟΜΕ χρηματοδοτεί το λεγόμενο cash rebate σε ξένες και ελληνικές παραγωγές που πληρούν κριτήρια καθαρά οικονομικά.

Από την άλλη, έχουμε το Εθνικό Κέντρο Κινηματογράφου, το οποίο χρηματοδοτεί επιλεκτικά παραγωγές βάσει των πολιτισμικών κριτηρίων που αναφέρονται στο άρθρο 3 του ν.3905/2010. Όμως μην φανταστείτε ότι πρόκειται για σοβαρά κριτήρια. Ως ελληνικό κινηματογραφικό έργο νοείται το κινηματογραφικό έργο του οποίου η πρωτότυπη εκδοχή του είναι κατά ποσοστό 51% τουλάχιστον στην ελληνική γλώσσα, του οποίου το 51% τουλάχιστον των γυρισμάτων του έχει διεξαχθεί στην ελληνική επικράτεια και του οποίου το 51% τουλάχιστον του προϋπολογιστικού κόστους να έχει αποδεδειγμένα δαπανηθεί στην ελληνική επικράτεια.

Αυτή είναι η σημερινή κατάσταση. Το Εθνικό Κέντρο Κινηματογράφου έχει τυπικά μόνο πολιτισμικά κριτήρια, ενώ το ΕΚΟΜΕ δεν έχει καθόλου τέτοια κριτήρια. Εδώ λοιπόν θα εστιάσω την κριτική μου.

Ο νέος φορέας είχε την ευκαιρία να θέσει ένα εθνικό πολιτισμικό πρόσημο στις χρηματοδοτούμενες παραγωγές. Κατά την επεξεργασία του νομοσχεδίου σάς τονίσαμε ότι ήσασταν μπροστά σε μια ιστορική ευκαιρία να αναδείξετε τον πολιτισμό ως γεωπολιτικό εργαλείο ήπιας ισχύος. Για τον σκοπό αυτό αρκούσε μια ρητή διάταξη στο κείμενο του νομοσχεδίου, όπου θα ορίζεται ότι θα προωθούνται και θα ενισχύονται κατά προτίμηση οι οπτικό-ακουστικές παραγωγές με θεματικό περιεχόμενο, που προβάλλουν τη διαχρονική πορεία του ελληνισμού και της πολιτισμικής κληρονομιάς, δίνοντας ιδιαίτερη έμφαση στον αγνοημένο και συκοφαντημένο μεσαιωνικό ελληνισμό.

Παρά το γεγονός ότι δεχθήκατε να κάνετε δεκτές δεκάδες αλλαγές βάσει παρατηρήσεων που σας πρότειναν οι φορείς που κλήθηκαν να εκφέρουν την άποψή τους για το νομοσχέδιο, εμάς μας αγνοήσετε τελείως. Μπορεί ο εισηγητής της Πλειοψηφίας κ. Σπυρίδων Κυριάκης να παραδέχθηκε προς τιμήν του ότι ορθώς σας επισήμανα την ανάγκη προβολής του ελληνικού πολιτισμού. Όμως, δυστυχώς, μόνο προφάσεις άκουσα και από τον συνάδελφο αυτόν που ανέφερε ότι για κάποιο ανεξήγητο λόγο τα γραφεία διευκόλυνσης που προβλέπει το νομοσχέδιο στο άρθρο 49 και τα οποία δρουν και σε τοπικό επίπεδο θα προβάλλουν τον ελληνικό πολιτισμό, χωρίς να εξηγεί κανείς με ποιον τρόπο. Εμείς από την άλλη ζητήσαμε κάτι πολύ σαφές: σύνδεση με την ελληνικότητα. Αυτό αρνηθήκατε και αυτό καταγράφηκε.

Πριν κλείσω την εισήγησή μου, θα ήθελα να σας επισημάνω τον κίνδυνο διασυρμού που διατρέχετε, όταν εφαρμόζετε αποκλειστικά οικονομικά κριτήρια στην επιλογή αλλοδαπών παραγωγών προς επιχορήγηση. Με την υπ’ αριθμόν πρωτοκόλλου 18235/2022 απόφαση του τότε Υπουργού Επικρατείας αποφασίσατε την επιχορήγηση της ταινίας «Οι Αναλώσιμοι 4», της οποίας κάποια γυρίσματα έλαβαν χώρα στη Θεσσαλονίκη. Με αυτήν την απόφαση η Κυβέρνησή σας χάρισε 5.992.150 ευρώ για την παραγωγή μιας ταινίας με πρωταγωνιστές, όπως ο ηθοποιός του Χόλυγουντ κ. Σταλόνε.

Καταθέτω την απόφαση στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να το θέσω πιο απλά, το ΕΚΟΜΕ του κ. Λεωνίδα Χριστόπουλου, που πιθανότατα θα ηγηθεί εκ νέου του φορέα που ετοιμάζετε, έδωσε σχεδόν 6 εκατομμύρια, για να γυριστεί στη Θεσσαλονίκη μια ταινία με εκρήξεις και Αμερικανούς κομάντο που κυνηγούσαν τρομοκράτες σε όλο τον κόσμο χωρίς φυσικά κάποια αναφορά στην Ελλάδα και στον πολιτισμό της. Μάλιστα, η συγκεκριμένη παραγωγή από πολιτισμικής πλευράς πάτωσε κυριολεκτικά, αφού ήταν υποψήφια για Χρυσό Βατόμουρο, ένα βραβείο που χορηγείται κάθε έτος στις χειρότερες ταινίες από το αμερικανικό κοινό, το αντίθετο του Όσκαρ δηλαδή.

Καταθέτω στα Πρακτικά σχετικά δημοσιεύματα.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να, λοιπόν, πού φτάνει η προώθηση του πολιτισμού χωρίς σοβαρά πολιτισμικά κριτήρια: σε σπατάλες, σε φαιδρότητες και σε Χρυσά Βατόμουρα. Και το γεγονός ότι μπαίνουμε στον παγκόσμιο χάρτη δεν μας ικανοποιεί, γιατί το θέμα για εμάς είναι να μπούμε στον παγκόσμιο χάρτη ως ελληνικός εθνικός πολιτισμός και όχι απλά ως ελλαδικός χώρος.

Την ίδια στιγμή οι γείτονες κάνουν επίδειξη πολιτισμικής δύναμης χρησιμοποιώντας τον κινηματογράφο ως εργαλείο ήπιας ισχύος, προβάλλοντας ιστορικά θέματα εθνικού περιεχομένου, όπως η Άλωση της Κωνσταντινούπολης και η σταδιακή κατάληψη της Ανατολίας από τους Σελτζούκους με αντίστοιχες παραγωγές στο Netflix. Το γεγονός, άλλωστε, ότι οι Τούρκοι χρησιμοποιούν τον κινηματογράφο ως εργαλείο πολιτισμικής επιρροής είναι αντιληπτό σε όλον τον δυτικό κόσμο. Σας παραθέτω σχετικό έγγραφο του «GUARDIAN» με τίτλο: «Πώς η τουρκική τηλεόραση κατακτά τον κόσμο».

Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τι κάνετε μπροστά σε αυτήν την πρόκληση; Αρνείστε να συνδέσετε τη χρηματοδότηση οπτικοακουστικών παραγωγών με την ελληνικότητα και απλά διευκολύνετε τη χρηματοδότηση χωρίς πολιτισμικά κριτήρια. Αφήνετε την υπουργική απόφαση να τα εξειδικεύσει.

Σας καλώ έστω και τώρα να εξετάσετε την πρόταση της Νίκης για τη σύνδεση των επιχορηγήσεων με θεματολογία που συνδέεται με το διαχρονικό ελληνικό πολιτισμό και να αποφύγετε το διασυρμό που προκαλεί η επιχορήγηση έργων χωρίς καμμία πολιτισμική αξία, όπως «Οι Αναλώσιμοι 4». Κανένας πληθωρισμός δεν μπορεί να δικαιολογήσει Χρυσά Βατόμουρα αξίας 6 εκατομμυρίων, ειδικά όταν αρνείστε να εισηγηθείτε να εξαιρεθούν από τον φόρο εισοδήματος οι είκοσι επτά χιλιάδες πολύτεκνες οικογένειες της Ελλάδας. Τα 15,4 εκατομμύρια ευρώ με μηδαμινές δημοσιονομικές συνέπειες είναι προφανές ότι σας ενοχλούν. Προτεραιότητά σας είναι τα Χρυσά Βατόμουρα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο, για να καταθέσετε κάποιες νομοτεχνικές.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ, κύριε Πρόεδρε.

Καταθέτω στο Σώμα τις νομοτεχνικές βελτιώσεις. Είναι αυτές τις οποίες είχα ανακοινώσει και στην επιτροπή αναλυτικά. Αν θέλετε, μπορείτε να τις μοιράσετε στους συναδέλφους.

(Στο σημείο αυτό ο Υφυπουργός Πολιτισμού κ. Χρίστος Δήμας καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.338-342)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ωραία, θα μοιραστούν στις Κοινοβουλευτικές Ομάδες.

**ΑΓΓΕΛΙΚΗ ΔΕΛΗΚΑΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Δεληκάρη, προφανώς θέλετε τον λόγο επί προσωπικού.

**ΑΓΓΕΛΙΚΗ ΔΕΛΗΚΑΡΗ:** Ακριβώς.

Εσείς, κυρία Κουρουπάκη, δεν αποδοκιμάζετε ρητά τις πράξεις. Αντίθετα, τις επιδοκιμάζετε και με έμμεσο τρόπο προτρέπετε σε πράξεις βίας, προτρέπετε τους οπαδούς σας να συνεχίσουν αυτή την τακτική. Γι’ αυτόν τον λόγο σας τα είπα, για να καταλάβετε επιτέλους ότι ο Χριστιανισμός είναι θρησκεία αγάπης και η Εκκλησία είναι ο οίκος του Θεού, που πρεσβεύει την αγάπη. Εσείς τα λέτε, αλλά δεν τα τηρείτε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αναστάσιος Μπαρτζώκας από τη Νέα Δημοκρατία.

**ΑΣΠΑΣΙΑ ΚΟΥΡΟΥΠΑΚΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Δεν έγινε τίποτα. Δεν υπάρχει θέμα επί προσωπικού εδώ. Έδωσε μία απάντηση η κ. Δεληκάρη, δεν έθιξε κανέναν. Εξέφρασε μία άποψη, μία γνώμη. Δεν νομίζω ότι χρειάζεται τώρα απάντηση αυτό.

**ΑΣΠΑΣΙΑ ΚΟΥΡΟΥΠΑΚΗ:** Απλά, να σας επισημάνω ότι στη Νίκη δεν υπάρχουν οπαδοί. Οι οπαδοί δεν σκέφτονται. Η Νίκη έχει ανθρώπους με συνείδηση και σκέψη.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητές και αγαπητοί συνάδελφοι, είμαστε εδώ μετά από όλα αυτά τα θλιβερά, μετά από όλη αυτή δυστυχώς την κατρακύλα, που όλοι μας ελπίζουμε να είναι πρόσκαιρη. Γιατί συνηθίζουμε -και καλώς κάνουμε- να μιλάμε για την απαξίωση της πολιτικής, των πολιτικών, αλλά δυστυχώς αυτό ξεκινάει πρώτα από εμάς και από το παράδειγμα που δείχνουμε όλοι εδώ μέσα.

Είμαστε, λοιπόν, σήμερα εδώ στην Ολομέλεια μια εβδομάδα μετά το προηγούμενο νομοσχέδιο του Υπουργείου Πολιτισμού για την προστασία της άυλης πολιτιστικής κληρονομιάς που υπερψηφίστηκε με ευρεία πλειοψηφία και συζητάμε σήμερα για ένα ακόμα νομοσχέδιο που έρχεται να συνθέσει μια καλύτερη, πιο αποτελεσματική και σύγχρονη πολιτική στους τομείς της οπτικοακουστικής και κινηματογραφικής ανάπτυξης πατρίδας μας. Η σημερινή νομοθετική πρωτοβουλία του Υπουργείου Πολιτισμού αναδεικνύει, αναπτύσσει και ενισχύει το δημιουργικό κομμάτι της χώρας, τη δημιουργική Ελλάδα, όπως φανερώνει και ο τίτλος του νομοσχεδίου.

Είναι αλήθεια πως δεν έχουμε αξιοποιήσει στο μέγιστο βαθμό τη δυναμική της πατρίδας μας στις κινηματογραφικές και οπτικοακουστικής παραγωγές. Όλοι παραδέχονται ότι η Ελλάδα είναι μια χώρα μοναδικής ομορφιάς με άπειρους μικρούς παραδείσους, πολλοί από τους οποίους είναι κρυμμένοι και δυστυχώς όχι και ευρύτερα γνωστοί. Επιτρέψτε μου σε αυτό το σημείο να αναφερθώ, για παράδειγμα, στον τόπο μου, την Ημαθία, που είναι μια από αυτές τις περιπτώσεις. Είναι, δηλαδή, μια περιοχή με φυσικό πλούτο, με μοναδικούς αρχαιολογικούς χώρους και με μεγάλη παράδοση, που έχει ακόμα πολλά περιθώρια ανάπτυξης και αξιοποίησης στο επίπεδο που συζητάμε σήμερα.

Το παρόν, λοιπόν, νομοσχέδιο είναι δημιούργημα της ανάγκης που διέγνωσε η ηγεσία του Υπουργείου Πολιτισμού, η κυρία Υπουργός, ο κύριος Υφυπουργός να διευκολύνουμε τις διαδικασίες, να δώσουμε ώθηση σε επίδοξους δημιουργούς και επενδυτές και να ανοίξουμε τον δρόμο για μια πιο σύγχρονη και μεθοδική αξιοποίηση των τεράστιων δυνατοτήτων που υπάρχουν στη χώρα μας. Γίνονται επομένως καίριες παρεμβάσεις στο νομοθετικό πλαίσιο, ακριβώς για να δώσουμε νέα πνοή και νέα ζωή στις κινηματογραφικές και οπτικοακουστικές παραγωγές που υλοποιούνται στην Ελλάδα.

Δεν μπορούμε, λοιπόν, να παραβλέψουμε πως πρόκειται για ένα οραματικό νομοσχέδιο που δίνει κίνητρα, ώστε η χώρα μας να γίνει ένας ελκυστικός προορισμός για δημιουργούς, κινηματογραφιστές, γεγονός που θα εισφέρει σημαντικά οφέλη στην πολιτιστική παραγωγή της χώρας μας αλλά και στην οικονομική μας ανάπτυξη. Η αρχή γίνεται με το νέο νομικό πρόσωπο που εποπτεύεται από το Υπουργείο Πολιτισμού, το Ελληνικό Κέντρο Κινηματογράφου Οπτικοακουστικών Μέσων και Δημιουργίας Α.Ε., το οποίο συστήνεται για να αντικαταστήσει το ΕΚΟΜΕ και το Ελληνικό Κέντρο Κινηματογράφου.

Η δημιουργία ενός νέου ενιαίου φορέα ήταν αναγκαία, προκειμένου οι δύο αυτές οντότητες να υπάρχουν κάτω από την ίδια νομική στέγη και επίσης, να εποπτεύονται από το ίδιο Υπουργείο, το Υπουργείο Πολιτισμού. Η αλλαγή μόνο θετική μπορεί να είναι για να έχουμε μια πιο συντονισμένη δράση και καλύτερα αποτελέσματα στην ενίσχυση του ελληνικού κινηματογράφου, στον εκσυγχρονισμό και τη χρήση νέων τεχνολογικών μέσων. Εξάλλου, όπως έχει διαβεβαιώσει και ο Υφυπουργός, διατηρείται πλήρως ο συνολικός αριθμός θέσεων εργαζομένων που υπάρχουν αυτή τη στιγμή στα δύο αυτά νομικά πρόσωπα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Θα ήθελα να σταθώ ιδιαίτερα και στην προσπάθεια του Υπουργείου για την καλύτερη λειτουργία και απόδοση του Cash Rebate Greece, ενός μηχανισμού για τη χρηματοδότηση οπτικοακουστικών έργων και ειδικότερα ταινιών, τηλεοπτικών σειρών, που σήμερα επεκτείνεται και σε κινούμενα σχέδια και βιντεοπαιχνίδια. Mε πόρους από το πρόγραμμα δημοσίων επενδύσεων καλύπτεται μέχρι και το 40% των επιλέξιμων δαπανών ενός επενδυτικού σχεδίου και δίνονται πραγματικά οικονομικά κίνητρα για τον σχεδιασμό και την εκτέλεση τέτοιων προγραμμάτων στη χώρα μας. Πλέον το Cash Rebate χωρίζεται σε τρεις κατηγορίες με βάση το είδος της επένδυσης και επομένως γίνεται καλύτερη διαχείριση με βάση τις ανάγκες κάθε κατηγορίας.

Εάν κάποιος, λοιπόν, αναλύσει σε βάθος όλο το πλέγμα των σημερινών ρυθμίσεων, αντιλαμβάνεται πως κάνουμε ένα σημαντικό βήμα προς την κατεύθυνση της αναδιοργάνωσης και αναζωογόνησης της κινηματογραφικής τέχνης και γενικά της οπτικοακουστικής παραγωγής στη χώρα μας. Η δε κριτική που ακούσαμε όλες αυτές τις μέρες από μέρος της Αντιπολίτευσης, ότι δήθεν δεν εστιάζουμε στον πολιτισμό, αλλά μόνο στο οικονομικό σκέλος και στην επενδυτική οπτική, είναι απολύτως κατά τη γνώμη μου εκτός λογικής. Εάν δεν στηρίξουμε οικονομικά την παραγωγή, εάν δεν δώσουμε κίνητρα, τότε υπάρχει κίνδυνος να έχουμε καθίζηση της καλλιτεχνικής παραγωγής.

Είναι, μάλιστα, αντιφατικό να κατηγορείτε την Κυβέρνηση ότι από τη μια πλευρά δεν στηρίζει οικονομικά τον κόσμο του κινηματογράφου και από την άλλη ότι στόχος είναι τα χρήματα. Όχι μόνο δεν είναι τα χρήματα, αλλά αυτό είναι και το ζητούμενο. Όμως, πρόκειται για παραγωγές που χρειάζονται χρηματοδότηση για να στηθούν. Και επίσης, ως γνωστόν, όσο περισσότερο αναπτύσσεται ένας κλάδος, τόσο περισσότεροι δημιουργοί εισέρχονται και τόσο αυξάνεται το δημιουργικό κομμάτι. Είναι δηλαδή, μια αλυσίδα που δεν μπορούμε και δεν πρέπει να αγνοήσουμε.

Και φυσικά, μην ξεχνάμε την πολύτιμη προσπάθεια που καταβάλλεται από πλευράς του Υπουργείου για την ανάδειξη του ελληνικού βιβλίου με την ίδρυση του Ελληνικού Ιδρύματος Βιβλίου και Πολιτισμού, του ΕΛΙΒΙΠ. Ο νέος φορέας φιλοδοξεί να ασχοληθεί με το σύνολο των θεμάτων που αφορούν στο ελληνικό βιβλίο, στη χρηματοδότηση, στην ανάπτυξη δράσεων φιλαναγνωσίας, αλλά και στην εξωστρέφεια της χώρας μας στον τομέα αυτό. Διαθέτει οικονομική αυτοτέλεια και έρχεται να καλύψει όλες τις ανάγκες και όλους τους τομείς για τη στήριξη και την προώθηση του βιβλίου στη χώρα μας και στο εξωτερικό.

Εάν δούμε, λοιπόν, συνολικά την προσπάθεια και το όραμα του Υπουργείου Πολιτισμού -και μιλώ και για την προηγούμενη νομοθέτηση αλλά και τη σημερινή- στηρίζουμε τους Έλληνες δημιουργούς στο σύνολό τους, το ελληνικό τραγούδι και την ελληνική παραγωγή ταινιών. Στηρίζουμε, όμως, με χρηματοδότηση και τα βιντεοπαιχνίδια, τα κινούμενα σχέδια. Εκσυγχρονιζόμαστε, ακολουθούμε την τεχνολογία και τις σύγχρονες τάσεις. Όμως, δεν ξεχνάμε και την απαρχή όλων, το βιβλίο και τα γράμματα. Φυσικά, η σύγχρονη εποχή επιβάλλει να αναπτύξουμε τα ψηφιακά μέσα. Ωστόσο, πολλές έρευνες δείχνουν ότι ο ανθρώπινος εγκέφαλος μαθαίνει πληρέστερα από το βιβλίο σε σχέση με την οθόνη. Είναι αυτή η βαθιά ριζωμένη σχέση μας με το βιβλίο που χρειάζεται να τη διατηρήσουμε και να την συνεχίσουμε, για εμάς αλλά, κυρίως, για τα παιδιά μας. Στηρίζουμε, λοιπόν, την ανάγνωση, τους συγγραφείς και το ελληνικό βιβλίο και αυτό γίνεται εμπράκτως με το σημερινό νομοσχέδιο. Ένα σύνολο διατάξεων που μόνο θετική κατεύθυνση έχει για τον κινηματογράφο, για την οικονομία αλλά και συνολικά για τον ελληνικό πολιτισμό. Μια αληθινή προσπάθεια για να αναδείξουμε τη δημιουργική Ελλάδα, τη χώρα όπου ο πολιτισμός και η παράδοση συναντούν το μέλλον και την καινοτομία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαρτζώκα.

Επόμενος ομιλητής ο κ. Καλαματιανός, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Σήμερα αποτίουμε φόρο τιμής στη μνήμη του ενάμιση εκατομμυρίου Αρμενίων θυμάτων των Νεότουρκων, των εθνικιστών κατά την περίοδο 1915-1917. Για να τιμήσουμε τη μνήμη τους, όπως και τη μνήμη των Ελλήνων Ποντίων, οφείλουμε να είμαστε σε διαρκή εγρήγορση και να αγωνιζόμαστε καθημερινά με σθένος, με δυναμισμό για την ειρήνη και για τον σεβασμό των ανθρωπίνων δικαιωμάτων.

Και έρχομαι στην ελληνική καθημερινότητα. Ευχόμαστε περαστικά και γρήγορη ανάρρωση στον πατέρα του Βουλευτή της Νέας Δημοκρατίας, τον κ. Καλλιάνο, ο οποίος διαπίστωσε από πρώτο χέρι αυτά που καταγγέλλουμε και αυτά για τα οποία αγωνιζόμαστε σχεδόν καθημερινά όλο αυτό το διάστημα για τη δημόσια υγεία. Διαπίστωσε από πρώτο χέρι την ερημοποίηση των νοσοκομείων μας, το γεγονός ότι η δημόσια υγεία νοσεί και την κατάρρευση του Εθνικού Συστήματος Υγείας. Πραγματικά ευχόμαστε περαστικά στον πατέρα του και πραγματικά ευχόμαστε να έχει κάθε Ελληνίδα, κάθε Έλληνας την αξιοπρέπεια στη νοσηλεία και στην παροχή της δημόσιας υγείας όπως πρέπει, όπως αρμόζει.

Στο άλλο μεγάλο θέμα που ταλαιπωρεί και βασανίζει καθημερινά τις Ελληνίδες και τους Έλληνες, το ζήτημα της ακρίβειας και της αισχροκέρδειας, δυόμισι χρόνια τώρα οι πολίτες και οι επιχειρήσεις βλέπουν να αυξάνονται διαρκώς οι τιμές στα ράφια και στα πρατήρια των καυσίμων. Και τι κάνει η Κυβέρνηση; Ισχυρίζεται ότι ο πληθωρισμός έρχεται απ’ έξω και συνεχίζει να υιοθετεί αναποτελεσματικές, ατελέσφορες και απρόσφορες πρωτοβουλίες, όπως τα pass και τα καλάθια.

Ο Πρωθυπουργός κάνει στημένες επισκέψεις και κοιτάζει τα ράφια και τους πάγκους. Δεν πηγαίνει, όμως, στο ταμείο για να δει πως στενάζουν καθημερινά οι καταναλωτές. Έχουμε φτάσει στο σημείο να δουλεύουν και οι δύο γονείς και τα χρήματα να μη φτάνουν για να ζήσουν οι ίδιοι και οι οικογένειές τους. Και πώς να τα βγάλουν πέρα, όταν σήμερα ο κατώτατος μισθός βρίσκεται στα επίπεδα του 2010; Τι, όμως, μπορούσε να αγοράσει κάποιος ή κάποια ή ένα νοικοκυριό με τα χρήματα αυτά; Είναι 30% πιο ακριβά τα τρόφιμα, πολύ πιο ακριβά τα καύσιμα, πολύ πιο ακριβό το ρεύμα.

Άρα, λοιπόν, το βιοτικό επίπεδο έχει μειωθεί εξαιρετικά τα τελευταία πέντε χρόνια και αυτό δεν προκύπτει μόνο από τα νούμερα και από το γεγονός ότι έχουμε τη δεύτερη χειρότερη αγοραστική δύναμη στις χώρες της Ευρωπαϊκής Ένωσης πίσω μόνο από τη Βουλγαρία. Αποδεικνύεται και από το γεγονός ότι οι ίδιοι οι πολίτες κατά 74% αυτό δηλώνουν, ότι έχει μειωθεί, έχει πέσει το βιοτικό τους επίπεδο κατά τα πέντε χρόνια της διακυβέρνησης της Νέας Δημοκρατίας. Και γιατί γίνεται αυτό; Γιατί η Κυβέρνηση αδιαφορεί για την ανήθικη κερδοσκοπία, τον πληθωρισμό, την καρτελοποίηση της αγοράς.

Εδώ μπορεί να συμβαίνουν δύο πράγματα: Είτε η Κυβέρνηση είναι ανίκανη να προστατεύσει τους καταναλωτές ή συνειδητά επιλέγει να στηρίξει την κερδοσκοπία και την κερδοφορία συγκεκριμένων μεγάλων επιχειρηματικών ομίλων. Το αποτέλεσμα πάντως για τους πολίτες είναι το ίδιο, αδυναμία να αντεπεξέλθουν. Έχει ευθύνη η Κυβέρνηση γι’ αυτή την κατάντια, γι’ αυτό κι εμείς καταθέσαμε αίτημα για διεξαγωγή προ ημερησίας διάταξης συζήτησης στη Βουλή ακριβώς για την ακρίβεια, ώστε να έρθει και ο Πρωθυπουργός να απολογηθεί γι’ αυτό που συμβαίνει καθημερινά και τα τεράστια προβλήματα που δημιουργεί η Κυβέρνηση στους πολίτες.

Και έρχομαι και στο νομοσχέδιο. Για δεύτερη εβδομάδα συζητάμε ένα νομοσχέδιο του Υπουργείου Πολιτισμού. Σας έχει πιάσει ένας νομοθετικός οίστρος. Μακάρι αυτός ο οίστρος να ήταν υπέρ της τέχνης, του πολιτισμού και των ανθρώπων του. Δυστυχώς, όμως, δεν είναι έτσι. Αντί να δίνετε λύσεις και να βελτιώνετε και να διορθώνετε και να δημιουργείτε μια καλύτερη συνθήκη, εσείς δημιουργείτε περισσότερα προβλήματα με τη νομοθέτηση.

Οι διατάξεις που φέρνετε δεν επιλύουν προβλήματα. Προβαίνετε, για παράδειγμα, στη σύσταση νέου νομικού προσώπου ιδιωτικού δικαίου με τη μορφή της ανώνυμης εταιρείας για τον κινηματογράφο. Συγχωνεύετε το ΕΚΟΜΕ και το Ελληνικό Κέντρο Κινηματογράφου, αλλά στην πραγματικότητα αυτό που κάνετε είναι να καταργείτε το Ελληνικό Κέντρο Κινηματογράφου, το οποίο είχε μια νομική μορφή ιδιωτικού δικαίου μη κερδοσκοπική, όμως, και υπό την εποπτεία του Υπουργείου Πολιτισμού, για να φτιάξετε μία επιχείρηση, μια ανώνυμη εταιρεία.

Έτσι χάνετε, προφανώς, το στοιχείο του πολιτισμού με την έννοια του δημοσίου, του κοινού αγαθού και αγκαλιάζετε την εμπορευματοποίηση που έχει σκοπό το κέρδος. Η ανώνυμη εταιρεία έχει ως σκοπό το κέρδος. Αυτή η ανώνυμη εταιρεία θα λειτουργεί, θα ενεργεί και θα πράττει κάτω από τον «μανδύα» της επιχειρηματικότητας. Κύρια στόχευση θα είναι η προσέλκυση επενδύσεων.

Μέχρι τώρα το Ελληνικό Κέντρο Κινηματογράφου είχε ως πρωταρχικό στόχο την προβολή, τη διάδοση και την προώθηση της κινηματογραφικής τέχνης. Εσείς τώρα θα πρέπει να μας απαντήσετε: Θέλετε να προωθείτε το έργο του Θεόδωρου Αγγελόπουλου και πολλών άλλων δημιουργών ή μόνο τα blockbusters; Θέλετε να προβάλλεται η αρτιότητα της τέχνης ή μόνο η μαζική υποκουλτούρα, αυτό που αναφέρθηκε προηγουμένως για τα «βατόμουρα»;

Είναι ξεκάθαρο ότι η ανώνυμη εταιρεία θα έχει ως κύριο στόχο την προσέλκυση επενδύσεων και το πολιτιστικό κομμάτι μοιραίως θα τεθεί σε δεύτερη μοίρα.

Ένα σοβαρό, επίσης, ζήτημα που προκύπτει είναι αυτό της διαφάνειας αυτής της ανώνυμης εταιρείας. Σύμφωνα με το νομοσχέδιο, θα έχει τεράστιο μέγεθος και σύνθετη δομή. Εκτιμάται ότι ετησίως το λειτουργικό της κόστος θα είναι 400.000 ευρώ, ενώ για το Ελληνικό Κέντρο Κινηματογράφου ήταν 12.500 χιλιάδες ευρώ ετησίως το κόστος.

Επίσης, υπάρχουν ζητήματα που αφορούν στην αποτελεσματική και αξιοκρατική στελέχωση. Η διασφάλιση μιας αξιοκρατικής λειτουργίας, όπως και η οικονομική και διαχειριστική λογοδοσία, είναι αυτονόητη. Δεν το βλέπουμε, όμως, στο νομοσχέδιό σας. Το αντίθετο, μάλιστα.

Στο νομοσχέδιο αυτό έχετε συμπεριλάβει και άλλα θέματα σχετικά με τον κινηματογράφο. Πρέπει να επισημάνουμε, όμως, ότι είναι απρόσφορες αυτές οι πρωτοβουλίες σας.

Στο τμήμα για το Πρόγραμμα Στήριξης Οπτικοακουστικών Έργων στην Ελλάδα διαπιστώνουμε πολλές ασάφειες που θα δημιουργήσουν προβλήματα στο μέλλον. Νομοθετείτε ότι δεν μπορούν να χρησιμοποιηθούν πόροι για τις ανάγκες του εργαλείου του Cash Rebate. Γνωρίζετε, όμως, ότι ήδη χρησιμοποιούνται τέτοιοι πόροι για την ενίσχυση του κινηματογράφου και πρέπει να μας εξηγήσετε. Δεν αντιλαμβάνεστε ότι είναι εξαιρετικά προβληματικό πόροι που χρησιμοποιούνται ήδη για άλλους σκοπούς να αλλάξουν κατεύθυνση; Βλέπετε ότι η κακή νομοθέτηση είναι σαν τη Λερναία Ύδρα. Όταν εισάγεται μια τέτοια διάταξη προβληματική, μια ρύθμιση που απορρυθμίζει, οδηγεί σε πρόβλημα πολλές άλλες διατάξεις, πολλές άλλες δράσεις.

Επισημαίνουμε, επίσης, ότι γεννώνται ερωτήματα όταν ο χαρακτηρισμός «επενδυτικό σχέδιο στρατηγικής σημασίας» δίνεται με απόφαση των Υπουργών Πολιτισμού και Οικονομικών. Έχουμε ερωτήματα. Αυτά τα επενδυτικά σχέδια θα έχουν σχέση με τον πολιτισμό ή θα αφορούν άλλες σκοπιμότητες; Μήπως θα εξυπηρετούν τους μεγάλους «παίκτες» της οπτικοακουστικής αγοράς; Θα πρέπει να μας απαντήσετε. Η δυνατότητα χρήσης της έγκρισης του επενδυτικού σχεδίου ως εγγυητική για τραπεζικό δάνειο σημαίνει ότι είναι πολύ πιθανό κάποιοι μεγάλοι «παίκτες» να έρθουν στην Ελλάδα, να χρησιμοποιήσουν αυτή την εγγύηση, για να μην κάνουν ουσιαστικά καμμία επένδυση και στο τέλος αυτή η λειτουργία, η «επένδυση», να είναι κρατικοδίαιτη.

Επίσης, το βασικό πρόβλημα που εντοπίζεται στο συγκεκριμένο εργαλείο του Cash Rebate – Greece είναι ότι απουσιάζουν παντελώς τα πολιτιστικά κριτήρια. Δεν υπάρχει καμμία σύνδεση του εργαλείου αυτού με τον πολιτισμό και την τέχνη. Επίσης, δεν υπάρχει καμμία προστασία των εργασιακών σχέσεων, αλλά εστιάζει αμιγώς στις επενδύσεις και στην επιχειρηματικότητα. Πάρα πολλές διατάξεις το αφορούν αυτό. Για τους εργαζόμενους, καμμία πρόβλεψη.

Ακόμα, όμως, και το θέμα των επενδύσεων έχει πολύ σοβαρά κενά, με πρώτο εκείνο της έλλειψης σαφών κριτηρίων αξιολόγησης των επενδυτικών σχεδίων. Τα σχέδια αξιολογούνται από επιτροπές χωρίς δεσμεύσεις, χωρίς αντικειμενικό σύστημα μοριοδότησης, χωρίς ουσιαστικές δικλίδες ασφαλείας. Ιδιαίτερα για τα πολύ μεγάλα σχέδια αρκεί μια υπουργική απόφαση.

Επίσης, το πλαίσιο δεν ευνοεί την ελληνική οπτικοακουστική βιομηχανία, αλλά την πολυεθνική βιομηχανία, τους μεγάλους «παίκτες» που ανέφερα προηγουμένως. Δεν αφήνει κάποια παρακαταθήκη στον ελληνικό κινηματογράφο, στον ελληνικό πολιτισμό, στην ελληνική τέχνη.

Τέλος, έρχομαι στο θέμα του νομικού προσώπου ιδιωτικού δικαίου «Ελληνικό Ίδρυμα Βιβλίου και Πολιτισμού». Παρατηρούμε ότι δέκα χρόνια μετά από την κατάργηση του ΕΚΕΒΙ, του τότε φορέα του βιβλίου, γίνεται αντιληπτή η ανάγκη κάλυψης αυτού του κενού με έναν ισχυρό φορέα στήριξης, συνολικά, του «οικοσυστήματος» του βιβλίου, από τη συγγραφή μέχρι την έκδοση και την ενίσχυση της φιλαναγνωσίας.

Το ερώτημα, όμως, που τίθεται είναι εάν ο νέος φορέας μπορεί να καλύψει αυτήν την ανάγκη. Η δική μας άποψη είναι ότι θα έπρεπε να υπάρχει ένας φορέας αποκλειστικά για το βιβλίο, όπως είναι άλλωστε το πάγιο αίτημα των ανθρώπων του κλάδου.

Οι νέες ρυθμίσεις που φέρνετε για το «ΑΚΡΟΠΟΛ» αποδεικνύουν την αποτυχία σας. Τέσσερα χρόνια τώρα λέτε και προσπαθείτε να λύσετε τα θέματα με το «ΑΚΡΟΠΟΛ». Η νέα νομοθέτησή σας είναι ομολογία ότι έχετε αποτύχει. Σας καλούμε, λοιπόν, όπως είπε και η εισηγήτριά μας, να αποσύρετε τις διατάξεις. Ελάτε να δούμε όλοι μαζί τι δεν πάει καλά, να δούμε τι μπορούμε να διορθώσουμε, να δούμε τι κάνατε λάθος. Αποδεδειγμένα έχετε κάνει λάθη. Αφού έρχεστε και συνεχώς νομοθετείτε, σημαίνει ότι έχετε κάνει λάθη. Να τα δούμε, να τα αξιολογήσουμε και όλοι μαζί να αποφασίσουμε τι πρέπει να κάνουμε για να σωθεί το «ΑΚΡΟΠΟΛ». Όχι. Εσείς επιμένετε. Προχωρήστε στον μονήρη δρόμο σας. Αποτυχημένος θα είναι πάλι.

Το νομοσχέδιό σας είναι ένα ακόμα νομοσχέδιο που δεν προσφέρει στον πολιτισμό, δεν προωθεί την τέχνη του κινηματογράφου, δεν στηρίζει τους καλλιτέχνες και τους ανθρώπους του πολιτισμού. Η τέχνη και ο πολιτισμός προσφέρουν απλόχερα ανάταση ψυχής στους ανθρώπους που έχουν ανάγκη από πραγματική βοήθεια και στήριξη. Για εμάς είναι προτεραιότητα, για εσάς είναι πεδίο εκμετάλλευσης και επενδύσεων. Αυτό κάνετε με το νομοσχέδιό σας. Όταν λέμε, όμως, για στήριξη του πολιτισμού, εμείς εννοούμε πρωτίστως στήριξη των ανθρώπων του πολιτισμού, πρωτίστως στήριξη των ανθρώπων που καθημερινά μοχθούν, πονούν, αγωνίζονται και δημιουργούν. Αυτοί είναι οι αφανείς ήρωες. Αυτούς πρέπει να στηρίξουμε.

Εμείς δεσμευόμαστε ότι είναι προτεραιότητά μας η στήριξη αυτών των ανθρώπων. Εσείς τους αγνοείτε και θα κριθείτε γι’ αυτό.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλαματιανό.

Καλείται στο Βήμα η κ. Αθηνά Λινού, Βουλευτής του ΣΥΡΙΖΑ. Θα ακολουθήσουν ο Κοινοβουλευτικός Εκπρόσωπος του ΠΑΣΟΚ κ. Μάντζος, ο Βουλευτής της Νέας Δημοκρατίας κ. Καφούρος και μετά ο κοινοβουλευτικός εκπρόσωπος του ΚΚΕ κ. Παφίλης.

Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Αγαπητοί συνάδελφοι, κύριε Υπουργέ, θα προσπαθήσω να είμαι σύντομη και να μην επαναλάβω σε όσα πολύ καλά ακούστηκαν από τους περισσότερους προηγούμενους ομιλητές και βεβαίως, από τους δικούς μας ομιλητές.

Θα ασχοληθώ μόνο με δύο θέματα, την τέχνη του κινηματογράφου και τα θέματα του βιβλίου. Περίμενα από ένα τέτοιο νομοσχέδιο να δω ένα μεγάλο όραμα για το μέλλον της μόρφωσης και της τέχνης στη χώρα μας. Αυτό που βλέπουμε, τουλάχιστον σε αυτά τα δύο θέματα, είναι μερικές διαχειριστικές υπουργοκεντρικές λύσεις, οι οποίες δεν αντιμετωπίζουν τα μείζονα κοινωνικά προβλήματα που συνήθως αντιμετωπίζει η τέχνη, που είναι η βία, ο διχασμός, ο πόλεμος στη γειτονιά μας, η φτώχεια και απλώς δεν χρησιμοποιούν τις τέχνες που θα έπρεπε να χρησιμοποιούνται και που εκφράζονται σε αυτούς τους δύο τομείς, δηλαδή και στον κινηματογράφο και στο βιβλίο, που είναι η λογοτεχνία, η ποίηση, η μουσική, έμμεσα ή άμεσα, η φωτογραφία, η ζωγραφική. Και τι βλέπουμε; Αντί να εφαρμόζουμε ή να αξιοποιούμε τον βασικό σκοπό της τέχνης που είναι η καλλιέργεια, η ευρεία παιδεία με την ευρεία έννοια της, όχι με τα σχολεία, σε επίπεδο αισθητικής, πνευματικής και συναισθηματικής ανάπτυξης, αντί να βλέπουμε την αλληλεπίδραση των τεχνών με τις αξίες, τις πνευματικές, κυρίως, αξίες και τις κοινωνικές αξίες, βλέπουμε ένα πρόγραμμα, μια πρόταση, ένα νομοσχέδιο που καθορίζει σαν ηγέτες, κυρίως, αυτούς που εκτιμά ο εκάστοτε Υπουργός, χωρίς να υπάρχει ούτε μία υπόνοια για καθορισμό των προσόντων και των χαρακτηριστικών του διοικητικού συμβουλίου.

Έτσι, αυτό που ξέρουμε από την αρχαιότητα, είτε την κλασική αρχαιότητα είτε την πρόσφατη ιστορία, με μοναδικά έργα που και προωθούν τη χώρα μας αλλά και εκπονούν και υλοποιούν παιδεία και αξίες στον πληθυσμό μας, να μην εξασφαλίζεται με κανέναν τρόπο.

Επιπλέον, κάτι πολύ απλό που θέλω να αναφέρω είναι ότι όσοι ασχολούμαστε με το βιβλίο -και πρέπει να πω ότι λατρεύω τα βιβλία, όπως οι περισσότεροι εδώ μέσα- έχουμε από την άλλη μεριά, αδίκως πιστεύω, δαιμονοποιήσει τη νέα τεχνολογία. Λέμε ότι τα παιδιά μας ασχολούνται με τα τηλέφωνα, με τα podcasts, με τα tablets, χάνουμε τα πάντα και την οικογενειακή επαφή. Αντίθετα, αυτή την τεχνολογία, την οποία θα μπορούσαμε να αξιοποιήσουμε για να προβάλλουμε πραγματικά αξιόλογα έργα, τα οποία θα βοηθούσαν και πολιτιστικά αλλά και σε επίπεδο αξιών τα παιδιά μας, την παραδίδουμε -όλη αυτήν την τεχνολογία και την εξέλιξη- στα social media, στα τηλέφωνα, σε μικρές προσπάθειες, φτηνές και -θα ήθελα να πω- πολύ συχνά χαμηλού επιπέδου.

Δεν κάνουμε τίποτα. Δεν αναφέρουμε πουθενά τι θα γίνει και πώς θα αξιοποιήσουμε τα ηλεκτρονικά βιβλία, πώς θα αξιοποιήσουμε τα ακουστικά βιβλία, τα podcasts, τα ντοκιμαντέρ. Δεν θα μπορούσε να μορφώνεται και αισθητικά ο πληθυσμός μας μέσα από ντοκιμαντέρ που αφορούν στη φυτολογία, στη γεωγραφία της χώρας μας, στις μορφές της φύσης στη χώρα μας, στην ιστορία μας;

Με αυτά τα λόγια -και πολύ σύντομα- θα ήθελα να επαναλάβω ότι αυτό το νομοσχέδιο αντιμετωπίζει κάποια τεχνικά προβλήματα, πιθανόν αδικώντας δραματικά και τον πολιτισμό και τους ανθρώπους κυρίως του πολιτισμού, γιατί κάτι καινούργιο, μια εξέλιξη, θα έπρεπε να είναι -συγγνώμη για την ξενόγλωσση έκφραση- bottom-up, να ξεκινήσει δηλαδή, από τη βάση και να μορφωθούν μέσα από τη βάση και οι ηγέτες και να αντιμετωπίσουμε τα μείζονα προβλήματά μας, ένα από τα οποία πιθανόν να είναι και η αλληλεπίδραση και η συνεργασία μεταξύ τέχνης και τεχνολογίας. Και πρέπει να το προσπαθήσουμε αυτό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Επόμενος ομιλητής ο κ. Μάντζος, Κοινοβουλευτικός Εκπρόσωπος του ΠΑΣΟΚ – Κινήματος Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ημέρα μνήμης της Γενοκτονίας των Αρμενίων σήμερα, εκατόν εννέα έτη μετά από το ειδεχθές έγκλημα των Νεότουρκων, μια ημέρα στην οποία επανεπιβεβαιώνουμε και επαναλαμβάνουμε την ιστορική υπόσχεση και την εθνική, αλλά και διεθνή, υποχρέωση για αναγνώριση από όλες τις χώρες του κόσμου -και πρώτη την Τουρκία- της γενοκτονίας, με μια σημαντική υπενθύμιση και υπόσχεση ότι δεν θα επαναληφθούν ποτέ ξανά αυτά τα ειδεχθή εγκλήματα. Και το λέμε αυτό σε μία περίοδο στην οποία η βία γνωρίζει νέα έξαρση στη Μέση Ανατολή, στη Γάζα, στην Ουκρανία, στην Αρμενία και στο Ναγκόρνο Καραμπάχ, ξανά, στον Καύκασο και σε άλλες περιοχές στην ευρύτερη γειτονιά της Ευρώπης. Ποτέ ξανά.

Είμαι υποχρεωμένος να συνεχίσω, αναφερόμενος ξανά στα πρωτοφανή περιστατικά τα οποία έλαβαν χώρα στο Κοινοβούλιο, επαναλαμβάνοντας για μία ακόμα φορά την απερίφραστη καταδίκη μας στη σωματική βία στη Βουλή και παντού, αλλά και την καταδίκη εκείνων που την υποθάλπουν στη Βουλή, στην εκκλησία και παντού. Καταδικάζουμε τη βία και την καταδικάζουμε όχι μόνο στα λόγια αλλά και με πράξεις.

Και ναι, αγωνιζόμαστε με το καθημερινό πολιτικό μας παράδειγμα, μέσα και έξω από τη Βουλή, για την προστασία της δημοκρατίας, την ιδεολογική της επικράτηση. Δεν είναι δικαστική, νομική η μάχη για τη δημοκρατία. Είναι, κυρίως, ιδεολογική, πολιτική. Ναι, αλλά έχει πολύ μεγάλη σημασία η σημερινή απόφαση του Αρείου Πάγου με την οποία οι Σπαρτιάτες, το μόρφωμα των Σπαρτιατών, δεν ανακηρύσσονται στις ευρωπαϊκές εκλογές. Είναι μια σημαντική ημέρα και μια σημαντική νίκη για τη δημοκρατία και όσους αγωνίστηκαν για αυτή και στο νομικό επίπεδο.

Και ναι, εμείς είμαστε υπερήφανοι που καταθέσαμε υπόμνημα επίσημο εντός των δικονομικών προθεσμιών ενώπιον της δικαιοσύνης. Γιατί εμείς κάναμε το ελάχιστο δημοκρατικό και νομικό μας καθήκον σε αυτή τη διαδικασία.

Εσείς, κυρίες και κύριοι συνάδελφοι του ΣΥΡΙΖΑ, κάνατε το καθήκον σας αυτό; Πώς αισθάνεστε, αλήθεια, σήμερα που ήρθε ο επικεφαλής του μορφώματος και σας συνεχάρη; Πώς αισθάνεστε, συνάδελφοι του ΣΥΡΙΖΑ, που σας είπε και αξιοπρεπείς που δεν καταθέσατε υπόμνημα, που σας κάνει κομπλιμέντα ο Στίγκας; Να τα χαίρεστε αυτά τα κομπλιμέντα.

Και αναρωτιέμαι, θα κάνει και Tik Tok βίντεο ο Αρχηγός σας; Μήπως θα πάει ξανά στη Μακρόνησο να κάνει και νέο βίντεο γιατί δεν υπέβαλε υπόμνημα εναντίον των διαδόχων της Χρυσής Αυγής; Όπως δεν κάνατε ούτε πέρυσι τον Μάιο και τον Ιούνιο, πάλι φέτος δεν κάνατε το ίδιο. Και τότε και τώρα χάσατε την προθεσμία;

Ποια δικαιολογία θα βρείτε, κυρίες και κύριοι συνάδελφοι του ΣΥΡΙΖΑ; Αισθάνεστε αξιοπρέπεια; Αισθάνεστε ότι τιμήσατε τους αγώνες της Αριστεράς; Πενήντα επτά χρόνια μετά από την επιβολή της δικτατορίας, πενήντα χρόνια μετά την αποκατάσταση της δημοκρατίας, οι κίνδυνοι παραμένουν και εδώ μέσα και στην κοινωνία μας. Η Ακροδεξιά, ο τοξικός λόγος του μίσους, η βία -σωματική και λεκτική- η παραπληροφόρηση, απειλούν αυτά που κακώς θεωρούμε δεδομένα. Τίποτα δεν είναι δεδομένο. Η δημοκρατία δεν είναι δεδομένη. Η δημοκρατία δεν χαρίζεται. Η δημοκρατία κερδίζεται, με αγώνα και με θυσίες των πολιτών που πιστεύουν σε αυτή και την υπερασπίζονται. Το ίδιο και το κράτος δικαίου. Κι αυτό θέλει θυσίες και θέλει και θεσμική προσήλωση, πίστη στους θεσμούς της δημοκρατίας, όπως κάναμε εμείς και για μία ακόμα φορά δικαιωθήκαμε ως πολίτες, όχι ως πολιτική δύναμη.

Δηλαδή, σήμερα έχουμε και μια νέα ιστορική απόφαση της Αρχής Διασφάλισης του Απορρήτου των Επικοινωνιών, που μετά από την εμβληματική απόφαση του Συμβουλίου της Επικρατείας προ ολίγων ημερών, έρχεται να υποχρεώσει πια την Εθνική Υπηρεσία Πληροφοριών να δώσει ολόκληρο τον φάκελο της παράνομης παρακολούθησης του Νίκου Ανδρουλάκη, ώστε να ενημερωθεί ο Πρόεδρος του ΠΑΣΟΚ και η ελληνική κοινωνία για τους λόγους τους οποίους κάποιοι επικαλέστηκαν, για να παρακολουθήσουν έναν Αρχηγό πολιτικού κόμματος, έναν τουλάχιστον δημοσιογράφο, Υπουργούς και όλους τους Αρχηγούς των Ενόπλων Δυνάμεων της χώρας.

Το σκοτάδι θα διαλυθεί και θα το διαλύσει η δημοκρατία και οι θεσμοί της. Και ας δούμε τι θα κάνει η ΕΥΠ και τι φάκελο θα στείλει η ΕΥΠ και ο πολιτικός της προϊστάμενος, προσωπικά, ο κύριος Πρωθυπουργός, ώστε να υπάρξουν και οι επόμενες θεσμικές ενέργειες, που θα έρθουν και εκείνες και θα φέρουν και εκείνες -να είστε σίγουροι- νέες συνέπειες. Έτσι εμείς νικούμε την αυθαιρεσία, με θεσμική προσήλωση. Οι άλλοι μπορούν να συνεχίσουν τη συνωμοσιολογία. Δωρεάν είναι και εύκολο.

Και λέγοντας αυτό για το κράτος δικαίου, δεν μπορώ να παραλείψω μία πολύ σημαντική εξέλιξη, που έρχεται από την άλλη όχθη του Ατλαντικού και αναφέρομαι, βεβαίως, στην έκθεση του αμερικανικού Υπουργείου των Εξωτερικών για τα ανθρώπινα δικαιώματα. Καταλογίζει στη χώρα μας σειρά παραβάσεων σε ανθρώπινα δικαιώματα. Δεν είναι μόνο το Υπουργείο Εξωτερικών των ΗΠΑ. Είναι διεθνείς οργανισμοί, είναι οργανώσεις πολιτών, της κοινωνίας των πολιτών.

Ποιον εντυπωσιάζει η έκθεση αυτή; Ποιον εκπλήσσει; Δεν είναι η χώρα μας εκτεθειμένη προς το Ευρωπαϊκό Δικαστήριο των Δικαιωμάτων του Ανθρώπου και το Συμβούλιο της Ευρώπης με συνεχείς καταδίκες για παραβίαση δικαιωμάτων κρατουμένων, κακομεταχείριση μεταναστών, αιτούντων άσυλο, παραβιάσεις που αφορούν στην ελευθερία της γνώμης; Ποιον εκπλήσσει; Αν άκουσε κάποιος την Πρόεδρο της Εθνικής Επιτροπής για τα Δικαιώματα του Ανθρώπου στην αρμόδια επιτροπή της Βουλής προχθές, που δεν βρέθηκε ένας Βουλευτής της Πλειοψηφίας και της Μείζονος Αντιπολίτευσης να έρθει με φυσική παρουσία να ακούσει και να υποβάλλει ερωτήματα στην καθηγήτρια Γαβουνέλη, Πρόεδρο της ΕΕΔΑ. Ένας. Όταν η ίδια είπε και επιβεβαίωσε τις παραβιάσεις των ανθρωπίνων δικαιωμάτων σε σειρά πεδίων. Ποιον εκπλήσσει αυτή η έκθεση του αμερικανικού Υπουργείου Εξωτερικών;

Μια έκθεση που ειρήσθω εν παρόδω, και σωστά, η εξωτερική μας πολιτική μπορεί και πρέπει να αξιοποιήσει απέναντι στην Τουρκία για τις παραβιάσεις, τις συστηματικές, των ανθρωπίνων δικαιωμάτων στην επικράτεια της Τουρκικής Δημοκρατίας. Πώς μπορούμε να θεωρήσουμε αξιόπιστη την έκθεση για την Τουρκία και αναξιόπιστη για την Ελλάδα; Αυτό δεν είναι δύο μέτρα και δύο σταθμά στην εξωτερική μας πολιτική; Εκτός αν θέλετε να μας πείτε ότι αυτή την τόσο άριστη Κυβέρνηση εκτός από το Ευρωπαϊκό Κοινοβούλιο, εκτός από τους ευρωπαϊκούς φορείς, εκτός από τα διεθνή ειδησεογραφικά πρακτορεία, τώρα την κυνηγούν και οι κακοί Αμερικανοί.

Προστατεύουμε, λοιπόν, το κράτος δικαίου σε αυτή την κρίσιμη συγκυρία, την παραμονή κρίσιμων ευρωπαϊκών εκλογών όπου αναμετράται η Ευρώπη και το ευρωπαϊκό κοινωνικό και θεσμικό κεκτημένο με τις προκλήσεις που αντιμετωπίζει όλη η ήπειρος μας. Κι αυτές τις κρίσιμες ευρωπαϊκές εκλογές εμείς θα τις αξιοποιήσουμε για να μιλήσουμε για όλα τα ζητήματα του κοινωνικού κεκτημένου, του κοινωνικού κράτους της Ευρώπης, της εξωτερικής πολιτικής και της πολιτικής ασφάλειας και άμυνας, του τρόπου ζωής, του πολιτισμού μας, όπως σωστά μιλούμε σήμερα. Κι εμείς, μέσα από τον πολιτικό μας λόγο, θα δώσουμε τη μάχη ώστε την ασυμμετρία στο πολιτικό σύστημα που ζούμε σήμερα να την αποκαταστήσουμε με τη δημοκρατική ψήφο, με τη δημοκρατική βούληση των πολιτών.

Ο πολιτισμός, για να έρθω στο νομοσχέδιο, είναι πράγματι ένα θέμα που όχι μόνο την παραμονή των ευρωπαϊκών εκλογών, αλλά και σε κάθε πολιτική περίοδο, θα πρέπει να το συζητούμε συχνά, γιατί είναι και ένα στοιχείο άρρηκτα συνδεδεμένο με την εθνική μας ταυτότητα, την εθνική μας εικονογραφία. Όπως και ο αθλητισμός, ειπώθηκε ήδη, είναι στοιχείο της εθνικής μας ταυτότητας και ο ολυμπισμός και οι ολυμπιακοί αγώνες.

Κι αναρωτιέμαι: Πόσο σύμφυτο και συμβατό με την ιστορική μας κληρονομιά είναι η ολυμπιακή λαμπαδηδρομία να εξελίσσεται σε πασαρέλα για Υπουργούς και Βουλευτές της Νέας Δημοκρατίας, αφήνοντας εκτός αθλητές που διακρίθηκαν με τα εθνικά χρώματα; Πώς γίνεται δεκτό μία παράταξη, στο όνομα ενός ποσοστού που απέσπασε στις εθνικές εκλογές πριν από μήνες, να αισθάνονται ότι της ανήκουν τα πάντα, ακόμα και αυτή η ολυμπιακή φλόγα, ασκώντας δικαιώματα όχι απλώς νομής, αλλά πλήρους ιδιοκτησίας ακόμα και στην ολυμπιακή φλόγα; Η Επιτροπή Ολυμπιακής Λαμπαδηδρομίας της Εθνικής Ολυμπιακής Επιτροπής οφείλει άμεσες απαντήσεις, με δεδομένο μάλιστα, ότι σήμερα είχαμε και παραίτηση μέλους της μετά από τα παράπονα των αθλητών.

Πριν από μία εβδομάδα υπερψηφίσαμε το σχέδιο νόμου του Υπουργείου Πολιτισμού γιατί κρίναμε πως βοηθά, εν μέρει έστω, το ελληνόφωνο τραγούδι. Και αυτό το λέμε ως μια υπεύθυνη δύναμη θεσμικής αντιπολίτευσης που λέει «ναι» εκεί που πρέπει και ένα βροντερό «όχι» εκεί που διαφωνεί. Και πράγματι αυτό θα πούμε σήμερα διότι η αξιολόγησή μας μας βρίσκει αντίθετους με το σχέδιο νόμου το σημερινό, το οποίο όχι μόνο δεν βοηθά, αλλά φοβόμαστε ότι εισάγει τον κινηματογράφο, την ελληνική κινηματογραφία σε νέες περιπέτειες.

Δύο νόμους, ουσιαστικά, είχε η πατρίδα μας για τον κινηματογράφο. Τον ν. 1597/1986 της Μελίνας Μερκούρη και τον νόμο Γερουλάνου, τον ν.3905/2010. Σε διαφορετικά χρονικά σημεία με διαφορετικές παραμέτρους, τεχνικές, διαφορετικές ανάγκες το ΠΑΣΟΚ παρενέβη θετικά, μεταρρυθμιστικά για την υποστήριξη των Ελλήνων κινηματογραφιστών.

Αξίζει να θυμηθούμε τι είναι το Ελληνικό Κέντρο Κινηματογράφου και ποια είναι η ταυτότητά του και η συμβολή του. Παρά την πενιχρή χρηματοδότηση και τα τόσα λειτουργικά προβλήματα, κατάφερε να αναδείξει σκηνοθέτες και δημιουργούς ευρύτερα στον οπτικοακουστικό τομέα, θέτοντας και τα θεμέλια της ανάπτυξης της τηλεοπτικής παραγωγής στον τόπο μας.

Έχουμε το πρόσφατο παράδειγμα του Γιώργου Λάνθιμου. Ο Λάνθιμος μας έκανε όλους υπερήφανους, πράγματι, με το κινηματογραφικό του έργο. Μας έδειξε πως η Ελλάδα μπορεί να αφήσει το αποτύπωμά της πράγματι στο παγκόσμιο κινηματογραφικό γίγνεσθαι. Αλήθεια, όμως, πόσοι πιστεύουν πως σήμερα ο Αγγελόπουλος θα μπορούσε να κάνει τα έργα του με τα επιλεκτικά προγράμματα του Κέντρου, τα μη εξασφαλισμένα, ειδικά μετά το νέο νόμο;

Και ύστερα έρχεται το ΕΚΟΜΕ, τα τελευταία πολλά χρόνια, και το περίφημο cash rebate, που ενώ θα έπρεπε να είναι ένα εργαλείο χρήσιμο για τον κινηματογράφο, δυστυχώς, λειτουργεί με μάλλον αδιαφανή τρόπο, δίνοντας ζεστό χρήμα σε ψυχαγωγικό πρόγραμμα τηλεόρασης, με μικρό στελεχιακό δυναμικό και προσβλητικές αποδοχές των ηθοποιών και προφανώς, και με πολύ αμφισβητούμενη ποιοτική στάθμη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω λίγα λεπτά από τη δευτερολογία μου.

Είναι, λοιπόν, σαφές σήμερα ότι με το σχέδιο νόμου επιχειρείται συγχώνευση δύο οργανισμών με εντελώς διαφορετική φιλοσοφία λειτουργίας. Ενώ, δηλαδή, το Εθνικό Κέντρο Κινηματογράφου στηρίζεται σε κριτήρια ποιότητας ώστε να χρηματοδοτήσει επιλεκτικά, το ΕΚΟΜΕ δεν εφαρμόζει τέτοια κριτήρια. Και είναι ευκρινές ότι δίδεται από την Κυβέρνηση ένα καθαρό προβάδισμα στο ΕΚΟΜΕ, αγνοώντας την ιστορία της κινηματογραφικής τέχνης στην Ελλάδα και τη συμβολή του Εθνικού Κέντρου Κινηματογράφου, σαν να έχουν γίνει όλα χάρη στο Cash Rebate.

Δεν υπάρχει καμμία πρόβλεψη που να διασφαλίζει τη λειτουργική δομή του Ελληνικού Κέντρου Κινηματογράφου και αυτό αποτελεί μεγάλο πρόβλημα. Διότι ο ρόλος του Ελληνικού Κέντρου Κινηματογράφου είναι ευθυγραμμισμένος με το ευρωπαϊκό μοντέλο, τη στήριξη της καλλιτεχνικής έκφρασης του κινηματογράφου στη χώρα μας.

Αυτά όλα, η εθνική κινηματογραφία, η καλλιτεχνική προαγωγή και η διατήρηση μιας παραγωγικής, αποδοτικής, αναπτυξιακής μορφής δεν εξασφαλίζονται με το παρόν νομοσχέδιο, ενώ θα μπορούσαμε να ακολουθήσουμε το ευρωπαϊκό πρότυπο, στις χώρες στις οποίες το Cash Rebate αποτελεί διακριτό βραχίονα του κέντρου κινηματογράφου της χώρας, του κέντρου που παραμένει υπεύθυνο για την πολιτική του κινηματογράφου. Όλα τα ευρωπαϊκά κράτη έχουν κέντρα κινηματογράφου για την ανάπτυξη ακριβώς της εθνικής τους κινηματογραφικής παράδοσης και δημιουργίας και για τη διασύνδεση αυτής με το εξωτερικό. Εμείς κινούμαστε στην αντίθετη κατεύθυνση. Φτιάχνουμε απλώς μια διεύθυνση. Δεν γνωρίζουμε πως το κέντρο κινηματογράφου κάθε χώρας και πρώτο το δικό μας έχουν ισχυρά brand names τα οποία πρέπει να διατηρηθούν και να μην αμφισβητηθούν;

Και ξέρετε, επειδή εμείς τη διαβούλευση την πιστεύουμε, η Νάγια Γρηγοράκου, η ειδική αγορήτρια μας, σας κωδικοποίησε νωρίτερα τρία ερωτήματα πολύ κρίσιμα των φορέων που δεν απαντήθηκαν ούτε στην ακρόαση. Τι θα γίνει ακριβώς με αυτό το brand name του Ελληνικού Κέντρου Κινηματογράφου; Γιατί να χαθεί η υπεραξία του, ενώ εφαρμόζεται ο νόμος του ΠΑΣΟΚ κι έχει φέρει τόσα ευεργετικά αποτελέσματα; Δεύτερον, αν δεν αυξηθεί η χρηματοδότηση, όπως έχετε υποσχεθεί ως Κυβέρνηση, πώς θα εξασφαλιστούν τα επιλεκτικά προγράμματα του Κέντρου, που είναι κορμός κάθε εθνικής προσπάθειας και κάθε εθνικής πολιτικής υποστήριξης του κινηματογράφου; Και πότε επιτέλους θα αναληφθεί μια στέρεη και πειστική πολιτική πρωτοβουλία για την αποπληρωμή των χρεών του ΕΚΟΜΕ;

Η Νάγια Γρηγοράκου ανέλυσε με κάθε λεπτομέρεια τις θέσεις μας και τους λόγους που καταψηφίζουμε επί της αρχής το σχέδιο νόμου. Δύο μόνο σημεία ακόμα για το βιβλίο και το «ΑΚΡΟΠΟΛ ΑΚΡΟΣ».

Για το βιβλίο θα αρκεστώ σε όλα ανέφερε ο Πρόεδρος της Ένωσης Ελληνικού Βιβλίου στην ακρόαση. Είναι πολύ σημαντικό να δίδεται από μικρή ηλικία πρόσβαση στα παιδιά, ειδικά στη σημερινή εποχή του Instagram, του TikTok, των social media, πρόσβαση στα βιβλία, να έρθει το βιβλίο πιο κοντά στις νεότερες γενιές. Όμως, πως; Όταν οι ίδιοι οι άνθρωποι του βιβλίου μας ομολογούν ότι από τις κυβερνήσεις ΠΑΣΟΚ έως σήμερα δεν έχει συμβεί τίποτα για την υποστήριξη του βιβλίου και της σχολικής βιβλιοθήκης. Ο Γεράσιμος Αρσένης ήταν εκείνος που έφτιαξε πεντακόσιες σχολικές βιβλιοθήκες τις οποίες στη συνέχεια έκλεισαν. Είμαστε υπανάπτυκτοι στον τομέα του βιβλίου.

Άρα, ναι, να υπάρξει φορέας για το βιβλίο, αλλά ποιος φορέας με ποιες αρμοδιότητες, με ποια δομή διοίκησης; Χωρίς τους ανθρώπους του βιβλίου νοείται κέντρο εθνικό για το βιβλίο; Εμείς λέμε όχι. Τι εμπιστοσύνη, λοιπόν, να σας δείξουμε όταν φτιάχνετε έναν φορέα για το βιβλίο χωρίς ανθρώπους του βιβλίου; Τι εμπιστοσύνη σας δείξουμε όταν διατηρείτε ανέπαφο και παρατηρείτε απλώς, αμέτοχοι το σκάνδαλο του «ΑΚΡΟΠΟΛ ΑΚΡΟΣ»;

Το «ΑΚΡΟΠΟΛ» βρισκόταν στο περιεχόμενο των προγραμματικών σας δηλώσεων, όταν πρωτοαναλάβατε την εξουσία. Τέσσερα χρόνια, πέντε χρόνια μετά έχουμε έναν νόμο ο οποίος δεν έχει εφαρμοστεί ποτέ και σημαντικότατα κονδύλια του ΕΣΠΑ να επιστρέφονται αναξιοποίητα. Αυτό είναι το μόνο που έχει συμβεί. Η επιστροφή αναξιοποίητων κονδυλίων του ΕΣΠΑ. Και αυτό είναι σκάνδαλο και χρειάζεται λογοδοσία και έλεγχος της Κυβέρνησης ακριβώς σε αυτό το θέμα. Καμμιά εμπιστοσύνη λοιπόν, δεν έχουμε στην Κυβέρνηση για την καλλιτεχνική πολιτική της.

Καταληκτικά, κύριε Πρόεδρε, και σας ευχαριστώ, η δημιουργική Ελλάδα δεν είναι ένα απλό σύνθημα ούτε φυσικά επωνυμία εταιρείας. Οι τελετές ονοματοδοσίας στις οποίες έχετε ιδιαίτερη έφεση δεν έχουν αποτέλεσμα, δεν μπορούν να έχουν αποτέλεσμα όταν δεν συνοδεύονται από πολιτικό περιεχόμενο. Και η δημιουργική Ελλάδα είναι πολιτικός στόχος, εθνικός στόχος. Προσθέτει ένα συνεκτικό μεταρρυθμιστικό σχέδιο υποστήριξης της καλλιτεχνικής δημιουργίας για μια χώρα που δεν θα φοβάται την καλλιτεχνική δημιουργία, δεν θα την αμφισβητεί, αλλά θα την προάγει, θα την προωθεί, θα την προβάλλει διεθνώς, στηρίζοντας έμπρακτα τους ανθρώπους της, τους Έλληνες καλλιτέχνες.

Σας ευχαριστώ πολύ για την προσοχή σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Έχει ζητήσει μία παρέμβαση ο Κοινοβουλευτικός Εκπρόσωπος των Σπαρτιατών κ. Χαλκιάς.

Παρακαλώ πολύ, κύριε Χαλκιά για τρία λεπτά.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Ακούστηκαν αρκετά από τον Κοινοβουλευτικό Εκπρόσωπο του ΠΑΣΟΚ, κ. Μάντζο.

Είναι, αλήθεια, να αναρωτιέται κάποιος σε αυτή τη χώρα που δεν έχει κοντόφθαλμη μνήμη, για τα εγκλήματα που έχει κάνει η παράταξή του. Ξεχνάει κανείς πόσα στελέχη, πόσοι Βουλευτές έκαναν ρεζίλι την Ελλάδα μας στο εξωτερικό και στο εσωτερικό και πιάστηκαν με μαύρα ταμεία, με «SIEMENS», με εγκλήματα, την κ. Καϊλή πρόσφατα με το Qatar-gate κ.λπ., και κουνάει το δάχτυλο και μιλάει για δημοκρατία για τους Σπαρτιάτες. Μιλάει για χρυσαυγιτισμό; Τι δουλειά έχουμε εμείς με τους χρυσαυγίτες;

**ΔΗΜΗΤΡΙΟΣ ΜΑΝΤΖΟΣ:** Έλα ντε.

**ΑΘΑΝΑΣΙΟΣ ΧΑΛΚΙΑΣ:** Τι «έλα ντε»; Έχεις δει καμμιά συμπεριφορά δικιά μας, εδώ μέσα, οκτώ μήνες;

**ΔΗΜΗΤΡΙΟΣ ΜΑΝΤΖΟΣ:** Ο Φλώρος πού ήταν;

**ΑΘΑΝΑΣΙΟΣ ΧΑΛΚΙΑΣ:** Ο Φλώρος ήταν δικός μας Βουλευτής;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο…

**ΑΘΑΝΑΣΙΟΣ ΧΑΛΚΙΑΣ:** Σήμερα είχαμε για δικό σας Βουλευτή άρση ασυλίας. Αυτό σημαίνει ότι χαρακτηρίζει και το ΠΑΣΟΚ αν στοιχειοθετηθούν και αν καταδικαστεί ο πρώην Βουλευτής σας; Δεν ήταν δικός μας Βουλευτής. Είναι ανεξάρτητος Βουλευτής ο κ. Φλώρος και κρίνεται για τις πράξεις του, τις οποίες καταδικάζουμε. Καταδικάζουμε κάθε μορφή βίας.

Αλλά επιτέλους, για το πανηγυράκι με το ΠΑΣΟΚ και με οποιονδήποτε εδώ μέσα που αναφέρεται σε εμάς και να μας αποκαλεί ναζιστές και φασίστες, θα πρέπει η Επιτροπή Δεοντολογίας της Βουλής να λάβει μέτρα. Από τα πεπραγμένα μας, από τις ομιλίες μας δεν έχουμε υπερασπιστεί ούτε κατά διάνοια ούτε τη φασιστική ούτε τη ναζιστική ιδεολογία. Δεν είναι πλέον ανεκτό αυτό το πράγμα, που γίνεται. Δεν μπορεί να μας κουνάει το δάχτυλο ένα κόμμα που έφερε τα μνημόνια σε αυτή τη χώρα, που δεν ξέρει πόσα εκατομμύρια χρωστάει, πόσες αυτοκτονίες έγιναν από τις πράξεις τις δικές του και πού οδήγησαν τη χώρα μαζί με τη Νέα Δημοκρατία και να μας μιλάει για δημοκρατία. Όταν -το επαναλαμβάνω- μέχρι πρόσφατα -δεν πάει ούτε χρόνος- δικό τους στέλεχος πιάστηκε να χρηματίζεται από τους Καταριανούς.

Έλεος πια!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Ένα λεπτό μόνο, κύριε Μάντζο. Και ολοκληρώνεται αυτό εδώ. Δεν συνεχίζουμε.

**ΔΗΜΗΤΡΙΟΣ ΜΑΝΤΖΟΣ:** Φυσικά και ίσως είναι και πάρα πολύ, δεδομένων όσων ειπώθηκαν. Πρέπει, όμως, να απαντήσουμε για τα Πρακτικά της Βουλής και την ιστορία.

Κατ’ αρχάς, όσον αφορά στο «τι δουλειά έχουν οι Σπαρτιάτες με τη Χρυσή Αυγή», ο αγαπητός κύριος συνάδελφος θα πρέπει να αναζητήσει την απάντηση στον Πρόεδρο του μορφώματος, ο οποίος από τις πρώτες ώρες του αποτελέσματος…

**ΑΘΑΝΑΣΙΟΣ ΧΑΛΚΙΑΣ:** Είναι εκλεγμένο κόμμα, δεν είναι μόρφωμα!

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ!

**ΔΗΜΗΤΡΙΟΣ ΜΑΝΤΖΟΣ:** Κύριε Χαλκιά, δεν σας διέκοψα.

**ΠΡΟΕΔΡΕΥΩΝ (Βασίλειος Βιλιάρδος):** Δεν σας διέκοψε κανείς.

**ΔΗΜΗΤΡΙΟΣ ΜΑΝΤΖΟΣ:** Μίλησε για τις ευθείες συνδέσεις και σχέσεις της ομάδας σας με τον καταδικασμένο…

**ΑΘΑΝΑΣΙΟΣ ΧΑΛΚΙΑΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χαλκιά!

**ΔΗΜΗΤΡΙΟΣ ΜΑΝΤΖΟΣ:** Με τον καταδικασμένο ως μέλος εγκληματικής οργάνωσης, χρυσαυγίτη Ηλία Κασιδιάρη.

Άρα υποθέτω, μάλιστα, ότι σε αυτές ακριβώς τις δηλώσεις και η ελληνική δικαιοσύνη στηρίζεται, θα δούμε το διατακτικό, για να μη σας ανακηρύξει υποψηφίους στις ευρωπαϊκές εκλογές και ενδεχομένως και για το εκλογοδικείο που εκκρεμεί η υπόθεση για τις εδώ έδρες των Σπαρτιατών.

Άρα, βρείτε τα με τον Αρχηγό σας πριν έρθετε εδώ μέσα να μας πείτε για το ΠΑΣΟΚ.

**ΙΩΑΝΝΗΣ ΚΟΝΤΗΣ:** …(Δεν ακούστηκε)

**ΔΗΜΗΤΡΙΟΣ ΜΑΝΤΖΟΣ:** Και ξέρετε επειδή μιλάτε για το ΠΑΣΟΚ, εμείς έχουμε εμπιστοσύνη στη δικαιοσύνη σε κάθε ευκαιρία, σε κάθε υπόθεση και χωρίς ταμπέλες και χωρίς υποσημειώσεις και αστερίσκους. Σε όλες τις υποθέσεις εμπιστοσύνη στη δικαιοσύνη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

**ΙΩΑΝΝΗΣ ΚΟΝΤΗΣ:** Στα Τέμπη και στις υποκλοπές δεν έχετε εμπιστοσύνη στη δικαιοσύνη!

**ΔΗΜΗΤΡΙΟΣ ΜΑΝΤΖΟΣ:** Όταν λέτε για το ΠΑΣΟΚ είναι τιμή…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, σας παρακαλώ μη διακόπτετε.

**ΔΗΜΗΤΡΙΟΣ ΜΑΝΤΖΟΣ:** Δεν με αφήνει να ολοκληρώσω, κύριε Πρόεδρε.

Είναι τιμή για το ΠΑΣΟΚ…

**ΙΩΑΝΝΗΣ ΚΟΝΤΗΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Θα πει ό,τι νομίζει. Δεν λέει κάτι κακό.

**ΔΗΜΗΤΡΙΟΣ ΜΑΝΤΖΟΣ:** Είναι τιμή για το ΠΑΣΟΚ, τη μεγάλη δημοκρατική παράταξη του τόπου, οι Σπαρτιάτες να ασχολούνται μόνο με το ΠΑΣΟΚ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Σημαίνει ότι μόνο εμείς εδώ μέσα σηκώσαμε το δημοκρατικό μας ανάστημα όταν κάποιοι άλλοι έκαναν κρουαζιέρα στο Αιγαίο.

(Θόρυβος από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, ολοκληρώστε παρακαλώ.

**ΑΘΑΝΑΣΙΟΣ ΠΑΦΙΛΗΣ:** Όχι δα!

**ΔΗΜΗΤΡΙΟΣ ΜΑΝΤΖΟΣ:** Όχι εσείς, κύριε Παφίλη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, ολοκληρώστε παρακαλώ.

**ΑΘΑΝΑΣΙΟΣ ΠΑΦΙΛΗΣ:** Εσείς κάνετε την πάπια.

**ΔΗΜΗΤΡΙΟΣ ΜΑΝΤΖΟΣ:** Δεν μίλησα για το Κομμουνιστικό Κόμμα, κύριε Παφίλη. Δεν μίλησα για το Κομμουνιστικό Κόμμα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΔΗΜΗΤΡΙΟΣ ΜΑΝΤΖΟΣ:** Μία φράση για το ΠΑΣΟΚ.

Επειδή ο κύριος συνάδελφος μίλησε για το ΠΑΣΟΚ, δεν ξέρω πότε ήρθε στη χώρα ή αν δεν ήταν στη χώρα, αλλά να τον ενημερώσουμε ότι το ΠΑΣΟΚ είναι το κίνημα εκείνο, το οποίο τη δεκαετία του ΄80 τη δημοκρατία ακριβώς την οποία έχουμε και χάρη στην οποία είναι ο κύριος συνάδελφος εδώ, το κόμμα αυτό που ονομάζεται ΠΑΣΟΚ και ο κύριος συνάδελφος το βάζει στο στόμα του τώρα, μιλώντας με ψεύδη και ανακρίβειες για την ιστορία του...

**ΑΘΑΝΑΣΙΟΣ ΧΑΛΚΙΑΣ:** Έχετε καμμία σχέση με το ΠΑΣΟΚ του Ανδρέα Παπανδρέου;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χαλκιά! Τι τρόπος είναι αυτός;

**ΔΗΜΗΤΡΙΟΣ ΜΑΝΤΖΟΣ:** Ναι, κύριε Χαλκιά, αυτό το ΠΑΣΟΚ του Ανδρέα στέκει εδώ σήμερα.

**ΠΡΟΕΔΡΕΥΩΝ (Βασίλειος Βιλιάρδος):** Τι τρόπος είναι αυτός; Σας έχει δοθεί ο λόγος;

Κύριε Μάντζο, ολοκληρώστε. Ένα λεπτό μου είπατε.

**ΔΗΜΗΤΡΙΟΣ ΜΑΝΤΖΟΣ:** Το ΠΑΣΟΚ που εμπέδωσε τη δημοκρατία, την εμβάθυνε και τα θεμέλια αυτής της δημοκρατίας είναι τόσο βαθιά που κανένας Κασιδιάρης και τίποτα Σπαρτιάτες, οι οποίοι βρίσκονται μπροστά του δεν μπορούν να τα κλονίσουν αυτά τα θεμέλια και να τα απειλήσουν. Αυτό είναι ένα μάθημα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, κάνετε κατάχρηση τώρα.

**ΔΗΜΗΤΡΙΟΣ ΜΑΝΤΖΟΣ:** Και το ΠΑΣΟΚ θα είναι εδώ και στο μέλλον και σε ανάλογες πρωτοβουλίες και προκλήσεις εις βάρος της δημοκρατίας μας.

**ΠΡΟΕΔΡΕΥΩΝ (Βασίλειος Βιλιάρδος):** Το εμπεδώσαμε όλοι.

**ΔΗΜΗΤΡΙΟΣ ΜΑΝΤΖΟΣ:** Διότι δεν είμαστε δημοκρατική παράταξη χωρίς λόγο. Είμαστε δημοκρατική παράταξη, επειδή ξέρουμε και να την υπερασπιζόμαστε, όταν έρθει η μεγάλη πρόκληση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Καλείται στο Βήμα ο κ. Καφούρος Μάρκος, Βουλευτής της Νέας Δημοκρατίας.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, θα ήθελα και εγώ από την πλευρά μου να καταδικάσω με τον πιο κατηγορηματικό τρόπο την αήθη και φασιστική επίθεση που δέχθηκε η συνάδελφος μου στο Κοινοβούλιο, η Αγγελική Δεληκάρη, εντός μάλιστα του ιερού χώρου της eκκλησίας, από κομματικό στέλεχος του κόμματος της Νίκης.

Κυρίες και κύριοι συνάδελφοι, θα ήθελα να επισημάνω τρία σημεία. Πρώτον, να εξάρω το ήθος και την αξιοπρεπή στάση της συναδέλφου μου, τόσο κατά τη διάρκεια του βίαιου αυτού συμβάντος όσο και για το διάστημα που ακολούθησε μετά από αυτό. Με διακριτικότητα, χωρίς ίχνος σκοπιμότητας τίμησε με την ακέραια στάση της τη δική της προσωπικότητα, την οικογένειά της, αλλά κυρίως τίμησε την ιδιότητα του Βουλευτή και τον θεσμό του Κοινοβουλίου.

Ωστόσο, αγαπητοί συνάδελφοι, η αξιοπρέπεια και η ηθική δεν μπορούν να φαντάζουν ως αδυναμία σε φαινόμενα βίας και φασισμού. Θεωρώ ότι για το συγκεκριμένο συμβάν ήδη θα έπρεπε να έχει παρέμβει αυτεπαγγέλτως ο αρμόδιος εισαγγελέας και εάν η νομοθεσία δεν το προβλέπει, θα πρέπει να αλλάξει άμεσα.

Η δημοκρατία μας, η ομαλότητα, η κοινωνική συνοχή δεν αντέχουν ούτε ανοχές ούτε και εκπτώσεις.

Θα ήθελα να καταγγείλω στον ελληνικό λαό όλους αυτούς που εκμεταλλεύονται το υψηλό θρησκευτικό αίσθημα του λαού μας, όλους αυτούς που με διπλό προσωπείο από τη μια κτίζουν πολιτικές και επαγγελματικές καριέρες στο όνομα της εκκλησίας και από την άλλη συμπεριφέρονται με φαρισαϊσμό προσβάλλοντας και το σώμα της εκκλησίας, αλλά και τους πραγματικούς πιστούς.

Τέλος, θα πρέπει να ξεκαθαρίσουμε επιτέλους ότι η αυτοδικία, η χειροδικία και εν γένει η άσκηση βίας είναι πέρα από τον πολιτισμό μας, πέρα από τη δημοκρατία, πέρα από τη δική μας ηθική. Ως εκ τούτου, δεν χωρούν, ειδικά εδώ μέσα, πολιτικές τοποθετήσεις όπως εκείνες του Βουλευτή της κ. Νικολάου Παπαδόπουλου ο οποίος στην Επιτροπή Κοινωνικών Υποθέσεων αμετανόητα δικαιολόγησε και ενθάρρυνε τέτοιες βίαιες και ακραίες πρακτικές αναφέροντας χαρακτηριστικά: «Οι πιστοί μοιράζουν σφαλιάρες».

Κυρίες και κύριοι συνάδελφοι, τέτοιες απόψεις δεν έχουν θέση στο ελληνικό Κοινοβούλιο. Τέτοιοι Βουλευτές δεν μπορούν να ανήκουν στη Βουλή των Ελλήνων. Καλώ, λοιπόν, από το Βήμα αυτό τον Πρόεδρο της Νίκης όπως εκτελέσει το χρέος του απέναντι στη δημοκρατία και στους θεσμούς και να απομακρύνει άμεσα από την Κοινοβουλευτική Ομάδα του τον εν λόγω Βουλευτή.

Όσον αφορά τώρα στα σημερινά δυσάρεστα γεγονότα που έλαβαν χώρα στον χώρο έξω από την Αίθουσα της Ολομέλειας σε εμένα προσωπικά μόνο αηδία και αποτροπιασμό προκαλούν.

Και για να έρθουμε, αγαπητοί συνάδελφοι, και στο θέμα της ημέρας, συζητάμε σήμερα το νομοσχέδιο του Υπουργείου Πολιτισμού. Πρόκειται για ένα δεύτερο νομοσχέδιο που ακολούθησε το προηγούμενο της προηγούμενης εβδομάδας που αφορούσε την άυλη πολιτιστική κληρονομιά και την προστασία του ελληνόφωνου τραγουδιού.

Και το σημερινό νομοσχέδιο στοχεύει στην ανάδειξη και στην ενίσχυση του πολιτισμού μας, ενισχύοντας, κυρίως, την οπτικοακουστική και κινηματογραφική πολιτική αλλά και ευρύτερα τον δημιουργικό και πολιτιστικό τομέα.

Με το παρόν σχέδιο νόμου στοχεύουμε σε μια σύγχρονη εθνική στρατηγική όπου ο δημιουργικός τομέας θα μπορεί να αποκτήσει αναπτυξιακή, οικονομική και κυρίως επενδυτική προοπτική.

Κυρίες και κύριοι συνάδελφοι, το σημερινό νομοσχέδιο είναι μεγάλο σε όγκο –εκατό και πλέον άρθρα-, αλλά είναι μεγάλο και σε ουσία, καθώς εισάγει πολλές τομές που βελτιώνουν καταστάσεις και επιλύουν θέματα που παρέμειναν άλυτα και ήταν σε εκκρεμότητα για πολλά χρόνια.

Θέλω να αναφέρω ενδεικτικά δύο παραδείγματα:

Η Ορχήστρα των Χρωμάτων αντιμετωπίζει πολύ σοβαρά οικονομικά προβλήματα από το 2008, μια χρονιά που υπέβαλε την παραίτησή του ο πρόεδρός της. Το 2010 ακολούθησε η παραίτηση του καλλιτεχνικού διευθυντή, ενώ το 2011 παραιτήθηκε ο μαέστρος. Το 2011 διακόπηκε η χρηματοδότηση από το Υπουργείο και από τότε μέχρι σήμερα τελεί υπό καθεστώς χωρίς διοίκηση και βεβαίως, σε διακοπή της λειτουργίας της.

Με το παρόν σχέδιο νόμου επιλύεται η εργασιακή αυτή εκκρεμότητα των μουσικών της Ορχήστρας με τη μεταφορά τους, κατόπιν αιτήματος των ιδίων, στην Εθνική Λυρική Σκηνή σε προσωποπαγείς θέσεις, με αναγνωρισμένη προϋπηρεσία για όλο το προσωπικό της ορχήστρας από τον νέο φορέα υποδοχής.

Εκτός, όμως, από την Ορχήστρα των Χρωμάτων και στην Ορχήστρα των Φίλων της Μουσικής, τη γνωστή μας Καμεράτα, από το 2013 αναφάνηκαν και σ’ αυτήν οικονομικά προβλήματα. Το 2015, μάλιστα, είχαμε και την παραίτηση των μελών του. Ο οργανισμός τέθηκε σε εκκαθάριση το 2021. Το Υπουργείο Πολιτισμού με τροπολογία έδωσε τη δυνατότητα στους εργαζόμενους να αιτηθούν τη μεταφορά τους σε άλλους εποπτευόμενους φορείς του Υπουργείου.

Με το παρόν νομοσχέδιο προβλέπεται η ενσωμάτωση των επτά μουσικών της ορχήστρας στο δυναμικό του Μεγάρου Μουσικής με σχέση εργασίας αορίστου χρόνου, με το καθεστώς του μουσικού εκτελεστή, με αναγνώριση της προϋπηρεσίας, με όλα τα μισθολογικά και όλα τα προνόμια.

Έτσι, λοιπόν, και η Καμεράτα αναγεννάται. Καθιερώνεται πλέον ως η οργανική ορχήστρα του Μεγάρου Μουσικής.

Να πω δυο κουβέντες και για τη συνένωση για τη «Δημιουργική Ελλάδα», όπου ήταν η συνένωση του ΕΚΟΜΕ και του Ελληνικού Κέντρου Κινηματογράφου. Έγινε πολύς λόγος για τη ρύθμιση αυτή. Αξίζει, όμως, να αναφέρουμε ότι η συγχώνευση ήταν αναγκαία, καθώς οι δύο φορείς είχαν αλληλοκαλυπτόμενες αρμοδιότητες, ενώ επιβλέπονταν και από δύο διαφορετικά Υπουργεία.

Θα ήθελα την ανοχή σας, κύριε Πρόεδρε, καθώς οι Βουλευτές είμαστε στη δυσμενέστερη θέση σε αυτή την Αίθουσα εν τέλει. Η ενοποίηση καλύπτει την ανάγκη χάραξης μιας ενιαίας εθνικής πολιτικής για τον κινηματογράφο και τις οπτικοακουστικές παραγωγές και αντιμετωπίζονται παθογένειες οργανισμών που ανέπτυξαν στον σύντομο βίο τους, οργανισμοί όπως ο ΕΚΟΜΕ.

Τέλος, θα ήθελα να χρησιμοποιήσω τα λόγια ενός εκπροσώπου από τους αρμόδιους φορείς -αν θυμάμαι καλά είναι από τους φορείς των κινουμένων σχεδίων- ότι η «Δημιουργική Ελλάδα» είναι ένα καινούργιο πράγμα που πραγματικά μας αγκαλιάζει και μπορεί να μας δώσει φτερά, τα φτερά που πραγματικά θέλουμε.

Κυρίες και κύριοι συνάδελφοι, δεν θα σας κουράσω. Θα ήθελα συνοπτικά να αναφέρω ότι το παρόν νομοσχέδιο στοχεύει στην ανάδειξη της σύγχρονης πολιτιστικής ταυτότητας της χώρας μας, στην ενοποίηση των διάσπαρτων δομών του χώρου και κυρίως στοχεύει στην πολιτική στήριξη του πολιτιστικού, δημιουργικού και οπτικοακουστικού τομέα της χώρας μας.

Με το παρόν νομοσχέδιο η χώρα μας, πέρα από αυτό που λέμε πάντα, τη μεγάλη πολιτιστική κληρονομιά, μπορεί να διεκδικήσει επιτέλους και έναν πρωταγωνιστικό ρόλο σε όλο το φάσμα του δημιουργικού τομέα και για σήμερα αλλά και για αύριο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καφούρο.

Έχει ζητήσει να κάνει μια παρέμβαση η κ. Κουρουπάκη, Κοινοβουλευτική Εκπρόσωπος της Νίκης.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, τι θα γίνει με τις παρεμβάσεις;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Κουρουπάκη, έχετε τον λόγο για τρία λεπτά.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε. Θα είμαι συντομότερη.

Κύριε συνάδελφε, ζητήσατε τη διαγραφή του κ. Παπαδόπουλου. Εσείς τον κ. Καραμανλή για το έγκλημα στα Τέμπη θα τον διαγράψετε; Γιατί να τον παραπέμπετε στη δικαιοσύνη δεν το βλέπει ο ελληνικός λαός.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Καλείται στο Βήμα ο κ. Αθανάσιος Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδος.

Δεν υπήρχε λόγος διαμαρτυρίας, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τέλος πάντων. Να κάνω μια μικρή παρατήρηση, ότι οι παρεμβάσεις γίνονται όταν μιλάει Υπουργός έτσι συνηθίζεται. Και όχι ανά πάσα στιγμή ο καθένας –και το λέω και για μένα τον ίδιο δηλαδή- να παίρνει τον λόγο, χωρίς να σχολιάζω τι θα πει ο καθένας. Είναι άποψή του τι θα πει.

Είναι το δεύτερο νομοσχέδιο μέσα σε μια εβδομάδα που έρχεται στη Βουλή. Και τα δύο έχουν τη φιλοσοφία της Νέας Δημοκρατίας και όχι μόνο, αλλά αποτελούν και πολιτική της ίδιας της Ευρωπαϊκής Ένωσης. Γιατί το σημειώνω αυτό; Γιατί από όλα τα κόμματα της Αντιπολίτευσης –και λέω όλα- η κριτική που έγινε ήταν επιδερμική και σε επιμέρους ζητήματα. Κανένας δεν τόλμησε και δεν τολμάει -και είναι καθαρό αυτό- να θίξει τα ιερά και τα όσια της Ευρωπαϊκής Ένωσης.

Εμείς θα κάνουμε αυτό ακριβώς. Θα συνδέσουμε την πολιτική της Νέας Δημοκρατίας που την εφαρμόζει, βέβαια, και σε αυτά τα νομοσχέδια και που είναι όπως και σε όλα τα υπόλοιπα. Είναι πολιτική της Ευρωπαϊκής Ένωσης; Βεβαίως είναι. Ειδικότερα από το 2014 υπάρχει το ευρωπαϊκό πρόγραμμα «Δημιουργική Ευρώπη». Τι λέει εδώ η Νέα Δημοκρατία; Δημιουργική Ελλάδα, το οποίο παραπέμπει ευθέως στο πρόγραμμα της Ευρωπαϊκής Ένωσης.

Στην αιτιολογική έκθεση, λοιπόν, αναφέρονται οι τρεις κύριοι στόχοι του νομοσχεδίου όσον αφορά τον οπτικοακουστικό τομέα. Κανένας δεν αναφέρθηκε στους κεντρικούς στόχους. Ο πολιτιστικός τομέας και ιδιαίτερα ο οπτικοακουστικός –σημειώνει- είναι από τους πιο δυναμικούς παγκοσμίως για την κοινωνική και την αναπτυξιακή τους διάσταση. Δυναμικός, γιατί -όπως διευκρινίζεται στη συνέχεια- συμβάλλει στη διασφάλιση των παρακάτω απαιτήσεων: Πρώτον, κοινωνική συνοχή δηλαδή ταξική ειρήνη. Δεν υπάρχουν αντιθέσεις στην κοινωνία; Δεν υπάρχουν τάξεις; Δεν υπάρχει διαπάλη; Κανένας δεν μίλησε γι’ αυτά, γιατί ακριβώς είστε της θεωρίας των κοινωνικών εταίρων. Ο εργάτης, δηλαδή, και ο βιομήχανος είναι συνέταιροι στην ανάπτυξη κ.λπ., κ.λπ.. Στην πραγματικότητα καλεί σε υποταγή τα λαϊκά στρώματα στην κυρίαρχη πολιτική και στην αστική ιδεολογία που την υποστηρίζουν και τα υπόλοιπα κόμματα.

Μιλάει για ενιαίο πολιτισμό της Ελλάδας. Δεν είναι ενιαίος ο πολιτισμός και μόνο τυφλοί δεν μπορούν να το δουν. Άλλος είναι ο κυρίαρχος πολιτισμός και τον βλέπουμε και τον ζούμε μέσα στη σαπίλα ενός συστήματος που πεθαίνει κυριολεκτικά. Άλλος είναι ο πολιτισμός του λαού, θα το πω έτσι, των κυριαρχούμενων, ο πολιτισμός, δηλαδή, που καλύπτει τις ανάγκες των λαϊκών στρωμάτων. Στο πλαίσιο αυτό σχεδόν εκμηδενίζεται ο ρόλος του καλλιτεχνικού κινηματογράφου, της μικρής κινηματογραφικής παραγωγής των σκηνοθετών, παραγωγών του δικού τους έργου, την οποία με πάρα πολλά προβλήματα υπηρετούσε -πολλά όντως, αλλά υπηρετούσε ως έναν βαθμό- με την προηγούμενη νομοθεσία το Ελληνικό Κέντρο Κινηματογράφου.

Ποιος ωφελείται από αυτήν την κατάσταση; Ωφελείται ο εμπορικός κινηματογράφος, γενικότερα η εμπορική οπτικοακουστική παραγωγή με την αγοραία ομοιομορφία της, ώστε να μπορεί να απευθύνεται στις αισθητικές προτιμήσεις και το γούστο όσο το δυνατόν πλατύτερου κοινού που αυτό το διαμορφώνει, κυριολεκτικά, με την σαπίλα που υπάρχει και καλλιεργεί αξίες που δεν έχουν σχέση με τον άνθρωπο μερικές φορές.

Στοιχεία της διασφάλισης αυτής της κοινωνικής συνοχής είναι και ο αντικομμουνισμός και η εξίσωση κομμουνισμού-φασισμού, όπως και τα σύγχρονα αφηγήματα για τον ατομικό δικαιωματισμό. Βρίθει, ειδικά μετά το 1990 - 1991 τέρατα και σημεία γίνονται από κινηματογραφικές παραγωγές- διαστρέβλωσης της ιστορίας- αντικομμουνισμού και μετά αναρωτιέστε γιατί ο φασισμός ανεβαίνει και η ακροδεξιά ανεβαίνει. Είναι μία αιτία γι’ αυτά.

Για τον χαρακτήρα της καπιταλιστικής κινηματογραφικής παραγωγής είναι ενδεικτική η δήλωση του Οτάριο Σελιάνι, ενός σημαντικού σκηνοθέτη της πρώην Σοβιετικής Ένωσης, ο οποίος είχε εγκαταλείψει από το 1982 τη χώρα του για να βρει περισσότερη ελευθερία στο Παρίσι. Δήλωσε, λοιπόν, στον Τύπο: «Η πιο τρομερή μορφή λογοκρισίας είναι η οικονομική, αυτή των παραγωγών που εξετάζουν και αναλύουν τη γνώμη του κοινού και αποφασίζουν». Και συνέχισε: «Μια ταινία μπορεί να είναι βρώμικη, βίαιη, οπισθοδρομική, μπορεί να προπαγανδίζει την ωμότητα ή τον ρατσισμό. Όλα είναι εντάξει εάν η ταινία είναι εμπορική». Θέλετε να πω παραδείγματα; Αμερικάνικος κινηματογράφος, ευρωπαϊκός; Τι θέλετε; Ράμπο; Τι θέλετε; Τόσα και τόσα έργα που βγαίνουν.

Δεύτερη απαίτηση, αναπτυξιακή και καινοτόμα προοπτική στην οικονομία, δηλαδή, ενίσχυση της κερδοφορίας των ομίλων τόσο στον οπτικοακουστικό τομέα, μέσα από χρηματοδοτικά κίνητρα για προσέλκυση επενδύσεων, όσο και σε άλλους κλάδους της οικονομίας, κυρίως τον τουρισμό και τους συνδεδεμένους με αυτόν τον κλάδο, όπως οι κατασκευές, η αγορά ακινήτων, το εμπόριο, οι μεταφορές, κλπ.. Μιλάμε για πολιτισμό, έ; Προϊόν κυριολεκτικά μετατρέπεται, δηλαδή, σε προϊόν και μάλιστα ωμά.

Τρίτον, της ψηφιακής οικονομίας και των τεχνολογιών αιχμής όπως η τεχνητή νοημοσύνη. Και αυτό γιατί σύμφωνα με την αιτιολογική έκθεση: «Ο τομέας της οπτικοακουστικής παραγωγής έχει πολλαπλασιαστικά οφέλη για την οικονομία της χώρας, προσδίδοντας προστιθέμενη αξία σε άλλους οικονομικούς τομείς με μεγαλύτερη, θα λέγαμε, από τον πολιτισμό αξία για την καπιταλιστική ανάπτυξη. Για την ενίσχυση της κερδοφορίας των ομίλων της ψηφιακής τεχνολογίας οι δημιουργοί και οι εργαζόμενοι στον οπτικοακουστικό τομέα καλούνται να εκπαιδευτούν και να καταρτιστούν για να ενσωματώνουν διαρκώς τις εκάστοτε ψηφιακές τεχνολογίες αιχμής και πιο πρόσφατα την τεχνητή νοημοσύνη. Δεύτερον, να αναπτύσσουν καινοτόμες εφαρμογές για την αποκαλούμενη πολιτιστική και δημιουργική βιομηχανία, που μπορούν να αξιοποιηθούν και από άλλους κλάδους της οικονομίας». Πολιτισμός; Αυτό είναι φοβερό! Είναι πολιτισμός! Προϊόν. Σαν να λέμε σουβλάκια, σαν να λέμε δεν ξέρω τι. «Τρίτον, να συμβάλλουν μέσω της τέχνης στην πλατιά διάδοση των τεχνολογιών αυτών για τη διεύρυνση της αγοράς ψηφιακών προϊόντων, όχι μόνο πολιτιστικών».

Για τους ανθρώπους της τέχνης το ζητούμενο είναι η καινοτομία και η δημιουργικότητα που μετατρέπονται σε προϊόντα και υπηρεσία προς πώληση. Όλα στο σφυρί. Θα μου πείτε απορείτε; Όχι. Τι θέλετε; Υγεία, παιδεία, αθλητισμός, πολιτισμός, όλα στο σφυρί για πώληση και για να κερδίζουν, βέβαια, αυτοί που κατέχουν κυριολεκτικά αυτά τα προϊόντα όπως τα ονομάζετε.

Η καινοτομία και η δημιουργικότητα αφορά τόσο την ίδια καλλιτεχνική δημιουργία όσο και την επιχειρηματική επιδεξιότητα, την ικανότητα των καλλιτεχνών δημιουργών και των άλλων απασχολούμενων στον τομέα του πολιτισμού να δρουν επιχειρηματικά. Θα μου πείτε, τι μας λέτε; Εδώ διδάσκουν στα παιδιά του σχολείου του δημοτικού την επιχειρηματικότητα αντί να τα μαθαίνουν γράμματα, όπως έλεγαν και όπως λέει απλά ο λαός, να αξιοποιούν ικανότητες που αφθονούν σ’ αυτόν τον χώρο όπως η εφευρετικότητα, η φαντασία, οι γνώσεις, ειδικότερα στην ψηφιακή τεχνολογία για να αναζητούν φθηνότερες μεθόδους παραγωγής, νέους διαύλους διανομής, τρόπους διαφήμισης, διεύρυνσης του κοινού και αυτοχρηματοδότησης, δηλαδή νέες μορφές μείωσης του κόστους, διόγκωσης των κερδών και αύξηση της πελατείας για την πολιτιστική βιομηχανία. Ένα χυδαίο προϊόν ο πολιτισμός για εσάς και για τον καπιταλισμό.

Η αξιοποίηση της τεχνολογίας ήταν, πράγματι, σε όλη την ιστορία της τέχνης ένα καθοριστικό στοιχείο για την ανάπτυξή της. Ποτέ, όμως, αυτό δεν επιβαλλόταν από πάνω, δεν γινόταν εκβιαστικά με βάση τις ανάγκες της αγοράς για κερδοφορία και ανταγωνιστικότητα. Ήταν αποτέλεσμα της προσωπικής αναζήτησης των καλλιτεχνών - δημιουργών για την ανάπτυξη των εκφραστικών τους δυνατοτήτων.

Τρίτη απαίτηση διεθνή προβολή της χώρας να γίνει η Ελλάδα, αφού τα λέτε τόσο ωμά, brand name. «Μεταξά», παραδείγματος χάριν, κονιάκ, δεν είναι κονιάκ αλλά έτσι λέγεται. Τόσο χυδαία, όπως εξήγγειλε o Πρωθυπουργός τις προγραμματικές δηλώσεις της Κυβέρνησης με σκοπό να αναβαθμιστεί η θέση της ελληνικής αστικής τάξης στον παγκόσμιο καταμερισμό, γιατί το θέμα δεν είναι η προβολή και μάλιστα του αρεστού ή του ανώδυνου για το κοινωνικό σύστημα πολιτισμού ως συνήθως αλλά πρέπει να συμβάλλει και ο ελληνικός πολιτισμός με τις δικές του παραστάσεις της πραγματικότητας στην κατανόηση του φυσικού και κοινωνικού κόσμου καθώς και του ανθρώπινου εαυτού, ώστε να μπορεί κάθε άνθρωπος να ορίζει τη ζωή του. Αυτή είναι η άποψή μας.

Είναι φανερό ότι κανένας από τους παραπάνω στόχους δεν αποτελεί ανάγκη και απαίτηση του εργαζόμενου λαού. Το αντίθετο, μάλιστα, στρέφονται εναντίον του αφού για μια ακόμη φορά υποχρεώνεται να πληρώνει για την οικονομική ανάπτυξη των μονοπωλιακών ομίλων που τον εκμεταλλεύονται υλικά και πνευματικά. Χρήμα. Από πού; Από την τσέπη σας; Όχι. Από τη φορολογία του ελληνικού λαού.

Ειδικότερα οι εργαζόμενοι στις οπτικοακουστικές παραγωγές, όπως στα σήριαλ, στις μέρες δόξας που έζησε το ΕΚΟΜΕ τα τελευταία χρόνια παρά τη μεγάλη αύξηση της κερδοφορίας των επιχειρήσεων του κλάδου βιώνουν μια άνευ προηγουμένου εντατικοποίηση στην εργασία που φτάνει στην εξάντληση και οδηγεί σε εργατικά ατυχήματα. Εκπρόσωποι των εργαζομένων τα είπαν αναλυτικά, τα περιέγραψαν όλα στην επιτροπή.

Στο παραπάνω γενικό περίγραμμα επιχειρείται η υπό σύσταση ανώνυμη εταιρεία ΕΚΚΟΜΕΔ να αποτελέσει εργαλείο για τα ακόλουθα: την άσκηση πολιτιστικής διπλωματίας που θα υποστηρίζει τις πολιτικές και γεωστρατηγικές επιδιώξεις της άρχουσας τάξης και όχι μόνο, του ΝΑΤΟ, των Ηνωμένων Πολιτειών, της Ευρωπαϊκής Ένωσης. Χαρακτηριστικά παραδείγματα, το φεστιβάλ της Θεσσαλονίκης ήταν όλο αφιερωμένο στην Ουκρανία. Η στήριξη του Ισραήλ μέσα από πολιτιστικές πρωτοβουλίες, σκοτώνεις παιδιά πάρε μια εκδήλωση, σκοτώνεις άλλα τόσα πάρε και δεύτερη. Και ακόμα-ακόμα η ίδρυση του Μουσείου Ολοκαυτώματος για την καλλιέργεια φιλικών αισθημάτων προς το κράτος - δολοφόνο του Ισραήλ με την εκμετάλλευση του άγριου διωγμού των Εβραίων σε μια άλλη ιστορική περίοδο που δεν είχαν ακόμη το δικό τους κράτος, και τέλος τον αποκλεισμό Ρώσων καλλιτεχνών από πολιτιστικές εκδηλώσεις στο σημείο -μα τι είστε τελικά;- να αποκλείετε τον Ντοστογιέφσκι, τον Τολστόι και πόσους άλλους. Κανένας. Αυτό είναι μια προσβολή στον παγκόσμιο πολιτισμό συνολικά. Μέχρι εκεί φτάσατε και μας μιλάτε για πολιτισμό μετά;

Το νομοσχέδιο προωθεί την εκμετάλλευση της δημιουργικότητας και εφευρετικότητας των καλλιτεχνών-δημιουργών και των υπόλοιπων εργαζόμενων στον πολιτισμό από ομίλους του ακουστικού τομέα οι οποίοι μεταθέτουν το οικονομικό ρίσκο για την ανάπτυξη καινοτομιών σε νέες νεοφυείς επιχειρήσεις. Και αν κάποιες, ελάχιστες πετύχουν μια κερδοφόρα εφαρμογή τότε τις εξαγοράζεις. Είναι κλασικό αυτό συμβαίνει παντού. Όπως το πρόγραμμα «LEADER», αν θυμάστε, με τα μικρά που τα χρηματοδοτούσαν. Και σε όλους τους τομείς, ακριβώς αυτό συμβαίνει. Επειδή δεν μπορούν να τα βγάλουν πέρα με τον ανταγωνισμό τα παίρνουν τζάμπα. Να μην πω και για τον τομέα της οικονομίας.

Είναι χαρακτηριστικό πως αντί για ενίσχυση της γενικής παιδείας και της αισθητικής αγωγής που θα αναπτύξει την ικανότητα να ξεχωρίζει κανείς το στάρι από τα άχυρα στην πολιτιστική παραγωγή, το νομοσχέδιο μιλάει για ψηφιακό γραμματόσημο, δηλαδή για συνεχή κατάρτιση με βάση τις τεχνολογικές εξελίξεις με στόχο να μεγεθυνθεί η πλατεία της αποκαλούμενης οπτικοακουστικής βιομηχανίας.

Ταυτόχρονα, επιχειρείται το ξάφρισμα και η ενσωμάτωση των καλύτερων μυαλών από τον χώρο της καλλιτεχνικής δημιουργίας μέσα από προγράμματα και υποτροφίες για σπουδές στην Ελλάδα και το εξωτερικό, που προφανώς αποσκοπεί στην εκμετάλλευσή του για πιο κερδοφόρες επενδύσεις.

Η ανάγκη για μια πιο αποτελεσματική προώθηση των παραπάνω στόχων με οικονομία κλίμακας και εξορθολογισμό του υπάρχοντος πλαισίου λειτουργίας του οπτικοακουστικού τομέα είναι βέβαια αυτή που υπαγορεύει και τη δημιουργία του νέου φορέα με τη συγχώνευση ΕΚΟΜΕ και Ελληνικού Κέντρου Κινηματογράφου.

Δεν πρέπει ωστόσο εδώ να ξεχαστεί ότι την προηγούμενη φάση προώθησης του στόχου ίδρυσης του ΕΚΟΜΕ από την κυβέρνηση του ΣΥΡΙΖΑ το 2017 για την προσέλκυση και διευκόλυνση διεθνών και εγχώριων επενδύσεων -τα ίδια που λέει και η Νέα Δημοκρατία και η Ευρωπαϊκή Ένωση- προκειμένου να ενισχυθεί η θέση της χώρας ως τουριστικού προορισμού -εδώ τώρα έχουμε κι άλλη απογείωση, τον όρο ότι πρέπει να παρουσιάζει τρίλεπτη διαφήμιση, δεν ξέρω τι ακριβώς, πού υπάρχει- και η γενικότερη διεθνής προβολή της, το ΕΚΟΜΕ βρέθηκε με χρέος 200 εκατομμυρίων ευρώ. Δεν έχει δοθεί και καμμία εξήγηση, εκτός από διάφορα μισόλογα, τι ακριβώς έχει γίνει με τη διαχείριση.

Είμαστε δύο κόσμοι εδώ μέσα, ένας κόσμος που τον έχει η Νέα Δημοκρατία και τον υπηρετεί πιστά και ακολουθούν και όλοι οι υπόλοιποι στην ίδια γραμμή και στην ίδια λογική. Εμείς λέμε ότι η σημερινή ανάπτυξη των παραγωγικών δυνάμεων, η ραγδαία εξέλιξη των εκφραστικών μέσων της τέχνης με τη συμβολή της επιστήμης και της τεχνολογίας και προπαντός η μορφωτική πολιτιστική ανάπτυξη του καλλιτεχνικού δυναμικού, δεν χωράει στις ξεπερασμένες εκμεταλλευτικές σχέσεις παραγωγής. Δεν χωράει πνίγεται. Όσο αναπροσαρμόζονται και εκσυγχρονίζονται, γίνονται ακόμα πιο αντιδραστικές. Έχουμε άδικο; Το μαρτυράει η «μπόχα» που εκπνέεται από παντού, ο βούρκος που εκπνέεται από παντού και, βέβαια, η μετατροπή των πάντων στο «πουλάω και αγοράζω».

Δική μας αφετηρία, λοιπόν, είναι ότι ο πολιτισμός δεν μπορεί να αποτελεί εμπόρευμα και πεδίο κερδοφορίας και ανταγωνισμού και ότι η κοινωνική αποστολή της τέχνης -επομένως και του κινηματογράφου και γενικότερα του οπτικοακουστικού έργου- είναι η καλλιέργεια του πνευματικού κόσμου του ανθρώπου που θα τον κάνει ικανό να αναγνωρίζει την πραγματικότητα για να μπορεί να την αλλάξει σύμφωνα με τις σύγχρονες ανάγκες του, αντί ευχάριστα να τον κοιμίζει και να τον χειραγωγεί και να του δημιουργεί -θα έλεγα σε «γνήσια ελληνικά»- μια virtual reality, δηλαδή μια εικονική πραγματικότητα.

Έτσι, στη θέση της καπιταλιστικής πολιτιστικής δημιουργικής βιομηχανίας που καταπνίγει την τέχνη και τους δημιουργούς της, θα πρέπει να υπάρξει ένας κοινωνικοποιημένος κρατικός φορέας οπτικοακουστικής τέχνης που θα διευθύνεται και θα ελέγχεται από τους ίδιους τους δημιουργούς και τους άλλους εργαζόμενους στον κλάδο και ο οποίος, διευρύνοντας τις υπάρχουσες υποδομές και αξιοποιώντας τη σύγχρονη τεχνολογία, θα οργανώσει την παραγωγή και διανομή του οπτικοακουστικού έργου παρέχοντας στους συντελεστές τα απαραίτητα μέσα, όπως την απαλλαγή από τον εφιάλτη της επιβίωσης με σταθερό μισθό και πλήρη εργασιακά δικαιώματα, την εξασφάλιση του απαραίτητου χρόνου για δημιουργία, τον αναγκαίο εξοπλισμό και τις υποδομές, την εκπαίδευση και τη συνεχή επιμόρφωσή τους για να υπηρετήσουν ελεύθερα και συνειδητά τον αληθινό κοινωνικό προορισμό της τέχνης τους.

Με άλλα λόγια, η απελευθέρωση της τέχνης και των δημιουργών της προϋποθέτει την κατάργηση της καπιταλιστικής ιδιοκτησίας στα μέσα παραγωγής, γιατί το κίνητρο είναι το κέρδος και δεν είναι το πολιτιστικό προϊόν -άλλο αν υπάρχουν και κάποιες εξαιρέσεις- και πρέπει να καταργηθεί η καπιταλιστική ιδιοκτησία και η διάδοση της τέχνης από τους καπιταλιστές, γιατί δεν είναι τέχνη.

Αυτός είναι ο τρόπος να μετατραπεί ο δημιουργός από πωλητής προϊόντων και υπηρεσιών με ειδίκευση στο μάρκετινγκ και την επιχειρηματικότητα, σε πραγματικό ιδιοκτήτη της σκέψης, του συναισθήματος, του ταλέντου, της τέχνης του.

Σε αυτή την προοπτική, η πολιτιστική και καλλιτεχνική παραγωγή θα πάψει να λειτουργεί σαν ανταγωνιστική βιομηχανία και θα αντιμετωπιστεί σαν κοινωνική λειτουργία που θα ανεβάσει ολοένα την πολιτιστική και πνευματική στάθμη κάθε μέλους της κοινωνίας. Αυτά ο καπιταλισμός όχι μόνο δεν μπορεί να τα προσφέρει αλλά γυρίζει πίσω την ανθρωπότητα. Γι’ αυτό και ο σοσιαλισμός είναι επίκαιρος και αναγκαίος. Είναι κοινωνική ανάγκη και θα έρθει αργά η γρήγορα. Να το ξέρετε! Θα έρθει γιατί είναι κοινωνική αναγκαιότητα.

Και θα κλείσω, κύριε Πλεύρη που χαμογελάτε, λέγοντας ότι εμείς οι χωριάτες έχουμε μια παροιμία: Όσα φέρνει η ώρα, δεν τα φέρνει χρόνος. Γι’ αυτό, λοιπόν, ο λαός όταν ξεσηκωθεί μπορεί και πρέπει να αλλάξει τη μοίρα του και να απολαύσει και τα πολιτιστικά αγαθά όπως και την ίδια του τη ζωή που του στερείτε καθημερινά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παφίλη.

Επόμενος ομιλητής είναι ο κ. Ιωάννης Πασχαλίδης, Βουλευτής της Νέας Δημοκρατίας. Και θα ολοκληρώσουμε τον κατάλογο με τον κ. Κούβελα. Μετά είναι ο κ. Αθανάσιος Πλεύρης, Κοινοβουλευτικός Εκπρόσωπος της Νέας Δημοκρατίας και μετά θα αρχίσουμε τις δευτερολογίες ξεκινώντας αντίστροφα από τον κ. Διαμαντή Καραναστάση από την Πλεύση Ελευθερίας.

Ορίστε, κύριε Πασχαλίδη.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καταδικάζουμε οποιαδήποτε βίαιη ενέργεια κατά οποιουδήποτε Βουλευτή οποιασδήποτε παράταξης.

Για το νομοσχέδιο, η διεθνής αγορά των οπτικοακουστικών και του κινηματογράφου αποτελεί μια τεράστια αναπτυξιακή ευκαιρία για την Ελλάδα, και για τον λόγο αυτό χρειάζεται να προσαρμοστεί η χώρα μας στα σύγχρονα δεδομένα με τη δημιουργία ενός μοντέρνου συστήματος διακυβέρνησης της οπτικοακουστικής και κινηματογραφικής πολιτικής και του ευρύτερου δημιουργικού και πολιτιστικού τομέα.

Τον τελευταίο καιρό οι μεγάλες ξένες κινηματογραφικές και τηλεοπτικές παραγωγές που επέλεξαν την Ελλάδα για τα γυρίσματα έχουν πολλαπλασιαστεί. Εν πολλοίς πρόκειται για τη θετική ανταπόκριση της διεθνούς αγοράς σε πολύ ισχυρά κίνητρα, όπως το Cash Rebate, που ισχύουν εδώ και δεκαετίες σε άλλες χώρες και θεσπίστηκαν τα τελευταία χρόνια και στην Ελλάδα.

Ωστόσο η παραγωγή κινηματογραφικών ταινιών και τηλεοπτικών σειρών στην Ελλάδα παραμένει ένα πολύ μικρό μέρος της τοπικής οικονομίας. Να αναφέρουμε χαρακτηριστικά ότι το 2018 αντιστοιχούσε σε 433 εκατομμύρια ευρώ, δηλαδή μόλις το 0,26% του ΑΕΠ. Παρ’ ότι το ποσοστό είναι μικρό η οπτικοακουστική παραγωγή επηρεάζει καταλυτικά άλλους κλάδους, όπως τουρισμός, με τρόπο που δεν είναι εύκολα μετρήσιμος. Μάλιστα σε σχετική έρευνα υπολογίσαμε ότι μια πολύ μεγάλη διεθνής παραγωγή με συνολικό κόστος περισσότερο από 20 εκατομμύρια ευρώ που θα πραγματοποιηθεί στην Ελλάδα, μπορεί να αυξήσει κατά 39 εκατομμύρια ευρώ και να δημιουργήσει περίπου επτακόσιες πενήντα θέσεις εργασίας συμπαρασύροντας και άλλους κλάδους σε ανάπτυξη με άμεσους και έμμεσους τρόπους.

Το πλέον ενδεικτικό παράδειγμα αυτών των έμμεσων τρόπων είναι, όπως προαναφέρθηκε, ο τουρισμός. Παρ’ όλο, όμως, που ο οπτικοακουστικός κλάδος στην Ελλάδα ποσοτικά είναι αρκετά περιορισμένος σε σχέση με την υπόλοιπη ελληνική οικονομία έχει σημαντικά περιθώρια να μεγαλώσει. Κι αυτό, ακριβώς, προσπαθεί να επιτύχει η Κυβέρνηση του Κυριάκου Μητσοτάκη και του Υπουργείου Πολιτισμού φέρνοντας προς ψήφιση το σημερινό νομοσχέδιο.

Για να επιτευχθεί αυτό, απαραίτητη είναι η δημιουργία ενός μοντέρνου και σύγχρονου μοντέλου διακυβέρνησης προκειμένου να υπηρετείται αποτελεσματικά, αφ’ ενός ο πολιτιστικός - καλλιτεχνικός φορέας. και αφ’ ετέρου οι εγχώριοι και διεθνείς επενδυτές και δημιουργοί του οπτικοακουστικού χώρου.

Με στόχο, λοιπόν, την προστασία, τον εκσυγχρονισμό και την ανάδειξη μιας ενιαίας σύγχρονης πολιτιστικής ταυτότητας της χώρας ιδίως με τη χρήση νέων τεχνολογιών και καινοτόμων μέσων, ιδρύεται ένας νέος ενιαίος φορέας με την επωνυμία «Ελληνικό Κέντρο Κινηματογράφου, Οπτικοακουστικών Μέσων και Δημιουργίας - Creative Greece» και θεσπίζονται οι κανόνες για την οργάνωση και λειτουργία του.

Επιπλέον, στο υπό συζήτηση νομοσχέδιο περιέχονται ρυθμίσεις για τη διοικητική και οργανωτική συγχώνευση των δύο υφιστάμενων νομικών προσώπων στον ενιαίο φορέα: Πρώτον, του Νομικού Προσώπου Ιδιωτικού Δικαίου, με την επωνυμία «Εθνικό Κέντρο Οπτικοακουστικών Μέσων και Επικοινωνίας Α.Ε.» και δεύτερον, του Νομικού Προσώπου Ιδιωτικού Δικαίου, με την επωνυμία «Ελληνικό Κέντρο Κινηματογράφου».

Ακολούθως, στο τρίτο μέρος του νομοσχεδίου θεσμοθετείται ένα νέο πρόγραμμα στήριξης με την ονομασία «Cash Rebate Greece» το οποίο συμπεριλαμβάνει τρία διακριτά καθεστώτα ενίσχυσης των οπτικοακουστικών έργων, προκειμένου να προσαρμόζεται το πρόγραμμα στις ιδιαίτερες ανάγκες παραγωγής του κάθε οπτικοακουστικού έργου. Στόχος είναι η μεσοπρόθεσμη βιωσιμότητα του προγράμματος καθώς και ο εξορθολογισμός των κανόνων και διαδικασιών μέσα από κανόνες χρηστής δημοσιονομικής διαχείρισης.

Πιο συγκεκριμένα το πρόγραμμα μεταρρυθμίζεται ώστε να καθίσταται περισσότερο βιώσιμο, ευέλικτο και φιλικό προς τους χρήστες, στηρίζοντας συγχρόνως περισσότερες ποιοτικές εγχώριες επενδύσεις και προσελκύοντας σημαντικές ξένες επενδύσεις.

Οι επιχορηγήσεις των καθεστώτων ενίσχυσης του «Cash Rebate Greece» καλύπτονται από το Πρόγραμμα Δημοσίων Επενδύσεων οι πόροι του οποίου προέρχονται από εθνικούς πόρους ή ευρωπαϊκά διαρθρωτικά και επενδυτικά ταμεία και από άλλους χρηματοδοτικούς οργανισμούς σύμφωνα με τις διατάξεις της ελληνικής και της ενωσιακής νομοθεσίας.

Επιπλέον στοχεύοντας στην ενίσχυση του δημιουργικού τομέα της οπτικοακουστικής βιομηχανίας στην Ελλάδα και με απώτερο σκοπό τη διάσωση της εθνικής οπτικοακουστικής κληρονομιάς, συστήνεται και λειτουργεί το Εθνικό Ψηφιακό Αποθετήριο Ακουστικών Έργων, με αυξημένες αρμοδιότητες, για τη διάσωση της εθνικής οπτικοακουστικής κληρονομιάς.

Σκοπός των διατάξεων του πέμπτου μέρους του νομοσχεδίου είναι η αναδιοργάνωση και ο εκσυγχρονισμός της λειτουργίας του Ελληνικού Ιδρύματος Πολιτισμού, ώστε να είναι σε θέση να εξυπηρετήσει τους αναμορφωμένους σκοπούς του με επίκεντρο το βιβλίο και τα ελληνικά γράμματα, ενώ με τη σύσταση του νέου Νομικού Προσώπου Ιδιωτικού Δικαίου με την επωνυμία «Φεστιβάλ Αθηνών - Επιδαύρου» αντί της υφιστάμενης ανώνυμης εταιρείας «Ελληνικό Φεστιβάλ Α.Ε.» επιτυγχάνεται ο εκσυγχρονισμός του θεσμικού πλαισίου λειτουργίας της ανώνυμης εταιρείας με γνώμονα την πιο αποτελεσματική εκπλήρωση των πολιτιστικών σκοπών.

Τέλος, στο υπό συζήτηση νομοσχέδιο περιέχονται ρυθμίσεις που αφορούν βελτιώσεις διοικητικής οργάνωσης και λειτουργίας, επιλύοντας ζητήματα σε υφιστάμενους εποπτευόμενους φορείς του Υπουργείου Πολιτισμού, όπως το Κέντρο Πολιτισμού και Δημιουργίας Ακροπόλ, ο Οργανισμός Μεγάρου Μουσικής Θεσσαλονίκης, καθώς και τα κρατικά θέατρα και οι κρατικές ορχήστρες.

Κλείνοντας, θα ήθελα να τονίσω ότι με το σημερινό σχέδιο νόμου συγκροτείται ένα νέο σύγχρονο διοικητικό πλαίσιο διά του οποίου στηρίζεται ο πολιτιστικός, δημιουργικός και οπτικοακουστικός τομέας της χώρας.

Η Ελλάδα έχει όλα τα φόντα να αποτελέσει το κέντρο των πολιτιστικών εξελίξεων όσον αφορά τη διεθνή αγορά των οπτικοακουστικών και του κινηματογράφου, και συγχρόνως έχει μια Κυβέρνηση που και θέλει και μπορεί να προσαρμόζεται στα σύγχρονα δεδομένα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πασχαλίδη.

Καλείται στο Βήμα ο τελευταίος ομιλητής, ο κ. Δημήτριος Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, οι εικόνες ντροπής και οι πράξεις βίας που εκτυλίχθηκαν νωρίτερα στον χώρο του Κοινοβουλίου πληγώνουν τη δημοκρατία μας και υποτιμούν την πολιτική και τους πολιτικούς στη συνείδηση των πολιτών. Είναι ανάγκη οι πρωταγωνιστές του θλιβερού αυτού επεισοδίου να υποστούν τις βαρύτατες συνέπειες ανάλογες με το παράπτωμά τους.

Σαν σήμερα το 1915 ξεκίνησε η Γενοκτονία των Αρμενίων από τους Οθωμανούς. Ημέρα μνήμης, λοιπόν, σήμερα. Οι ψυχές των αθώων θυμάτων θα δικαιωθούν όταν οι θύτες αναγνωρίσουν το έγκλημά τους και η διεθνής κοινότητα δεν επιτρέψει ξανά τέτοιο αποτρόπαιο έγκλημα.

Όσο για τους συναδέλφους που πρεσβεύουν ή ενισχύουν τη βία, στο όνομα μάλιστα του ιερού Ευαγγελίου, τους προτρέπω να υπηρετήσουν την ειρήνη και να επιδείξουν αγάπη αντί να ευτελίζουν τη χριστιανική διδασκαλία ως δήθεν προνομιακοί πολιτικοί εκφραστές της.

Κύριε Υπουργέ, κυρίες και κύριοι Βουλευτές, η Κυβέρνηση για άλλη μια φορά θέτει τον πολιτισμό σε πρώτο πλάνο, με δεύτερη συνεχόμενη νομοθετική πρωτοβουλία του Υπουργείου Πολιτισμού, αυτή τη φορά φέρνοντας προς ψήφιση τη συνεκτική εθνική πολιτική για τον κινηματογραφικό και οπτικοακουστικό τομέα, έναν τομέα ο οποίος αναπτύσσεται διαρκώς δημιουργικά με τη βοήθεια των νέων τεχνολογιών.

Με χαρά ακούσαμε και τους αρμόδιους φορείς να εισφέρουν στη νομοθετική αυτή πρωτοβουλία με σχόλια, παρατηρήσεις, τόσο στην αρμόδια επιτροπή όσο και στη δημόσια διαβούλευση. Πολλά από τα σχόλια και τις προτάσεις τους έγιναν δεκτές δείγμα καλής νομοθέτησης για άλλη μια φορά.

Ενδεικτικά θα σταθώ σε μερικές διατάξεις που είναι ιδιαίτερης σημασίας. Για πρώτη φορά έχουμε εθνική ενιαία πολιτική για τον ελληνικό κινηματογράφο και εν γένει για τον οπτικοακουστικό τομέα με την ίδρυση της «Creative Greece», ενός οργανισμού που προέρχεται από τη συγχώνευση του ΕΚΟΜΕ και του Ελληνικού Κέντρου Κινηματογράφου, ο οποίος διασφαλίζει τη συνοχή αυτής της πολιτικής.

Συμφωνούμε όλοι, νομίζω, ότι ο τομέας χρειάζεται και στη χώρα μας στοχευμένη στήριξη και επενδύσεις, ώστε να πάρει η Ελλάδα το μερίδιο που της αξίζει και τη θέση που δικαιούται στο διεθνές στερέωμα. Αυτός ο νεοσύστατος φορέας εγγυάται ένα μοντέρνο και σύγχρονο μοντέλο διακυβέρνησης προκειμένου να υπηρετηθεί αποτελεσματικά ο πολιτιστικός - καλλιτεχνικός φορέας αλλά και οι εγχώριοι και διεθνείς επενδυτές και δημιουργοί του οπτικοακουστικού χώρου.

Τονώνουμε τα εγχώρια περιφερειακά φεστιβάλ, που αποτελούν θεσμό για κάθε περιοχή, χωρίς να ξεχνάμε, βέβαια, το Διεθνές Φεστιβάλ της Θεσσαλονίκης, τόσο κινηματογράφου όσο και ντοκιμαντέρ, που συγκεντρώνει ως πόλος έλξης τόσο την κινηματογραφική βιομηχανία και τους δημιουργούς όσο, βέβαια, προσελκύει και χιλιάδες σινεφίλ.

Όπως χαρακτηριστικά είπε ο Υφυπουργός, η «Creative Greece» καθίσταται τεχνολογικός πυλώνας του Υπουργείου Πολιτισμού. Βέβαια, η τεχνολογική εξέλιξη, εκτός από ευκαιρίες, καμμιά φορά επιφυλάσσει και κινδύνους, όπως είναι η πειρατεία.

Εισάγουμε, λοιπόν, ρυθμιστικό πλαίσιο και γι’ αυτήν, ρυθμίζοντας τα ζητήματα πνευματικών δικαιωμάτων των οπτικοακουστικών έργων και εξασφαλίζοντας εύλογες αμοιβές για τους ερμηνευτές σε ξεκάθαρο πλαίσιο.

Ο τομέας των ψηφιακών παιχνιδιών ενισχύεται κι αυτός, τα ελληνικά video games και κινούμενα σχέδια, μια τεράστια ραγδαία αναπτυσσόμενη αγορά παγκοσμίως στην οποία οι Έλληνες δημιουργοί μπορούν να έχουν σημαντικό μερίδιο το οποίο έχει και εξίσου σημαντικό οικονομικό αποτύπωμα.

Θα προτείνω, όμως, κύριε Υπουργέ, τα ψηφιακά παιχνίδια τα οποία απευθύνονται σε ανήλικους να υπόκεινται σε περιορισμούς με στόχο να μην προάγουν τη βία. Στο πλαίσιο της εθνικής καμπάνιας που γίνεται ενάντια στην ανήλικη παραβατικότητα με κάθε τρόπο πρέπει να υποστηρίξουμε αυτές τις δράσεις.

Οι αυξημένοι πόροι του νεοσύστατου φορέα «Creative Greece» θα αυξήσουν ταυτόχρονα και τη δυναμική της παραγωγής και των δημιουργών στο χώρο. Και, βέβαια, αξίζει να σημειώσουμε πως δεν είναι καθόλου μεγαλεπήβολο ή φιλόδοξο το σχέδιο του Υπουργείου Πολιτισμού για τη δημιουργία χολιγουντιανών ακόμη μεγάλων κινηματογραφικών παραγωγών στην Ελλάδα. Μάλιστα στην Περιφέρεια Κεντρικής Μακεδονίας έχει συσταθεί με έδρα τη Θεσσαλονίκη το πρώτο film office, το οποίο ακριβώς διευκολύνει την παραγωγή τέτοιων κινηματογραφικών ταινιών.

Και αν ακόμη κάποιες δεν έχουν εισπρακτική επιτυχία ή δεν είναι ποιοτικά τόσο εξαιρετικές σύμφωνα με αντικειμενικά ας δεχτούμε κριτήρια, μην ξεχνάμε ότι εικόνες από την πόλη της Θεσσαλονίκης, μαγικές εικόνες από τη φύση της Μακεδονίας της ευρύτερης βόρειας Ελλάδας, δεδομένου ότι έχουν γυριστεί ήδη τέτοιες ταινίες, είναι πλάνα που αποτελούν την καλύτερη διαφήμιση για τη χώρα μας. Και πώς θα μπορούσαμε άλλωστε να επιβάλλουμε αυτές οι ταινίες να προάγουν τον ελληνικό πολιτισμό; Είναι εμπορικές παραγωγές. Το κέρδος για εμάς, το επιπλέον κέρδος, η προστιθέμενη αξία, είναι η προβολή που θα τύχει η πατρίδα μας και οι συγκεκριμένες περιοχές.

Χθες γιορτάστηκε η μέρα βιβλίου με σύνθημα «διαβάζω και αλλάζω». Επιτέλους άλλη μια δέσμευση του ίδιου του Πρωθυπουργού για την ίδρυση, επανασύσταση του ελληνικού ιδρύματος βιβλίου και πολιτισμού πλέον, στηρίζοντας τον κλάδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με αυτό, κύριε Πρόεδρε, και ευχαριστώ για την ανοχή.

Στη Θεσσαλονίκη το Μέγαρο Μουσικής επίσημα πλέον μπορεί να αποτελεί κυψέλη φιλοξενίας σχημάτων μουσικών και πολιτισμού, δεδομένου ότι μετά την νεροποντή τον περασμένο Ιούνιο, η Κρατική Ορχήστρα Θεσσαλονίκης δεν μπορούσε να συνεχίσει να φιλοξενείται στον χώρο που μισθώνονταν για το σκοπό αυτό. Υπήρχε κίνδυνος για τα μουσικά όργανα, τα πανάκριβα μουσικά όργανα των μουσικών και άρα αδυναμία να κάνει πρόβες. Έτσι, λοιπόν, το Μέγαρο Μουσικής τους στεγάζει πλέον μετά την επικοινωνία που είχαμε με την Υπουργό Πολιτισμού, που άμεσα ανταποκρίθηκε σε αυτή την ανάγκη, η οποία πλέον θεσμοθετείται ως υποχρέωση του Μεγάρου Μουσικής Θεσσαλονίκης.

Κλείνοντας θα μας προτρέψω με τα λόγια του Άγγλου φιλοσόφου Τόμας Χομπς «χωρίς τέχνες, χωρίς γράμματα, δεν υπάρχει πολιτισμός ούτε κοινωνία». Σας καλώ να υπερψηφίσουμε το παρόν σχέδιο νόμου με στόχο να στηρίξουμε τον οπτικοακουστικό τομέα στη χώρα, τον πολιτισμό, την Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κούβελα.

Επόμενος ομιλητής είναι ο κ. Αθανάσιος Πλεύρης, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, πρώτα απ’ όλα σήμερα ξεκινάμε από την ημέρα μνήμης που συνδυάζεται με τη γενοκτονία των Αρμενίων. Και, δυστυχώς, τέτοια εγκλήματα τα οποία είχε επαναλάβει κατά καιρούς η Τουρκία στην ιστορία της μας δείχνουν ότι πολλές φορές η ιστορία αυτής της χώρας ταιριάζει περισσότερο με ποινικό μητρώο παρά με ιστορία ενός κράτους. Διότι οι γενοκτονίες και τα εγκλήματα που έχουν γίνει -και θύματα είμαστε και εμείς οι Έλληνες- δείχνουν, πραγματικά, ότι δεν πρέπει στο διάβα των αιώνων αυτά τα εγκλήματα να ξεχνιούνται και να θυμόμαστε πάντοτε τις αγριότητες αυτές, ώστε να μην επαναληφθούν άλλα να βαραίνουν και αυτούς οι οποίοι έκαναν αυτά τα εγκλήματα.

Οι τελευταίες ημέρες οπωσδήποτε δεν ήταν καλές μέρες για το ελληνικό Κοινοβούλιο με διαφορετικές στάσεις από Βουλευτές που είδαμε. Και, δυστυχώς, πολύ φοβούμαι ότι πλησιάζοντας προς τις εκλογές και σε ένα πλαίσιο ψηφοθηρικής προσέγγισης ενδεχομένως έχουμε αντίστοιχες εντάσεις.

Κυρίες και κύριοι συνάδελφοι, οφείλω να πω ότι η Νίκη δεν μας είχε συνηθίσει σε συμπεριφορές που να συνδυάζονται με επικρότηση βίας. Και ο Βουλευτής της, ο κ. Παπαδόπουλος, πριν μερικές μέρες αναφερόμενος στους πιστούς είπε «άρχισαν και οι πιστοί να δίνουν σφαλιάρες», επικροτώντας πλήρως τον προπηλακισμό τον οποίο υπέστη η Βουλευτής της Νέας Δημοκρατίας όταν πήγε να ασκήσει το θρησκευτικό της καθήκον όπως έχει δικαίωμα να κάνει και δεν θα πάρει από κανέναν άδεια.

Και σήμερα, δυστυχώς, -και ειπώθηκε πριν- και ο Πρόεδρος της Ελληνικής Λύσης απευθυνόμενος στους Βουλευτές που ψήφισαν το νομοσχέδιο για τον γάμο των ομόφυλων ζευγαριών τους κάλεσε να μην πάνε στις εκκλησίες τις ημέρες του Πάσχα.

Κυρίες και κύριοι Βουλευτές, να συνεννοηθούμε. Κανένας εδώ πέρα δεν θα δίνει άδειες για το ποιος θα πηγαίνει στην εκκλησία. Και όποιος ψηφίζει με γνώμονα τη θρησκευτική του συνείδηση, όσοι επικαλούνται δηλαδή ότι ψήφισαν ανάλογα για το σχέδιο νόμου για τον γάμο των ομόφυλων ζευγαριών, δεν είναι δυνατόν να περιφέρουν αυτή τη συνείδησή τους στις εκκλησίες προκειμένου να πάρουν ψήφους απευθυνόμενοι στο θρησκευτικό αίσθημα των πολιτών. Οι αναφορές που έγιναν από αυτό εδώ το Βήμα ήταν αναφορές που δικαιολογούν πράξεις βίας σε βάρος Βουλευτών γι’ αυτό το οποίο ψήφισαν.

Όποιος, λοιπόν, ψήφισε το οτιδήποτε με βάση τη χριστιανική του πίστη και πηγαίνει στην εκκλησία για να το καρπωθεί, ακολουθεί μια πλήρως αντιχριστιανική προσέγγιση. Όποιος επικαλείται τη χριστιανική του πίστη και δικαιολογεί να προπηλακίζεται κάποιος που έχει μία διαφορετική άποψη, λειτουργεί με πλήρως αντιχριστιανικό τρόπο. Και όποιος δεν επιτρέπει σε κάποιον να μπει στην εκκλησία προκειμένου να ασκήσει το θρησκευτικό του δικαίωμα, προφανώς πέρα από τους νόμους του κράτους παραβιάζει και τις ίδιες τις αρχές του χριστιανισμού. Και εκεί πέρα εμείς δεν θα δεχθούμε μαθήματα.

Στο δεύτερο πλαίσιο, λοιπόν, ενώ ξεκινήσαμε από το κόμμα της Νίκης και της Ελληνικής Λύσης προς την κατεύθυνση ουσιαστικά απειλών στους Βουλευτές που θα πάνε στις εκκλησίες, έγινε το περιστατικό το οποίο δεν το είχαμε βιώσει στην ελληνική Βουλή, όπου υπήρξε επίθεση σε Έλληνα Βουλευτή από τον πρώην Βουλευτή Σπαρτιατών σε βάρος του κ. Γραμμένου. Και πολύ ορθώς αυτή τη στιγμή κινήθηκε τάχιστα ο Πρόεδρος της Βουλής ώστε συνολικά ο φάκελος να πάει στη δικαιοσύνη. Προφανώς η αξιολόγηση γίνεται από τη δικαιοσύνη, αλλά πηγαίνει με τη δική μας θέση ότι έχει τελεστεί αυτόφωρο κακούργημα και άρα θα επιληφθεί η δικαιοσύνη και θα αποφασίσει η ίδια πώς να χαρακτηρίσει την πράξη, ώστε να κινηθούν αντίστοιχα και οι διαδικασίες οι οποίες προβλέπονται από τον Κανονισμό της Βουλής. Και πολύ ορθώς ζητήθηκε -όπως αναφέρθηκε από τον Πρόεδρο της Βουλής- να εξεταστεί και συνολικά το περιστατικό στο αν υπήρξαν εκατέρωθεν ύβρεις που και πάλι προσβάλλουν το αξίωμα του Βουλευτή.

Άρα, κυρίες και κύριοι συνάδελφοι, θα πρέπει να δίνουμε εμείς το παράδειγμα. Πολλές φορές συζητάμε από αυτό εδώ το Βήμα της Βουλής για τη βία η οποία αναπτύσσεται μέσα στην κοινωνία. Και δεν είναι δυνατόν Βουλευτές να υβρίζονται αρχικά μεταξύ τους και εν συνεχεία να υπάρχει επίθεση και συνάδελφος Βουλευτής να βρίσκεται αρχικά στο ιατρείο της Βουλής και εν συνέχεια σε νοσοκομείο.

Εδώ πέρα, λοιπόν, πρέπει να είμαστε κάθετοι και, δυστυχώς, βλέπουμε συμπεριφορές που απέχουν παρασάγγας από στοιχειώδεις κανόνες καλής συμπεριφοράς, πόσω μάλλον κοινοβουλευτικής συμπεριφοράς.

Σε όλο αυτό το πλαίσιο παράλληλα υπήρξε και η ενδιαφέρουσα εξέλιξη από τον Άρειο Πάγο. Και επειδή άκουσα και τον κ. Μάντζο, τον Κοινοβουλευτικό Εκπρόσωπο του ΠΑΣΟΚ, πρέπει να ξεκαθαρίσουμε ότι αποφάσεις οι οποίες βγαίνουν για τη συμμετοχή βάσει νομοθετικού πλαισίου που έχει ψηφίσει αυτή η Κοινοβουλευτική Ομάδα -που κάποια κόμματα εδώ πέρα έλεγαν ότι δεν είναι επαρκές νομοθετικό πλαίσιο- είναι αρμοδιότητα αποκλειστικά και μόνο της δικαιοσύνης. Η δικαιοσύνη αξιολογεί την εφαρμογή του νόμου.

Υπήρξαν όμως κόμματα και αυτό δεν μπορεί να προσπεραστεί που έκριναν ότι έπρεπε να συνδράμουν με τα νομικά τους επιχειρήματα προκειμένου να αξιολογηθούν. Δεν ξέρω τώρα για τον ΣΥΡΙΖΑ κατά πόσο του αρέσει, κατά πόσο τον τιμά, κατά πόσο το επιθυμεί ότι πήρε εγκωμιαστικά σχόλια αξιοπρεπούς συμπεριφοράς επειδή δεν κατέθεσε υπόμνημα. Αυτό είναι κάτι που προφανώς θα πρέπει εσείς στον ΣΥΡΙΖΑ να το αιτιολογήσετε. Εκτός του ότι χάσατε την προθεσμία εν συνεχεία δεν κάνατε τίποτα απολύτως από το να στείλετε μια απλή επιστολή.

Όμως και πάλι εγώ θα επιμείνω ότι για να μην υπάρχει σύγχυση των εξουσιών αυτό που μπορεί να κάνει η Βουλή είναι να νομοθετεί, και η δικαιοσύνη ανεξάρτητα θα αποφασίσει και σε καμμία περίπτωση εμείς στη Βουλή δεν μπορούμε να προτρέχουμε στις όποιες αποφάσεις της.

Όλο αυτό όμως το πλαίσιο, κυρίες και κύριοι συνάδελφοι, δείχνει ακριβώς -και αυτό έχει μια σημασία ιδιαίτερη την ώρα που θα πάμε για τις κάλπες- προς τους ψηφοφόρους να καταλάβουν πού και πώς εκπροσωπείται ο καθένας σε αυτό εδώ το Κοινοβούλιο.

Κι επειδή τα τρία κόμματα στα οποία αναφέρθηκα είναι κόμματα που πολλές φορές επικαλούνται τους Δεξιούς ψηφοφόρους και τις ευαισθησίες τις οποίες υπάρχουν ειδικά σε αυτό το κοινό -και εγώ σε αυτούς τους ψηφοφόρους απευθύνομαι- θέλω να δουν τις συμπεριφορές συνολικά σήμερα όπως αποτυπώθηκαν, είτε με δηλώσεις που εγκωμίασαν τη βία είτε με δηλώσεις που ουσιαστικά απέτρεπαν Βουλευτές να μπορέσουν να πάνε σε εκκλησία είτε με επιθέσεις που έγιναν για να δουν τελικά αν μέσα σε αυτούς τους χώρους εκπροσωπείται, πραγματικά, αυτό που λέμε η γνήσια, αυτό που λέμε η υγιής, αυτό που λέμε η Δεξιά την οποία θέλετε να επικαλεστείτε ή μέσα σε αυτούς τους χώρους ψηφοθηρείτε, αποκλειστικά και μόνο πηγαίνοντας στα ένστικτα του πολίτη, στις ευαισθησίες τις οποίες έχει ο πολίτης και, ουσιαστικά, υποδαυλίζετε τα πάθη προκειμένου να κερδίσετε ψήφους.

Ερχόμενοι τώρα στο νομοσχέδιο το οποίο φέρνει το Υπουργείο Πολιτισμού, κύριε Υφυπουργέ, είναι πάρα πολύ σημαντικό πρώτα απ’ όλα που μέσα σε δέκα μέρες έρχονται δύο νομοσχέδια που προάγουν τον πολιτισμό, αρχικά το νομοσχέδιο που συνδυαζόταν με την ενδυνάμωση του ελληνικού τραγουδιού και σήμερα με τις παρεμβάσεις που γίνονται προκειμένου να ενισχυθεί ο κινηματογράφος, τα οπτικοακουστικά μέσα και παράλληλα που δημιουργείται ο φορέας του βιβλίου.

Με αυτές τις παρεμβάσεις τις οποίες ευελπιστώ στο τέλος ότι θα ψηφιστούν από τα περισσότερα κόμματα, δείχνουμε εμπράκτως ότι ενδιαφερόμαστε για την ανάδειξη του πολιτισμού με παρεμβάσεις ουσίας που δίνουν τη δυνατότητα να έρθουν παραπάνω επενδύσεις, να δημιουργηθούν νέες θέσεις εργασίας και να διασφαλιστούν οι υπάρχουσες θέσεις εργασίας, ώστε να έχουμε μια γόνιμη προώθηση του κινηματογράφου, ενώ παράλληλα μετά από δέκα χρόνια κάνουμε παρέμβαση στο βιβλίο. Ήταν παρέμβαση την οποία είχε εξαγγείλει και προεκλογικά η Νέα Δημοκρατία και ο κύριος Πρωθυπουργός, κύριε Υπουργέ και κύριε Υφυπουργέ, και είναι πολύ σημαντικό που σήμερα αυτό το υλοποιούμε.

Και απορώ στην κριτική που γίνεται, κόμματα που για δέκα χρόνια δεν κάνανε τίποτα ούτε ακόμα και όταν ήταν αντιπολίτευση, πόσω μάλλον όταν ήταν κυβέρνηση, για την προώθηση του κινηματογράφου και του βιβλίου, που σήμερα δεν έρχονται εδώ πέρα να στηρίξουν αυτές τις διατάξεις ξεκάθαρα. Και από εκεί και πέρα, και όλες οι συζητήσεις έγιναν μέσα στην επιτροπή και ο ίδιος ο Υπουργός μαζί με τον εισηγητή μας ανέπτυξαν όλο το πλαίσιο του νομοσχεδίου.

Συνεπώς, κυρίες και κύριοι συνάδελφοι, θα πρέπει αφ’ ενός να γυρίσουμε πάλι στον ομαλό τρόπο λειτουργίας του Κοινοβουλίου και να απομονώσουμε τα οποιαδήποτε περιστατικά προάγουν, είτε λεκτικά είτε -πολύ χειρότερο- με την άσκηση βίαια περιστατικά.

Δεύτερον, το συγκεκριμένο νομοσχέδιο είναι ένα νομοσχέδιο που πρέπει να ψηφιστεί από όλες τις πλευρές για να δείξουμε ότι παρά τις διαφωνίες μας στο κομμάτι που συνδέεται με την προώθηση του πολιτισμού, του κινηματογράφου και του βιβλίου μπορούμε να συναινέσουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Θα ολοκληρώσουμε με τις δευτερολογίες των ειδικών αγορητών και των εισηγητών, ξεκινώντας από τον κ. Κόντη των Σπαρτιατών.

**ΑΣΠΑΣΙΑ ΚΟΥΡΟΥΠΑΚΗ:** Κύριε Πρόεδρε, μπορώ να κάνω μια παρέμβαση;

**ΠΡΟΕΔΡΕΥΩΝ (Βασίλειος Βιλιάρδος):** Μετά που ακολουθεί ο κ. Τσιρώνης.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, σήμερα όντως είναι μια μέρα μνήμης για τους αδελφούς χριστιανούς Αρμενίους, οι οποίοι σφαγιάστηκαν και εξανδραποδίστηκαν από τους βαρβάρους της εποχής εκείνης, αλλά να μην ξεχνάμε ότι δεν ήταν μόνο οι βάρβαροι που συνήργησαν σε αυτό, αλλά οι Γερμανοί τότε οι οποίοι όπλισαν τους νεοκεμαλιστές Νεότουρκους, αυτοί που εξόπλισαν και έστειλαν στρατηγούς οι οποίοι ηγήθηκαν όλης της εκστρατείας κατά των Ελλήνων Ποντίων, κατά των Αρμενίων, και οι οποίοι έλεγαν «δεν πιάνουμε αιχμαλώτους αλλά τους αφήνουμε νεκρούς».

Μην το ξεχνάμε, λοιπόν, το μίσος αυτών των ανθρώπων τότε οι οποίοι επέδειξαν το ίδιο μίσος κάπου είκοσι πέντε χρόνια αργότερα στην Ελλάδα με την εισβολή που σαν αυτόν τον μήνα Απρίλιο έκαναν, και στις 9 Απριλίου του 1941 μπήκαν στην Αθήνα. Και να τα θυμόμαστε όλα όπως πρέπει όχι μισά, όχι μονομερώς και όπως συμφέρει.

Διότι ποτέ δεν ήταν φίλοι του ελληνικού Έθνους, ούτε οι Τούρκοι ούτε οι Γερμανοί όσο κι αν σήμερα τους θεωρούμε ότι είναι. Μπορεί οι πολίτες να είναι, όχι όμως το κράτος τους. Πάντα ήταν στην αντίπερα όχθη από τους Έλληνες. Πάντα πρωτοστάτησαν σε βιαιότητες κατά των Ελλήνων.

Και κακώς έχουμε ξεχάσει το κατοχικό δάνειο, κακώς έχουμε ξεχάσει τα χρήματα τα οποία ζημιώθηκε η πατρίδα μας, κακώς έχουμε ξεχάσει τις αποζημιώσεις, κακώς έχουμε ξεχάσει ότι εκατομμύρια συνέλληνες πέθαναν από την πείνα προς χάριν αυτών των τεράτων που είχαν εισέλθει στην Ελλάδα τότε στον πόλεμο.

Να προχωρήσουμε τώρα. Να πω, κύριε Μάντζο, ότι με απογοητεύσατε σήμερα γιατί δεν εκτιμάτε αυτό που βλέπετε και αποτείνεστε -άνθρωπος είστε νομικός- σε ένα κόμμα, αποδίδοντας συλλογική ευθύνη για κάτι που έγινε ή που θεωρείτε ότι έγινε, και σήμερα αλλά και άλλες φορές που δεν έχει συμβεί το παραμικρό. Καταδικάζουμε κατ’ αρχάς το επεισόδιο το οποίο ήταν εν θερμώ για μένα, γιατί άκουγα τον διαξιφισμό που είχαν επί δύο λεπτά εκεί με τον συνάδελφο Βουλευτή του πρώην Βουλευτή των Σπαρτιατών, του ανεξάρτητου κ. Φλώρου, όπως καταδικάζουμε κάθε μορφή βίας, λεκτικής και σωματικής, από οποιονδήποτε προς οποιονδήποτε.

Και το λέω εγώ στην ηλικία μου. Δεν είμαι τριάντα χρονών όπως ήταν οι δύο που διαπληκτίστηκαν. Έχασα τη μάνα μου πρόσφατα κι εγώ τον Αύγουστο και ξέρω τι είναι να σου βρίσουν τη μητέρα, αν όπως έγινε γνωστό από τις μαρτυρίες συνέβη αυτό έξω. Αλλά δεν υπάρχει καμμία δικαιολογία να επιτεθείς και να χτυπήσεις κάποιον γιατί χάνεις και το δίκιο σου, πόσω μάλλον εντός Βουλής και εκτός Βουλής θα έλεγα. Το καταδικάζουμε, λοιπόν, απόλυτα και να το ξέρετε ότι είναι πραγματική καταδίκη και όχι προσχηματική. Και καμμία μορφή απειλών βίας.

Να σας πω όμως, κύριε Μάντζο, ότι όπως έχετε εμπιστοσύνη την οποία εκφράσατε -και χαίρομαι- εδώ και καταγράφηκε στα Πρακτικά στην ελληνική δικαιοσύνη, θέλω να σας ακούω από εδώ και μπρος να έχετε την εμπιστοσύνη που έχετε άρει σε προηγούμενες περιπτώσεις, που είναι Τέμπη, παρακολουθήσεις, και κάποιες άλλες που έχω ακούσει να είστε λίβελος κατά της ιδίας δικαιοσύνης που είναι οι ίδιοι αρεοπαγίτες οι οποίοι επιλαμβάνονται των θεμάτων. Και αν δεν το θυμάστε έχουμε τα Πρακτικά που τα καταγράφουν.

Δεν μπορεί, λοιπόν, να εμπιστεύεστε τη δικαιοσύνη α λα καρτ και όποτε σας συμφέρει. Την εμπιστεύεστε σε εμάς, πολύ καλά κάνετε, όπως και εγώ. Και να σας πω κάτι; Εγώ δεν θέλω να δεχθώ ότι κάποιος επηρεάζει τη δικαιοσύνη στον ανώτατο βαθμό, γιατί θέλω να πιστεύω ότι τα όργανα λειτουργούν. Πιστεύω ότι οι ανώτατοι δικαστές επηρεάζονται από το γενικότερο κλίμα και σχηματίζουν ίσως μία άποψη, και καλώς ή κακώς βάσει της άποψης αυτής κρίνουν.

Εσείς όμως σε συγκεκριμένες περιπτώσεις έχετε εκφραστεί λέγοντας ότι παίρνουμε εντολές κάτι που δεν έχουμε πει εμείς. Και να σας πω κάτι; Αν το πάμε στη διασταλτικότητα της συλλογικής ευθύνης να σας θυμίσω την κ. Καϊλή, που θα έπρεπε όλοι να είστε υπόλογοι και όλοι να έχετε βραχιολάκι με τον ίδιο τρόπο στο σπίτι, εάν υπάρχει αυτή η διασταλτικότητα, κάτι που εγώ δεν το θεωρώ ότι πρέπει να υπάρχει. Να σας θυμίσω την άρση της σημερινής ασυλίας του Βουλευτή σας για κάποιο αδίκημα, που μπορεί ο άνθρωπος να αθωωθεί. Να σας θυμίσω τον Τσοχατζόπουλο. Να θυμίσω παλιότερες περιπτώσεις -και δεν θα πάω στον Ανδρέα Παπανδρέου.

Να σας πω, λοιπόν, ότι είναι κακό και αντιδημοκρατικό να βαφτίζουμε κάτι μετά από μία πράξη κάποιου μεμονωμένου ατόμου. Εάν δεν υπάρχει η απόδειξη για συμμετοχή άλλων, και εμείς δεν θεωρούμε ότι όλοι εσείς είστε ένοχοι. Και μάλιστα εγώ θεωρώ ότι πρέπει να δικαστεί η κ. Καϊλή και να βγάλουμε τα συμπεράσματά μας.

Εμάς όμως εσείς μας δικάζετε προ των δικών πριν να εκδικαστούν. Με μία παραπομπή για πλημμέλημα η οποία εκκρεμεί από την κ. εισαγγελέα του Αρείου Πάγου μάς έχετε δικάσει και λέτε ότι ισχύουν οι κατηγορίες. Και εγώ σας λέω ότι δεν ισχύουν.

Όταν, λοιπόν, μάθετε –αφού είστε και δικηγόρος- να σέβεστε και το δικαίωμα των άλλων να απαιτούν ισονομία και δικαιοσύνη, τότε κι εγώ θα σεβαστώ το δικό σας και όλων των άλλων. Εγώ όμως φαίνεται ότι το σέβομαι πρώτος και δεν έρχομαι να αποκαλέσω κανέναν ούτε μόρφωμα ούτε ναζιστές. Και δεν σας δίνω το δικαίωμα να με αποκαλείτε ούτε ναζιστής ούτε φασίστα ούτε ότι με υποκινεί κάποιος.

Να μάθετε τη ζωή μου, κύριε Μάντζο. Βγείτε έξω και μάθετε γιατί είναι ανοιχτή πιο γνωστή από τη δική σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, παρακαλώ να απευθύνεστε στο Προεδρείο, όχι σε κάποιον άλλον. Δεν θέλω να ξεκινήσουμε συζητήσεις.

**ΙΩΑΝΝΗΣ ΚΟΝΤΗΣ:** Όχι, γιατί ο κ. Μάντζος έκανε αναφορά σε εμάς, στο κόμμα.

**ΠΡΟΕΔΡΕΥΩΝ (Βασίλειος Βιλιάρδος):** Δευτερολογία είναι, κύριε Κόντη.

**ΙΩΑΝΝΗΣ ΚΟΝΤΗΣ:** Μάθετε τη ζωή μας, κύριε Μάντζο, και μετά αναφερθείτε όπως αναφέρεστε. Γιατί αν εσάς σας έμαθαν δέκα χιλιάδες άτομα, εμένα με γνωρίζουν πέντε εκατομμύρια άτομα αν δεν το ξέρετε. Σας έκανε εντύπωση, έτσι; Δεν παρακολουθείτε, φαίνεται, τα ποδοσφαιρικά. Γι’ αυτό.

Να πω για το νομοσχέδιο αυτό ότι όπως δηλώσαμε το πρωί, εμείς θα στηρίξουμε την προσπάθεια που γίνεται. Παρ’ όλη την αντιπαλότητα που βλέπουμε ότι βγαίνει από την πλευρά της Νέας Δημοκρατίας, εμείς ψηφίζουμε κατά συνείδηση. Πιστεύουμε ότι αυτό το νομοσχέδιο πρέπει να στηριχθεί. Σε κάποια σημεία είμαστε αρνητικοί και αυτό θα κάνουμε. Ούτε ερχόμαστε εδώ τιμωρητικά ή πεισματικά να πούμε ότι επειδή συμβαίνει και μας κόψατε θα ρίξουμε «όχι» στο νομοσχέδιο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη. Επόμενος ειδικός αγορητής ο κ. Σπυρίδων Τσιρώνης της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ευτυχώς πρόλαβα στην πρώτη μου ομιλία να μιλήσω για το νομοσχέδιο. Δυστυχώς, όλα αυτά που εκτυλίχθηκαν σήμερα εδώ θα με αναγκάσουν στη δευτερολογία μου να αναφερθώ σε όσα ειπώθηκαν και όσα έγιναν σήμερα εδώ.

Επιτρέψτε μου κατ’ αρχάς να καταδικάσω και εγώ απερίφραστα με τη σειρά μου το γεγονός που είδαμε όλοι εδώ σήμερα, το περιστατικό που έγινε νωρίτερα και να πω ότι η Νίκη καταδικάζει απερίφραστα κάθε μορφής βία και λεκτική και σωματική. Είναι μακριά από τις αξίες της Νίκης όλα αυτά τα πράγματα.

Επιτρέψτε μου, όμως, να αναφερθώ σε κάτι που ειπώθηκε νωρίτερα από την κ. Ακρίτα του ΣΥΡΙΖΑ, η οποία με μια επίδειξη ικανοτήτων στην κοπτοραπτική των δηλώσεων πήρε ό,τι συνέφερε από τις δηλώσεις του Προέδρου μας, ώστε να στοιχειοθετήσει πως είμαστε υποκινητές περιστατικών βίας, μία ικανότητα στην κοπτοραπτική που θα ζήλευε ακόμα και η μονταζιέρα της Κυβέρνησης.

Κυρία Ακρίτα, επιτρέψτε μου τρεις παρατηρήσεις:

Πρώτον, οι υποκινητές των επεισοδίων στο Πισοδέρι, όταν οικογένειες με μικρά παιδιά πήγαν να διαμαρτυρηθούν για την κατάπτυστη Συμφωνία των Πρεσπών, αυτοί που έδωσαν εντολή στην Αστυνομία και έριξε ξύλο -συγγνώμη για την έκφραση- σε μικρά παιδιά και οικογένειες, οι υποκινητές που σταμάτησαν τη μεγαλειώδη συγκέντρωση στο Σύνταγμα ρίχνοντας χημικά και αυτοί που έριχναν χημικά και στους συνταξιούχους ,δεν μπορούν να μιλάνε για υποκίνηση βίας.

Δεύτερον, να σας πω, κυρία Ακρίτα, αλλά και προς όλους όσοι εύκολα, αβίαστα και ανεύθυνα βάζουν ταμπέλες ακροδεξιού σε όσους δεν τις δέχονται και μας ετεροπροσδιορίζουν έτσι, ότι είναι ηθικοί αυτουργοί –γιατί αυτό είναι- μιας σειράς επιθέσεων που έχουμε δεχθεί στη Νίκη από γνωστούς αγνώστους: Επίθεση στη Θεσσαλονίκη εντός πανεπιστημιακού χώρου δέχτηκε ο Πρόεδρός μας. Επίθεση σε ομιλία στην Κρήτη δέχτηκε πάλι ο Πρόεδρός μας πριν ένα μήνα. Επίθεση στο γραφείο της κ. Κουρουπάκη. Επίθεση σε ομιλία του κ. Παπαδόπουλου στην Κρήτη. Επίθεση σε εμένα που πήγα να κάνω χαιρετισμό σε μία εκδήλωση του τομέα γυναικών της Νίκης κατά του καρκίνου του μαστού. Θα σας πω, λοιπόν, κυρία Ακρίτα, ότι η δική σας ρητορική μίσους έχει αποτελέσματα. Τα αποτελέσματα αυτά τα βιώνουμε εμείς πάνω μας. Η ταμπελοποίηση και ο ετεροπροσδιορισμός είναι φασιστική μέθοδος. Είναι αυτό που ο αείμνηστος Μίκης Θεοδωράκης είπε και όρισε ως αριστερόστροφο φασισμό.

Και τρίτο και τελευταίο, αυτό που κάνατε σήμερα με την κοπτοραπτική στις δηλώσεις του Προέδρου μας εγώ δεν θα το επαναλάβω. Θα διαβάσω αυτούσια τη δήλωση σας όπως έγινε και θα το καταθέσω στα Πρακτικά. Είναι από τη συνεδρίαση 98 την 14η Φεβρουαρίου 2024. Είπατε κατά λέξη: «Στην κοινωνία του 21ου αιώνα ζούμε και στην κοινωνία του 21ου αιώνα προσπαθούμε έστω διά της βίας να σύρουμε και εσάς. Μας τελείωσαν αυτά. Να μάθετε να ζείτε με αυτό». Θα επαναλάβω το επίμαχο σημείο: «…και στην κοινωνία του 21ου αιώνα προσπαθούμε έστω διά της βίας να σύρουμε και εσάς». Πείτε μου αν αυτό δεν είναι ρητορική μίσους, αν αυτό δεν είναι όχι απλά μια υποκίνηση σε βία αλλά δήλωση και ομολογία ότι θα ασκήσουμε βία.

Να το καταθέσω από τα Πρακτικά της συνεδρίασης.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν εμείς απαντήσαμε μέσα σε είκοσι λεπτά γι’ αυτό που έκανε ένα μέλος μας, ένα πρώην μέλος μας, τα δικά σας αντανακλαστικά στο ΣΥΡΙΖΑ δύο μήνες μετά -και σας ξαναδιαβάζουμε τη δήλωση- πού είναι; Συναινείτε; Συμφωνείτε; Την ενστερνίζεστε αυτή τη δήλωση; Αν όχι, περιμένουμε να δούμε τα δικά σας πειθαρχικά όργανα πώς αντιμετωπίζουν αυτή την κλήση σε βία, αυτή την ομολογία ότι θα ασκήσετε βία.

Στην κ. Δεληκάρη την οποία σέβομαι -και συμμερίζομαι αυτό που πέρασε και εύχομαι κανένας άλλος ούτε σε αυτή την Αίθουσα αλλά οπουδήποτε αλλού να τύχει κάποιας τέτοιας συμπεριφοράς- να της πω ότι αντιδράσαμε άμεσα. Δεν είχε αντιδράσει κανένας τόσο άμεσα, μέσα σε είκοσι λεπτά και Κυριακή πρωί. Αντιδράσαμε μέσα σε είκοσι λεπτά. Τι άλλο ακριβώς θέλετε;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κι εσείς, κύριε Πλεύρη, που αναφερθήκατε πάλι σε εμάς, τι ακριβώς θέλετε να κάνουμε; Το είπαμε σε όλες τις μορφές.

**ΑΘΑΝΑΣΙΟΣ ΠΛΕΥΡΗΣ:** Στη δήλωση του κ. Παπαδόπουλου αναφέρθηκα.

**ΣΠΥΡΙΔΩΝ ΤΣΙΡΩΝΗΣ:** Η δήλωση αυτή του κ. Παπαδόπουλου είναι μία διαπίστωση, δεν είναι κλήση σε βία. Προς Θεού! Δεν είναι κλήση σε βία αυτό.

Αντιθέτως, κύριε Πλεύρη, ακροδεξιός είναι αυτός που επιβάλλει υποχρεωτικότητες και μάλιστα γι’ αυτές τις υποχρεωτικότητες που επιβάλλει, τούτη τη στιγμή το δημόσιο θα καταβάλει αποζημιώσεις. Γιατί συνεχίσατε και πέρα από το αρχικό όριο που τέθηκε, τους τρεις μήνες, δεν υπολογίσατε κανένα επιδημιολογικό σημείο και το Συμβούλιο της Επικρατείας οκτώ μήνες μετά σας καλεί να αποζημιώσετε τους υγειονομικούς. Και δεν είναι απλά ότι σας καλεί να τους αποζημιώσετε. Και τους στερήσατε από τον ελληνικό λαό, από τους ασθενείς, με τις συνέπειες στον αριθμό των νεκρών κατά την περίοδο της πανδημίας, και θα τους αποζημιώσετε κιόλας. Αυτός είναι ακροδεξιός. Η συμπεριφορά μάς κάνει ακροδεξιούς.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Σίγουρα σήμερα ήταν μία πολύ γεμάτη μέρα και όχι μόνο από τη συζήτηση για το νομοσχέδιο δυστυχώς, ειδικά σε μία μέρα που έχουμε την επέτειο στη μνήμη των θυμάτων της γενοκτονίας των Αρμενίων από τους Οθωμανούς από το 1915 και μετά. Ποτέ μην ξεχνάμε ότι η γενοκτονία είναι το χειρότερο έγκλημα κατά της ανθρωπότητας. Η αναγνώρισή της από όλα τα κράτη σημαίνει παραδοχή ότι δεν θα επιτρέψουμε να ξαναγίνουν γενοκτονίες.

Αυτά που ζήσαμε σήμερα στη Βουλή ήταν ένα θέαμα από το παρελθόν που πρέπει οπωσδήποτε να το κάνουμε να μείνει στο παρελθόν. Και θα μείνει στο παρελθόν όταν γίνει συνείδηση σε όλους και σε όλες, όχι μόνο να καταδικάζουμε ρητά και κατηγορηματικά, αλλά να λέμε ότι η δημοκρατία δεν είναι αυτονόητη. Η δημοκρατία θέλει διαρκή επαγρύπνηση και αγώνα.

Κύριε Υπουργέ, είπαμε πολλά για το νομοσχέδιο. Δεν θα επανέλθω. Δεν έχει νόημα, γιατί έχει εξαντληθεί η συζήτηση και στις επιτροπές και εδώ στην Ολομέλεια. Θέλω όμως να συμπληρώσω -και μάλιστα θα επιμείνω σε αυτό- αυτά που έλεγα το πρωί για τα αδιάθετα κονδύλια. Είναι πάρα πολύ σημαντικά για τον πολιτισμό και την πολιτιστική κληρονομιά και τον σύγχρονο πολιτισμό. Σήμερα μόλις έβγαλε ανακοίνωση η Πανελλήνια Ομοσπονδία Θεάματος - Ακροάματος για τη μη απορρόφηση παρά μόνο 1,6% του ποσού από το Ταμείο Ανάκαμψης των 27,5 εκατομμυρίων ευρώ, σύμφωνα με το άρθρο 58 του ν.4915/22.

Αυτό το ποσό που είχε δεσμευτεί από το Ταμείο Ανάκαμψης και Ανθεκτικότητας, κύριε Υπουργέ, ήταν για να ενισχύσει τους καλλιτέχνες και τους χειροτέχνες, που ήταν μια σημαντική ενίσχυση. Ζητάμε τώρα και ενώνουμε τις φωνές μας με τους εργαζόμενους, τους καλλιτέχνες και τους χειροτέχνες. Μην αφήσετε αυτό το ποσόν ως αδιάθετο. Νομοθετήστε σύμφωνα με τους τρόπους. Και τότε το έλεγε η ΠΟΘΑ και εμείς το λέγαμε ότι είχε αστοχίες ο νόμος, ότι δεν θα μπορέσει να απορροφηθεί το κονδύλι. Δεν μας άκουσε κανένας. Φτάσαμε αυτή τη στιγμή να μην έχει απορροφηθεί παρά μόνο το 1,6. Νομοθετήστε να μη φύγει το κονδύλι από τον σύγχρονο πολιτισμό και για εκεί που νομοθετήθηκε, ούτως ώστε να ενισχυθούν οι καλλιτέχνες και οι χειροτέχνες. Το καταθέτω στα Πρακτικά της Βουλής. Σας παρακαλώ να το δείτε.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να κλείσω με το εξής. Με αυτά που γίνονται και στην Παλαιστίνη πάντα, τη γενοκτονία, με τον ξεσηκωμό των φοιτητών στα αμερικανικά πανεπιστήμια, σήμερα όλη μέρα έχω στο μυαλό μου -την είχα δει σε πολύ νεαρή ηλικία- μία κινηματογραφική ταινία «Φράουλες και αίμα» του Στιούαρτ Χάγκμαν, μία εντυπωσιακή ταινία για εμάς σε εκείνη την ηλικία για τη φοιτητική εξέγερση του Μαΐου του 1968 στο Μπέρκλεϊ της Αμερικής και πάλι, όταν η αστυνομία χτύπησε ανελέητα τους φοιτητές που είχαν ξεσηκωθεί. Βιετνάμ όπως Γάζα. Και μου μένει μία τελευταία σκηνή για πάντα, ανεξίτηλη. Γι’ αυτό είναι η τέχνη, γι’ αυτό είναι ο πολιτισμός, γι’ αυτό είναι ο κινηματογράφος. Και θα τη θυμάμαι πάντα τη σκηνή όπου είναι οι φοιτητές ειρηνικοί, άοπλοι και τραγουδάνε «δώστε μια ευκαιρία στην ειρήνη» και ορμάει η αστυνομία, τους κοπανάει, κοπανάει και τα μεγάφωνα που ακούγεται το τραγούδι. Και κλείνει η ταινία, κάθε μεγάφωνο που κλείνει και σταματάει το τραγούδι, ανοίγει ένα άλλο. Αυτό ευχόμαστε και για τη Γάζα.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, αυτό που προκύπτει από το παρόν νομοσχέδιο είναι ότι τελικά η ελληνική κινηματογραφική τέχνη θα συνεχίζει να υποβαθμίζεται για ακόμη μία φορά από το κράτος, όπως γίνεται τις τελευταίες δεκαετίες. Διαπιστώνεται ότι η κινηματογραφική ταινία αντιμετωπίζεται με το παρόν ως παραγωγή για προσκόμιση κερδών, αγνοώντας και υποβαθμίζοντας την υπόστασή της ως έργο τέχνης, καθώς και τον κοινωνικό και πολιτιστικό της ρόλο.

Πρόκειται για ένα σχέδιο νόμου γεμάτο συστάσεις που παρέχει πάρα πολλές εξουσιοδοτήσεις. Έτσι, θα δίνεται η δυνατότητα να αλλάξουν πολλές και βασικές ρυθμίσεις του νόμου κατ’ ευθείαν μέσω των κοινών υπουργικών αποφάσεων. Πρόκειται για διατάξεις που δεν επιλύουν κανένα πραγματικό πρόβλημα, ούτε ρυθμίζουν σημαντικά ζητήματα, αλλά αντιθέτως νομοθετούν για προσωπικά θέματα, όπως τοποθετήσεις, μετακινήσεις και αμοιβές σε συγκεκριμένες θέσεις προσωπικού. Με άλλα λόγια, ρυθμίζουν με εντελώς εξυπηρετικό τρόπο θέματα που αφορούν σε συγκεκριμένα φυσικά και νομικά πρόσωπα με στόχο την ικανοποίηση των αιτημάτων τους προεκλογικά.

Όπως είπαμε και κατά την εισήγηση, δεν είναι καθόλου εύλογο να μοιράζονται τόσα εκατομμύρια, ειδικά από τη στιγμή που προβλέπονται πληρωμές του δικαιούχου σε τραπεζικό λογαριασμό πιστωτικού ιδρύματος της αλλοδαπής χώρας, της καταστατικής έδρας ή της μόνιμης εγκατάστασης του δικαιούχου και από τη στιγμή που γίνεται λόγος απλώς για δειγματοληπτικούς ελέγχους.

Εν συνόλω, η προαγωγή του κινηματογράφου, πέρα από τους συμβολισμούς και τους τύπους, πρέπει να διασφαλίζεται ουσιαστικά και να διευκρινίζεται επί της ουσίας η λειτουργία του. Η ανάπτυξη της κινηματογραφικής παραγωγής χρειάζεται ένα πραγματικά νέο, δημοκρατικό και ευέλικτο νομοθετικό πλαίσιο ανάπτυξης που θα διασφαλίζει πρώτα και πάνω απ’ όλα τη διαφάνεια και τη δίκαιη διάθεση πόρων.

Η Κυβέρνηση τροποποιεί διατάξεις που η ίδια εισήγαγε, αποδεικνύοντας την προχειρότητα με την οποία νομοθετεί. Η συχνότητα με την οποία αλλάζετε τα ονόματα και προχωράτε σε συστάσεις είναι πράγματι μνημειώδης. Το μόνο σίγουρο είναι ότι σε κάθε περίπτωση θα δημιουργηθούν περισσότερα προβλήματα από όσα αναμένεται να λυθούν.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Συνοψίζοντας, κυρίες και κύριοι, τις εκτιμήσεις του ΚΚΕ σε σχέση με μια συζήτηση που δεν ξεκίνησε βέβαια με αυτό το νομοσχέδιο -έχει προηγηθεί και ένα προηγούμενο νομοσχέδιο πάλι του Υπουργείου Πολιτισμού- νομίζουμε ότι τελικά όλη αυτή η αχαλίνωτη εμπορευματοποίηση της τέχνης και του πολιτισμού, όλο αυτό το σχέδιο του ασφυκτικού ελέγχου του πολιτισμού από τους επιχειρηματικούς ομίλους θα έχει κάποιες συνέπειες. Οι συνέπειες θα είναι αφ’ ενός η απαξίωση και η καταστροφή σημαντικών και όχι και τόσο κερδοφόρων τομέων και πεδίων του πολιτισμού και της τέχνης. Θα είναι η ενίσχυση βέβαια της χειραγώγησης στην τέχνη και τους καλλιτέχνες. Θα είναι επίσης η παρεμβολή νέων οικονομικών εμποδίων για την πρόσβαση των λαϊκών στρωμάτων στο κοινωνικό αγαθό του πολιτισμού. Και βεβαίως, θα είναι και η διαιώνιση και η διόγκωση της εργασιακής εξαθλίωσης για τη μεγάλη πλειονότητα των καλλιτεχνών δημιουργών.

Από όλα τα παραπάνω γίνεται φανερό ότι αυτή η ολοένα και χυδαιότερη αντιμετώπιση της τέχνης και της πολιτιστικής κληρονομιάς ως εμπόρευμα, ως ένα εξάρτημα δηλαδή της τουριστικής βιομηχανίας ή της κτηματομεσιτικής αγοράς, ακόμα και εξαγώγιμο προϊόν, μα πάνω απ’ όλα αυτή η ακόμα βαθύτερη εκμετάλλευση, η απομύζηση του δημιουργικού και καλλιτεχνικού δυναμικού τελικά όχι μόνο δεν αναπτύσσει, όπως φυσικά και επιθυμείτε, αλλά τελικά σκοτώνει την καλλιτεχνική γονιμότητα και κάθε ελευθερία δημιουργικής έκφρασης, καθώς δεν μπορεί ένας καλλιτέχνης ο οποίος ζει καθημερινά τον εφιάλτη της επιβίωσης να καταφέρνει ταυτόχρονα να είναι την ίδια στιγμή και καινοτόμος και δημιουργικός.

Όπως ειπώθηκε και από τον Κοινοβουλευτικό μας Εκπρόσωπο, τον Θανάση Παφίλη, τελικά η πιο τρομερή μορφή λογοκρισίας στην τέχνη είναι η οικονομική λογοκρισία, είναι η υποταγή της στο καπιταλιστικό κέρδος και αυτό το ξέρει κάθε καλλιτέχνης από την ίδια του την πείρα. Να γιατί η τέχνη δεν μπορεί και δεν πρέπει να είναι εμπόρευμα, γιατί ως εμπόρευμα παύει να είναι ωφέλιμη και παύει ακόμα να είναι και αληθινή, πραγματική τέχνη.

Θα θέλαμε, όμως, να πούμε δύο λόγια για ορισμένα ζητήματα που δεν προλάβαμε στη διάρκεια της πρωτολογίας μας σχετικά με το Φεστιβάλ Αθηνών - Επιδαύρου. Ψηφίζουμε «παρών», το ξαναλέμε, αφού ναι μεν είναι θετικό βήμα η κατάργηση της ανώνυμης εταιρείας, όμως και πάλι αυτό το φεστιβάλ θα εξακολουθεί να λειτουργεί με ιδιωτικοοικονομικά κριτήρια, καθώς θα αγοράζει και θα πουλάει καλλιτεχνικές παραγωγές.

Επιπλέον είναι απαράδεκτο η δραστηριότητα αυτού του φεστιβάλ να συνδέεται με την τουριστική ανάπτυξη, να συνδέεται δηλαδή έμμεσα με την κερδοσκοπία άλλων κλάδων, την ώρα που εσείς σωστά λέτε ότι αυτό δεν μπορεί να έχει κερδοσκοπικούς σκοπούς. Να βοηθάει άλλους κλάδους, όμως, να έχουν το επιτρέπετε, δεν σας ενοχλεί. Τι άλλο σημαίνει το ότι ακόμη και οι παραστάσεις του αρχαίου δράματος στην Επίδαυρο θα γίνονται στα αγγλικά, παρακαλώ, όπως πρόσφατα αποφάσισε το Θέατρο Τέχνης για την παράστασή του, για να ενισχύσουμε το τουριστικό ρεύμα;

Το φεστιβάλ, κατά την άποψή μας, θα έπρεπε να έχει βεβαίως ως αποκλειστικό του στόχο την πολιτιστική και εκπαιδευτική λειτουργία του και γι’ αυτόν ακριβώς τον λόγο θα έπρεπε να είναι αποκλειστικά χρηματοδοτούμενο από τον κρατικό προϋπολογισμό, να έχει δωρεάν ή έστω ένα χαμηλό εισιτήριο για τον λαό, να έχει επίσης και μόνιμο προσωπικό και όλο τον απαραίτητο εξοπλισμό τον οποίο χρειάζεται.

Για το «ΑΚΡΟΠΟΛ ΑΚΡΟΣ», τις διατάξεις του οποίου καταψηφίζουμε, όπως κάναμε και στον αρχικό νόμο, θα το ξαναπούμε ότι αποτελεί ένα εργαλείο το οποίο μέχρι στιγμής δεν έχει δουλέψει, για να κατευθυνθεί η μικρή καλλιτεχνική παραγωγή στην επιχειρηματικότητα. Πρόκειται για ένα φορέα ποτ πουρί κυριολεκτικά, ο οποίος καλύπτει ή προσπαθεί να καλύψει δραστηριότητες μεταξύ τους ασύνδετες, από ευκαιρίες δικτύωσης, διασύνδεσης πολιτιστικών φορέων, από κατάρτιση καλλιτεχνών, σύνδεση πολιτισμού και τεχνολογίας, εκθέσεις, αγοραπωλησία έργων, ως την αναψυχή. Όλα αυτά στο «ΑΚΡΟΠΟΛ».

Όμως, παρ’ ότι έχει ζωτική σημασία για τους καλλιτέχνες η διάθεση σε αυτούς και τους φορείς τους να έχουν ελεύθερους χώρους που θα στεγάσουν πραγματικές τους ανάγκες, εκθεσιακούς χώρους για τους εικαστικούς που τους χρυσοπληρώνουν οι άνθρωποι ή χώρους για πρόβες ή για στούντιο ηχογράφησης μικρών καλλιτεχνικών σχημάτων, οι αίθουσες του πρώην «ΑΚΡΟΠΟΛ - ΠΑΛΛΑΣ» κατασπαταλούνται τελικά για να προωθηθούν αυτοί οι κοινωνικά επιβλαβείς στόχοι του κεφαλαίου για τον πολιτισμό.

Τα άρθρα 83 και 84 τα υπερψηφίζουμε γιατί είναι προς όφελος των μουσικών τους -αλίμονο-, ωστόσο θεωρούμε πραγματικά έγκλημα ορχήστρες τέτοιου υψηλού επιπέδου όπως η «Καμεράτα» και η «Ορχήστρα των Χρωμάτων» να οδηγούνται σε διάλυση, έχοντας ως δεδομένο, κύριε Υπουργέ, ότι δεν έχουμε δα και πάρα πολλές ορχήστρες στη χώρα μας.

Ζητήσαμε το δικαίωμα της εύλογης αμοιβής να ισχύσει αναδρομικά και σας ζητήσαμε να κάνετε μια νομοτεχνική βελτίωση. Δεν την κάνατε μέχρι στιγμής. Σας καλούμε για άλλη μια φορά, έστω και τώρα, να την κάνετε.

Θα ψηφίσουμε ωστόσο το άρθρο 86, όπως και το άρθρο 87, γιατί διασφαλίζουν τα μέλη των Οργανισμών Συλλογικής Διαχείρισης.

Για την τροπολογία, τη μόνη τροπολογία, θα ψηφίσουμε «παρών», καθώς ναι μεν υπάρχουν δύο άρθρα, το 1 και το 2, με τα οποία δεν θέλουμε να έρθουμε σε αντίθεση σε σχέση με τους εργαζόμενους για τα εκτός έδρας των εργαζομένων του Κρατικού Θεάτρου Βόρειας Ελλάδας και για την απόσπαση των υπαλλήλων του Υπουργείου Πολιτισμού, ωστόσο υπάρχει το άρθρο 3 με το οποίο είμαστε ριζικά αντίθετοι, αφού βάζει τους διευθυντές των εφημερίδων, τους διευθυντές που είναι η προέκταση της εργοδοσίας δηλαδή στη δουλειά, να είναι στο ίδιο σωματείο με τους απλούς εργαζόμενους. Δεν μπορούμε να το δεχτούμε αυτό, το καταψηφίζουμε και γι’ αυτόν τον λόγο ακριβώς τελικά επί της συνολικής τροπολογίας τοποθετούμαστε με το «παρών».

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Γρηγοράκου έχει τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Σήμερα το συζητούμενο νομοσχέδιο αφορούσε τον σύγχρονο πολιτισμό, άρα εν γένει αφορούσε τον πολιτισμό και θεωρώ, όπως είπαν όλοι σήμερα εδώ στο Κοινοβούλιο, ότι η σημερινή εικόνα του ελληνικού Κοινοβουλίου μόνο δείγμα πολιτισμού δεν μπορεί να θεωρηθεί.

Καταδικάζουμε, λοιπόν, και από εδώ για ακόμα μια φορά εμείς στο ΠΑΣΟΚ απερίφραστα και ανεπιφύλακτα τη βία, είτε λεκτική είτε σωματική και σαφώς για εμάς σήμερα, καθώς είχαμε υποβάλει και το αντίστοιχο υπόμνημα, είναι πολύ σημαντικός ο αποκλεισμός του κόμματος των Σπαρτιατών από τις ευρωπαϊκές εκλογές.

Θα ήθελα με την ευκαιρία αυτή να αναφέρω και κάτι το οποίο ίσως δεν έχει ακουστεί από το Βήμα της Βουλής. Ως εκπρόσωπος της Λακωνίας σήμερα εδώ θα ήθελα να αναφέρω το εξής ως και μια προσωπική μου ευαισθησία. Το κόμμα Σπαρτιάτες φέρει το όνομα Σπαρτιάτες, αφορά δηλαδή τους πολίτες της Σπάρτης, τους ανθρώπους οι οποίοι κατάγονται από τη Σπάρτη. Αυτό το οποίο θα ήθελα να τονίσω και να πω είναι ότι η κοινωνία της Σπάρτης δεν έχει δεχτεί καθόλου την οικειοποίηση του συγκεκριμένου όρου και αυτό είναι κάτι το οποίο θα πρέπει να αναφέρουμε. Έτσι λοιπόν και ο αποκλεισμός από τις ευρωπαϊκές εκλογές είναι ένα βήμα προς τη δικαίωση αυτή για εμάς τους Σπαρτιάτες.

Πάμε τώρα στο υπό συζήτηση νομοσχέδιο. Θα μιλήσω και θα πω δύο - τρία λόγια για τις νομοτεχνικές βελτιώσεις που ήρθαν, κύριε Υπουργέ.

Το άρθρο 7 παράγραφος 3 μέχρι πρότινος έλεγε πως τα μέλη του διοικητικού συμβουλίου δεν επιτρέπεται επί ποινή ακυρότητας της σχετικής σύμβασης να συμβάλλονται με την εταιρεία και τώρα με τη νομοτεχνική βελτίωση προστίθενται τα άρθρα 99 και 100 που αφορούν τις Α.Ε. του ν.4548/2018, τα οποία αναφέρουν ότι απαγορεύεται η σύναψη σύμβασης και θεωρείται άκυρη, αλλά όταν αυτή είναι χωρίς ειδική άδεια παρεχόμενη με απόφαση του διοικητικού συμβουλίου της γενικής συνέλευσης. Άρα σε περίπτωση που υπάρχει κάποια σύμβαση που θα γίνει μεταξύ μελών του διοικητικού συμβουλίου και της εταιρείας, αυτή θα μπορούσε να θεωρηθεί νόμιμη και να μη θεωρηθεί άκυρη σε περίπτωση που υπάρχει σχετική έγκριση από τη γενική συνέλευση στο διοικητικό συμβούλιο.

Στο άρθρο 16 παρατηρούμε ότι με τη νομοτεχνική βελτίωση φέρνετε μια διεύρυνση του σκοπού της Γενικής Διεύθυνσης Κινηματογράφου που σαφώς είναι βελτιωμένη, αλλά δυστυχώς δεν αναφέρει πουθενά την τέχνη, κάτι το οποίο είναι αίτημα όχι μόνο του ΠΑΣΟΚ, αλλά και γενικότερα όλου του κόσμου του κινηματογράφου.

Στο άρθρο 28 παρατηρούμε ότι κάνατε αποδεκτό ένα σχόλιο το οποίο είχαμε στην επιτροπή και εντάξατε στις επιλέξιμες δαπάνες και κάνατε μια προσθήκη στην αγορά εξοπλισμού και αναλώσιμων που δεν αποτελούν πάγια περιουσιακά στοιχεία. Είναι το παράδειγμα που είχαμε πει με τα αυτοκίνητα που παθαίνουν έκρηξη και δεν μπορούν να θεωρηθούν στον κινηματογράφο μετά ότι αποτελούν ένα περιουσιακό στοιχείο.

Τέλος, σχετικά με το βιβλίο βλέπουμε ότι όργανο της διοίκησης είναι και ο αντιπρόεδρος και ότι ο αντιπρόεδρος τελεί χρέη γενικού διευθυντή. Αυτό, όμως, που δεν μπορούμε να καταλάβουμε από τις διατάξεις είναι τελικά αν ο αντιπρόεδρος που θα τελεί και τα χρέη του γενικού διευθυντή θα έχει σχέση με το βιβλίο.

Τέλος, θα θέλαμε να πούμε δύο λόγια για τις τροπολογίες. Να αναφέρουμε ότι είμαστε θετικοί και στις τρεις τροπολογίες. Σε ό,τι αφορά, όμως, τα ΔΗΠΕΘΕ θα έπρεπε κυρίως να εξασφαλιστεί κονδύλι για τη διαμονή των ηθοποιών που απασχολούν και συνήθως μετακομίζουν από την Αθήνα. Όχι μόνο, λοιπόν, για τα εκτός έδρας, αλλά και για όλους εκείνους οι οποίοι είναι μόνιμοι κάτοικοι Αθηνών, αλλά για λόγους τέχνης και συμμετοχής στις παραστάσεις των ΔΗΠΕΘΕ φεύγουν και μένουν στην επαρχία.

Επιπλέον, γνωρίζετε σίγουρα στο Υπουργείο πως βασικό πρόβλημα των ΔΗΠΕΘΕ είναι και η ΚΥΑ, η οποία υποβιβάζει μισθολογικά τους καλλιτέχνες που απασχολούνται στα ΔΗΠΕΘΕ και στην ουσία ενώ μέχρι πριν από αυτή την ΚΥΑ οι μισθοί των ηθοποιών διαμορφώνονταν με βάση την εθνική συλλογική σύμβαση με τιμές αγοράς, μετά από αυτήν την ΚΥΑ τα μισθολογικά θέματα των ηθοποιών των ΔΗΠΕΘΕ ρυθμίζονται βάσει του ενιαίου μισθολογίου.

Άρα, λοιπόν, σημαίνει ότι ουσιαστικά ένας ηθοποιός πουαπασχολείται σε ΔΗΠΕΘΕ για να πάρει έναν αξιοπρεπή μισθό, πάνω από τον κατώτατο και τον βασικό, πρέπει να έχει δέκα χρόνια τουλάχιστον προϋπηρεσία στο δημόσιο. Και οι περισσότεροι ηθοποιοί, όπως γνωρίζετε, δεν έχουν τέτοια ένσημα. Άρα, λοιπόν, αυτό το οποίο θα μπορούσαμε να προτείνουμε -και είναι και πάγιο αίτημα των ανθρώπων του ΔΗΠΕΘΕ- είναι την επαναφορά, αν όχι στο μέχρι τώρα ισχύον καθεστώς, ενός νέου πλαισίου, όπως αυτό που ισχύει για τις κρατικές σκηνές με ανώτατο και κατώτατο μισθό.

Επίσης, θα θέλαμε να αναφέρουμε ότι στην αιτιολογική έκθεση αναφέρεται πως η αύξηση των παραγωγών συνδυάζεται με αύξηση του ενδιαφέροντος και σε άλλες μορφές επενδύσεων, όπως η δημιουργία υποδομών στούντιο, τα οποία μάλιστα έχουν μπει και στον αναπτυξιακό νόμο και ειδικότερα σε καθεστώς το οποίο προβλέπει ενίσχυση στις επενδύσεις παραγωγής κινηματογραφικών ταινιών, βίντεο και τηλεοπτικών προγραμμάτων, ηχογραφήσεις και μουσικές εκδόσεις για τη δημιουργία μόνιμων εγκαταστάσεων στούντιο.

Και πραγματικά θεωρούμε ότι η αναφορά στην αιτιολογική αυτή έκθεση είναι ένας ξεκάθαρος εμπαιγμός, γιατί ενάμιση χρόνο μετά από την ψήφιση του νέου αναπτυξιακού νόμου δεν έχουν συγκροτηθεί επιτροπές αξιολόγησης και είναι άγνωστο το τι συμβαίνει με τις αιτήσεις που υποβλήθηκαν.

Γι’ αυτό, λοιπόν, λαμβάνοντας και αυτό το παράδειγμα υπ’ όψιν, δεν είμαστε ιδιαίτερα αισιόδοξοι με τα όσα φέρνετε στον κινηματογράφο και τον οπτικοακουστικό κλάδο με τον υπό σύσταση υπερφορέα. Και αυτός, λοιπόν, είναι και ένας λόγος ο οποίος επιβεβαιώνει για ακόμη μια φορά ότι εμείς στο ΠΑΣΟΚ - Κίνημα Αλλαγής δεν δίνουμε λευκή επιταγή και σε καμμία περίπτωση δεν πρόκειται να ψηφίσουμε υπέρ του συγκεκριμένου νομοσχεδίου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Κυριακή Μάλαμα.

**ΚΥΡΙΑΚΗ ΜΑΛΑΜΑ:** Κύριε Υπουργέ, καταθέσατε τριάντα δύο νομοτεχνικές βελτιώσεις στο παρά ένα, κυριολεκτικά, της διαδικασίας. Εσκεμμένα; Γιατί; Τις διατρέξαμε όσο πιο γρήγορα μπορούσαμε, αλλά σαφώς θα πρέπει να βελτιώσετε τη νομοθετική διαδικασία την επόμενη φορά και πιστεύω ότι σε αυτό συμφωνούν όλοι οι συνάδελφοι.

Τώρα, βλέπουμε κάποιες βελτιωτικές διατάξεις, όπως:

Στο άρθρο 16 εισάγεται ένας πιο ευρύς και αναλυτικός ορισμός του έργου της Γενικής Διεύθυνσης Κινηματογράφου, όπου περιλαμβάνεται και μία αναφορά στα επιλεκτικά προγράμματα. Θα μπορούσε η διάταξη να ισχυροποιηθεί και να μην είναι απλώς μία αναφορά. Δεν επαρκεί ως διασφάλιση, κατά τη γνώμη μας. Θα έπρεπε να είναι καλύτερη και όχι τόσο επιφανειακή.

Στο άρθρο 23 διευρύνετε την έννοια του δύσκολου έργου, που το αξιολογούμε αυτό ως θετικό.

Στο άρθρο 26 μειώνονται τα ελάχιστα όρια δαπανών για τις ταινίες μικρού μήκους animations και video games, που επίσης είναι θετικό, αλλά μόνο για αυτές τις ταινίες και όχι για μια τόσο σημαντική τέχνη, όπως είναι η τέχνη του ντοκιμαντέρ.

Στο άρθρο 41 για το τρίλεπτο βίντεο του ΕΟΤ βελτιώνετε κάπως τη διάταξη, αλλά παραμένει προβληματικό το όλο πλαίσιο.

Στο άρθρο 49 για το νέο φορέα του βιβλίου βάζετε και θέση αντιπροέδρου με αυξημένες αρμοδιότητες και ρωτάμε γιατί και γιατί τώρα, την τελευταία στιγμή, χωρίς να έχετε ακούσει, βέβαια, τίποτα από όλα αυτά που σας έχουν πει οι φορείς.

Στο άρθρο 50, παρατείνετε τη θητεία του προσωρινού ΔΣ του φορέα για το βιβλίο επ’ αόριστον. Γιατί;

Στο άρθρο 79 δίνετε υπερεξουσίες στον προσωρινό διευθυντή του «ΑΚΡΟΠΟΛ».

Στο άρθρο 86 βελτιώνετε τη διάταξη για τα πνευματικά δικαιώματα στα soundtracks. Εμείς αυτή τη διάταξη τη στηρίζουμε.

Στο άρθρο 93 προσπαθείτε να διασφαλίσετε μέσα από μια μεταβατική διατύπωση τη συνέχεια μιας σειράς δράσεων του Ελληνικού Κέντρου Κινηματογράφου. Η αίσθησή μας είναι ότι το κάνετε πρόχειρα και θα προκύψουν ζητήματα εφαρμογής, που σίγουρα θα αναγκαστείτε να τα φέρετε μετά από λίγο καιρό, πάλι, με τροπολογίες.

Στις τροπολογίες που καταθέσατε, είμαστε θετικοί, όπως έχουμε επαναλάβει και στις επιτροπές και για τα ζητήματα για το νομικό πρόσωπο ιδιωτικού δικαίου Φεστιβάλ Αθηνών και Επιδαύρου. Είμαστε, επίσης, θετικοί στα άρθρα 80, 81, 82, 83, 84 που αφορά όλους τους εργαζόμενους και για τα πνευματικά δικαιώματα, άρθρα 86 και 87.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κυριάκης έχει τον λόγο.

**ΣΠΥΡΙΔΩΝ ΚΥΡΙΑΚΗΣ:** Κύριε Πρόεδρε, επιτρέψτε μου πριν ξεκινήσω, να κάνω δύο διαπιστώσεις: Σήμερα είναι ημέρα μνήμης της γενοκτονίας των Αρμενίων, μια γενοκτονία η οποία συνδέεται και με τη γενοκτονία των αδελφών μας των Ποντίων, με την ευχή ποτέ ξανά η ανθρωπότητα να μη ζήσει αντίστοιχα εγκλήματα. Αυτό που έχουμε να πούμε είναι ότι «δεν ξεχνούμε, δεν τους ξεχνούμε».

Επίσης, την ημέρα που συζητείται στη Βουλή ένα νομοσχέδιο του Υπουργείου Πολιτισμού, κάποιοι επέλεξαν να δείξουν τον δικό τους πολιτικό πολιτισμό. Και θα πρέπει ο καθένας και η καθεμία ξεχωριστά, αλλά και όλοι μαζί, να καταδικάσουμε κάθε μορφή βίας είτε αυτή είναι λεκτική είτε είναι σωματική και θα πρέπει όλοι μαζί να προσέχουμε πάρα πολύ για τα μηνύματα που βγάζουμε από αυτήν εδώ την Αίθουσα.

Κύριε Υπουργέ, κυρίες και κύριοι συνάδελφοι, ολοκληρώνεται αισίως ο κύκλος των συζητήσεων για το νομοσχέδιο του Υπουργείου Πολιτισμού που αφορά τα οπτικοακουστικά μέσα και τον κινηματογράφο. Και στο σημείο αυτό, θα ήθελα και από το Βήμα της Βουλής να συγχαρώ τον Υπουργό τόσο για τη νομοθετική του πρωτοβουλία όσο και για το τελικό κείμενο το οποίο έχει κατατεθεί προς ψήφιση στη Βουλή των Ελλήνων.

Είναι αξιοσημείωτος για μένα ο αριθμός των νομοθετικών βελτιώσεων και η ποιότητα των νομοθετικών βελτιώσεων που έγιναν και προέκυψαν τόσο από την ακρόαση των φορέων όσο και από τη διαδικασία της συζήτησης στη Βουλή. Και αυτό για μένα καταδεικνύει δύο πράγματα:

Το πρώτο είναι ότι το Υπουργείο έχει ευήκοα ώτα, ότι ακούει τους φορείς και μαζί με τους φορείς συνδιαμορφώνει το παρόν νομοσχέδιο. Το δεύτερο, πως το τελικό κείμενο ανταποκρίνεται πλήρως στις ανάγκες των ανθρώπων του οπτικοακουστικού τομέα. Και υπό αυτό το πρίσμα με ξενίζει ιδιαίτερα η στάση των κομμάτων της Αντιπολίτευσης, οι οποίοι από την πρώτη στιγμή έχουν ταχθεί ενάντια στο συγκεκριμένο νομοσχέδιο.

Κατά την πρώτη μου ομιλία στις επιτροπές της Βουλής, ζήτησα από τους συναδέλφους να κάνουν γόνιμες παρατηρήσεις έτσι ώστε όλοι μαζί να προσπαθήσουμε να συνδιαμορφώσουμε το παρόν νομοσχέδιο με τη μέγιστη δυνατή αλληλεγγύη, έτσι ώστε να έχουμε μια κοινή γραμμή στο χώρο του πολιτισμού. Αυτό, κατ’ εμέ, δεν κατέστη εφικτό γιατί αυτό το οποίο εισέπραξα ήταν, κατά κύριο λόγο, μια στείρα άρνηση.

Επίσης, στην ίδια ομιλία, θεώρησα πως ο χώρος του πολιτισμού δεν προσφέρεται για πολιτικούς διαξιφισμούς και μικροπολιτικές εκμεταλλεύσεις και είναι ένας χώρος στον οποίο θα μπορούσαμε να συναντηθούμε. Δυστυχώς, διαψεύστηκα. Βλέπετε, για εμάς η τέχνη είναι το μέσο της ατομικής ή της συλλογικής έκφρασης. Για κάποιους σε αυτή εδώ την Αίθουσα η τέχνη είναι καλή μόνο αν είναι στρατευμένη, μόνο αν εξυπηρετεί τη δικιά τους ιδεολογική και πολιτική ατζέντα.

Ο πολιτισμός μας γεννήθηκε όταν ο πρώτος άνθρωπος έβγαλε το θυμικό του πάνω στην πέτρα, αλλά αντί να πάρει την πέτρα και να την πετάξει στο κεφάλι του συνανθρώπου του, στην αρχή τη ζωγράφισε μέσα στο σπήλαιο και εν συνεχεία τη σμίλεψε, τη λάξεψε, δίνοντάς της μορφή. Σήμερα, κάποιοι προσπαθούν να μείνουν ακόμα πολιτικά στην παλαιολιθική εποχή. Και μένουν εκεί είτε γιατί ιδεολογικά βρίσκονται στο παρελθόν και δεν μπορούν να αντιληφθούν πως ο κόσμος και η κοινωνία αλλάζει και πως σήμερα βρισκόμαστε στον 21ο αιώνα είτε, ακόμα χειρότερα, γιατί συντάσσονται ακόμα και σήμερα κοινωνικά, ιδεολογικά και πολιτικά, με αυτούς που ακόμα και σήμερα το θυμικό τους το βγάζουν στην πέτρα πετώντας την στο κεφάλι του συνανθρώπου τους. Και αν η πέτρα δεν βρει τον στόχο της, τότε πετάνε και τη μολότοφ ενάντια στον υποτιθέμενο ταξικό εχθρό, στα παιδιά της Αστυνομίας που είναι εκεί για να κάνουν το καθήκον τους, που κάνουν το λειτούργημα του να προστατεύουν όλους εμάς.

Ναι, λοιπόν, έχουμε διαφορετική ιδεολογική αφετηρία και η αφετηρία αυτή είναι και στον χώρο του πολιτισμού. Γιατί εμείς νοιαζόμαστε για τον κάθε Έλληνα και την κάθε Ελληνίδα ξεχωριστά. Εμείς νοιαζόμαστε για τον χώρο του πολιτισμού, για τη διαφύλαξη και την ανάδειξη του ελληνικού πολιτισμού. Εμείς νοιαζόμαστε για τον ελληνικό κινηματογράφο και για την προώθηση του. Εμείς νοιαζόμαστε και θέλουμε νέες παραγωγές να φέρουμε στη χώρα. Εμείς νοιαζόμαστε και θέλουμε να εξασφαλίσουμε τις θέσεις εργασίας, τις οποίες υπάρχουν και αν γίνεται να τις κάνουμε περισσότερες. Εμείς νοιαζόμαστε για τον χώρο του gaming και τον χώρο του animation και γι’ αυτό για πρώτη φορά έχουμε δομημένες και συγκροτημένες πολιτικές γι’ αυτό. Εμείς νοιαζόμαστε για τον χώρο του βιβλίου και γι’ αυτό, για πρώτη φορά ύστερα από έντεκα χρόνια, έχουμε εθνικό οργανισμό για το βιβλίο. Εμείς νοιαζόμαστε για τους εργαζόμενους της «Ορχήστρας των Χρωμάτων» και της «Καμεράτας», που επί σειρά ετών είναι άνεργοι.

Σας καλώ, λοιπόν, ακόμα και τώρα, την ύστατη αυτή ώρα, να αφήσετε πίσω τη στείρα άρνηση, να αφήσετε πίσω τη λογική του «όχι» σε όλα, την προσπάθεια να γίνετε ένα νέο ΚΚΕ χωρίς να έχετε το ιστορικό υπόβαθρο που διαθέτει το ΚΚΕ και να έρθετε μαζί μας στον δρόμο της προόδου. Το μοναδικό ερώτημα το οποίο υπάρχει είναι στασιμότητα ή πρόοδος στον χώρο των ακουστικών μέσων.

Εάν σε κάθε περίπτωση επιλέξετε να μην ψηφίσετε το παρόν νομοσχέδιο, τότε θα πρέπει να απολογηθεί προς τους Έλληνες πολίτες, προς την κοινωνία και να τους εξηγήσετε για ποιο λόγο δεν θέλετε να υπάρχει ένας και μοναδικός στιβαρός οργανισμός για τα οπτικοακουστικά μέσα, χωρίς να έχει επικαλυπτόμενες αρμοδιότητες, αλλά με συμπληρωματικά προγράμματα, για ποιον λόγο δεν θέλετε να αυστηροποιηθεί το cash rebate, έτσι ώστε να περιοριστεί ο ρόλος των τηλεοπτικών καναλιών στο κομμάτι αυτό, για ποιον λόγο είστε ενάντια στη βιομηχανία του gaming και του animation, για ποιον λόγο δεν θέλετε να λειτουργήσει ο οργανισμός για το βιβλίο, για ποιον λόγο δεν θέλετε να ξεκινήσει να λειτουργεί όσο το δυνατόν συντομότερα το «ΑΚΡΟΠΟΛ» και κυρίως, για ποιον λόγο θέλετε να παραμείνουν άνεργοι οι μουσικοί της «Ορχήστρας των Χρωμάτων» και της «Καμεράτας».

Η Μελίνα Μερκούρη έλεγε κάποτε πως «ο πολιτισμός είναι η περιουσία αυτής της χώρας και οφείλουμε όλοι μας να αγωνιζόμαστε γι’ αυτόν». Αυτό ακριβώς κάνει το παρόν νομοσχέδιο. Διαφυλάσσει την περιουσία αυτής της χώρας όσον αφορά τα οπτικοακουστικά μέσα, ενώ ταυτόχρονα ενισχύει την εξωστρέφεια της χώρας, διασφαλίζει τις θέσεις εργασίας και κυρίως πληροί τον βασικό ορισμό του κράτους ο οποίος είναι να είναι δίπλα στον κάθε πολίτη που αφορά το συγκεκριμένο νομοσχέδιο. Ταυτόχρονα, καθιστά τη χώρα πιο ανταγωνιστική στον πυρήνα της Ευρωζώνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πολύ, κύριε Πρόεδρε.

Ξέρετε, κάποια στιγμή η συζήτηση και ο διάλογος τελειώνουν και πρέπει να φτάσουμε στο σημείο του να λάβουμε κάποιες αποφάσεις. Και βρισκόμαστε τώρα στην τελική στιγμή, όπου το κάθε κόμμα θα αποφασίσει για το αν ψηφίζει τις διατάξεις στο συγκεκριμένο νομοσχέδιο.

Θέλω να πω ένα πολύ μεγάλο ευχαριστώ στις εισηγήτριες και τους εισηγητές όλων των κοινοβουλευτικών κομμάτων. Νομίζω ότι πολλοί από εσάς καταθέσατε και κατά τη διάρκεια της συζήτησης, κυρίως στις επιτροπές, προτάσεις τις οποίες εισακούσαμε κι έχουμε ενσωματώσει στο νομοσχέδιο. Εκφράσετε απόψεις, αντιρρήσεις, διαφωνίες, σκεπτικισμό, απολύτως αντιληπτά σε κάποιο βαθμό. Θέλω, όμως, να ευχαριστήσω και τους φορείς, όχι μόνο για τη διαδικασία στην επιτροπή στην ακρόαση των φορέων, αλλά και για τη στενή συνεργασία που είχαμε με τους περισσότερους από τους φορείς και πριν τη δημόσια διαβούλευση, αλλά και κατά τη διάρκεια της δημόσιας διαβούλευσης.

Φτάνουμε, όμως, στο σημείο όπου πλέον πρέπει να αποφασίσουμε και ο κάθε Βουλευτής να ψηφίσει ή να καταψηφίσει το συγκεκριμένο νομοσχέδιο. Θέλω να μιλήσω λίγο, αν και το κάναμε και στις επιτροπές, να απαντήσω σε κάποια ερωτήματα.

Γιατί συγχωνεύουμε το Ελληνικό Κέντρο Κινηματογράφου με το ΕΚΟΜΕ; Οι δύο φορείς, το Ελληνικό Κέντρο Κινηματογράφου, το οποίο υπάγεται στο Υπουργείο Πολιτισμού, όπως ξέρουμε, και το ΕΚΟΜΕ, που υπάγεται στο Υπουργείο Ψηφιακής Διακυβέρνησης, έχουν παρεμφερείς και αλληλοκαλυπτόμενες αρμοδιότητες και αποστολές με αποτέλεσμα να μην υπάρχει συνοχή εθνικής κινηματογραφικής και οπτικοακουστικής πολιτικής στον βαθμό που όλοι θα θέλαμε.

Η Ελλάδα στον κρίσιμο αυτό τομέα έχει ανάγκη ενός μοντέρνου και σύγχρονου τρόπου διακυβέρνησης προκειμένου να υπηρετείται αποτελεσματικά ο χώρος του κινηματογράφου, αφ ενός ο πολιτιστικός, καλλιτεχνικός φορέας και αφ’ ετέρου, οι εγχώριοι και διεθνείς επενδυτές και δημιουργοί του οπτικοακουστικού χώρου. Εξάλλου, η διεθνής αγορά των οπτικοακουστικών και του κινηματογράφου αποτελεί μια τεράστια ευκαιρία να είναι και αναπτυξιακή και τουριστική. Βεβαίως και είναι και όποιος δεν το συνειδητοποιεί αυτό το πράγμα στην πραγματικότητα εθελοτυφλεί. Για τον λόγο αυτό χρειάζεται να προσαρμοστεί και η χώρα μας στα σύγχρονα δεδομένα με τη δημιουργία ενός μοντέρνου, δυνατού, ενιαίου φορέα.

Επιπλέον με τη δημιουργία του νέου φορέα ενοποιούνται και μια σειρά από λειτουργίες που ήταν διασπασμένες, όπως παραδείγματος χάριν η προώθηση του ελληνικού κινηματογραφικού και οπτικοακουστικού τομέα σε διεθνές επίπεδο, η στήριξη των εγχώριων φεστιβάλ, τα ζητήματα της εκπαίδευσης και κατάρτισης και ο συντονισμός των περιφερειακών γραφείων κινηματογράφου.

Τέλος, ο νέος φορέας αναλαμβάνει νέες και σημαντικές αρμοδιότητες, κυρίως στο κομμάτι της ενσωμάτωσης νέων τεχνολογιών στον κινηματογραφικό και οπτικοακουστικό τομέα, της χρήσης οπτικοακουστικών τεχνολογιών για την ανάδειξη του ελληνικού πολιτισμού, της υποστήριξης του δημιουργικού τομέα ευρύτερα και της καταπολέμησης της διαδικτυακής πειρατείας στον οπτικοακουστικό τομέα.

Βεβαίως όποιος δεν αναγνωρίζει ότι η νέα τεχνολογία παίζει πλέον σημαντικό ρόλο σε πολλές μορφές του πολιτισμού, νομίζω πάλι ότι είναι εκτός πραγματικότητας. Αυτό δε σημαίνει ότι η τεχνολογία πρέπει να είναι σε όλες τις μορφές της τέχνης, όμως, βλέπουμε την τεχνολογία, την τεχνητή νοημοσύνη -στην οποία έγινε αναφορά και τη δαιμονοποιούμε και κακώς τη δαιμονοποιούμε- την καινοτομία στην οποία έγινε αναφορά, να παίζουν ολοένα και σημαντικότερο ρόλο και στην τέχνη.

Δεύτερη ερώτηση. Ο νέος ενιαίος φορέας θα δώσει την ίδια σημασία στην καλλιτεχνική δημιουργία που ήταν βασική αποστολή του Ελληνικού Κέντρου Κινηματογράφου ή θα επικεντρωθεί στην υποστήριξη των επενδύσεων που ήταν η αποστολή του ΕΚΟΜΕ;

Ο νέος φορέας θα επικεντρωθεί στη στήριξη και ανάπτυξη της κινηματογραφικής τέχνης και του οπτικοακουστικού τομέα, αλλά και της ευρύτερης καλλιτεχνικής παιδείας, η οποία έχει σαν βάση την οπτικοακουστική τεχνολογία. Όλα τα χρηματοδοτικά εργαλεία, είτε είναι επιλεκτικά είτε αυτόματα, θα υπηρετούν αυτόν τον σκοπό.

Μέσα από τη νέα πολιτική θα βελτιωθούν και οι δύο πυλώνες. Οι αυξημένοι πόροι του φορέα θα αυξήσουν τα ποσά των επιλεκτικών προγραμμάτων, κάτι το οποίο είναι πάγιο αίτημα των δημιουργών του χώρου και το αυτόματο εργαλείο, όμως, του cash rebate θα εξορθολογιστεί, αυστηροποιείται, προκειμένου να λειτουργεί πιο αποτελεσματικά και να είναι στοχευμένο σε παραγωγές με προστιθέμενη αξία για τη χώρα.

Τέλος, αξίζει να σημειωθεί πως η τεχνολογική παράμετρος της αποστολής του νέου φορέα έχει μεταξύ άλλων ως στόχο να προστατεύσει τους δημιουργούς από τις αρνητικές συνέπειες της τεχνολογικής εξέλιξης, οι οποίες ήταν και η αφορμή για τη μεγάλη απεργία των δημιουργών τους τελευταίους μήνες, ειδικότερα στις Ηνωμένες Πολιτείες της Αμερικής, αλλά όχι μόνο.

Μήπως ο νέος φορέας, όμως, είναι δυσλειτουργικός και πολυγραφειοκρατικός λόγω της συγχώνευσης; Στόχος του νέου φορέα είναι η απλούστευση και η ψηφιοποίηση των διαδικασιών προκειμένου να εξυπηρετούνται αποτελεσματικά όλοι οι ενδιαφερόμενοι και να υπάρχει νομική ασφάλεια. Ίσα ίσα που η ύπαρξη δύο φορέων με παρεμφερείς αρμοδιότητες δημιουργεί σύγχυση στους παραγωγούς και στους λοιπούς ενδιαφερόμενους. Ο ενιαίος φορέας, αντιθέτως, δίνει τη δυνατότητα να ευθυγραμμίσει και να κάνει πιο κατανοητές όλες τις διαδικασίες που στοχεύουν στην εξυπηρέτηση των κινηματογραφικών και οπτικοακουστικών παραγωγών.

Στον νέο φορέα θα γίνει εξοικονόμηση πόρων ή αύξηση ή μείωση του προσωπικού; Είναι προφανές πως μια συγχώνευση δημοσίων φορέων επιφέρει εξοικονόμηση λειτουργικών εξόδων και δημιουργεί οικονομίες κλίμακος. Ως προς το προσωπικό, το είπα και στις επιτροπές, ο νέος φορέας θα έχει ίδιο αριθμό θέσεων με το άθροισμα των θέσεων των υφιστάμενων φορέων.

Πάμε στο κομμάτι, όμως, τώρα του cash rebate και θέλω λίγο να το εξηγήσω. Το κίνητρο προσέλκυσης επενδύσεων στην εγχώρια οπτικοακουστική παραγωγή με την επωνυμία cash rebate λειτουργεί από τον ν.4487/2017, πράγματι, είναι της κυβέρνησης ΣΥΡΙΖΑ η πρωτοβουλία, όπως ισχύει, με στόχο τόσο την προσέλκυση ξένων οπτικοακουστικών παραγωγών όσο και την υποστήριξη των εγχώριων οπτικοακουστικών παραγωγών στην Ελλάδα.

Τι είναι όμως το cash rebate; Είναι ένα διεθνές εργαλείο που χρησιμοποιούν πολλές χώρες για να προσελκύσουν παραγωγές και φυσικά να στηρίξουν τις εγχώριες παραγωγές. Αποτελεί ένα χρηματοδοτικό εργαλείο, το οποίο συνίσταται στην επιστροφή του 40% της επένδυσης που έχει κάνει μία εταιρεία παραγωγής στην Ελλάδα για την παραγωγή ενός οπτικοακουστικού έργου. Μπορεί να είναι κινηματογράφος, μπορεί να είναι τηλεοπτική σειρά, μπορεί να είναι κινούμενο σχέδιο. Το 40% επιστρέφεται ως επιχορήγηση, ενίσχυση μετά την ολοκλήρωση της επένδυσης.

Ποια είναι, όμως, τα οφέλη του νέου προγράμματος του cash rebate σε σχέση με το προηγούμενο καθεστώς; Θέλω να πω ότι πλέον δημιουργούνται τρία διακρινόμενα καθεστώτα τα οποία ανταποκρίνονται στις ιδιαιτερότητες κάθε επιμέρους τομέα. Συγκεκριμένα, το πρώτο είναι για τις κινηματογραφικές και τηλεοπτικές παραγωγές. Ο δεύτερος είναι για τα κινούμενα σχέδια, για το animation και ο τρίτος είναι για το ψηφιακό παιχνίδι, το video gaming. Κάθε καθεστώς έχει τον δικό του προϋπολογισμό και τις δικές του επιμέρους προϋποθέσεις. Με τον τρόπο αυτόν, καθίσταται αποτελεσματικότερη και αποδοτικότερη η διαδικασία προς όφελος των παραγωγών και των δημιουργών.

Και θέλω εδώ να σταθώ, λέγοντας, και νομίζω ότι ακούσατε τα σχόλια και στην ακρόαση των φορέων, ότι είναι η πρώτη φορά που η ελληνική πολιτεία παίρνει συγκεκριμένες πρωτοβουλίες για να στηρίξει τα κινούμενα σχέδια, για να στηρίξει το ψηφιακό παιχνίδι. Και είναι δύο τομείς στους οποίους πραγματικά πιστεύουμε ότι έχουμε τόσο το ανθρώπινο ταλέντο, αλλά έχουμε και τη δυνατότητα να μπορέσουμε να οδηγήσουμε τις εξελίξεις σε διεθνές επίπεδο.

Το cash rebate δεν έχει χρέος. Δεν υπάρχει κίνδυνος να εκτεθεί καμμία παραγωγή, καθώς έχει εξασφαλιστεί η συνέχεια όλων των διαδικασιών που βρίσκονται σε εξέλιξη, όπως χρηματοδοτήσεις, εκταμιεύσεις κ.λπ.. Οι ενεργές υπαγωγές, το είπα και στην επιτροπή, αυτή τη στιγμή είναι περίπου στα 90 εκατομμύρια ευρώ, όπου συνολικά ο αριθμός των εγχώριων παραγωγών είναι λίγο μεγαλύτερος από τις διεθνείς παραγωγές.

Γιατί κλείνει το cash rebate; Το cash rebate δεν κλείνει. Θα σταματήσει, όμως, για ένα μικρό χρονικό διάστημα να δέχεται νέες αιτήσεις υπαγωγής. Για δύο λόγους: πρώτον, για να ολοκληρωθούν οι διαδικασίες προκειμένου να εξυπηρετηθούν όλες οι αιτήσεις που είναι σε αναμονή και δεύτερον, προκειμένου να προετοιμαστούμε για τη λειτουργία του νέου καθεστώτος.

Πάμε τώρα στο θέμα του βιβλίου. Και θέλω εδώ να σταθώ και να πω το εξής: το γεγονός ότι δεν υπάρχει φορέας για το βιβλίο στη χώρα μας τα τελευταία δέκα χρόνια είναι μια πολύ μεγάλη αστοχία και βαραίνει και τα κόμματα τα οποία κυβέρνησαν, που ενδεχομένως να μην ψηφίσουν σήμερα τον νέο φορέα για το βιβλίο. Και το λέω αυτό το πράγμα, διότι ακούσαμε τους φορείς, ακούσαμε κάποιους από τους φορείς στη Βουλή. Έχετε απευθυνθεί, όμως, στο σύνολο των φορέων για το βιβλίο; Ξέρετε πολύ καλά πόσο αναμένουν τον νέο φορέα. Και μιλάμε για έναν φορέα, ο οποίος θα έχει και διοικητική αυτοτέλεια και οικονομική αυτοτέλεια και νομίζω ότι στους σκοπούς, που είναι υπεραναλυτικοί, καλύπτεται το σύνολο του φάσματος του βιβλίου. Άκουσα σχόλια για τις σχολικές βιβλιοθήκες, που δεν είναι αρμοδιότητα βεβαίως του Υπουργείου Πολιτισμού και γι’ αυτόν τον λόγο έχουμε συμπεριλάβει εκπρόσωπο από το Υπουργείο Παιδείας, Θρησκευμάτων και Αθλητισμού, ώστε να υπάρχει σύνδεση και με τις σχολικές βιβλιοθήκες. Του δίνουμε ουσιαστικές αρμοδιότητες για να μπορεί να υλοποιεί δράσεις και να χαράσσει πολιτικές.

Άκουσα από κάποιους ότι θα έπρεπε κανονικά να συνοδεύεται ένα σχέδιο για την πολιτική του βιβλίου. Αυτός είναι ο ρόλος του νέου φορέα. Ο νέος φορέας είναι ο υπεύθυνος που θα πρέπει να προτείνει στην πολιτεία το ποια θα είναι η πολιτική για το βιβλίο. Και γι’ αυτό έχουμε έναν ισχυρό φορέα και σε θέμα αρμοδιοτήτων και οικονομικά και διοικητικά. Ακριβώς για να μπορέσει να κάνει αυτό το πράγμα, για να μπορέσει να τρέξει το πρόγραμμα «βιβλίοnet», για να μπορέσει να τρέξει το πρόγραμμα του «GreekLit.gr», το μεταφραστικό πρόγραμμα, για να έχουμε επιτέλους εκστρατείες φιλαναγνωσίας που έχουμε πάρα πολύ καιρό να δούμε στη χώρα μας, για να έχουμε κοινωνικές και εκπαιδευτικές εκδηλώσεις για το βιβλίο.

Εάν θέλετε να βρείτε δικαιολογίες για τον φορέα, μπορείτε να βρείτε άπειρες δικαιολογίες. Εμείς πάντως στην Κυβέρνηση δεν βρίσκουμε δικαιολογίες. Εμείς υλοποιούμε μια προγραμματική δέσμευση της Κυβέρνησης και του Πρωθυπουργού Κυριάκου Μητσοτάκη, ιδρύουμε έναν ισχυρό φορέα για το βιβλίο και νομίζω ότι θα μπορέσει να βοηθήσει ουσιαστικά το οικοσύστημα του βιβλίου.

Επίσης, έγινε αναφορά από κάποιους συναδέλφους ότι δεν έχουμε εκπροσώπους από τους επαγγελματικούς φορείς. Δεν είναι ορθό αυτό. Έχουμε. Μέσα στο νομοσχέδιο προβλέπουμε εκπροσώπους από τους επαγγελματικούς φορείς των εκδοτών, από τους επαγγελματικούς φορείς των συγγραφέων και μεταφραστών και από τους επαγγελματικούς φορείς των βιβλιοπωλών. Άρα συμπεριλαμβάνουμε και τους επαγγελματικούς φορείς μέσω του νομοσχεδίου στο διοικητικό συμβούλιο του νέου φορέα για το βιβλίο.

Πάμε τώρα στις διατάξεις για την «Ορχήστρα των Χρωμάτων», όπου και εκεί άκουσα αρκετούς από τους Βουλευτές να λένε ότι είναι υπέρ των εργαζομένων στον χώρο του πολιτισμού, ότι δεν έχει καθόλου διατάξεις για τους εργαζόμενους στον χώρο του πολιτισμού και θέλω να υπενθυμίσω λίγο ότι για την «Ορχήστρα των Χρωμάτων» διεκόπη η χρηματοδότηση το 2011. Είναι πάνω από δεκατρία χρόνια απλήρωτοι. Και ποιος έρχεται να λύσει αυτό το ζήτημα για τους μουσικούς και τους διοικητικούς «Ορχήστρας των Χρωμάτων»; Η Κυβέρνηση της Νέας Δημοκρατίας του Κυριάκου Μητσοτάκη. Και πραγματικά θέλω να δω εάν θα υπάρχει έστω ένας Βουλευτής, ένα πολιτικό κόμμα το οποίο δεν θα ψηφίσει τη διάταξη για την «Ορχήστρα των Χρωμάτων», όπου όχι μόνο διασφαλίζουμε τους μουσικούς και τους διοικητικούς υπαλλήλους μετά από δεκατρία χρόνια απουσίας του κράτους σε έναν φορέα στην Εθνική Λυρική Σκηνή, αλλά ενδυναμώνουν και τη Λυρική Σκηνή που ήταν και δικό τους πάγιο αίτημα όσον αφορά τους μουσικούς. Το ίδιο ισχύει, όμως, και για την «Καμεράτα». Ο Μουσικός Εκπαιδευτικός Οργανισμός Ελλάδος έπαυσε να λειτουργεί το 2015. Η τακτική επιχορήγηση ήταν μέχρι το 2015. Η κυβέρνηση του ΣΥΡΙΖΑ είναι που διέκοψε την τακτική επιχορήγηση. Ποιος έρχεται, λοιπόν,, να επαναφέρει την κατάσταση, να μπορέσει να διασφαλίσει πάλι όλους τους μουσικούς και τους διοικητικούς υπαλλήλους, τους εργαζομένους της «Καμεράτα»; Πάλι είναι η Κυβέρνηση της Νέας Δημοκρατίας η οποία σύμφωνα με τα δικά σας λεγόμενα δεν ενδιαφέρεται για τους εργαζόμενους στον καλλιτεχνικό κλάδο. Άλλοι που ενδιαφέρονταν ήταν αυτοί που διέκοψαν τη χρηματοδότηση για την «Καμεράτα». Εμείς, αντιθέτως διασφαλίζουμε τους μουσικούς και τους διοικητικούς υπαλλήλους της «Καμεράτα». Την ίδια στιγμή όμως δυναμώνουμε και το Μέγαρο Μουσικής Αθηνών που πλέον έχει τη δυνατότητα να λειτουργήσει μια ορχήστρα οργανωμένη. Και νομίζω ότι όλοι ξέρετε πόσο σημαντικό είναι αυτό όχι μόνο για τον Οργανισμό Μεγάρου Μουσικής Αθηνών, αλλά για τον πολιτισμό και για την χώρα μας.

Φεστιβάλ Αθηνών - Επιδαύρου: Νομίζω ότι ήταν πολύ σαφής ο πρόεδρος του Φεστιβάλ Αθηνών - Επιδαύρου και πολύ πειστικός θα τολμήσω να πω στη διάρκεια της ακρόασης των φορέων, όπου εξήγησε τους λόγους για τους οποίους μετατρέπουμε το Φεστιβάλ Αθηνών - Επιδαύρου από μία ανώνυμη εταιρεία σε ένα νομικό πρόσωπο ιδιωτικού δικαίου. Εμείς θέλουμε να διασφαλίσουμε την εύρυθμη λειτουργία του Φεστιβάλ Αθηνών - Επιδαύρου και ακριβώς επειδή έχει πολλά εποχικά χαρακτηριστικά, κρίναμε απαραίτητο να μπορέσουμε να το μετατρέψουμε σε νομικό πρόσωπο ιδιωτικού δικαίου. Δεν έχει να κάνει με το αν είμαστε κρατιστές ή νεοφιλελεύθεροι. Μας έχετε κατηγορήσει για τις ίδιες διατάξεις, ότι είμαστε κρατιστές, ότι είμαστε νεοφιλελεύθεροι. Το είπα και στην επιτροπή, είμαστε ορθολογιστές. Εδώ προσπαθούμε να δούμε την κάθε περίπτωση ξεχωριστά.

Κλείνοντας, αυτό το οποίο θέλω να πω είναι το εξής: το συγκεκριμένο νομοσχέδιο θεωρώ ότι είναι από τις σημαντικότερες παρεμβάσεις που έχουν γίνει στον σύγχρονο πολιτισμό τα τελευταία χρόνια. Είναι ένα νοικοκύρεμα τόσο για τον κινηματογράφο, για το βιβλίο, για την «Ορχήστρα των Χρωμάτων», για το Μέγαρο Μουσικής, για την «Καμεράτα», για τη Λυρική Σκηνή, για το Μέγαρο Μουσικής Θεσσαλονίκης, για την Κρατική Ορχήστρα Θεσσαλονίκης, ακόμη και για το Κρατικό Ωδείο Θεσσαλονίκης. Έχουμε διατάξεις, οι οποίες νοικοκυρεύουν. Δεν ισχυρίζομαι ότι είναι το τέλειο νομοσχέδιο.

Προφανώς μπορεί να υπάρχουν ατέλειες, αλλά οπωσδήποτε είναι ένα πολύ σημαντικό βήμα προς τα εμπρός για τον σύγχρονο ελληνικό πολιτισμό. Και σας καλώ την ύστατη στιγμή, αντί να σκεφτείτε το ποιες είναι οι δικαιολογίες για να καταψηφίσετε, να σκεφτείτε ποιοι είναι οι θετικοί λόγοι. Και αν πράγματι θεωρείτε ότι γίνεται ένα σημαντικό βήμα προς τα εμπρός, να μη διστάσετε να το υπερψηφίσετε.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι έχω να κάνω μια ανακοίνωση προς το Σώμα:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας».

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Πολιτισμού: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ενενήντα οκτώ άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 44 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 53 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 79 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 83 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 84 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 86 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 88 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 89 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 91 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 92 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 93 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 94 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 96 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 97 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 98 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Υπ. τροπ. 146/8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Πολιτισμού: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 488)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσα εξουσιοδότηση.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των συνεδριάσεων: της ϟ Πέμπτης 1 Φεβρουαρίου 2024, της ϟΑ΄ Παρασκευής 2 Φεβρουαρίου 2024, της ϟΒ΄ Δευτέρας 5 Φεβρουαρίου 2024, της ϟΓ΄ Τετάρτης 7 Φεβρουαρίου 2024, της ϟΔ΄ Πέμπτης 8 Φεβρουαρίου 2024, της ϟΕ΄ Παρασκευής 9 Φεβρουαρίου 2024, της ϟΣΤ΄ Δευτέρας 12 Φεβρουαρίου 2024 και της ϟΖ΄ Τρίτης 13 Φεβρουαρίου 2024, τα οποία έχουν διανεμηθεί ηλεκτρονικά στη διαδικτυακή ιστοσελίδα της Βουλής των Ελλήνων στο site https://www.hellenicparliament.gr, όπως επίσης και στα Τμήματα Έκδοσης Πρακτικών και Εντύπων, απ’ όπου και μπορείτε να τα αναζητήσετε.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς τα Πρακτικά της ϟ Πέμπτης 1 Φεβρουαρίου 2024, της ϟΑ΄ Παρασκευής 2 Φεβρουαρίου 2024, της ϟΒ΄ Δευτέρας 5 Φεβρουαρίου 2024, της ϟΓ΄ Τετάρτης 7 Φεβρουαρίου 2024, της ϟΔ΄ Πέμπτης 8 Φεβρουαρίου 2024, της ϟΕ΄ Παρασκευής 9 Φεβρουαρίου 2024, της ϟΣΤ΄ Δευτέρας 12 Φεβρουαρίου 2024 και της ϟΖ΄ Τρίτης 13 Φεβρουαρίου 2024 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.06΄ λύεται η συνεδρίαση για αύριο ημέρα Πέμπτη 25 Απριλίου 2024 και ώρα 9.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**